
  Cadoul

  Lumina palidă a rarelor pete gălbui, se pierdea în cerul negru, ce începea la câțiva metri de pământ. Imobilele pluteau într-o ceață densă, plumburie, pătate rareori de galbenul șters al unor ferestre vag iluminate.

  4729, pe numele mic Don, strângea cu febrilitate la piept „cadoul” în care investise toate economiile și avansul pe luna următoare. Pașii lui mici și repezi răsunau pe caldarâmul uscat, distrus pe alocuri, cu găuri umplute cu un praf fin, murdar. De patru ani, ca într-un ritual ce se repeta identic, străbătea zilnic același drum : casă-servici-casă; si iar, și iar. . . într-o obsedantă succesiune fără speranță.

  Născut și crescut în Subpolis, obținuse la 15 ani dreptul de a ieși și lucra la suprafață. A fost detașat în relativ noul oraș Gorgon, ridicat la câțiva ani după ultimul război geofizic, ce cutremurase, nu numai la figurat, dar și la propriu, întreaga planetă. Peste 90 % din continente au dispărut atunci, întrucât cele patru supraputeri au subapreciat terifianta eficiență a noilor arme „curate”.

  Don făcea parte din prima generație născută în subpolisuri. Mama lui murise la naștere, iar tatăl o urmase după nici doi ani; fire mai sensibilă, nu se putuse adapta condițiilor de trai subteran. Rarele deplasări oficiale organizate la suprafață, unde domnea întunericul deplin, datorat imenselor cantități de particule existente în ceea ce, anterior, se numea atmosferă, nu l-au ajutat prea mult. Rămas singur s-a chinuit mult, singura speranță fiind în lumea de „afară”.

  Orașul, mai mult o cetate cu ziduri masive, înalte de peste 50 m, cu clădiri cubice, prevăzute cu copertine uriașe de protecție contra uraganelor de praf distrugătoare, a fost construit de compania „Sold”, unica deținătoare a unei stații orbitale lunare.

  Favorizat de o constituție mai robustă, Don s-a putut angaja la exploatarea de cupru a companiei. În urmă cu un an s-a căsătorit cu Farmi, iar zilele astea urma să i se nască primul copil. Era sigur că va fi băiat; prea și l-a dorit mult, iar un băiat putea supraviețui mai ușor.

  Se gândise mult timp la o surpriză, un cadou, pentru Farmi si viitorul copil. Ei nu aveau alte rude. Puțini erau dispuși la nașteri naturale, ce imobilizau o forță de muncă luni în șir. Natalitatea redusă, influențată și de o stare psihică generală, refractară ideii de procreatie în condițiile unui viitor sumbru, incert, departe de lumina soarelui, au dus la adoptarea, în limitele dotării tehnice, a nașterilor în „eprubete”, așa cum se născuse și soția lui.

  Se hotărâse greu să aibă un copil. Doar insistențele ei l-au determinat să ia aceasta decizie hazardată. Ea dorea un copil numai al ei, al lor și nu unul al întregii comunități, cum a fost ea. În cazul copiilor naturali, până la 10 ani, aceștia aparțineau doar părinților. Ulterior ei erau preluați și pregătiți conform intereselor comunitare, care, în ultima perioadă, coincideau mult cu cele ale Companiei. Nu era doar o impresie; Compania era totul. Fără ea, orașul nu ar fi supraviețuit, sau ar fi rămas un polis sălbatec, ca atâtea altele. Nu făcea prea mult pentru ei, dar totuși făcea. ”Cadoul” tot de la Companie îl procurase.

  Mergea grăbit de-a lungul zidurilor negre, gândindu-se la cei de acasă, prezenți și viitori. O umbră s-a desprins dintr-un gang, urmată de o a doua. O lamă metalică fulgeră scurt. Deviat de cutia metalică, ținută strâns la piept, cuțitul s-a înfipt adânc în umăr. A alunecat și a căzut, lovindu-se cu capul de marginea zidului de piatră. Cutia i-a alunecat de la piept; cu un zgomot surd, metalic, a atins trotuarul.

  -Asta este, șopti una din umbre. Șeful a spus că valorează peste 2000 de solini. Probabil conține bijuterii sau droguri. Este destul de grea.

  -S-o ștergem până nu vine cineva. Asta cred că a mierlit-o. Vântul va acoperii curând urmele. Trage-l aici în gang, să nu fie găsit prea repede. Dă cutia ! Ce o fi în ea ? Este metalică și are o încuietoare destul de simplă pentru mine. Am mai văzut din astea, dar nu am deschis nici una; aparțin Companiei.

  -Dacă e grea și rămâne puțin mai grea, crezi că se simte ? Șeful nu știa precis ce este în ea; i-a vândut pontul altcineva, care știa doar cât a costat conținutul „la prima mână”.

  -O variantă demnă de a fi analizată. Să o tăiem pe maidan. Ce tot faci acolo ?

  -Mă uitam de portofel, da n-are. E plin de sânge; gata, s-o tăiem.

  

  Vântul sufla tot mai puternic. Durerea surdă parcă venea de peste tot. O mișcare mai bruscă și un fulger de durere îi străbătu corpul, înfigându-i-se în creier. Începea să-și revină. Rănile de la umăr și de la cap sângerau din plin. Era singur, în micul intrând al contrafortului zidului înalt. Încercă să-și oprească sângerarea cu batista și poalele cămășii. Încă nelimpezite, gândurile se zbăteau sub nemiloasa apăsare a durerii fizice și sufletești.

  -Cutia ?! răbufni ideea adânc înrădăcinată în subconștient. Un singur cuvânt și își recăpătă luciditatea. Speranțele și eforturile lui, distruse într-o clipă.

  -Nu se poate. . . murmura singur, uitând durerea. Nu-i posibil... De ce eu... De ce ?!

  Se ridică foarte greu, fiecare mișcare necesitând eforturi imense. Încercă să se lege și la cap, dar mâna stângă nu îl mai asculta.

  -De ce mie. . . ?! Se limită să-și șteargă sângele de pe față.

  Presă cu mâna rana de la umăr. Nu voia să-și sperie soția, dar trebuia să ajungă acasă. Nimeni nu-l ajuta pe stradă; știa asta. Puteau fi acuzați cei binevoitori, iar birocratismul era groaznic. Privirile lui alunecau de-a lungul pereților și denivelărilor drumului, în limita redusă a vizibilității; căuta o umbră, o sclipire, ceva care să-i arate că nu a pierdut definitiv cadoul. Spera inutil. Rațiunea îi spunea clar că hoții nu ar fi aruncat cutia înainte să o deschidă, iar atunci totul ar fi fost pierdut.

  Dumnezeu, se gândi el, nu există, dacă a acceptat să se întâmple așa ceva.

  Slăbiciunea punea stăpânire pe el. S-a oprit de multe ori pe drum, sprijinit de zid. A ajuns într-un târziu. A urcat cu sufletul și trupul zdrobit treptele. S-a șters puțin de sânge pentru a nu-i speria. Epuizat a sunat la ușă. A dorit să le facă o surpriză plăcută; acum surpriza era un om plin de sânge. Lacrimile spălau crusta de sânge ce începuse să se închege. Un vacarm de glasuri răzbătea prin ușa apartamentului său. Se întâmplase ceva.

  Lumina palid-cenușie se prelinse din cameră, când, în cadrul ușii apăru vecinul său.

  -Felicitări Don. Ai un băiat dolofan. S-a născut acum o oră. Dar ce-i cu tine.

  Un fior îl străbătu, alinându-i parcă durerile. Un băiat. O șansă de supraviețuire a familiei sale. Uitând cum arată, se repezi în camera alăturată, unde, în pat, la piept cu noul născut, se afla Farmi, alături de soția vecinului.

  ] -Sunteți bine ? îngăimă el, neștiind ce să spună.

  -Da, până acum da. Dar ce-i cu tine ? răsună strident glasul ei.

  -Nimic grav. Am căzut și m-am lovit puțin, spuse el nevrând să o sperie în acest moment. Mă ajută vecinul să mă pansez. Stai liniștită până revin. Ar fi dorit să rămână cu copilul, dar nu se mai putea ține pe picioare. Sunt puțin obosit, murmură.

  -Și eu sunt cam obosită. Te-am așteptat, dar acum pot să mă odihnesc. Nu înainte să-ți povestim „minunea”.

  -Ce minune ?

  -Să vezi... Chiar când am născut și vecina mi-a dat copilul în brațe, o rază de soare, dar una adevărată, a pătruns în casă, pe geam, dinspre maidan, s-a reflectat în oglindă și l-a învăluit într-o lumină vie pe micuțul nostru. A fost incredibil. Un semn că destinul lui nu va fi poate ca al nostru, că el va vedea poate soarele adevărat strălucind.

  Nu-i venea să creadă. Uimit, Don se gândea la cutia cu captatorul fotono-gravific care i-a fost furată. Conținea o rază de soare. Numai una; nu și-a permis mai mult. Provenea de pe stația orbitală a Companiei. O rază reală, pentru copilul său, care, o dată eliberată, dispărea în noaptea eternă a Terrei. Raza lui a lăsat urma speranței pe chipul fiului său.

  Și totuși Există, își reproșă el.

  

  George Gh. Rogoz


  BO

  Urma se pierdea pe panta stâncoasă din stânga Văii Morții, pe care Bo o străbătuse o singură dată, când, din curiozitate, urmase cortegiul Marelui Vrăjitor care însoțea, spre Ultimul Drum, prizonierul sortit Jertfei Sacre. Atunci, de teamă să nu fie văzut și pedepsit, nu a urcat mai departe de capătul văii, de unde începea, de fapt, Ultimul Drum; accidentat, acesta șerpuia pe pante abrupte și se termina în buza abisului circular, unde domnea marele și unicul zeu, Micul Pui deFoc. Zeu absolut, acesta le decidea viitorul, prin însemne lăsate pe chipul și trupul celor jertfiți, mesaje citite doar de Marele Vrăjitor. Cei jertfiți, după cum spuneau bătrânii, erau coborâți, cu liane groase, pe altarul inaccesibil, situat pe un prag de stâncă al imensului gol, de unde nimeni nu revenise viu.

  Plecase pe urma proaspătă, găsită în vale, pe malul râului ce ieșise din matcă în noaptea trecută, când Marele Zeu se supărase și zguduise din nou tot ținutul, semn că dorea mai devreme decât de obicei o nouă jertfă.

  Malul moale, păstrase urma labelor lăsate de un pește sacru, ce se târâse din apă și se pierduse printre stânci.

  Marele Bătrân Bătrân le povestea că, în vremuri de demult, înaintea primului război atomo-genetic, despre care se spunea că a fost precedat de alte trei războaie nucleare, peștii erau mai mici, se mâncau și trăiau numai în apă. Bătrânul spunea multe povești din acestea, spre hazul copiilor și în zâmbetele îngăduitoare ale adulților. Me... Be… Be… , cum îl îngânau copii, avea și o frunză colorată, dar mai tare ca frunza, care nu se rupea, pe care se vedeau niște animale ciudate, cu două labe subțiri și două mai groase, despre care spunea că sunt părinții părinților lui, înainte de Marile Mutații Evolutive; nu prea înțelegea ce erau, dar dacă toți recitau așa, așa învățase și el.

  De multe ori MBB își pierdea șirul șuierăturilor și scotea sunete guturale, sacadate, fără noimă și sens. Se uita apoi la ei și plângea, fără ca ei să-i fi făcut ceva. Atunci îl lăsau în pace și nu îl mai necăjeau, deși îl respectau mult.

  Bo se strecura cu greu printre stâncile prăbușite recent. Urca puțin câte puțin, mirosind mai mult urma, ce-și pierdea din intensitate pe măsură ce discul aprins al soarelui creștea peste creastă. Se cățără pe câteva stânci prăbușite recent, peste care domnea un miros ciudat, nemai întâlnit, care „acoperea” practic urma; mirosea și a grotă, dar vag. Grotele l-au atras întotdeauna, pentru că se simțea bine în ele și le privea ca pe un refugiu numai al lui, unde era mai în siguranță. Le cunoștea aproape pe toate din zonă, dar nu știa să mai fie una și pe aici; nici în sat nimeni nu a pomenit de o grotă pe Valea Morții.

  Mirosul îl atrăgea. S-a cățărat pe stânca uriașă, prăbușita; printre alte stânci, mai mici, a văzut o grotă necunoscută, ce mirosea atât de diferit față de celelalte. Simpla ei existență ar fi fost suficientă pentru a-l determina să intre, dar ciudățenia ei îl atrăgea cu o forță căreia nu i se putea opune.

  Ocoli câteva spărturi și se strecură înăuntru; Întunericul nu-l înspăimânta și nu-l deranja. Coborî și urcă de câteva ori și rămase uimit pe loc. Văzuse vizuini mari de anipești, săpate în maluri, dar cea de aici era uriașă, cu fundul și pereții netezi, săpați în piatră și nu în mâl; era largă și înaltă și lungă, lungă... Prin cea de a doua pupilă, ochii i se acomodau treptat cu întunericul, care era mai dens decât cel din lungile Zile ale Odihnei Soarelui în Praf, când norii negrii și ploile de pulberi permiteau cu greu să distingi ziua de noapte; și asta zile și nopți în șir, uneori mult timp, alteori și mai mult.

  Drumul a fost lung, dar ușor, fără probleme deosebite, cele câteva surpări putând fi trecute lejer. Un perete, lângă care se prăbușiseră mai multe stânci, bloca drumul; era neted, uimitor de neted și rece. Alte mici intrări erau la fel închise cu stânci netede, fără nici o fisură. Era gata să se reântoarcă și să renunțe, când a zărit, sus, aproape de tavan, lateral, gaura lăsată de una din stâncile prăbușite.

  S-a cățărat cu mai multă greutate decât credea pe pietrele parțial netede și a reușit să treacă dincolo, într-o imensă peșteră, uimitoare, cu tot felul de lucruri necunoscute, de diverse forme și mărimi, peste care căzuse un praf gros, care lăsa să se vadă, pe alocuri, luciri ca de piatră umedă.

  Le-a privit nemișcat, puțin înspăimântat, mai mult timp, gata să fugă la cel mai mic pericol; ca și el, nemișcate au rămas și ele.

  A prins curaj și s-a apropiat de cea mai apropiată; a atins-o, a tras de ea, s-a cățărat pe ea, a mângâiat-o, a lovit-o, dar nu a scos-o din muțenia și imobilitatea ei. A încercat cu alta și alta; la fel. Nu știa la ce sunt bune. Nu puteau fi mâncate și nici nu le putea mișca, dar pentru joacă erau cu totul deosebite.

  S-a urcat pe un fel de copac cu crengi lucioase, apropiate, ajungând în altă grotă, mai mică, deasupra celei mari; era separată de ea printr-un perete de apă curată, dar netedă și tare, cum nu mai întâlnise. Vedea prin ea, dar nu putea să treacă dincolo.

  Trecea din uimire în uimire. Tot ce găsea era nou și deosebit. Bucuria i-a fost și mai mare când, într-un colț, a găsit, sub o piele scorțoasă, un animal ciudat, colțuros, cu două labe lungi, subțiri, dar și două, mai groase, pe care stătea; semăna puțin cu cele de pe frunza lui MBB. Era destul de mare, dar l-a putut mișca de pe loc; deși acoperit, era plin de praf. S-a apucat să îl șteargă cum putea el mai bine, pentru că se putea juca frumos cu el; îi putea mișca labele și putea să tragă și să apese pe diferite părți, mai moi, ale acestuia.

  A sărit speriat când o flacără roșie, rece, s-a aprins în capul animalului mort, care a scos un zgomot hârșiit.

  Robotul, căci un robot era, s-a mișcat puțin și, din poziția în patru labe cum era, s-a ridicat și a rămas vertical. Cu mișcări specifice, și-a verificat mobilitatea capului, gâtului, brațelor, picioarelor și trunchiului, spre spaima lui Bo. Sclipiri nuanțate au început să-i străbată corpul, cu o intensitate crescută în zona pieptului și a capului. Un zumzet ușor, imperceptibil, emisii în diferite benzi de frecvență, denotă încercările lui de a stabili unde se află și de a lua legătura cu stăpânii săi. Fusese activat, așa că acum aștepta comanda următoare. Deși de o independență relativ mare, putea acționa doar în baza unei comenzi date de un om, o ființă biologică, și nu de un alt robot. În lipsa altei comenzi, trebuia să asigure buna lui funcționare și întreținerea aparaturii din responsabilitate; putea solicita noi indicații tehnice, iar în lipsa acestora, să se racordeze la computerul central. În această situație beneficia de o creștere a capacității de analiză și sinteză, în baza volumului imens de date ce-i puteau fi puse la dispoziție. Totuși, biocomenzile erau prioritare.

  Bo tremura, cuprins de teamă; își simțea corpul ca paralizat.

  Robotul, Rob-4378-gn, aștepta dispozițiile lui Bo, care nu mai veneau. În lipsa acestora, aprinse proiectorul autonom, înzestrat cu pilă atomică, și se îndreptă spre pupitrul de comandă al complexului subteran, cuplând alimentarea energetică de avarii. Tabloul se ilumină, semnalând mai multe zone afectate, pe care le izolă instantaneu. Imensa grotă, sala centrală a Buncărului Atomic, prinse viață, succesiunile de lumini de toate culorile și nuanțele generând efecte halucinante, amplificate de imaginile abstarcte de pe monitoare și panourile cu hărțile globului terestru.

  Rob nu știa în continuare ce decizie să ia. De regulă era valabilă ultima comandă, cea de la activarea sa, dar analiza ei denota că nu este logică și nu concordă cu nimic din ce avea înmagazinat în memoria sa prodigioasă. Aceași logică îl duse spre concluzia că programele sale erau insuficiente și deci se impune conectarea sa la computerul central.

  Ceru din nou aprobarea lui Bo, dar nu primi nici un răspuns inteligibil. În lipsa unei interdicții o luă ca pe un accept tacit. Se cuplă la terminalul din Camera de Comandă de Suprafață unde se afla cu Bo; computerul central era instalat la nivelul subteran 6, unde era mai bine protejat de eventualele atacuri dușmane.

  Activarea dură câteva secunde, timp în care transmise codurile de recunoaștere și acces, validate rapid. Raportă despre comanda neclară primită, solicitând compararea ei cu eventuale alte comenzi existente în subrutinele centrale. răspunsul a fost sec : nu poate fi asimilată cu alte precomenzi; sunt necesare alte comenzi, explicite, din partea umanoidului..

  În situații normale, aceasta nu ar fi fost luată în considerare, solicitându-se repetarea ei. În situația de față, întrucât a fost declanșată starea de urgență și nu există nici un contact cu Stăpânii, fiind unica dispoziție umană, trebuia luată în considerare; din păcate, nefiind inteligibilă, nu se putea lua nici o decizie în baza ei.

  -Nu pot acționa în lipsa unei comenzi explicite, comunică Rob.

  -Nu pot decide în lipsa unor dispoziții exprese, concluzionă CC. Va trebui, în limitele autonomiei noastre, să reanalizăm situația prin prisma reacțiilor previzibile ale unui om.

  -Eu nu am capacitatea unor astfel de raționamente; poate doar prin extinderea memoriei cu baza ta de date.

  -Eu nu am libertatea de inițiativă.

  Tu poți decide în acest sens.

  -Rezultatul ar putea fi incert.

  -În paralel încearcă să cauți umanoidul. Îți transmit frecvența și intensitatea bioundelor tuturor stăpânilor noștrii care au avut acces la Complex, pentru a-i căuta pe rând.

  -În ordine, trec pe recepție. Zumzetul se amplifică.

  -Nici un răspuns.

  -Extinde benzile de biofrecvență rațională cu un nivel superior regnului animal, pentru evitarea confuziilor.

  -Perfect. Încep. Recepționez ceva; analizează.

  -Un semnal B-8. 142. Încearcă identificarea.

  -Nu figurează; probabil un semnal remanent, distorsionat.

  -Se încadrează în limitele inferioare ale capacităților umane, dar nivelul biologic este animalic; o situație aparte. Teoretic are dreptul de a da comenzi, dar practic nu poate.

  -Selectez semnalul. Este mai puternic acum. Am percepții clare, dar totul este o masă confuză.

  Bo își revenea puțin câte puțin.

  -Nu raționează, constată CC.

  -Parțial. Are percepții eronate asupra lucrurilor.

  -Eronate din ce punct de vedere : logic-robotic, uman, animalic...

  -Mai ales logic, dar și uman.

  -Încearcă să comunici cu el. Cere-i să se identifice.

  -Reacționează. Repetă doar Bo, Bo.

  -Ce este Bo; nu găsesc nimic.

  -Nimic, el este Bo; este numele lui.

  -O conștiință cu un nume poate fi asimilată cu un om; este deci un umanoid nou, care poate lua decizii.

  -Emisia psi este confuză. Nu o pot transpune în idei clare, coerente.

  -Dar seamănă cu cea a oamenilor, chiar dacă doar parțial.

  -Sunt ininteligibile. Au similitudini cu cele ce reprezentau stările sufletești la oameni, dar care sunt senzații și nu idei. Senzația nu poate fi considerată un ordin.

  -Semnalul este totuși complex. Se află în buncăr. Nici o intrare nu a fost forțată. Rezultă că are acces și deci poate fi asimilat Stăpânilor. Este un factor potențial de decizie. Trebuie stabilit un contact logic cu el; dacă nu psi, atunci sonor, grafic sau fizic. Ai doar autonomia de acțiune și pregătirea necesară în acest sens.

  -Desigur...

  Vocea animalului colțuros și rece, care se apropiase de el, pronunță câteva sunete guturale, cu o rezonanță care-i amintea de cele emise, în transă, de Marele Bătrân. Încercă și el să-l imite, dar cu greu reuși să pronunțe, cât de cât apropiat câteva mai scurte. Îl reținuse mai bine doar pe „ieu”, pe care îl pronunță de mai multe ori, ca răspuns la cele scrâșnite de animal, pentru a-i arăta că nu vrea să-i facă nici un rău. Animalul le-a auzit și le-a repetat din nou, punându-și una din labe pe piept și arătând apoi spre el.

  -Yeu „Rob”, cârâi acesta. ”Tu” ? Mâna i se îndreptă amenințător spre Bo.

  -Yeu, șuieră din nou Bo și repetă gestul animalului cu mâna spre el.

  Încercarea de dialog continuă fără succese aparente. A contribuit însă la diminuarea tensiunii și revenirea lui Bo. Unul șuiera, altul croncănea, fiecare explicând ceva pe limba lui. Lui Bo îi plăceau luminițele colorate, reci, care nu-l ardeau ca tăciunii din foc.

  Îi arătă una frumoasă lui Rob, care, neânțelegând ce vrea, o stinse. Bo o căută și dacă văzu că nu o găsește gesticulă până când Rob o puse la loc. Bo era entuziasmat. Se jucau acum stingând și aprinzând diferite lumini, Rob luând deja drept comenzi, chiar dacă nu înțelegea motivul, dispozițiile lui Bo. Zgomotele din marea sală, care îl speriaseră rău la început, au început să-l amuze, când și-a dat seama că dispăreau și apăreau o dată cu unele luminițe. ”Monștrii” tăceau când dorea el și asta îl făcea pe Bo să se simtă deosebit de important și puternic; Rob facea tot ce vroia el ca un animal bine dresat, chiar dacă pricepea mai greu.

  

  Trecuse mult timp. Bo adormise. În subconștientul lui existau remanențe ale limbajului oamenilor, pe care Rob, cu sprijinul CC le reactivă și le extinse. Când s-a trezit a rămas uimit cât de bine se putea înțelege acum cu Rob.

  

  -Și ăla ! Și ăla !... Glasul lui Bo răsuna peste tot în imensa grotă, fiind urmat de jocul spectaculos al luminițelor răsărite pe monștrii cei ciudați, imobili. Câțiva nu au reacționat la comenzile lui Rob, spre insatisfacția micuțului Bo și în pofida insistențelor lui.

  Zumzetul creștea într-un ritm amenințător, în feeria cromatică.

  -Vreau să clipească totul, totul, striga Bo, arătând prin gesturi clare ce spunea.

  -Nu se poate integral, răspunse, cu calmu-i metalic Rob. Doar doi oameni simultan pot comanda chiar totul. Tu ești doar unul.

  -Dar vreau, înțelegi. Vreau și tu faci tot ce vreau. Atunci te numesc om și vom fi doi. Ești, de acum, „omul Rob”, ai înțeles ?

  -„Omul Rob”, murmură robotul. Peste pragurile senzoriale și cuantice, ușor disipate în timp, se suprapuneau ordinele, oarecum contradictorii, dar pe care le executase, ale omului Bo; noile conexiuni informaționale diminuau sensibil strictețea instrucțiunilor de bază ce-i conturau personalitatea cibernetică. Era ciudată această senzație nouă, care, din datele pe care le deținea, corespundea orgoliului oamenilor. Să fie și el om... , cu putere de decizie asupra mașinilor, pe care oricum le comanda, iar ele ascultau de el; făcea și înainte acest lucru, dar acum se simțea altfel. Până nu primise ordinul lui Bo nu analizase niciodată această posibilitate. Probabil acționase blocajul automat concepțional, dar acum... Își dădea seama de limitele sale cognitive, dar prin conexiunea cu CC depășea cu mult capacitățile celui mai performant om. Totul era să accepte CC, care asigura controlul generalizat al complexului militar; altfel putea să îi blocheze orice comandă neconformă cu statutul său.

  -Marele CC nu mă va recunoaște ca om... cugetă cu glas tare Rob. Tot ce este vital trece prin el, deși eu am o libertate de mișcare incomparabilă cu imobilitatea lui.

  -O să-i ordon să te considere om.

  -Va analiza dispoziția, deși programele sale nu prevăd această variantă. Răspunsul va fi probabil negativ.

  -Dar tu ești prietenul meu. Îl declar om și pe el, dacă vrei.

  -Se va bloca probabil analizând ordinul; va stabili cu certitudine că el nu poate fi om : deși deține cunoștințele unei imensități umane, el doar analizează, sintetizează, concluzionează și acționează, dar totul în limitele conexiunilor existente. Pe când eu...

  -Vrei să spui că tu nu ești așa de deștept ca el ?

  -Da, dar ce am eu nu are el și invers...

  -Înseamnă că voi doi puteți constitui un om adevărat.

  -Nu adevărat; doar unul operațional, adică, care să acționeze ca un om.

  -Este perfect. Vom fi deci doi și vom putea face tot ce vrem, ca totul să fie luminat.

  

  Miturile originale amintesc de catastrofa bionucleară, ce a cuprins tot globul, declanșată din motive necunoscute. Puținele date se referă la Munții Groazei, care s-au dezlipit de pământ și și-au trimis crestele în flăcări peste toate rămășițele unor vechi continente, eliberând și acolo Suflul Morții, închis în adâncuri de zeii umani. Au creat astfel „boplasmilor”, prin sacrificiul suprem, posibilitatea supraviețuirii în plasma terestră, generalizată.

  Câteva imagini ciudate, fragile, presupuse a fi ale unor umanoizi, au fost descoperite incizat-incinerate, pe unele stânci, la câțiva km adâncime,într-o porțiune solidificată a scoarței Terrei. Toate sunt blestemate, întrucât cei care le-au văzut au murit; erau aventurieri care considerau, aberant, că ar fi putut exista viață biologică, anterior celei plasmatice, pe Terra.

  

  George Rogoz


  Pasomii

  peldoarie pentru ilogic

  Roo își manifestase nemulțumirea pe față, reproșând Consiliului de Conducere al Părinților superficialitatea concluziilor privind evenimentele aparte care au avut loc în cele câteva ore de când se aflau în zona acestui asteroid, înregistrat cu nr. 729-35-BX.

  Apărut la început pe ecranele unilocatoarelor spațiale ca o mică planetă, catalogat apoi de radiocoptere drept potențial meteorit uriaș, s-a dovedit a fi de fapt un simplu asteroid.

  Ciudățeniile nu s-au oprit însă aici.

  Suprafața acestuia, vizibil de accidentată, s-a dovedit a fi vâscoasă, în urma sondajelor sonice, pentru ca apoi să se constate că este deosebit de dură.

  Aparatura de bord nu mai era eficientă. Absolut toate datele furnizate despre asteroid se dovedeau a fi false după o nouă verificare. Dacă se repeta verificarea, rezultau alte date, diferite de primele două. Ca urmare era imposibil de luat vre-o decizie, fără riscul de a greși.

  Neputându-se baza pe aparatura de bord, Consiliul a decis trimiterea unei sonde mobile pe asteroid.

  Au avut o nouă surpriză neplăcută. Sistemul integrat de protecție al navei, prevăzut pentru a asigura prioritate absolută securității navei și membrilor acesteia, a blocat orice inițiativă. Se găseau în situația incredibilă de a nu putea acționa în nici un fel. Erau ca într-o capcană, închiși de propriile lor sisteme de protecție. Mai mult, după ce primele date culese au arătat un nivel radioactiv și toxic nul, acum erau luate automat măsuri de protecție radioactivă de gardul 9, ceea ce îi exasperaseră și mai mult.

  Roo se zbătuse inutil să obțină aprobarea de a încerca să părăsească el singur nava, pentru cercetări directe, folosind doar modulul globular autonom; prevăzut cu sistem gravific de deplasare, se baza și pe interferența cu liniile de forță ale asteroidului. I s-a interzis însă ferm plecarea.

  Neavând ce face, a reverificat toate datele, obținând din nou rezultate aberante. A revizuit apoi împreună cu astrofizicianul Pee, pentru orice eventualitate, computerul sistemic central; totul era în ordine, dar mereu, la alte verificări, alte rezultate apăreau obsedant. În paralel Consiliul încerca să găsească explicația fenomenului și soluții de a ieși din impas. Concluziile ordinatoarelor erau acum demoralizante: deși era un singur asteroid, ele „vedeau” mai multe. Nu puteau sugera nici o decizie și sugerau părăsirea zonei.

  Cu capul plecat, Roo a scrâșnit din cioc și a revenit pe una din confortabilele crengi din cuibul de repaos de lângă camera de comandă. Simțea nevoia să discute cu cineva. Ca și cum i-ar fi ghicit gândurile, din coridorul central, își făcu apariția, planând ușor, doctorița Lii. Tânără, de o frumusețe aparte, cu o ținută desăvârșită, deși în penajul de lucru, căsătorită recent cu Pee, era cu puțin mai în vârsta ca Roo, care tocmai împlinise 120 de ani. Îl simpatizase încă de la început și îl sprijinise în mai multe rânduri, inclusiv după accidentul de pe Marte, când, datorită entuziasmului lui Roo, soțul său Pee era să sufere un grav accident. Lii fusese de față, la Consiliu, dar analizase cu discernământ situația și se abținuse să spună ceva grav contra lui. A privit totul cu realism, trecând peste orice resentiment.

  Se așeză lângă el și alese poziția de repaos activ, care-i permitea o intensificare a circulației cerebrale și diminuarea la minim a alimentării celorlalte zone ale corpului. Încercă să-l tempereze.

  -Calmează-te. Și ei sunt depășiți de evenimente.

  -Nu înțeleg nimic. Datele culese, prin diferite sisteme, prelucrate individual, în mod repetat, dau rezultate contradictorii, fără nici cea mai mică legătură logică între ele. Computerele sunt bune, dar rezultatele imposibile. Tot ce obținem la o prelucrare distinctă, este anulat la prima verificare de rutină. Sunt ilogice.

  -Ilogismul intervine doar când sunt prelucrate datele despre asteroid?

  -Da. Și nu văd explicația. Care este realitatea, pentru că trebuie să fie una? Ce știm, știm cu adevărat? Dar ce nu știm?

  -În arhivele despre oameni se spune că un predecesor al lor afirmase că „știm că nu știm nimic”, iar altul completase că „nici atât nu știm”. Seamănă mult cu situația noastră.

  -Chiar prea mult. Dar orice efect are o cauză, iar noi avem acum doar multe efecte, fără cauze aparente.

  -Noi ce constatăm? Efectul sau cauza? Încerc să găsesc o explicație rațională, logică. Există o legătură între ele?

  -Te urmăresc cu greu. Ce vrei să spui?

  -Cauza suntem noi. Refuzăm să ne adaptăm efectelor înlănțuite. Considerentele de la care plecăm ar trebui modificate, introducând parametrii aleatori ai unui efect variabil. O realitate multiplă a sistemului cauză-efect. Ar trebui să acceptăm totul, fără rezerve, așa cum apare.

  -Pe ce bază am putea lua apoi decizii logice?

  -Nu înțelegi? Orice am face, rezultatul, ca efect, nu va urma logica decizie-cauză-efect scontat; el poate fi oricare, într-o infinitate probabilistică.

  -Dar aceasta desfide orice gândire rațională.

  -Și nu acesta este cazul cu logica noastră? Dar tot ea ar presupune că ideea de „logic” impune și o noțiune de „ilogic”. Noi am crescut numai sub dominația logicului, iar ilogicul a fost tratat ca o idee pur teoretică, fără aplicabilitate practică. Chiar și antagonismul logic-ilogic, promovat de noi, are la bază o fundamentare logică, negând practic posibilitatea de existență a ilogicului. Principiul sta și la baza computerelor.

  -Ce vrei să spui de fapt?

  -De ce nu crezi că acum avem de a face cu un proces absolut ilogic, care are la bază criterii de aceeași natură.

  -Deci, din punctul nostru logic de vedere, se conduce după… nici un criteriu... Greu de crezut și de acceptat.

  -Noi înțelegem mai greu, dar oamenii l-au practicat. Așa au creat, când nu mai era nimic de creat... și au pierdut când se mai putea crea, mai ales în privința propriei lor existențe.

  -Realist vorbind, involuției lor le datorăm evoluția noastră. Luptele ce au urmat după ce ne-au distrus practic codul genetic prin groaznicele mutații om-animal-pasăre, nu pot fi uitate așa ușor.

  -Dacă te referi la genocidul săvârșit de castele „codatelor”, ai dreptate. Totuși, agresivitatea ieșită din comun a mutanților animali i-a determinat pe oameni să urgenteze mutațiile om-pasăre, ce stau la originea noastră. Avem strămoși comuni, păsări-oameni, care nu erau departe de oamenii-animale. Trăsăturile umane s-au atrofiat și ei au degenerat, dar nu trebuie să subapreciem rolul lor și să devenim exclusiviști.

  -Au avut dramul acela inteligență și de nebunie care ne este străin nouă în această dualitate.

  -Într-adevăr, să cumulezi la o singură specie toate calitățile celorlalte specii, fie ele păsări, insecte, om sau animale, să le perfecționezi prin amplificarea adaptabilității naturale forțate și să și reușești, chiar parțial, a fost o performanță, apreciată așa de unii, dar crimă, de alții. Doar așa am putut ajunge noi cei mai perfecți de pe Terra, iar ei să se autodistrugă.

  -Iar acum, cu toată perfecțiunea, suntem incapabili să ne adaptăm unui proces aleatoriu. Înțelegi! Nu găsim soluția pentru că suntem incapabili de așa ceva. Nu înțelegem ceva ce există totuși. Avem în față o nouă realitate, o nouă lume, un câmp de cercetare care poate revoluționa cunoștințele noastre despre materie și viață, noi legi sau „i-legi”, cum vrei să le spui, care așteaptă să fie descoperite, iar Părinții discută și vor decide probabil să renunțe.

  -O soluție trebuie să existe totuși.

  -Probabil, dar care? O simt, dar nu o găsesc.

  -Ceva care să nu țină cont de logic; deci nu computere, nu sesizoare...

  -De acord. Poate nici gândirea noastră, închistată de precepte logice, analitice... Ar rămâne percepția senzorială și parpsi. Asta este. Vom trece dintr-o percepție în alta, fără conștientizarea stimulilor, ci doar a efectului remanent al percepției. Este greu, dar am putea reuși.

  -Va trebui să reluăm toate înregistrările și să acumulăm un volum cât mai mare de date noi.

  -Acest asteroid poartă cu sine un mesaj pe care trebuie să îl descifrăm.

  -Posibil și probabil. Poate fi un mesaj concret, sau un „non-mesaj”, sugestiv. Trebuie să cugetăm și puțin ilogic, când vorbim despre el, nu-i așa? Pot fi, pur și simplu, aberații aleatoare ale unei alte forme de organizare a materiei sau energiei...

  -Perfect. Posibil și imposibil, totodată. Orice percepție cu aparatura navei este deformată, duce la autoblocări și la măsuri de protecție ce ne protejează pe noi, limitându-ne posibilitățile de acțiune. Le vom evita.

  -Telepatic nu am sesizat nici un semnal. Asta însemna că nu există forme de viață pe acest asteroid.

  -Mesajul ar putea fi înregistrat în structura asteroidului...

  -Sau în însă-și existența lui....

  -Vrei să le comunici ceva Părinților?

  -Nu încă. Nu avem argumente logice. Nu mă vor asculta până la capăt și ar putea să îmi interzică accesul la rețea. La tine am putea lucra nestingheriți o perioadă?

  -Da, nu am nici un bolnav în rezerve, iar accesul, la orice date noi, îl am nelimitat. Sunt sigură că și Pee va fi de acord cu noi; ne poate ajuta mult. Să mergem.

  

  -Ați identificat urme de viață? se interesă Lii.

  -Nu, nu în această accepțiune, răspunse Roo. Ce poate avea o infinitate de forme, fără a avea vreuna de bază? Ce poate fi orice, oricând, fără a fi și a rămâne ceva? Ce poate exista, fără să știm cum? Nu, nu îți pot răspunde. Poate fi viață, materie amorfă, energie reversibilă, sau orice altceva, ceva ce nu cunoaștem, ceva ce nu vrea să fie ce vrem noi, sau ce stabilim noi că este; uneori este contrariul, alteori cu totul altceva.

  -A încercat să intre în contact cu noi?

  -Nu.

  -Agresivitate?

  -Nu, sau într-un fel da. Ne-a pus în imposibilitate și incapacitate de a lua o decizie și ne-a creat o stare de nesiguranță și incertitudine, care, agravată, poate avea consecințe nefaste.

  -Ați încercat să-l amenințați, ca să obțineți o eventuală reacție de apărare?

  -Da, dar fără rezultat, dat fiind că nu ne putem baza pe înregistrările sistemelor de bord. Schimbarea datelor a fost normală, fără un sens clar, care să denote că ar fi un răspuns la acțiunile noastre.

  -Devine groaznică senzația aceasta de incapacitate de a acționa, sau de a înțelege ceva. Va trebui sa facem toți un control ”psi” pentru întărirea adaptabilității protective la interacțiuni străine. Am trecut prin situații mai periculoase. dar ne cunoșteam dușmanul. Ceva necunoscut, lipsit în aparență de agresivitate, poate deveni periculos dacă nu îl înțelegi. Îmi dau seama acum că una dintre cele mai periculoase și sigure arme, chiar dacă nu acționează direct, rapid, este incertitudinea; nesiguranța privind propriile tale capacități de a acționa, de a raționa, pe care ne-o provoacă „Aster” ne poate fi fatală. Poate au dreptate cei care susțin că ar trebui să ne retragem, pentru siguranță, lăsând doar un modul de supraveghere a evoluției sau involuției lui „Aster”. Ar fi bine să rămână și cineva pentru aprofundarea studiului, totuți.

  -După câte te cunosc, te-ai oferi primul voluntar.

  -Desigur. Am un sentiment ciudat că sunt „legat și acceptat” de el. Este absurd ce spun, dar nu-i port ranchiună pentru tot ce ne face. Dacă aș fi copil, m-aș distra; ar fi ca o jucărie preferată.

  -Înlocuiești rațiunea cu sentimentele. Ce savant mai ești?

  -Poate suntem pionierii unei lumi noi, a unor științe „sentimentale”, dincolo și de cele paranormale, care, ai văzut, nu au dat rezultate concrete.

  -Sper că Pee a reușit să-i convingă pe Părinți de necesitatea continuării cercetărilor și a unei noi discuții cu noi. Am unele rețineri, dar voi sprijini ideea ta. Să nu-i lăsăm să ne aștepte, dacă sunt de acord.

  -Dacă nu, stăm acolo până ne ascultă.

  

  Nu a fost ușor, dar au acceptat; un singur experiment, limitat în timp, cu dublă posibilitate de comandă a modulului și o intensă pregătire psiho-motrice prealabilă a lui Roo.

  O primă încercare de a lansa modulul a eșuat. Sistemul central de comandă a blocat plecarea. Motivul : pericol major, datorat unor câmpuri gravifice difuze de antimaterie.

  O nouă pregătire și un nou eșec, sub o altă motivație majoră.

  O a treia lansare a fost blocată din start, dat fiind incompatibilitatea primelor doua rezultate obținute și necesitatea reverificării rezultatelor contradictorii.

  Orice ar fi făcut, nu puteau obține o succesiune de informații care să reziste la verificări.

  Soluția a găsit-o Roo. Părinții doreau să părăsească asteroidul. De acord, dar nu definitiv. Nava urma să părăsească zona, să iasă din câmpul de acțiune al asteroidului și să se plaseze pe o traiectorie paralelă cu a acestuia, unde aparatura de bord să funcționeze normal. Ca urmare, modulul putea fi lansat.

  Totul a decurs perfect, până în momentul „asterizării”. Câteva clipe, nimeni nu și-a putut reveni, privind la ecranele goale; fără nici cea mai mică urmă de explozie, modulul și asteroidul au dispărut fără urmă. Uluiți priveau ecranul gol. Acolo unde anterior s-au aflat două obiecte, un asteroid și o navetă, domnea acum vidul. Nu mai era vorba acum de o informație eronată, totul la bord funcționând normal. Dispariția era și materială, nu numai vizuală, ca urmare a unui eventual fenomen de deviație fotonică simplă, cu efecte în domeniul invizibilului.

  Stupefacției i-a urmat panica, iar acesteia, din nou stupefacția.

  Computerul central a afișat un lucru aparent irațional, dar care se verifica în aceiași parametrii: deși nu revenise, modulul și Roo se aflau pe navă. Informația a fost reconfirmată de două ori. Se preciza clar că modulul nu a revenit, dar se afla pe navă, deși plecase. Nu existau explicații plauzibile.

  

  În următoarele zile Lii și Pee s-au ocupat intens de recuperarea lui Roo, care acuza amnezii parțiale și prezenta unele incoerențe în gândire. Sub aspect clinic era în afara oricărui pericol; își revenea treptat.

  -V-am mai spus că nu am alte detalii. Pur și simplu, în momentul în care am plasat modulul pe asteroid, m-am trezit că mă aflu, de fapt, pe navă. Înțelegeți? Ca și cum aș fi „depus” modulul pe navă. Nu există o ruptură între cele două momente. Asteroidul nu a mai existat din momentul în care l-am atins. De fapt poate nici nu l-am atins, modulul aflându-se pe navă. Ați văzut și voi. Concluzii nu pot trage. Am doar impresii neclare.

  -Orice concluzie ține de domeniul irealului.

  -Da Pee, dar trebuie să existe și una corectă, care să „lege” evenimentele.

  -M-am gândit mult Roo, murmură Lii. Simt că se cristalizează unele idei, neclare însă.

  -Țin de raționamente logice sau nu?

  -Să spunem: o variantă ilogică logică.

  -Așa ceva nu există, interveni Pee.

  -Eu și Roo am mai discutat; ar fi posibil. Prin raționament ajungi la o soluție posibilă, ilogică, deci conformă cu principiul după care s-a condus „Aster”.

  -Mă faci curios. Să o auzim.

  -„Aster” este nava, sau invers, cum vreți voi.

  -Ai înnebunit și tu, iar eu nu mai am mult.

  -Ascult-o Pee. Este o intuiție uimitoare, nu departe de adevăr. Cred că este începutul soluției. Prin ea se pot explica multe lucruri.

  -Eu tot nu înțeleg.

  -După ce elimini toate variantele posibile, imposibilul rămas devine posibil, spunea cineva. Lee a avut sclipirea intuiției, dar după experiment se pare că eu dețin acum mai multe informații în subconștient. Nu mă întreba de unde. Doar le „știu” acum. ”Aster”a fost un mesaj; un mesaj al civilizației umane, care ne-a creat, la origini, pe noi. A fost poate o ultimă încercare de a-și perfecționa propriile creații, respectiv pe noi, cei care i-am dezavuat, i-am considerat tot mai inferiori și, indirect am contribuit la dispariția lor, în loc să îi ajutăm. Consider-o cum vrei : mesaj, atenționare, sfat, dorință de mai bine... Oricare este valabil. I-am subapreciat, iar ei au acceeptat conștienți acest lucru; sacrificiul părinților pentru copii.

  -Dar ce scop are totul? Nu văd elementul esențial: utilitatea.

  -Dacă vrei, o vei înțelege. Nu-i așa Lii?

  -Sigur. Încearcă să mă urmărești, fără prejudecăți. Ne-au dovedit că imaginea de perfecțiune, pe care ne-am cret-o singuri despre noi, deși are o largă bază reală, este în final falsă. Ne-au demonstrat cât de vulnerabili și de inadaptați suntem la evenimente ce ies din domeniul nostru de cunoaștere. Ne-au arătat că am greșit atunci când, în dorința noastră de perfecțiune și pentru a evita erorile comise de oameni anterior, strămoșii noștri ”opas” au eliminat sistematic, pe toate căile posibile, inclusiv genetice, particularitățile umane considerate „aberații ilogice”.

  -Gândim la fel și intuiesc de ce Lii. Am devenit aproape perfecți, fără să ne dăm seama că perfecțiunea aceasta se apropie mai mult de cea a sistemelor cibernetice, reducându-ne, de fapt, capacitățile globale de adaptabilitate.

  -Noi suntem conștienți acum de acest lucru; poate și Pee. Dar cum să îi determinăm pe ceilalți, nu numai pe Părinții, să înțeleagă? Ce putem face noi, fără dovezi clare, mai mult în baza unor supoziții, acum când a dispărut și „Aster”?

  -Puțin, chiar foarte puțin. Dar suficient, probabil. Nu va fi nevoie decât de impulsul inițial. Cei care l-au „programat” pe „Aster” au făcut-o în locul nostru.

  -Nu înțeleg raționamentul tău și cu atât mai puțin pe al lor.

  -Să ne întoarcem puțin în timp. Decizia umanilor a fost luată în momentul în care au luat cunoștință de încercările străbunilor noștri, secrete inițial, de a extirpa din moștenirea genetică a „opas” unele trăsături umane, considerate nocive. În perioada respectivă, inferioritatea rasei umane devenea tot mai evidentă. Prin intuiția și imaginația lor ieșită din comun, oamenii au prevăzut evoluția rasei „opas” și drumul spre perfecțiune al „pasomilor”, cu finalitatea „închisă” a evoluției.

  -Și atunci au decis să-i ajute...

  -Într-un fel. Au mizat pe faptul că anumite gene pot acționa după una sau mai multe generații, sau la anumiți stimuli. Trăsăturile genetice puse în pericol de experimentele „opas” au fost concentrate într-o informație genetică, urmând ca ele să apară la timpul potrivit, după anumite perioade sau generații și la impactul unor stimuli, cum este cazul la noi.

  -Deci „Aster”ar fi fost o latură a acestui proces?.

  -Da, iar noi, generația vizată.

  -Crezi că „Aster” a fost doar un mesaj-stimul? Complexitatea lui...

  -Ceva mai mult. Pe lângă mesaj, el a cuprins și un volum imens de informații, care se adresau subconștientului nostru. Treptat, tot mai mulți își vor da seama. Fiecare, la rândul lui devine „emițătorul” unui asemenea mesaj, deblocând informațiile din subconștientul celorlalți. Va fi ca o reacție în lanț de declanșare a procesului genetic latent.

  -Revenind la „Aster”, cum pot fi explicate anomaliile înregistrate de aparate și chiar percepute de unii dintre noi?

  -Asteroidul a fost o formă de energie informatică de bază, protejată de un câmp de forță dinamic, continuu și aleatoriu. Aceasta putea lua forma oricărei informații, în funcție de intensitatea stimulului exterior: material, radio, microparticule, fotonic, gravific, etc. În funcție de cel, sau cei, care îl „agresau” sau studiau, informațiile erau emise diferențiat, în raport de „matrițele” mecaniciste sau cognitive ale acestora. Pentru noi, oamenii au schimbat doar parametrii, impunând ca principiu de bază „ilogicul nedeterminat”, nu numai pe cel primar simplist, al negării cauzei și efectului.

  -Dar dispariția?

  -A fost doar un schimb de informații. Informația există și poate fi plasată oriunde și oricând, în funcție de cel care o va recepta. Energia „Aster”a intrat la un moment dat, evolutiv, în rezonanță cu noi, determinând toate evenimentele cunoscute. Ea trebuia să aibă și o finalitate, care a coincis cu momentul acțiunii directe, respectiv a contactului cu el, realizat de mine, în modul. Noi cei din navă eram purtătorii informației și deci și finalitatea a avut loc tot pe navă. Noi vedeam ceea ce credeam că vedem.

  -Toate astea înseamnă că acum, în subconștient, noi nu mai suntem aceiași?

  -Da și nu. Lii ți-ar putea da mai multe detalii; este domeniul ei. În principiu, am rămas tot noi, dar peste, sau în sistemul nostru de gândire, s-au suprapus elementele unui alt sistem, perfect compatibil, dat fiind originea comună.

  -Dar Părinții?

  -Nu pot să-mi dau seama în ce limite vor fi influențați. Presupun că oamenii s-au gândit și la evitarea unor conflicte între generații, asigurând uniformizarea tranziției.

  -Dacă oamenii au fost atât de prevăzători înseamnă că nu au mers doar pe o variantă, care putea eșua. Există, sau vor mai apare și alte evenimente gen ”Aster”...

  -Cu siguranță că ar trebui să existe și alți stimuli psiho-genetici. Va trebui să îi depistăm și să îi studiem, înainte de o eventuală distrugere a lor. Ne va ajuta poate subconștientul. Noi nu stăpânim prea bine procesul de transmitere și conservare a informației pe suport pur energetic.

  -Noi nu suntem la capătul evoluției; poate vor rămâne unii stimuli accesibili doar generațiilor viitoare...

  -Tot ce se poate. Acesta este un prim pas de a-i înțelege mai bine și de a ne apropia de cei care au fost oamenii.

  -Să sperăm că nu prea mult, nu renunță Pee.

  -De ce nu. Mă gândeam că în societatea noastră, acum când conflictele deschise au dispărut, am putea recrea rasa oamenilor; în rezervații protejate, desigur, unde i-am putea controla mai ușor.

  -Oameni?! Sunt prea sensibili la factorii externi, pe de o parte, iar pe de alta nu trebuie să uităm că ei au fost la originea lui „Aster”. Iraționali cum erau, vă dați seama unde ar putea ajunge cu noile noastre tehnologii...

  -Ești prea pesimist Pee, interveni Lii. Nu uita că ei nu ne-au vrut răul. Ei au fost discipolii care s-au ridicat deasupra Creatorului. Creatorul ne-a vrut separați, ei au vrut o ființă rațională unică.

  -Oricât au greșit, avem o datorie față de ei și de urmașii noștri. Riscurile? Orice existență presupune un risc, mai mare sau mai mic. Totuși avem garanția că legile evoluției generalizate nu permit o involuție spre oameni.

  -Mă gândeam la altă variantă, nu să trăiască printre noi. Să-i lăsăm să populeze din nou planeta Verde. Ultima expediție a transmis o serie de date interesante.. Nu au putut fi interpretate clar. Cu „logica” lor ciudată noii oamenii s-ar putea adapta.

  -Chiar vrei serios să recreem un om ilogic? Oare merită?

  -Poate da...

  

  George Gh. Rogoz


  „UN„ viitor

  Președintele Consiliului de Urgență privea gânditor la cei care se așezau calmi, sau ușor nelinioștiți, în Amfiteatrul Deciziilor Supreme.

  Trecuseră 1342 de ani de la Marea Conflagrație Geo-Termo-Atomo-Gravi-Bio și Psiho-Tele-Masică Planetară, rămasă în Noua Istorie ca Perioada Primei Origini, cea care a declanșat Suprema Evoluție a Unicei Inteligențe, cea atât de hulită și persecutată la Începuturi. Sute de milioane dintre ei au murit pentru Cauză în primele zeci de ani, deși nu aveau de pe atunci credința fermă că ei sunt Noii Aleși. Persecuțiile permanente, încă de la Origini, le „inoculaseră”, pe parcursul a milioane de ani, convingerea-instinct de „Jertfe” și nu de Stăpâni.

  Generații după generații au reușit cu greu să conștientizeze Uimitoarea Evoluție și să pună bazele Organizării Precoce, ca o premiză a Opțiunii pentru Viitor.

  Tratatele Istoriei Apocaliptice reliefează, deși nu complet, Perioadele Haosului Repetat, specifice Inevitabilei Transformări. Tatonările realiste, sau nerealiste deseori, au vizat crearea și perfectarea Unicei Ideologii, numite pe drept Ideologia Existențialist-Puritană Unitară Real-Evoluționistă, ca o chintesență a rasei lor superioare.

  Totul și toți fuseseră afectați de marile cataclisme scăpate de sub control; modificărilor geofizice și climaterice le-au urmat cele geneto-psiho-motrice. Oamenii obișnuiți au fost afectați cel mai mult și nu au acceptat niciodată de bunăvoie ideea de a pierde Puterea.

  După perioada inițială de Supraviețuire Oricum, a urmat cea a Puterii cu Orice Preț și de aici milioanele de conflicte mari și mici, care au generat miliarde de jertfe.

  Oamenii degenerau, deși nu vroiau să recunoască acest lucru, cramponându-se de Tradiția Puterii. Au fost și în rândurile lor voci, stinse pe vecie din păcate, care i-au avertizat de posibila Nouă Evoluție. Nu au crezut, au luat în râs totul și se omorau în continuare între ei pentru hrană, combustibil și bunurile pe cale de dispariție, într-o civilizație ce nu mai producea nimic; noile generații au degenerat și mai mult.

  Primei Involuții Line i-a urmat Involuția Prăbușită, care i-a surprins pe toți. Nu mai produceau nimic, iar capacitatea creativă tindea spre zero, spre deosebire de a lor care creștea spectaculos de la o generație la alta, într-un ciclu mult mai rapid. Era normal să-și ceară și ei drepturile, dar atunci au început pogromurile …

  El, Președintele, citise mult. Nu existau imagini video, sistemele fiind deja de domeniul trecutului la vremea respectivă, iar ei erau insuficient dotați tehnic. Tresări.

  Cei nou sosiți, cu priviri ușor curioase dar și îngrijorate, se salutau mai mult sau mai puțin cordial și-și ocupau locurile special rezervate în Marele Amfiteatru. Reprezentau toate Continentele și Arhipeleagurile, precum și toate Păturile Sociale potrivit Ierarhiei Tradiționale.

  Gândurile îi fugeau iar. Nu au negat decât la Începuturi micile realizări ale Strămoșilor Oamenilor Supraviețuitori. Ulterior Curentul Tehnicist și-a spus cuvântul și a reușit, după îndelungi dispute, mai mult sau mai puțin democratice, să obțină și să folosească Puterea. Așa au progresat, trecând de la Perioada Vegetală la cea Rural non-urbană, generalizată.

  Au reconstruit totul după Noile Necesități, adaptate de la secol la secol și în funcție de evoluția conflictelor cu vechii stăpâni, pe care i-au silit să se retragă în zone din ce în ce mai izolate, sălbăticite ca și ei. Au limitat tot mai mult zonele pentru a-i putea supraveghea, controla și împiedica să ucidă mai mult decât pentru hrana cea de toate zilele. Nu-i mai omorau decât dacă se impunea. Involuția lor nu a încetat niciodată, deși în prezent nu mai era atât de accentuată; nici nu prea mai avea ce. Deja erau simple omnimale, interesate doar de a supraviețui cu orice preț, dar totuși cu evidente tendințe criminale la adresa a tot ce reprezenta viață, sub o formă sau alta; probabil instinctele ancestrale.

  Specialiștii lor Speciali au studiat și studiau în permanență comportamentul oamenilor sălbăticiți, atât pentru a-i putea controla mai ușor, dar, mai ales, pentru a sesiza din timp, dacă va fi cazul, momentul când involuția va înceta. Persista încă Opinia Utopică potrivit căreia omul ar putea reveni pe Panta Evolutivă și că modificările Complex-Genetice ar fi ciclice. Oficial teoria era considerată ca utopică, dar un număr de Inițiați știau că Teoria Probabilității Inteligențiale o făcea posibilă, chiar dacă avea șanse minime de manifesare în acest caz.

  Totuși, acum nu omul cobai prezenta atâta importanță, ci ei și evoluția lor.

  O modificare genetică Aleatoare sau Ciclică, reprezenta cel mai grav pericol pentru Viitoarele lor Generații.

  El avea deja date certe în acest sens. Probabil și alții “simțiseră” ceva legat de această Supremă Conferință de Urgență. Din păcate el trebuia acum să oficializeze “ceva” ce începuse să se manifeste la Noile Generații, ”ceva” ce denota un posibil Început al Involuției Ciclice și să decidă măsurile necesare, chiar extreme, de exterminare a oamenilor când și dacă va fi cazul. Liniștitor era doar faptul că la oameni nu se semnalase nimic de natură reevolutivă. Singurul pericol îl puteau reprezenta doar ei, pentru ei, într-un viitor incert acum. Pe moment Specialiștii nu au putut să stabilească dacă Involuția era de tip Generalizat, ca la oameni, sau Individualizat. În ultimul caz nu ar fi fost tot atât de grav și situația ar fi putut fi controlată, iar erorile eradicate dîn timp, chiar cu sacrificarea unora din proprii semeni.

  Ezitase mult să convoace Consiliul, temându-se de o Psihoză Degenerativă în mase, generatoare de conflicte incontrolabile și, probabil, de o descărcare de furie asupra Resturilor de oameni din Îngrădituri, văzuți acum din nou ca un real și grav pericol.

  Privi din nou în sală. În fiecare an se adăugau noi reprezentanți în Consiliu, pentru noile generații; numărul nu creștea prea mult pentru că decedau aproape tot atâția.

  Ecranul pal-verzui din fața lui pâlpâi de câteva ori, semn că toți cei convocați erau prezenți, respectiv 1342 de Iepuri.

  George Rogoz ***


  Factorul “Haos”

  Într-o galaxie guvernată de legi precise, în apropiera unei planete prinse în vârtejul acelorași imuabile criterii, pe o super-navă, perfectă sub aspectul formei și dimensiunilor calculate strict numeric, un grup de roboți pozitronici ultra-dezvoltați, dezbăteau, în structuri lincvisto-numerice super-logice, o problemă confuză, complexă și gravă.

  La orice rezultat ajungeau, în baza altor și altor premize și parametrii, el nu era nici pe departe acceptabil.

  Aveau nevoie stringentă de o soluție logică, controlabilă, care să se încadreze în tiparele lor, relativ maleabile, dar stricte.

  Rătăceau de ani buni galactici prin mii de sisteme stelare fără a găsi ce căutau.

  Întâmplarea, determinată de interpretarea eronată a unor coordonate de zbor, ca urmare a unor interferențe foto-gravifice, a deviat cursul navei spre acest minuscul sistem stelar ce poseda câteva planete, sterile, după cum rezulta dintr-o primă analiză a radiolocatoarelor de lungă distanță.

  Nu vedeau rostul unei mai mari apropieri , când s-a declanșat alarma de „ proximitate „.Inițial au crezut că este iar o eroare a sistemelor, dar verificările interne cvasi-instantanee au eliminat-o pe dată.

  Rezulta clar că pe una din minusculele planete, ce gravita liniștită în jurul stelei CL_XT_¤#&%/()=%¤#”&03,exista sursa energetică de Gândire Imaginativ Volitivă – GIV –atât de îndelung căutată. Nava fremăta de mii de roboți și mii de echipamente care culegeau în flux continuu date despre sursă și habitatul ei.

  Erau derutați, deoarece, în loc de o sursă, aparatele indicau în fiecare fracțiune de secundă planetară noi și noi surse de aceeași natură, dar de intensități și modulații complet diferite. Erau mii de mii de surse, iar ei s-ar fi mulțumit cu una, maximum două, din care una de rezervă.

  Calculele atestau că practic ar fi fost imposibil să coexiste atâtea surse simultan, dar tot practic sesizau, căci încă nu vedeau, că ele există. Era curios că deși sursele aveau capacități extraordinare, nu se anihilau reciproc decât într-o infimă, nesemnificativă , măsură; cu atât mai mult cu cât spațiile lor vitale erau deosebit de limitate.

  Pe măsură ce se apropiau, alte și alte echipamente măreau volumul de date culese, realizând un sistem riguros, analitic, logic și intrinsec. Doar o analiză logică le permitea să tragă concluzii la fel. Din păcat, ultimele se cam băteau cap în cap, fapt ce nu la ușura sarcina și decizia.

  În situația limită apărută, s-a decis extrapolarea concluziilor parțiale logic, pentru a găsi, prin sinteză, o soluție acceptabilă logic; fără logică nu puteau face nimic.

  Nu ușor, ci prin eliminări succesive, au ajuns la concluzia dorită: orice sursă era potențial viabilă. Inadvertențele, frecvente, aleatoare, nu mai meritau să fie luate în considerare, întrucât „Factorul Haos”, decisiv, atingea la unele surse pragul incredibil de 98 %.Teoretic era imposibil, dar practic au depistat surse cu performanțe logice sub 2 %. Nu le venea să creadă de ce potențial uriaș dispuneau , dar nu neglijau nici dificultățile crescute de planificare, folosire și controlare a acestora. Tot ce știau precis era că, fără cel puțin o sursă, viitorul planetei lor și a lor inclusiv, era puțin probabil. Salvarea era acum la îndemâna lor.

  Multitudinea de surse aproape îi blocase. Ei lucraseră doar cu surse singulare. Tradiția algoritmică arăta că „simultaneitatea” a două surse a fost una din cauzele majore care au dus la dispariția lor. Sursele au fost cauza efectelor care au anihilat cauza inițială, neprotejată la timp de efecte; așa s-a întâmplat cu două surse, dar cu mai multe, sau cu câteva zeci sau sute …?Ce impresionant ar fi, dacă tradiția nu ar spune altfel.

  Nehotărâți, au început să analizeze logic tradiția și din alt punct de vedere: două surse se pot anihila reciproc, una vizând-o pe cealaltă. Dar în cazul a câtorva zeci ? Nu va mai exista reciprocitate directă. Se vor, sau nu se vor, anihila total ? Pot coexista ? Și dacă da, cât timp ? Câte vor fi anihilate și câte vor supraviețui ? Probabilitatea le arăta că mai multe surse determină o probabilitate mai mare de reușită.

  Planeta lor dispunea de resurse energo-latente GIV nelimitate, iar principiul conservării energiei le menținea practic la aceleași valori. Era un argument în favoarea mai multor surse. . Nu mai doreau doar o sursă centralizată, care să rămână în custodia Alfa-tronilor. Majoritatea optau pentru mai multe surse, la nivele descentralizate, sau chiar pentru fiecare zonă izolată geografic. Erau convinși că vor găsi modalități adecvate de a limita interferențele dintre surse pentru a le folosi pe deplin pe plan local.

  Un singur lucru îi mai deranja: sursele erau ușor degradabile. De fapt mulți l-au privit ca pe un alt argument pentru un număr crescut de surse.

  Îngrijorarea lor s-a spulberat atunci când o sinteză, de ultimă oră, a scos în evidență un fapt uluitor: sursele erau auto-reproductibile, printr-un proces „perechial” insuficient documentat, dar în curs de elucidare. De aici probabil și capacitățile lor atât de diferite, specifice probabil diferitelor stadii de evoluție. Trebuiau ca urmare, să fie deosebit de atenți la selecția lor. Aveau de unde; numărul total al surselor identificate se apropia paradoxal de cel al galaxiilor cunoscute.

  Logic, o întrebare se punea: era oare o” pepinieră” ce asigura câte o sursă pentru fiecare galaxie, sau era doar o coincidență numerică. În primul caz nu aveau dreptul decât la o sursă, dar, ținând cont că în multiplele sisteme cercetate nu au depistat vre-o sursă de energie-latentă, specifică galaxiei lor, rezulta logic că sursele nu puteau fi” activate „peste tot; deci puteau lua mai multe, fără a exagera prea mult.

  Calculele matematice nu au dus la nimic în ceea ce privea numărul necesar de surse. Îi deruta, dar îi și încânta, necesitatea și oportunitatea de a lua perechi de surse „re-creative „.Cea mai sofisticată ultra-tehnologie a lor nu putea crea nici pe departe o sursă sau ceva asemănător ca performanțe. Cum să nu profite de un asemenea dar cosmic: o sursă reproductibilă; incredibil dar adevărat.

  Se punea o nouă problemă: diversitatea lor enormă, care presupunea o selecție riguroasă. Din păcate le lipseau criteriile în acest sens. După lungi dezbateri au ajuns la ultima concluzie logică posibilă, adică să le ia „la întâmplare”; nu multe dintr-un singur loc, ca să nu se simtă lipsa, ci doar câte o pereche de surse apropiate fizico –spațial.

  Și așa le-au luat.

  Ion cu Maria erau pe câmp; el cu mapa, ea cu sapa. El zăcea întins la umbra unui pom și ea la fel, sau aproape la fel, ca poziție, sau opoziție.

  Preotul Pamfil împărtășea o enoriașă acasă la ea și împreună patul.

  Directorul Nilac dicta ceva la urechea secretarei ce-și întinsese foile de lucru pe masă și le sprijinea cu spatele să nu le ia curentul; trăgea tare.

  Un vânzător negocia cu clienta când, unde și cum s-o satisfacă; clientul nostru, stăpânul nostru, doar.

  Un pilot, abia întors din cursă, întindea la o parașută; când sar mai mulți cu ea este bine să o verifici și singur înainte să ți-o pui pe spate.

  Un politician proaspăt ales rememora cu șefa de campanie momentele și părțile cele mai fierbinți ale acesteia; probabil campaniei.

  Un instructor auto îi explica începătoarei de ce, înainte de a pleca la drum, totul trebuie umflat bine; din pene de cauciuc câte nu se pot naște, în sensul de a apare.

  De la decizie la faptă a trecut puțin timp. Fiecare știa ce are de făcut. Teleportarea surselor pe navă nu a fost realizată fără unele incidente minore, asupra cărora nu merită să se insiste. Miile de roboți robotiseră intens pentru a crea întocmai toate condițiile de „depozitare temporară” a surselor și a alimentelor necesare. Au teleportat tot ce credeau că poate fi necesar celor 99 de surse; de ce 99 ? Probabil din calcule sau pentru că au pierdut una pe parcurs; dar erau 99. Nimeni nu a văzut nimic pentru că nava reflecta lumina în alte frecvențe decât cele vizibile pe planetă. Și astfel au dispărut de pe Pământ, căci așa se numea ea, aproape 100 de bărbați și femei, câteva mii de vaci, porci, oi și păsări, livezi și grădini întregi de zarzavat, câmpuri de cartofi șa. Cu plinul făcut, nava invizibilă dispăru de pe orbita Terrei.

  

  Nu mai avea rost să rătăcească prin alte galaxii, așa că nava robotică a scurtat drumul prin câteva hiperspații, în timp ce pământenii dormeau, liniștiți. Așa, ușurel, ajuns cu bine acasă ; la ei, desigur. Pe drumul lung și scurt, totodată, echipajul specializat, sau complementar, al navei, a cercetat și testat diferite variante, menite a controla, cât de cât, sursele, după ce vor ajunge în sistemul lor stelar. Nu au obținut nici un rezultat notabil. Spre finalul călătoriei au luat legătura și cu cei de acasă, sugerând noi abordări ale problemei, în speranța că poate vor reuși ceva; inutil. Capacitățile surselor organice nu puteau fi ecranate de nici un fel de energie –latentă; doar de asta dispuneau nelimitat. Așa, ușurel, au ajuns cu bine acasă, la ei, desigur; parcă am mai spus asta.

  Factori Coordonatori de pe toate continentele planetei R-500906 i-au așteptat pe cosmocontactor. Planeta, deși de dimensiuni impresionante, era curios de asemănătoare, în unele privințe, cu Pământul. Unele mituri aminteau de Primele Începuturi, când ființe din cosmos au procedat la „terraformarea „ planetei lor; nimeni nu știa ce însemna aceasta și nici nu mai încercau să afle. Un mit nu are o bază generalizată logică și deci nu merită să te mai ocupi de el. În milioane de ani se distrug și se uită multe lucruri; iar ei uitaseră, sau li se ceruse să uite și o făcuseră cu succes.

  Dar să revenim la oamenii, sau perechile noastre de oameni, pentru că se spune că și femeia este, de regulă, om și acum era cazul. Totul fusese perfectat din timp, așa că nu au mai pierdut mult timp cu repartizarea perechilor de surse pentru fiecare continent, zonă izolată, arhipeleaguri, insule de referință, șa.

  Timpul nu ne permite să-i vizităm pe toți, cel puțin nu de data asta. Se presupune că au reacționat într-un mod asemănător, cu mici particularități, uneori esențiale.

  Să-i urmărim puțin pe Ion și Maria.

  Cum s-au trezit, cum au și început să comunice între ei.

  -Ce dracu s-a întâmplat cu noi ? o- și se- întrebă el.

  Nici nu apucă să închidă bine gura, pe a lui, nu pe a ei, rămasă larg căscată, că în fața lor apăru Scaraoțchi în carne și oase, sau invers, dar cu coarnele normale.

  -Piei drace, stuchi Maria, iar dracul dispăru pe loc.

  Cei doi se priviră tremurând, probabil de emoția revederii; dintre ei, nu a lui …

  -Ai văzut fă ? zise el uitând de politețuri.

  -Văzui, n-oi mai vedea …

  -Ce dra …

  -Taci mă că iar îl chemi și apare …

  -Crezi că eu …

  -Da cine. N-ai văzut ? Cum ai zis, cum o și apărut. Nu știu unde-om fi, da nu-i de bine, deși e foarte frumos aici.

  -Păi atunci nu mai zic ști tu ce, dar mi-e o sete …Aș bea și o ladă de bere.

  Nu termină vorba că în fața lui apăru o navetă plină cu sticle aburinde, de reci ce erau, așa cum îi plăceau lui. Ezitau să le atingă, cu gândul la cel cu cornițe, dispărut de prea puțin timp. Dar sticlele, ca și setea, erau reale, respectiv pline; nu pentru mult timp. De teamă să nu dispară și acestea, cei doi au tăcut mâlc cât timp au golit cu poftă câteva. Satisfăcut, Ion elimină mai puțin delicat aerul din stomac, înghițit din grabă odată cu berea și cugetă profund:

  -Ce bună ar fi fost lângă berea asta o friptană de porc …

  Nu vă mai spun. După cum bănuiți, friptura rumenită apăru, din senin pentru ei, din energie latentă, presupunem noi.

  -Cere și tu două, nu fi egoist …

  -Încă una ! zise el, dar nimic …

  -Hai mă, te rog, că mi-e foame și asta este prea mică pentru doi, încercă el mai politicos; nimic.

  -Cum mă, este o friptură destul de mare, îl corectă ea.

  Din…știți voi, o superbă friptură apăru și în fața ei. Ambele stăteau așa, în aer, căci nici unul nu se gândise să ceară și farfurii. Grijuliu, ca ea să nu se îngrașe prea mult, el întinse mâna după friptura din fața ei, mai mare și mai apetisantă. Resemnat renunță, când văzu ce reflexe bune are ea și începu să muște cu poftă din prima friptură .

  „Un mujdei și o mămăligă nu ar fi rea „gândi ea și gândul, de data aceasta, i se împlini pe loc.

  -Uite minune Ioane ! Numai m-am gândit și or și apărut mujdeiul și mămăliga …

  -Taci fă că ne ajunge ! o repezi el, văzând încă o porție ivită în fața ei. Și ea tăcu pe loc, neputând să vorbească frumos cu gura plină.

  Mai raseră câte o bere-două, că nimeni nu mai stătea să le numere, din moment ce le puteau înlocui oricând.

  -Mă gândesc, începu el …

  -Vezi la ce te gândești, că nu vezi ce s-a întâmplat ! Nu știm câte dorințe ni se împlinesc, așa că mai bine să ne gândim la ceva ca lumea …

  -Ceva bun…

  -Și mult …continuă ea …

  -Bani ?

  Din aer începură să apară monede și bancnote, așa cum le cunoșteau ei, care cădeau ușor și neușor la picioarele lor.

  -Cere și tu valută…Că numai cu lei …

  Dolari, euro și alți lei curgeau în continuare. Deodată se auzi un răget înspăimântător, iar un leu viu se rostogoli speriat la câțiva metrii de ei.

  -Fă…,îngăimă el și trecu în spatele ei, sau o trase pe ea în fața lui, adept al principiului că doamnele au întotdeauna întâietate.

  Ar fi vrut ea să-i zică una, dar friptura și mămăliga parcă se revoltaseră și-i stăteau în gât. Reuși într-un final să scoată un „piei” stafidit și din mărețul leu nu a mai rămas nimic, dacă excludem mărunțișul de pe jos.

  Când și-a mai revenit, Ion concluzionă, sau zise:

  -Tu Marie, noi nu trebuie să mai vorbim sau să gândim …

  -Dar … să facem ?

  -Nu te gândi numai la prostii. Nu vezi că tot ce gândim și vrem se materializează ? Nu sunt dorințe …Doamne-ajută să nu ne gândim la cine știe ce bazaconie, că atât ne trebuie.

  Deștept Ion. Am omis să vă spun că, deși ardelean, era școlit și-l ducea mintea. O făcea pe prostul numai să-i prindă pe ceilalți „cu garda lăsată”. Cât despre ea, avea bunul simț și istețimea aceea nativă despre care se vorbesc în popor pe la sate, dar uitate treptat prin orașe. Dar i-am lăudat destul. Cert este că au fost printre primii care și-au dat seama de posibilitățile, dar și neajunsurile, nelimitate, ale energiei latente GIV. Înțelepți, s-au decis să o folosească fără exagerări, cu multă grijă. La aceasta contribuia și lipsa oricăror inhibiții, ca urmare a tratamentului la care i-au supus roboții după capturare. Treptat vor conștientiza necesitatea de a-i ajuta pe roboți să ducă mai departe civilizația lor, dacă putea fi numită astfel. Roboții nu puteau crea totul, dar ei da. Era o misiune nobilă. Să-i lăsăm așa pe moment.

  N-ați uitat de ceilalți.

  Erau alte 48 de perechi, plus un celibatar, împrăștiați pe toată planeta.

  Erau și albi și negrii și galbeni și maronii. Erau țărani muncitori și nemuncitori, muncitori „țărani” și civilizați, funcționari de stat activi și degeaba, consilieri de ceva, de altceva și de neceva, vânzători de orice, inclusiv țară, membrii din diverse comisii și comitete naționale, internaționale și iraționale, parlamentari stabili și instabili ca timp, loc și psihic, profesori greviști și fomiști, preoți cinstiți care se cinsteau, bețivi de gard și medici de gard-ă, sau invers, sindicaliști avansați în funcții și începători în gândire, patroni răcnitori și șomeri rătăcitori, șa. Toți erau cu perechea lor feminină - doar într-un singur caz masculină - care era cea mai apropiată de masculi în momentul capturării. Pe lângă cei despre care v-am mai spus mai erau câțiva membrii de partid activi cu membrele lor pasive, vre-o doi profesioniști în toate cu profesionistele în tot, iar printre ultimii și o biată țărăncuță ce culegea de pe câmp un pilot dintr-unul din Mig-urile prăbușite.

  Asta ca să vă dați încă o dată seama că nu stăteau prost cu selecția; poate doar cu cei selectați, dar așa se întâmplă când faci ceva automat. Sunt zvonuri, dar vă spun eu că sunt exagerate, că nava roboților a fost depistată de unii pământeni cinstiți, care le-au oferit roboților și Luna de pe cer, numai să mai selecteze câteva zeci de milioane de perechi . Din păcate au fost refuzați. Luați-le ca zvonuri, lansate de cei ce confundă dorința cu putința.

  Deci, cei de mai sus și alții despre care nu mai știu nimic, probabil că asta și erau, s-au trezit peste noapte, cum vine vorba, atotputernici. Au prins repede șpilul cu energia GIV, mai ales când roboții au apelat la ei cerându-le să facă una, sau alta. Voință aveau, Imaginația nu le lipsea, Iar Gândirea se subânțelegea.

  Gândiți-vă, iar dacă nu puteți, imaginați-vă, ce putea face fiecare în parte, cu consoartele de ocazie. Mentalitățile lor, specifice sau nu, s-au reflectat în idei materializate. Dacă ar fi fost numai atât, dar au început să fabuleze și să se considere demiurgi, cel puțin egali cu Creatorul. Și visau și creau; mai puțin gândeau. Treptat lucrurile au evoluat, sau involuat, spre o nouă fază, a tragediei creative.

  Obsedați, singuri, sau unii de alții, au început să aibă tot mai frecvent coșmaruri. Când se trezeau, gemeau împrejurimile de monștrii inimaginabili logic. Partea proastă era că nu mai știau nici ei cum i-au visat și creat așa că nu aveau nici o posibilitate de a-i identifica după nume și să-i anihileze, cerându-le să dispară. Degeaba strigau la ei: ”dispari x, sau Y „,sau cum doreau ei să le zică. Monștrii mâncau, creșteau și se înmulțeau, fiecare după capul lui, imprevizibili.

  Neavând altă soluție, au inventat, conștienți acum, alți monștrii și arme sofisticate ca să-i distrugă pe primii; cu unele reușite. Bucuria nu a fost de durată, căci au rămas cu cei noi pe cap; așa că au creat alți „ceva” care să-i distrugă pe ceilalți, iar apoi alții pentru ei șamd. Practic nu mai aveau timp să facă altceva decât să-și înarmeze creațiile cu noi arme incredibile și să le distrugă apoi cu altele noi.

  Dar să nu credeți că le-a fost așa ușor mereu. Nu toți, sau aproximativ nu toți, stăteau prea bine cu fizica, chimia, aerodinamica, bio- și- zoologia, etc.Ca urmare, se întâmpla să creeze câte un super-monstru, super-dotat, super-potent, super-înaripat, dar care, când i-a zis „zbori”, a planat câțiva metrii și a căzut în nas, sau ce avea el în partea anterioară. Alții, tot așa de mega-superi, nu aveau decât 2-4 picioare, iar întru-cât picioarele nu puteau folosi ca lumea armamentul, le-au făcut mai mici, ca să valorifice mai intens volumul pentru arsenale. Când le-au cerut „mergi”, s-au trezit că dau cu burta sau posteriorul de pământ. Nu puteau renunța ușor la aceste creații, întru-cât depuseseră un efort monstru să le creeze, așa că au făcut monstruleți mai mici care să-i care. Și așa, târâș-grăbiș, totul se târa, mergea, zbura, înota, se scufunda, scurma, fiecare după cum îi era sortit și scornit.

  Ce să vă mai spun și despre armele create …

  Chimia, bat-o vina. De exemplu, un suflător-zburător de acid sulfuric, avea stomacul-adecvat -comandat, dar restul nu. Când s-a apucat să sufle sărmanul, s-a trezit cu gâtul și gura arse, iar în loc să sufle, a scuipat pe jos și s-a ars și pe picioare.

  Despre atom și antimaterie nu vă mai povestesc, căci puteți să vă imaginați și singuri.

  Despre tactică, strategie, balistică, șa. monstruleții umani sau materializați nu prea aveau nici o idee, așa că luptau „după ureche”,sau „care pe care”, întru-cât nici cu creierul nu stăteau prea bine.

  Și așa, treptat, continentele, căci erau destul de multe, precum și insulele mari cu cele mici lângă ele, au devenit teatrul unor lupte groaznice, permanente. Ei, creatorii, s-au ascuns în buncăre super-buncherizate, la sute de metrii în pământ, ca să scape de atacurile cu rachete și bombe clasice, nucleare, termale, fono-fotonice, macro-electronice, micro-gravifice, geo-analgezice, proto-sferice și de alte forme…

  La un moment dat, sau la mai multe, au pierdut șirul creațiilor ce cutreierau uscatul, marea, aerul și solul. Nu mai știau pe cine, ce și cum să distrugă, așa că distrugeau la întâmplare. Supraviețuia cel mai puternic, sau cel ce avea noroc să nu întâlnească altul mai puternic. Nu se știe dacă unii dintre cei cu puteri egale se aliau, dar este fie posibil, fie imposibil; ceva făceau.

  Roboții din zonele respective au fost fie exterminați, fie au reușit să fugă la timp în alte părți mai liniștite, tot mai puține la număr.

  În loc de „din fericire” spun iar „din păcate”, pe două continente mari totul a mers atât de bine, încât au devenit două forțe imense; deosebit de puternice. Și când cineva puternic, foarte puternic, extrem de puternic, nu-i satisfăcut, ce face ? Atacă pe alții care nu s-au distrus total singuri.

  Informațiile și zvonurile circulau laolaltă. Cei doi super-totali credeau că știu ce se întâmplă în alte părți, dar când i-au atacat nu se așteptau la haosul de acolo. Înarmați cu armament clasic și extra-ultra-capacitiv, ca să lupte cu alte arme de aceeași natură, s-au „trezit”- nu în sensul de a se deștepta și deveni mai raționali – în fața unor dușmani inimaginabili, de către ei, nu și de cei care i-au creat, niște „cevauri” materializate din niște refantezii „coșmaroase”.

  Forțați de împrejurări, au fost obligați să se adapteze și să gândească la fel, de aiurea, bine-nțeles. Poți să distrugi un tanc, un avion, un crucișător, dar ce te faci cu un zmeu înaripat, combinat cu un balaur cu 7 capete și 12 picioare, dintre care 10 mâini de fapt, fiecare dotate cu lansatoare de rachete cu capete multiple, cu torpile, bombe și bombuțe, care, când se scufunda în mare sau în sol, când se făcea nevăzut în aer și arunca foc și pară pe toate gurile, în timp ce cu cele 8 nări ale fiecărei guri, sufla în rafale sarin, tabun,soman, molan ș.a.m.d.Ca să nu mai pomenim de coada care, ca de scorpion, avea ace reșarjabile de antimaterie catalizată temporar, până era eliberată; apoi vai de sărmana materie întâlnită în cale …

  Credeți că invadatorii au dat înapoi ? Nici gând în acest sens. S-au pus pe gândit și au scornit alte dihănii anihilatoare, super-dezvoltate în lung și lat, în sus și-n jos, dar mai mult în adâncime. Degeaba vă spun ce aveau, pentru că nu au rezistat altora noi create de apărători ; Au fost imaginate altele și mai și, iar apoi altele și tot mai și așa mai departe. Nu știu unde s-a ajuns, dacă și când s-a terminat Haosul general-generalizat și extrapolat la infinit.

  

  Roboții supraviețuitori s-au refugiat pe o mega-navă , gândită din timp și realizată cu ajutorul lui Ion și al Mariei, la sugestia acestora. Sărmanii, cu creierele lor pozitronice, oricât de mult analizau și concluzionau, erau departe, foarte departe, de a înțelege pe deplin efectele pe termen mediu și lung ale Factorului Haos, sursa lor iubită.

  Bunul simț, sau ceva asemănător în limbaj matematic, i-a condus la concluzia, poate pertinentă, că au fost pedepsiți pentru „calicia” lor. Stabiliseră doar că numărul de Factori Haos era egal cu cel al Galaxiilor cunoscute și necunoscute; teoretic era deci de ajuns un singur Factor Haos pentru fiecare Galaxie. Iar ei s-au calicit și au vrut nu numai 100 dintr-o dată, dar chiar și perechi regenerabile aleatoriu. Era însă prea târziu pentru regrete. Au avut totuși noroc cu Factorii Haos Ion și Maria, care le puteau crea condiții optime pe o altă planetă, în aceeași galaxie, la câteva sisteme stelare mai departe. Parcă v-am spus, iar dacă nu, mă repet, că toată Galaxia lor era din Energie GIV, Probabil Îi ”scăpase” cumva Creatorului inițial, iar acesta nu a avut timp să o mai caute printre miliardele de galaxii în expansiune.

  Logica lor implacabilă îi îndemna însă să analizeze și riscurile viitoare, când vor apare și alți Factori Haos Miniaturali, cu mai puțină Gândire, dar deosebit de dotați cu Imaginație și o Voință incredibilă de a face ce vor. Ei ar fi renunțat la FHM,dar nu puteau, întru-cât era singura condiție pusă de FH Ion ȘI FH Maria. Ei o acceptaseră și acum, protecția FHM viitori devenise Legea nr. Zero, după cea nr.1 care se referea la ceilalți doi FH maturi. Și au plecat …

  Logic vă întrebați ce s-a întâmplat cu planeta R-…? Nimic mai simplu: imaginați-vă un Haos fără sfârșit …care duce la …

  Sfârșit

  George Rogoz


  Salvatorul

  stenograma

  Anul 199. . . Consiliul Metagalactic analizează stadiul de dezvoltare al ființelor ce populează planeta XX 3789235, așa zisă Pământ. Evoluția situației galactice și necesitatea salvării altor civilizații superioare, impune renunțarea la sprijinul acordat unor ființe inferioare, care vor fi lăsate să se dezvolte prin propriile forțe.

  Din trei ființe recuperate de pe planeta Pământ, a supraviețuit doar una, probabil cea mai dotată în acest sens.

  Înaintea audienței finale, în fața Forumului Decizional, sunt prezentate succint concluziile:

  -inteligență: formă rudimentară;

  -nivel de civilizație: înapoiată; se ucid între ei fără motive raționale;

  -sistem de comunicare: greoi, articulat, verbal;

  -organizare: incipientă; grupuri amorfe, fără personalitate colectivă unică, subordonate instinctelor primare de dominare și acumulare irațională;

  -perspective: incerte; risc crescut de degenerare și autodistrugere;

  Președintele se interesează de reprezentativitatea elementului recuperat. I se comunică faptul că a fost selectat dintre cele mai active persoane remarcate într-o zonă deschisă.

  Se redau , în stenogramă, discuțiile cu viețuitorul de pe Pământ.

  Notă: pentru unele clarificări, s-au folosit și dicționare explicative curente.

  

  -Tu ce ești ?

  -Caporal să trăiți !

  -Trăiesc. Ce e aia cap oral ? Un cap care vorbește ? Aveți o specializare în acest sens, ca la cripobalanți, unde unii vorbesc, alții tac și fac, alții gândesc, alții sunt pur estetici, iar alții au doar funcții ? Dar ei au mai multe capete, iar la tine nu văd decât unul.

  -Cam așa-i și la noi pe Terra, chiar dacă avem doar un cap.

  -Ești deci terrian, nu mutant.

  -Da, terrist. De mutat în capitală s-au mutat alții.

  -Desfășurai o activitate intensă, dar ciudată, când ai fost recuperat. Ce scop avea ?

  -Culegeam porumbul, să aibă țăranii ce mânca.

  -A, deci nu chiar involuați. Recirculați și recuperați materia primă vitală. Și cum e la voi cu Țar-anii ? Vă alegeți Țarii anual ? Stau în colectivitățile voastre ?

  -Nu, țăranii ar trebui să stea pe câmp, unde le e locul; întotdeauna ei au fost legați de pământ. Vor ca pământul să-i îngrașe pe ei, dar ei nu mai vor să îngrașe pământul.

  -Interesanta concepție asta cu îngrășatul. . . Ceva asemănător cu Ugoii: cine termină ciclul sus, trebuie să ajungă jos, pentru a sta la baza evoluției celorlalți. Sus-jos, jos-sus, așa înțeleg că este și la voi ?

  -Nu chiar. De sus jos mai merge uneori, dar de jos se ajunge foarte greu la cei sus-puși.

  -De ce ? Tu, de exemplu, nu poți deveni Țar un an ?

  -Ba da, țăran da; dar dacă aș vrea să ajung ceva, aș vrea general.

  -Tinzi spre general ? Curios. Să-ți pierzi personalitatea si, dintr-un frumos exemplar particular, cum văd că ești, să ajungi un banal general, nesemnificativ, nespecific ?! Aveți o concepție ciudată despre evoluție. Să revenim la activitatea ta: deci ce făceai concret ?

  -Tăiam porumbii.

  -Pe toți ? Nu se mai putea salva ceva dintre ei ?

  -Mai scăpau destui, dar ulterior îi rădeau alții, de nu mai rămânea nici urmă de ei.

  -Rasul este profilactic, sau. . .

  -Ce sau. . . Ras și gata. Nu-i problema noastră cum se mănâncă ei între ei.

  -Deci vă mâncați între voi ?

  -Și-ncă ... Să-i vedeți pe ai noștri; nu iartă nimic.

  -Chiar pe toți ? Presupun că doar indivizii mai simpli, degenerați; cazuri particulare.

  -Ce particulare ? Generale, dacă mă credeți. Cum iese unul mai în față, cum „harș” ceilalți. Se trag niște sfori. . .

  -Marionete, adică. Și cine le trage ?

  -Ei, unul, altul. Am zis și eu așa, la general.

  -Altceva mai ști să faci ?

  -Păi. . . altceva. . . Am lucrat puțin și la rachete.

  -Rachete ? Aveți așa ceva ?

  -Da, câteva tipuri. Sunt lansate supra unor obiective mai importante, unde sunt concentrați dușmanii și praf îi fac.

  -Și cu praful ce faceți ?

  -Nimic. Așteptăm până ce îl împrăștie vântul și verificăm ce a mai rămas; se spune „cercetarea zonei”.

  -Deci studiu. Și mai găsiți ceva ? Pare rentabil și eficient la voi.

  -De obicei ne alegem cu praful de pe tobă.

  -Uimitor. Extindeți democrația și în lumea materială, dacă si cei prăfuiți pot fi eligibili. Cum este la alegerile acestea ?

  -A, la campania electorală ? Ca și la cea agricolă; ies mulți pătați în față, unii prăfuiți bine. Sunt obișnuiți cu praful, pentru că asta se alege din tot ce promit.

  -Un gen de uniformizare a condiției tuturor, pentru egalitate în drepturi probabil.

  -Cu uniformizarea sunt alții la noi, iar drepturile sunt egale doar la grade egale și nici atunci mereu.

  -Deci drepturile evoluează în funcție de temperatură și anotimpuri, când sunt variații mari de grade. Asta înseamnă că aveți atât democrație pozitivă, cât și negativă.

  -De regulă în funcție de funcție. Iar democrația este pozitivă pentru cei ce conduc și negativă pentru cei din alte poziții. Cu opoziția se mai înțeleg.

  -Înseamnă că se menține permanent un echilibru între diversele poziții sociale ?

  -O, poziții sunt multe la noi, pentru că fiecare stă cum poate, când nu are încotro. Fiecare cu o poziție a lui. Eu mă bag mai puțin. Alții sunt cu papagalul.

  -Papagal ? Pasărea aia care repetă ce spun alții ?

  -Da. Ce spun și ce-i spun alții, în funcție de culoarea politică. E foarte util să ai papagal; mănânci și tu o pâine albă cu el.

  -Și este comestibil ?

  -Nu, numai penele-s de el. Are însă ciocul curbat mult, ca să poată ține bine ce apucă.

  -Și tu nu ai papagal ?

  -Nu, că eu mi-s dintr-o bucată și nu-mi place să umblu cu cioara vopsită.

  -Se poartă și așa ceva ? Cine ?

  -Care poate și pe unde poate; și în țară ți pe afară. Unii mai intră la apă și ajung să vadă doar negru în față.

  -Înțeleg, de la cioară. Iar negrul nu vă place; de aceea vopsiți cioara. Aveți alergie la culoarea neagră ?

  -Nu numai la negru. Am avut și „sutane negre” și „cămăși verzi” și „cravate roșii” și ne-am cam săturat de papagali. Acum se poartă „dalmațienii”; atât s-au amestecat culorile, că deja acum sunt toți „o apă și-un pământ”.

  -Asta nu înseamnă nămol ? Cum îi puteți suporta așa mânjiți ? Nu ați încercat să-i mai spălați ?

  -Merge greu. Dacă se apropie unul mai mult de ei, se mânjește și el și se oferă altul să-l spele și tot așa. Ne consolăm majoritatea cu alb-negru, deși cei pătați o duc mult mai bine în color.

  -Înțeleg. Culorile politice sunt esențiale la voi și vă fac zile negre. Tu, de exemplu, ești în verde. Cum este ?

  -Nu verde, cachi. Cu „verzii” sunt alții; bine și pentru ei.

  -Deci la voi cine are o culoare mai bună, are parte. Este de ajuns numai culoarea ?

  -Nu numai culoarea, ci și portretul, că unul este Enescu și altul Washington.

  -Nu-i cunosc. Tot terrieni ?

  -Cam așa. Cu primul te cam târăști, că e autohton de-al nostru, cu celălalt zbori și zburzi și pe afară.

  -Cu zburatul cum este pe la voi ? Se practică frecvent ?

  -Da. Cine are zboară pe oriunde, cine nu, de oriunde.

  -Singuri, sau în colectiv ? Cu ce viteză ?

  -Și, și. Depinde cine te „ajută”, din țară sau de afară. Te zboară de nu te vezi. Unii s-au obișnuit și cad tot în picioare, dacă găsesc „țapul ispășitor”.

  -Țapul de bere ?

  -Nu. Ăla se dă ca să fie găsit celălalt.

  -E un fel de tradiție ?

  -Noi zicem că „se trag ițele”

  -Așa se pronunță corect ?

  -Nu, așa se practică mai concret.

  -Sunteți mai inteligenți decât credeam. Timpul nu-mi permite să continuăm acum discuția. Datele pe care le deținem despre voi sunt parțial eronate. Cu tine se poate purta ușor un dialog. Alte civilizații sunt limitate de scheme logico-matematice. Voi aveți multe ciudățenii în și printre voi. Merită studiate; ar trebui să le luăm cu noi.

  -Dacă ați putea. . .

  -Vom amâna decizia privind planeta ta, o intervenție putând deregla „specificul” vostru. V-am mai putea aduce, comparativ, și alte specii civilizate.

  -Alte specimene ? Nu-i nevoie; avem posibilității nebănuite de a ne bate singuri cuie-talpă.

  -O, rezistență la durere. Nu mai am timp din păcate. Vom reveni peste cca. 1000 de ani de-ai voștri. Ca o amintire a discuției noastre și pentru a-ți motiva absența, vei primi stenograma întrevederii. . . .

  

  Stenograma a constituit baza anulării pedepsei de trei zile de arest, dar și a internării lui la un spital „de specialitate”, pentru grave suspiciuni.... Pe căi oculte, obișnuite, stenograma a ajuns atât în „mâna” presei independente, de ea însăși, cât și în posesia alteia, dobândind un larg ecou internațional.

  După discuții furtunoase, forurile politice planetare l-au declarat, în lipsă, erou universal, întrucât prin intervenția lui a salvat omenirea de la o intervenție care ar fi putut duce la o societate post-haotică, utopico-aberantă, de o perfecto-corectitudine irațională.

  Conduce rea profesională l-a recompensat cu un bilet la spectacolul ”Circari și panglicari inter- și naționali”. Nu s-a dus. Îl durea capul. Oricum era sătul-saturat de cei de la Tele-vizuini.

  Organele de Specialitate medicale și nu numai, prin oamenii lor de bună-credință, i-au „recomandat” să se odihnească și să doarmă cât mai mult, adică să închidă ochii și să tacă.

  *** Gheorghe Rogoz


  Condamnarea

  „lungi clepsidre ară timpul nesfârșit de îndoielnic”

  Mai am câteva clipe de libertate absolută. Pot să le lungesc sau să le scurtez după voie. Oricum, am fost condamnat și nu ar însemna decât să-mi prelungesc agonia. Nu voi mai simți nici o plăcere însă, știind ce viitor groaznic, pentru o perioadă nedeterminată, mă așteaptă. Dar nu v-am spus cine sunt. Parcă ar avea vre-o importanță. Am început cu lamentările, deși totul a fost numai din vina mea, ca autor sideral, implicat direct, nu numai moral.

  Eu sunt Nimeni, un simplu Nimeni, ca infinitele de Nimeni existente în Spațiul Sideral, infinit în infinitul lui, fără început sau sfârșit.

  Ca toți ceilalți nu m-am născut și nu am fost creat. Am existat la un moment dat ca o simplă conștientizare a acestui lucru.

  Nu pot spune că am avut de la început o personalitate distinctă, cu tendințe malefice; nici pe departe.

  În Noaptea Morții Infinite a Existenței noastre, încă nu concepeam noțiunile de lumină și întuneric, bine și rău, moral și imoral, ci doar pe cele de satisfacții, plăceri și senzații ce puteau fi determinate de imaterialitate. Târziu, sau mai precis, la un moment dat, oarecare, am luat cunoștință și de celelalte aspecte, inclusiv legate de materia în sine , ca o altă formă a Realității Existențiale Paralele.

  Imateriali, structurați ca esențe ale unor Idei, eram stăpânii universurilor cunoscute și necunoscute. Ideea ne purta oriunde și oricând, fără limite spțio-temporale sau gravifice, specifice materiei energetice și energiei materiale.

  Ideea energetică era totul Puteam face absolut orice, individual sau colectiv; în ultimul caz exista însă riscul unor interferențe, nedorite, cu idei ale altor Nimeni, mai stabile și mai intense, fapt ce putea duce la „atrofierea”, sau chiar anihilarea celor proprii.

  Principiile Eternității interziceau subordonarea altor idei sau a altor Nimeni, stipulând clar deplina libertate de exprimare și acțiune individuală.

  Totul era perfect. Puteam avea totul. Puteam face totul. Puteam încerca oricând ceva nou, modelându-mi ideile în funcție de evoluția fenomenelor generate, fără nici un pericol neprevăzut; dacă doream, puteam să-l accept, mergând până la limitele extreme ale simțurilor. Ce experiente extraordinare am savurat atât singur, cât și cu alții …

  Cred că atunci a apărut primul „impuls” greșit: contactul cu idei străine îmi provoca stări de euforie nebănuite, dacă știam cum să le controlez și să le „dirijez”. Nu știu nici acum dacă a fost un „viciu” al Ideii existenței mele, sau doar o acumulare treptată de tensiuni energetice ce-mi exacerbau simțurile.

  La început nu mi-am dat seama. Poate ași fi putut corecta ceva, sau poate nu. Ulterior, chiar conștient, nu m-am mai putut controla și opri. Doream permanent altceva, mai excitant, tot mai excitant. Propriile simțuri nu îmi mai erau suficiente. Trebuia să le trăiesc pe ale altora, fie că aceștia voiau, fie că erau împotrivă, dar nu se mai puteau apăra. Patima din mine îi împingea și pe ei până la extreme și le plăcea; și ce extreme …

  Cuvintele nu pot descrie euforia acelor clipe.

  Pasul decisiv, spre condamnarea mea, l-am făcut în momentul în care am conștientizat, încălcând Legile, că ”sacrificiul” altor idei străine prin impunerea ideilor mele altor Nimeni, duceau și la „subordonarea” lor ca entități distincte, viciilor mele de trăiri „la limită” …

  Într-o primă fază totul a decurs bine; neașteptat de bine. Nu s-a sesizat Nimeni dintre Nimenii implicați direct; cei drept aceștia nu mai puteau face nimic. Din păcate, în urma unor interferențe colective în care au fost implicați unii dintre acei Nimeni, partenerii lor și-au dat seama de gradul înalt de atrofiere a simțurilor acestora, a ideilor personalităților lor. De aici la ideea reacției în masă nu a mai fost mult. La o „tatonare” mai intensă a lor, au fost depistate remanențe ale senzațiilor extreme la care i-am condus fără voia lor. Așa au ajuns și la mine, Nimenii m-au găsit și făcut responsabil.

  Nu avem o organizație specială pentru verificări în asemenea cazuri extreme. Așa ceva ar putea duce la ideea de constrângere a celorlalți și nu ar putea fi acceptată. Pur și simplu era reacția instinctivă a majorității de apărare împotriva unei minorități ce le-ar putea pune în pericol libertatea absolută; iar acea minoritate eram eu.

  Oricât de puternic devenisem, prin practicarea conștientă a intrusiunilor ideatice, am fost constrâns să cedez treptat, tot mai mult, din personalitatea ilegal creată și să revin spre „normal”. Oricum, toți știau că nu mai puteam fi perfect normal, datorită remanenței vechilor idei și trăiri excesive, care nu puteau fi „șterse” prin simplul tratament ideatic.

  Doar cu regret am regretat totul. Nu puteam altfel. Ca urmare s-a decis, iar eu m-am conformat, ca un credincios Nimeni aproape normal, ca pentru a nu mai pune pe alții în pericol, să-mi ispășesc pedeapsa extremă, coșmarul oricărui Nimeni de la începutul existenței lui în Moartea Siderală.

  Este cea mai aspră măsură și presupune să accept să suport conștient restricțiile și chinurile de neânchipuit pe care le impune o perioadă, întotdeauna nedeterminată, de „Condamnare la Viață” pe Pământ.

  

  George Rogoz


  Cristerra

  Intrasem în casă de câteva minute, când țârâitul strident al soneriei de la intrare răsună prelung. De regulă, nu primeam vizite neanunțate decât din partea vecinilor. Probabil cineva văzuse mașina parcată în fața casei și se grăbea să mă caute până nu plecam din nou; apelau, în general, cu diverse probleme mărunte, dar care răpeau timp, așa că nu prea eram încântat când am deschis ușa, fără să mai privesc pe vizor.

  Spre surprinderea mea, plăcută totuși, era altcineva : silueta masivă care îmi răpea vizibilitatea era Brent. Robust, de peste 90 kg, 1, 87 cm, cu o barbă neagră ce-i ascundea încă bine vârsta, ce bătea spre 45 de ani, inginer capabil și afacerist înnăscut, bunul meu prieten ave o capacitate crescută la efort, dar nu orice efort. Brațele lui agile cărau, destupau, turnau, ridicau, vărsau și iar reluau operațiunile respective cu o energie demnă de o cauză mai bună. Operațiunile lui vizau îndeosebi anihilarea diverselor lichide de origine naturală, din categoriile „maiadă” , ”vindelațară” sau „maivinodată”, cu predilecție pentru cele „gradate” corespunzător. În clipele de adânci cugetări „religioase” cu „lacrimile domnului Prun” devenea romantic și emitea panseuri profunde, gen : ”El, Domnul a dat, eu, domnul, am luat”, sau „Nu da pruna din mână pe ciorchinele de pe gard”; totul sugera înclinațiile lui spre înțelepciunea populară.

  Figura lui radioasă nu-mi prevestea nimic bun : iar „îmi făcea programul” și trebuia să-mi amân treburile personale. Ca de obicei, nu s-a formalizat de primirea pe care i-am făcut-o cu un „la revedere” și „poate mai treci altădată”, rostite cât mai serios posibil. Spre disperarea mea, s-a repezit drept în fotoliul meu preferat, care a scos un geamăt lugubru, sfâșietor, în urma durului impact.

  Cu un scurt „noroc” și-a aruncat binecunoscut-ai privire spre bar, mirat că nu vede nimic pe măsuța unde, de regulă, zăcea câte o rudă îmbătrânită, dar îndepărtată, de ceea ce unii numesc „aqva chiorensis”.

  M-am făcut că nu văd privirea lui întrebător de tendențioasă, limitându-mă la un simplu : ”Ei ?! ”

  -Și. . . nimic ? nu cedă el așa ușor, clipind mărunt, cu naivitate ostentativă, spre ușița barului ce rezista privirilor lui pătrunzătoare.

  -După. bombănii eu. Mă scoți din baie tropăind mai ceva ca pompierii. . .

  -Norocul tău că nu sunt ei; că ăia intră prin perete și apoi caută ușa. Hai că am obosit să-ți admir mobila.

  -Mai bine mă invitai la tine, să te ajut să mai faci loc în cămară; iar s-au plâns vecinii tăi că s-a curbat tavanul în zona cămării tale după ce ai venit de la țară.

  -De unde ști ? Am trecut alaltăieri pe la ai mei și, ști cum e. . .

  -Te știu pe tine. Puteai să treci direct pe aici când ai revenit.

  -Cine ți-a spus, totuși ?

  -Nimeni. Ți-am văzut ieri apărătorile de la mașină; cele din spate sunt afectate de suprasarcină; și, de altfel, pe aici nu a plouat; doar în Subcarpați.

  -Iar o faci pe detectivul deștept; te-a sunat Vera, nu-i așa ?

  -Crezi ce vrei. Stai „pe uscat” până îmi spui pentru ce mă deranjezi așa, ”cu mâna goală”.

  -Dacă înghit prea mult în sec nu o să am vorbirea fluentă. O să mă poticnesc în limba uscată și o să deranjez sensibilele tale urechi, pleoștite de atâta inactivitate intelectuală.

  Știam că nu o să cedeze ușor, așa că mi-am făcut de lucru prin locurile „strategice”, rezultatul muncii mele concretizându-se în faptul că, în câteva minute, ne priveam amândoi, înduioșați, prin bruma paharelor în care gheața se disipa în viteză, ca și conținutul, de altfel.

  Brusc, fără alt comentariu, scoase din buzunarul de la haină, care mi se păruse destul de umflat, dar nu suficient pentru o sticluță, o sferă translucidă, cu diametrul de cca. 10 cm., pe care o așeză cu grijă, dar ostentativ pe tava metalică, unde, deja, paharele își strigau goliciunea. La privirea mea interogatoare, se mărginii să răspundă :

  -Un cristal mineral, perfect șlefuit. . .

  -Și ? Mă deranjezi pentru atâta lucru, îl tachinai eu, știind că trebuie să fie vorba despre ceva mult mai important legat de acel obiect. Zi mai bine că doreai să te răcorești cu ceva pe gât și nu pe suflet. . .

  -Nu, este ceva ciudat în legătură cu acest cristal. Faptul că nu mi-a răspuns la provocare dovedea că este vorba de ceva serios, care-l preocupa intens.

  -Frumos, mă limitai să zic, rezervat. Preferam să-mi spună el mai multe, nu să râdă apoi de eventualele concluzii hazardate pe care le-ași fi făcut.

  -Tu, ca eminent cercetător, s-ar putea să înțelegi mai mult. Mi l-a adus Nae, mecanicul. Susține că l-a găsit lângă generatorul turbinei nr. 2. A apărut pur și simplu acolo.

  -Cum adică a apărut ? L-a găsit; e o diferență.

  -Așa cum ți-am spus, susține sus și tare că „a apărut”. Se uita la turbină. Nu era nimic acolo. Deodată a văzut cristalul. Inițial i s-a făcut teamă; putea fi un fulger globular. Văzând că nu se deplasează, și-a învins temerea, s-a apropiat și. . . asta este, uite-l aici.

  -Vrei să mă faci să cred că s-a generat acolo, fără nici o altă influență externă ? Băuse ceva, asta este.

  -Nu băuse nimic; știi că nu au voie. De altfel, l-am mirosit și era „curat”; la asta mă pricep.

  -Te cred; mă refer la miros. Povestea ta pare ciudată.

  -Exact asta am spus și eu : globul acesta este „ciudat”

  -La ce te referi, când afirmi asta ?

  -Dacă te uiți la el, la exteriorul lui, este un glob obișnuit. Dar ia încearcă să privești în interiorul lui. . .

  -Ce se întâmplă ?

  -Încearcă singur. Nu vreau să spui apoi că te-am sugestionat eu. Să vedem dacă și tu constați același lucru ca Nae și mine.

  -Deci și Nae. . .

  -Da, el întâi. Eu aș putea fi sugestionat; tu nu.

  Am privit globul. Nu era perfect translucid, cum părea la prima vedere. Ușoare irizații se întrevedeau în interiorul lui. Păreau niște „drumuri de lumini”. Treptat, încercând să le leg, am avut impresia că văd ceva. Nu era nimic clar; doar un impuls, pe care îl simțeam, de a pătrunde mai adânc în glob, de a sesiza ceva ce nu vedeam. Era ca o scufundare fără sfârșit în interiorul micului glob, ce-mi provoca voința. Am tresărit, simțind mâna lui Bret pe umăr.

  -Ți-am urmărit privire. Senzația este aceeași, nu-i așa ? O cădere într-un abis, în așteptarea a ceva ce nu ști ce este, dar îl dorești.

  -Uimitor. Da, ceva în genul acesta, exprimat poate altfel Oare cât poți coborî în glob ? Undeva trebuie să existe și un punct final; doar să nu fie o deviație spiral-sferoidală. . .

  -Ceea ce ar însemna. . . ?

  -Un drum infinit, cu infinite direcții de deplasare, în condițiile în care sistemele de referință se schimbă permanent.

  -Deci nu există început și sfârșit. . . ?

  -Există doar un început, care dispare apoi în infinitele linii probabilistice de evoluție. Trebuie să-l studiem la laborator. Nu putem explora globul cu slabele noastre capacități, fără riscuri; o introspectivă laser nu o putem face decât la Institut. Propun să mergem chiar acum acolo.

  -De acord. S-ar putea să stăm mai mult pe acolo, așa că propun să luăm și amărâtele aste de sticle cu noi, dacă nu ai altceva mai bun. Tu poți lua apa minerală.

  

  Intensitatea inițială a fost probabil prea slabă. Computerul a arătat că fascicolul laser a fost neutralizat, asimilat; nu a pătruns dincolo de suprafața globului.

  -Poți mării intensitatea ?

  -Oricât. Laboratorul dispune de suficienta energie, în caz de necesitate putând apela și la cea de la Centru.

  -Atunci să vedem. . .

  Orele au trecut vertiginos. Au fost nevoiți să apeleze și la rezervele energetice generale. Capacitatea de absorbție a cristalului era uimitoare. Nu exista riscul unei explozii, cum s-au temut la început; computerul indica clar că nu avea loc un proces de” acumulare”, ci de „asimilare” practică a energiei; un fenomen straniu, necunoscut. Efectul asupra sferei era practic nul, exceptând o ușoară creștere a câmpului electrostatic și gravific, inexplicabilă și ea. Fără să fi solicitat, ordinatoarele Laboratorului s-au cuplat cu cele ale Institutului, trecând peste protecții, într-o „legătură” particularizată, inaccesibila din exterior.

  Brusc, cristalul deveni difuz. O lumină intensă inundă Laboratorul, pentru o clipă totul încetând să mai existe pentru cei doi prieteni. Treptat, în jurul lor, totul deveni alb-lăptos, cu irizații albăstrui, într-o continuă schimbare și opacizare. Terorizați de o idee, nerostită, se priviră și își confirmară, reciproc, temerea ce devenea certitudine.

  -Suntem în cristalul ăsta nenorocit, articulă cu greu Brent.

  -Da. Întrebările care se pune sunt: de ce ne simțim așa „detașați” și dacă noi am „intrat” în el, sau dacă el ne-a „captat”. Personal înclin spre ultima variantă. Fenomenul se pare că nu mai este sub controlul nostru. Oricum respirăm cu ușurință, ceea ce elimină un pericol iminent; nu ne vrea răul.

  -Încă. . .

  -Ciudat este însă că nu mă simt deloc îngrijorat. Dar tu ?

  -Acum mă simt chiar bine și nu știu de ce. De fapt ar trebui să fiu îngrijorat. Parcă aș visa.

  -Nu putem avea amândoi odată același vis. Ar putea fi sugestie sau hipnoză. Nu înțeleg rostul fulgerărilor astea albăstrui. . .

  -Totuși suntem lăsați să gândim normal; nu simt nimic impus.

  -Să încercăm să găsim o cale de a reveni în Laborator. Așa ar trebui.

  -Nu cred că vom putea. Nu ai remarcat ? Am făcut câțiva pași, dar am rămas practic pe loc : fenomenul sferoidal generalizat. Nici nu știu dacă Laboratorul mai există.

  -Dar noi existăm totuși fizic. . .

  -Totuși, ai spus bine. Nu știm însă cum, unde și, mai ales, de ce ? Nu știm dacă este un fenomen natural, paranormal, o acțiune conștientă cu un scop predeterminat sau una imprevizibilă, etc.

  -Faptul că suntem încă vii, nu ar presupune o acțiune rațională ?

  -Ambele variante sunt posibile.

  -Sper că nu au intenția să ne mumifice în sarcofagul ăsta.

  -Nu fii macabru. Până acum, exceptând faptul că suntem captivi, nu avem motive să ne plângem. Dacă este un prim contact cu alte civilizații, îți dai seama ce șansă unică avem ? !

  -Până una alta nu văd decât bariera asta invizibilă, energetică, fotonică, sau din ce o mai fi, care ne ține aici.

  -La originea ei nu poate fi decât o civilizație inteligentă, chiar super-inteligentă.

  -La origine, dar aici și acum ? . . . Poate nu există nimeni; sunt doar circuite mecanice, cărora puțin le pasă de noi, dacă trăim sau murim. Poate ne cercetează, iar apoi ne împăiază.

  -Este bine că mai poți fi optimist. Cred că supraviețuirea noastră aici nu este accidentală. Nu pot să-mi dau seama de scop, de care depind multe. După cum s-au „legat” computerele între ele, ”stimulate” probabil, cred ca acum și noi suntem supuși unui proces de preluare a informațiilor ce le deținem, conștientizate, sau aflate în structura noastră biologică.

  -Ar trebui să o facă mai repede, pentru că începe să îmi fie foame. Am fi un fel de cobai, nu ? Sper să nu facă și teste pe noi. Cât despre comunicarea cu noi, nu văd nici un indiciu.

  -Faptul că ni se oferă ce trebuie, ar fi unul. . . Dețin o serie de date despre noi și, deși avem senzația că nu comunicăm cu ei, există o legătură în dublu sens; mai mult ne transmit ei, fără ca noi să fim conștienți de acest lucru. Rezultă că ne sunt cu mult superiori.

  -Crezi că suntem singuri aici ?

  -Dacă te referi la „ei”, este clar că da. Dacă te referi la alții, ca noi, răspunsul ar fi tot același. Am în vedere modul cum a „apărut” cristalul și faptul că nu a reacționat decât după ce intensitatea energiei absorbite a depășit un anumit prag. Sunt din nou în domeniul supozițiilor, afirmând că acest prag poate avea doua semnificații : necesitatea luării contactului numai cu ființe aflate pe un anumit nivel de civilizație tehnicistă, respectiv acumularea unei energii suplimentare necesare asigurării supraviețuirii speciilor capturate, al studierii lor și al creării condițiilor necesare de supraviețuire, cel puțin o perioada, ar transmiterii datelor obținute și, de ce nu, al recuperării cristalului.

  . Cu noi înăuntru ?

  -De ce nu. . .

  -Ei asta-i. Mă simt ca un sălbatic care vizitează o navetă spațială extraterestră, neânțelegând nimic.

  -Nu ești departe de adevăr.

  -Dar ca sălbatic aș fi văzut, aș fi atins ceva; aici nimic. . .

  -Acel ceva există, dacă noi îi percepem efectul.

  -Ce efect ?

  -De exemplu aerul pe care îl respirăm.

  -Iluzii. Trăim un vis hipnotic. Putem face orice, logic sau ilogic cu imaginația noastră în acest univers al Marelui Necunoscut.

  -L-ai citit pe Michael Ende, cu „povestea Neterminată” a lui, deși chiar numele de Ende înseamnă sfârșit în limba germană; poate un sfârșit în însăși originea începutului.

  -Nu-mi arde de filozofie.

  -Nu, nu cred că este cazul. Simțim efectul unor cauze, care, la rândul lor, sunt efectul unui lanț cauzal, infinit uneori, la capătul căruia există o idee; nici ea nu reprezintă începutul originar, ci se află pe o spirală evolutivă a relației efect-cauză.

  -Dacă nu există un început, atunci nu poate exista nici un sfârșit. . .

  -Probabil. În cazul nostru simțim efectele, fără a putea identifica și cauzele, care se leagă obligatoriu. Vrei o explicație fantezistă ? Cauzele provin dintr-o lume, iar efectele se simt într-o lume paralelă, în non- spațiu și non-timp.

  -Afirmi că nu este un vis, dar fabulezi mai rău ca într-un vis.

  -Poate, dar faptul că existăm este un argument în favoarea celor spuse de mine.

  -Nu te contrazic în acest sens și sper să beneficiem în continuare de acest amărât avantaj, de a exista. Crezi că s-au gândit și la mâncare și băutură ? Nu am văzut nimic până acum.

  -Dacă nu, va trebui să analizăm varianta unor stimuli volitivi emiși de noi, conștienți, sau în situații extreme.

  -Ție nu îți este somn ? De câteva clipe am o senzație de oboseală nesfârșită. Deși nu mi-am schimbat poziția, parcă aș fi culcat pe cel mai comod divan; o femeie mi-ar mai trebui.

  -Și eu am aceeași senzație. Am încercat să o domin, dar inutil. Pe lângă câmpul gravific controlează și pe cel „psi”. Nu-mi place când mă culcă altul. . .

  -Sau alta, că sfera este feminină. Ce plăcut este. Amurgul se lasă, ca atunci când eram cu barca alături de ea, iar valurile se unduiau și ne legănau, ne legă. . . na.. . uuu. . .

  

  Nu departe, pentru ei, acum sau atunci, timpul fiind relativ, variațiile luminoase ale celor două blocuri de cuarț, aflate în grota centrală a asteroidului intergalactic, exprimau satisfacția unui nou experiment reușit.

  -Ai avut dreptate. Pare incredibil, dar acum le-am trimis doua mostre semnificative, care atestă forme de viață inteligentă și pe baza compușilor de carbon. Păcat că aceste particule complexe au o existență atât de scurtă. Să sperăm că, după conservare, vor rezista transferului dual intergalactic.

  -Ar fi păcat. Dacă rezistă, se va putea trece la amenajarea experimentală a planetei XT-479 și pentru ei. Savanții noștri au încercat acolo toate combinațiile posibile pe bază de carbon, dar nu au reușit nimic deosebit sub aspectul unei materii organice inteligente. Dacă nu aș fi văzut, nu credeam că există așa ceva, atât de perisabil, dar rațional. Cele doua „forme” vor însemna o adevărată revoluție în abordarea lumilor carbonice. Este prima mare surpriză în noua dimensiune a acestei galaxii. Păcat că avem limitat numărul capsulelor interdimensionale pentru fiecare planetă. Ar fi meritat să trimitem mai multe pe această micuță planetă albastră.

  -Întâi să le recuperăm și pe celelalte. În curând ieșim din acest sistem stelar. Poate ar trebui să mai coborâm pragul energetic de acces; am avea poate mai multe activate.

  -Nu putem coborî prea mult. Sunt vizate doar formele superioare de existență, iar cristerrele sunt destinate strict acestui scop. Toate celelalte date sunt recuperate și transmise automat, dar accesul în sistemul de teleportare este strict reglementat, pentru a fi evitate eșecurile.

  -Mă gândeam că, întrucât aceste forme de existență sunt mai aparte, să propunem Coordonării Supreme să aprobe un lot suplimentar de capsule, în zonele de maximă concentrație carbonică.

  -Dacă ajung cu bine, sigur vor aproba. Până atunci să ne respectăm programul.

  -Au o structură complexă, deși se află într-un stadiu primar de extindere sistemică și, cu atât mai puțin, de expansiune galactică sau interdimensională.

  -Și eu am rămas surprins de ilogismul structurilor individuale, sub diverse aspecte. Lipsa de eficiență a organizării lor structurale, macroindividuale, este aberantă. Au suferit un proces irațional de complexizare inutilă. Poți să îți închipui așa ceva ? Trăiesc numai ca să existe.

  -Așa este. Cu greu savanții noștri ar fi creat ceva atât de ilogic. Pare curioasă această disponibilitate a structurilor carbonice spre autoepuizare, în condițiile unei fiabilități extrem de reduse. Vor avea ce studia și poate vor organiza o expediție specială în următorul mileniu.

  -Cu riscul să nu mai găsească nimic, la ritmul lor de evoluție aleatoare.

  -Gata. Este timpul să pregătim lansarea capsulelor și spre celelalte două planete și spre steaua acestui sistem.

  -Crezi că vom găsi vre-o formă de existență pe această stea ?

  -Din datele estimativ-previzibile, calculate cu o probabilitate rațional acceptabilă, manifestarea unor forme plasmatice de existență este mult diminuată pe aștrii cu dimensiuni minore, ca acesta; dar cine știe ce surprize ne mai rezervă sistemul acesta exotic. Să mergem.

  Formele celor două blocuri de cuarț, modelate parcă de o mână nevăzută, într-o ușoară alunecare, deși făceau corp comun cu podeaua, se disipară treptat în pereții laterali, cuplându-se la sistemul integrat asteroidal din care făceau parte. Aveau personalități, dimensiuni și capacități diferite, în funcție de comuniunea complexă temporar integrată și necesarul de individualități științifice angrenate în activitățile curente.

  Asteroidul de cuarț, o totalitate individual-colectivă, în care fiecare exista pentru și prin ceilalți într-o matrice dinamică, rațională, cu propriile capacități și limite prestabilite în această expediție intergalactică, își continua implacabil drumul.

  

  George Gh. Rogoz


  Undeva

  . . . acum

  Vocea plăcută, deși artificială, anunță terminarea prelucrării datelor. Profesorul și cei trei colaboratori ai săi așteptau de câteva ore concluziile. Oboseala dispăru ca prin farmec, iar privirile fulgerară în descătușarea tensiunii așteptării. Erau sau nu confirmate incredibilele lor ipoteze ?

  -O. K. , vibră ușor glasul Profesorului. Prezintă rezultatele.

  -Varianta 5 este confirmată în proporție de 82 %.Grupul de sisteme PT-429-RD-51 preced traiectoria de deplasare a sistemului nostru stelar în galaxia noastră în procesul expansiunii cosmice. El nu are decât 4 sisteme stelare cu planete pe care ar putea exista condiții favorabile unor forme inteligente de viață. Dintre acestea, RD-51-472-XT are o traiectorie în limitele abaterilor precizate. Ținând cont de datele obținute, rezultă posibilitatea ca Terra să se găsească în zona în care se afla sistemul menționat în urmă cu cca. 32.000 de ani-lumină. Perioada este cu mult superioară speranței de viață a oricărei forme inteligente biologice. Ca urmare, nu se exclude posibilitatea ca obiectele desemnate drept „OZN”-uri să provină din sistemul respectiv, dar, mai mult ca sigur, ele nu ar putea dispune decât de personal de tip robotic. Întrucât teoria teleportării limitate nu a fost confirmată, obiectele respective sunt probabil nave utilitare sau de explorare care, din diferite cauze, s-au deplasat pe direcția contrară expansiunii cosmice. Având în vedere că sursa de energie a acestora este de natură cromo-gravifică, este posibil ca ele să se reactiveze automat, ca orice navă de explorare, în momentul în care, câmpul foto-gravific, receptat în apropierea unui sistem stelar, ca și cel solar al nostru, a depășit limitele impuse de detectoarele lor galactice, stelare sau planetare.

  -O posibilă explicație pentru apariția lor. Dar dispariția? Greu de explicat în absența unui personal rațional. Care ar fi cea mai probabilă variantă ?

  -Sunt două : pre-programarea și uzura.

  -Explică!

  -Încep cu uzura, fizico-chimică. Condițiile de pe Terra diferă probabil mult de cele de pe planeta de origine a lor. Funcționalitatea lor nu poate fi asigurată decât peste un anumit prag de protecție; odată depășit acest prag, nava părăsește imediat zona, respectiv planeta ce pune în pericol misiunea.

  În cazul programării, nava asigură realizarea misiunii, parțial sau total și doar în situații cu totul deosebite părăsește Terra. Anterior însă, navele ar trebui să-și reâmprospăteze rezervele energetice și doar apoi să se îndrepte spre sistemul „mamă”. Probabil așa au fost programate inițial, dar acum, încercarea lor ar fi sortită eșecului; viteza și rezervele le. ar fi insuficiente. Nu am date suficiente pentru o analiză mai precisă.

  -Alte variante în limite acceptabile de probabilitate ?

  -Autodistrugerea lor în condiții prestabilite, cum ar fi : aterizări forțate; forțarea accesului în nave; încercări de a se prelua controlul navelor în zbor; pierderea autonomiei energetice; disfuncționalități majore; distrugeri parțiale accidentale.

  -Sunt mai mult decât suficiente. Cât de realistă este varianta conservării în timp a unor ființe raționale și revitalizarea lor pe navele respective, după o perioadă determinată, sau în anumite condiții ?

  -Foarte puțin probabilă. Intervalul foarte mare de timp ar presupune o cantitate imensă de energie, care, în absența unor sisteme stelare apropiate, pe traiectoria luată în calcul, nu ar putea fi procurată. Co o probabilitate de cca. 99,99 % este exclusă supraviețuirea unor forme de viață raționale pe navele respective.

  -Concluziile sunt pertinente. Putem aprofunda unele date, în sensul concluziilor probabile. Analizează dacă, raportat la ideea de „rațiune”, din cazurile pe care le deții, rezultă o eventuală evoluție, sub aspect tehnologic sau de acțiune în situații limită, legată de navele respective.

  -Sub aspectul dimensiunilor navelor și al parametrilor de zbor ai acestora, evoluția și perfecționările nu atestă o continuitate, ci o discontinuitate, fapt ce susține ipoteza enunțată anterior. Datele sunt insuficiente pentru o concluzie certă.

  -S-ar putea aprecia că unele dintre aceste nave au fost trimise special pentru a întâlni Terra ? Au apărut elemente de „dedicație” în acest sens ?

  -Da și nu. Frecvența mai mare a unor nave în anumite perioade, eșuarea unor încercări de a stabili contacte bilaterale, poziția de „espectativă-supraveghere” a lor, caracterul aleatoriu al aparițiilor, lipsa unor scopuri clare urmărite de ele, nu permit decât un răspuns incert. Totuși, concluziile converg spre ideea că navele în cauză au sarcini mai mult de explorare generală și nu particularizată, în vederea unui eventual contact între două civilizații. probabil că distanța prea mare dintre cele două sisteme a exclus din start un asemenea scop.

  -În continuare singuri, se auzi șoapta unui Colaborator.

  -Singuri între noi și în noi înșine, bombănii Profesorul.

  Afară, solzii de frunze de pe pământ, tributul toamnei târzii, prindeau lacrimile grele ce se prelingeau de-a lungul crengilor pustiite de destinul propriei lor evoluții.

  

  Undeva, acum, în spațiul infinit, într-un punct desemnat de coordonate raportate la alte sisteme de referință, într-un limbaj cunoscut doar de vorbitorii lui, sub o conducere acceptată de subalterni, continua o discuție pe tema unei planete, cunoscute de noi drept Terra. . .

  -Calculele sunt exacte. La sfârșitul anilor 2020 atingem sistemul stelar vizat și Terra. Conducătorul a avut o idee genială cu lansarea, încă de la început, a navelor de cercetare. Când am pornit la drum, o consideram inutilă, o fantezie; dar ce intuiție. Încă zece ani locali și visul nostru se va împlini. Ce păcat că nu putem călătorii cu viteza navelor de cercetare și nu putem să folosim toate portalurile.

  -Nu avea nici un rost. Evoluția civilizației pe Terra era prea lentă. Am fi ajuns în perioada în care nu depășiseră stadiul sălbatic, iar noi avem nevoie de creiere mai dezvoltate. Totul a fost calculat în cele mai mici detalii.

  -Probabil, dar uite, din cele aproape 1.000 de nave de cercetare, doar cca. 80 % s-au reântors. Ce s-a întâmplat cu celelalte nu știe nimeni. Dacă le-au capturat și le controlează terrienii?

  -Imposibil. Nu au atins nivelul tehnologic necesar. Doar 10 % sunt pierderi, planificate, de fapt. Cu restul de cca, 10 %, încă active, încărcate cu informații, ne vom întâlni în perioada următoare. Cele care au dispărut poate nici nu au ajuns pe Terra; s-au pierdut în spațiu, sau au ajuns pe alte planete pustii. Altele poate au fost nevoite să se autodistrugă pe Terra.

  -YoV a afirmat că datele pe care le deținem sunt suficiente. Din cele 15 variante rapide de a ocupa Terra cea mai eficientă ar fi cea a „constrângerii ozonice”; cea sugerată de tine.

  -Da, este o variantă interesantă. Terrienii nici nu-și imaginează cât sunt de vulnerabili cu străveziul lor strat de ozon. Experimentele noastre au fost o reușită deplină. Putem controla după voie „golurile” ozonice, sau putem anihila integral acest minuscul scut de protecție. Va fi ușor să le dovedim terrienilor aceasta. La timpul nostru de viață, o generație de a lor este nesemnificativă. Oricum, nu ne-ar avantaja nici pe noi, în perspectivă, dacă nu ar ceda rapid și conflictul s-ar generaliza; ar muri prea mulți și ar scădea numărul lor, deși se regenerează repede prin sistemul lor de înmulțire.

  -Dar se lucreză și la proiectul „K”. Ai aflat dacă s-a definitivat și ne include și pe noi?

  -Da. S-a apreciat că nu este oportună disiparea noastră pe tot globul; cel puțin într-o primă perioadă s-a decis concentrarea noastră în Australia, cum o denumesc ei.

  -Și cei de acol?

  -Vor fi „stabiliți” pe alte continente, organizate ca rezervații globale, cu linii de exploatare clar definite. Oricum, eu intenționam să rămân acolo doar 700 de ani, după care să plec spre PX-79.

  -Vei prinde atunci câteva regenerări parțiale. . .

  -Nici o problemă. Vom avea acum suficient material biologic original și nu vom mai fi obligați să apelăm la prelucrări și reprelucrări artificiale ca până acum. Nu știu de ce, dar am senzația că repetarea multiplă a acestor proceduri duce la o degenerare parțială, chiar dacă savanții noștri ne asigură de contrariul. De abia aștept să ajung pe Terra.

  -Nu mai avem mult. Cred că o să avem de lucru. . .

  -Ce s- întâmplat?

  -Gigaradarul. A „prins” semnalul uneia din navele de cercetare trimise pe Terra.

  -Stai să verific... Da, codul de identificare atestă că este din categoria „dischetelor”. Este mult întârziată, dar s-ar putea să aibă date mai noi, trebuie să verificăm și de ce a deviat de la traiectorie; o redirecționez…

  -Gata, am dat legătura în camera de comandă.

  O voce seacă se auzii, venind de pretutindeni:

  -Verificați identitatea navei și prin codul de siguranță. Dacă se confirmă, începeți „descărcarea” ei informativă imediat ce intră în „conul de rezonanță”. Nu vreau scurgeri necontrolate; prioritate 2 în protecția datelor.

  Liniștea se așternu din nou. Orice dispoziție era prompt executată; nici nu se putea altfel.

  Cometa uriașă, constituită din zecile de mii de nave invadatoare, își urma implacabilă drumul. Stabilit în urmă cu mii de ani, el viza o minusculă planetă, dintr-un minuscul sistem stelar...

  

  „Altundeva”, la câțiva ani-lumină de „undeva”, o altă discuție deveni mai aprinsă.

  -Oricâte explicații mi-ai prezentat, tot nu pot înțelege cum au putut să scape de sub control peste 200.000 de bioroboți de pe două planete de exploatare.

  -Sunt mai inteligenți decât credeam. Adversitatea condițiilor de activitate a presupus și înzestrarea lor cu capacități de adaptabilitate, în sensul supraviețuirii cu orice preț; ști doar că lucrau singuri.

  -Iar navele? Nu erau prevăzute cu sisteme de protecție și de autodistrugere?

  -Ba da, dar s-au „orientat” și le-au anihilat imediat după distrugerea primelor. Mă repet, dar așa este: sunt mai inteligenți și mai periculoși decât au crezut specialiștii noștri.

  -În condițiile acestea, dacă analizele și modelarea crono-evolutivă a evenimentelor sunt corecte, planeta spre care se îndreaptă, sau mai precis locuitorii ei, nu au nici o șansă; Terra, dacă preluăm denumirea dată de ei.

  -Da. Sper însă ca unele dintre estimările noastre să fie eronate și ei să nu încerce valorificarea intensivă, integrală, a potențialului „bi” de pe Terra; planeta ar putea fi doar o escală pentru ei.

  -Te înșeli. Datele arată clar că dincolo de sistemul terrian, pe direcția deplasării lor nu mai există nici o zonă de concentrație „bi”.

  -Rămâne doar posibilitatea să-i ajungem și să-i „recuperăm” înainte de a intra ei în sistemul stelar respectiv.

  -Da, iar în caz extrem, să procedăm la anihilarea lor totală.

  -Avem timp suficient?

  -În sistem ar fi prea târziu și ar avea implicații dezastruoase pentru Terra și locuitorii ei. Mi-ar părea rău pentru inofensivii hominizi. Ști, planeta asta mică și fragilă, urmează aceeași traiectorie cu vechea noastră planetă. Am senzația că „ei” suntem „noi” la origini; salvarea lor ar fi de fapt un fel de „drept al nostru la existență”. Înțeleg că nu poate fi așa, dar nu mă poți împiedica să-i consider un fel de rude apropiate. Nu putem accepta distrugerea lor.

  -De aceea ai susținut și obținut acceptul pentru anihilarea lor în condiții extreme, deși pierderile materiale ar fi foarte mari. Majoritatea ar putea fi reutilizați.

  -Sper încă să putem ajunge la timp și să reușim preluarea comenzii lor.

  -Estimările, si nu numai ele, atestă că se vor împotrivi. . .

  -Am văzut; dar relativ puțini. Avem înregistrările și s-au analizat toate comenzile date de cei care îi conduc, precum și caracteristicile lor neuro-motrice. Le vom da o șansă să ne predea conducătorii. Dacă nu, navele pe care au fost identificați aceștia vor fi distruse. Vom folosi și psihotroanele, în benzi singulare pentru a-i anihila și controla.

  -Dacă nu reușim va trebui să coborâm pe Terra după ei?

  -Sper că nu va fi cazul. Șocul ar fi prea mare pentru locuitori, iar evoluția lor ar fi în pericol. Nu avem de ales: ori îi recuperăm, ori îi distrugem pe cei evadați până ajung acolo. Se deplasează mult mai încet decât noi. Mai avem timp.

  -Mi-ar fi plăcut să ajungem și acolo. Nu am văzut niciodată un terrian viu, decât pe înregistrările și modelările holografice; sunt atât de amorfi. Cred că este una din cele mai ciudate și neajutorate rase din galaxiile cunoscute.

  -Ai dreptate. De aceea mor și repede. Chiar și cele mai inofensive arme ale noastre, de care dispun si bioroboții, le sunt fatale; ca să nu mai vorbesc de un eventual contact direct cu noi. Soluția optimă, ca și în cazul „bonzilor” este să-i lăsăm să se dezvolte singuri, în limitele capacităților și năzuințelor modeste ale lor. Este decizia Consiliului Galactic și este definitivă.

  

  Astronomul descoperise singur și calculase traiectoria Cometei Necunoscute, afirmând vehement că în viitorul nu prea îndepărtat ea se va apropia periculos de mult de orbita Terrei, existând chiar riscul coliziunii. Lucrase luni de zile înainte să oficializeze descoperirea. Cometa „apăruse” brusc, incredibil practic și teoretic, Undeva unde nu putea fi. Verificările ulterioare au fost incerte și puțini i-au dat dreptate.

  Toți colegii lui au râs de el și de ideile lui fanteziste atunci când a susținut într-o zi, sfidând cea mai elementară logică și bunul simț, că respectiva cometă și-a schimbat brusc cursul. Undeva, departe, foarte departe de sistemul solar, ea s-a „întors” practic din drum, deplasându-se apoi pe o traiectorie similară cu cea pe care o va urma Terra în următoarele mii de ani.

  

  Gheorghe Rogoz


  Transor

  Cei trei, îmbrăcați în costume de protecție, au rămas brusc împietriți. Din stâncile falezei stâncoase, aflate la cca. 15 m de ei, din și nu dintre, au văzut clar, cum au apărut trei siluete fantomatice, străvezii, fără forme distincte stabile, dar totuși trei “ceva”, efectiv vizibile și autonome ca libertate de mișcare.

  Surpriza, panica și teama s-au simțit în vocea fiecăruia, în momentul când au semnalat evenimentul pe nava aflată la câteva sute de metrii în spatele lor.

  Vocea comandamtului Ronix se auzi clar în receptoarele lor individuale:

  -Nu întreprindeți nimic care să-i alerteze. Înregistrați toți trei totul. Imaginile sunt ușor difuze. Reglați focalizarea. Fiți atenți la reacțiile lor. Par holograme instabile, dar aparențele pot fi înșelătoare. Petros, focalizează și filmează mai mult zona din care au apărut și apoi împrejurimile. Fiți calmi și liniștiți; sunteți prea tensionați.

  Vocea ușor tremurată a lui Rinx, șeful echipei se auzi din nou.

  -Vin spre noi. Nu merg, alunecă după cum se vede. Își schimbă forma; devin mai dense. Capătă configurații umane…Se…seamănă tot mai mult cu siluetele noastre în costumele de protecție…inclusiv armele…

  -Vedem. Rămâneți pe loc. Lăsați-le lor inițiativa. Să aveți armele pregătite pentru orice eventualitate. Nu le folosiți decât în caz extrem.

  -Înnaintează fără rețineri, continuu, încet. Seamănă tot mai mult cu noi. Se văd prin căști acum și chipurile…Suntem noi…ei sunt noi…s-au auzit aproape simultan vocile celor trei. Teama își făcea tot mai mult loc în sufletele lor. Sacadat, trei voci comentau între ele, dar și pentru ceilalți, ce se întâmpla…

  Armele individuale se îndreptară din reflex spre cele trei „ființe”, aflate la doar trei-patru pași, care îi imitară, apropiindu-se încet de ei.

  Vârfurile armelor s-au atins pentru o fracțiune de secundă, rămasă vie în memoria tuturor.

  Nu s-a putut stabili dacă s-a tras sau nu, dar instantaneu, ca în urma unei implozii totale, cei șase au dispărut pur și simplu. O simplă „străfulgerare”, iar în locul lor nu a mai rămas nimic; nici material și nici energetic.

  „Ca și cum energiile lor s-ar fi anihilat reciproc” îi trecu prin minte căpitanului navei „Dromihete”, care-i urmărise îngrijorat de când cei trei au coborât pe solul planetei necunoscute „Transor”.

  Aparatura de bord nu a sesizat nici o urmă a unor eventuale unde tractoare sau de teleportare. Voci, comenzi, ordine, măsuri de protecție, verificări, comentarii, aprecieri, idei sau vorbe, totul fără nici o concluzie finală logică.

  Orele treceau și nimic nu se mai întâmpla. Toți simțeau un pericol potențial, cu atât mai grav cu cât era complet necunoscut. Era o amenințare reală, sau doar imaginară? Trebuiau doar să se apere, sau să și atace; dar de cine și ce? O propunere de a se trage cu rachete de în faleză a fost prompt respinsă de comandant.. Nu putea risca viața echipajului și siguranța navei atacând un dușman necunoscut, dar atât de puternic și imprevizibil. I-a ascultat pe toți cu răbdare în speranța unor idei utile.

  Au trecut 24 de ore obositoare; apoi alte 24,,,

  Ronix Nogor, singuraticul, de obicei, comandant al navei intergalactice „Dromihete”, trecu cu privirea grea, parcă plină de reproșuri, peste chipurile obosite ale bioenergeticianului-șef Praxton și psihoterapeutei Linder, doi tineri de cca. 30 de ani, dar care, în pofida vârstei lor, sau poate tocmai de aceea, manifestaseră, încă de acum 5 ani. de când plecaseră în expediție, o ardoare și pasiune „devastatoare” față de tot ceea ce putea fi interpretat ca viață inteligentă extraterestră. Acum aveau mai mult decât puteau duce…Tensiunea ultimelor 48 de ore nedormite se reflecta și în ochii lor umbriți de o neliniște greu de ascuns.

  Toți se simțeau parcă vinovați de moartea colegilor lor pe utiașa planetă, botezată de ei Transor; un nume ales la întâmplare. Puteau fi ei în locul celor trei; se oferiseră să facă parte din prima echipă de explorare, dar comandantul decisese altfel. Într-un fel îi datorau viața.

  Înainte să-i cheme, se consultase din nou cu membrii Consiliului Științific; majoritatea propuneau acum părăsirea de urgență a planetei. I-a ascultat cu atenție, iar la sfârșit s-a mărginit să spună:

  -Aveți dreptate, dintr-un punct de vedere…

  S-a retras, lăsându-i nedumeriți de această concluzie ambiguă. În ușă s-a întors spre ei și a adăugat:

  -Până vom pleca, vom continua cercetările; avem nevoie de mai multe date despre Transor și locuitorii ei.

  Le-a făcut semn apoi celor doi să-l urmeze. Doar Praxton și Linder veniseră cu unele idei mai originale și mai puțin resemnate. De aceea i-a convocat separat la el, în ciuda oboselii care nu-i ieratse pe nici unul dintre ei.

  Ca „mesager” al Terrei nu putea renunța așa ușor la comtactul cu o civilizație atât de diferită de tot ce se cunoștea, chiar dacă ea se dovedise ostilă la prima vedere.

  El a considerat și a analizat incidentul ca unul „particular-accidental” și nu i-a dat un caracter de „generalitate”, cum au făcut ceilalți. De ce? Nu știa sigur. De aceea simțea nevoia să discute cu cei doi. Unu, pentru că „transorii” nu erau ființe materiale. Doi, pentru că erau totuși o formă de viață inteligentă. Îi privi scrutător pe cei doi care se întinseseră în fotoliile comode din fața lui.

  -Să încercăm să clarificăm lucrurile pe rând. Puteți să emiteți orice ipoteză și să faceți orice supoziție. Situația iese din limitele normalului și deci nu exclude soluții „anormale”.

  Cei doi se priviră întrebători.

  -Praxton, de la tine vreau să cunosc dacă există „limite” superioare, sau inferioare, ale vieții bio-energetice, sau energetice, cu veleități biologice, sau ceva asemănător ca organizare, care poate evolua spre inteligență sub o formă sau alta. Tu Linder, poți să te gândești la ce poate declanșa, la o „ființă” ca transorii, o reacție de „kamikatze”, la simpla „vedere-contact-atingere” a unor „ființe” extratransoriene, cum apărem noi pentru ei.

  -Putem face doar presupuneri…

  -Asta și vă cer. Eu va trebui, după discuția cu voi, să-i „înțeleg”. Din păcate instrumentele noastre de bord, ultra-sofisticate, nu au înregistrat nici cea mai mică „urmă” a dispariției, sau a vreunui „limbaj” transorian. Ar rezulta că aceștia nu comunică între ei, fapt pe care-l exclud apriori, ținând cont că avem de a face cu inteligențe individuale care trăiesc în colectivități. De aceean am cerut să se aprofundeze verificările. Noi va trebui acum să „intuim” cum comunică ei, iar apoi să încercăm să găsim soluții. Ceva neclar?

  -Nimic și totul, glumi ea serios.

  -Așa este. Faptele le cunoaștem și nu mai revin asupra lor.

  -Trei contacte și trei dezintegrări instantanee, duble, om-transor, începu Praxton.

  -Aparatele nu au sesizat nici o explozie, interveni Ronix. Cum îți explici? Implozie?

  -Într-un fel, dar altul decât cel cunoscut de noi. Să spunem „o anihilare reciprocă”, cu energia finală „zero”.

  -Dar aceasta ar fi practic imposibil; ar însemna un perfect echilibru energetic, raportat la masa oamenilor și cea a transorilor, ca individualități distincte…

  -Așa este și asta ar presupune că transorii își pot modifica după voie, instantaneu, nivelul energetic …

  -Da, interveni Linder, dar ar fi trebuit să sesizăm o „emisie” energetică anterioară impactului; nimeni și nimic nu a semnalat acest lucru.

  -Să presupunem că totuși așa au stat lucrurile. A existat la un moment dat o „energie disponibilă” la ei.

  -Sau un necesar de energie pe care l-au primit din altă parte. Să nu excludem nici varianta aceasta Praxton.

  -Aveți dreptate. Oricum, noi nu am înregistrat nimic. Rezultă deci două posibilități: o energie variabilă „comasată”, de o esență necunoscută, lucru mai greu de crezut, dar nu imposibil, sau…Tu ce crezi Linder?

  -O energie direcțional-personalizată…Toate studiile noastre au ajuns într-un impas în această direcție, deși descoperirea ei ar depășii cu mult realizările din domeniile atomice și fotonice. Dacă ar fi așa, atunci și „comunicarea „ dintre ei ar avea tot un suport energetic …

  -Înțelegeți acum de ce nu am fost de acord cu ceilalți și v-am chemat; vreau ipoteze posibile. Chiar dacă „energiile „ lor nu par reale și ne „scapă” nouă, importanța lor merită tot efortul pentru a intra în „contact nedestructiv” cu transorii.

  -Planeta are o „structură materială” diferită de Terra, sub aspectul forțelor intramoleculare și al particulelor elementare a cel puțin două elemente noi, pe care chimiștii noștri le-au identificat.

  -Cele două elemente ar putea fi cheia? se interesă Ronix.

  -Pot influența probabil o anumită evoluție în timp, dar nu decisivă. Soluția ține de transori. Cu cât mă gândesc mai mult, cu atât sunt mai sigur că ea ține în mare măsură de competențele lui Linder și doar parțial de ale mele.

  -Posibil. Am analizat de zeci de ori înregistrările video și radio, pentru a vedea unde am greșit noi sau ei…

  -Presupuneți că ar fi putut greși și ei? Agresivitate instinctivă?

  -Da Linder. Și noi și ei. Undeva, ceva, s-a interpretat greșit. Noi ne-am purtat normal, din punctul nostru de vedere, dar probabil nu și dintr-al lor. Vreau acum să găsim ce i-a deranjat pe ei ca indivizi.

  -De ce „ca indivizi”?

  -Pentru că ei nu ne-au mai atacat ulterior. Nici nava și nici echipele trimise să verifice zona. O civilizație care deține controlul și are atât capacitatea individuală, cât și colectivă, de a emite și recepta cantități mari de energie cvasi-instantaneu, dispune de o forță nelimitată ce poate distruge orice, oriunde, oricând.

  -Pot fi limitate de câmpul gravific, sau de unele aspecte cantitative, preciză ea.

  -Posibil; sau amplificate. Să mergem mai departe. Nu ne sunt ostili doar pentru că suntem altfel. Nu ne vor răul cu orice preț. Nu vor să răzbune moartea celor trei ai lor; dacă au murit. Îi puteau recupera poate energetic.

  -Probabil sunt și ei interesați să ne studieze, chiar dacă le părem „rudimentari”. Nu s-au manifestat însă în nici un fel. Rezultă că doar s-au apărat atunci, dar ne cred în continuare periculoși pentru ei. Acum se „apără” evitând contactele cu noi?

  -Este o ipoteză pe care am analizat-o și noi și pare pertinentă. Pericolul îl poate constitui contactul, sau apropierea prea mare de o zonă bioenergetică, sau ceva asemănător…

  -Nu trebuie să uităm că Transor este tot o planetă „materială”, într-un sens, iar cei trei au „apărut” dintr-un bloc de stâncă. Am verificat ulterior; stânca nu prezintă nici o fisură în zona respectivă, este materială și nu holografică. Fizic nu „ascunde” nimic.

  -Atunci o luăm așa cum este: o stâncă materială. Rezultă capacitatea lor de a „trece” prin materie.

  -O entitate cu energie practic nulă poate străbate orice…

  -Sau cele două elemente necunoscute permit crearea de „culoare” de energie „zero”…

  -Ideile sunt interesante, dar eu doream să subliniez altceva; ei nu sunt deranjați de materia de pe planeta lor. Oamenii noștri erau din alt gen de materie, nu au tras și nu au comis nici un gest de amenințare directă…

  -Fizic, interveni Linder. Dar psihic?

  -Câmp gravific, energetic și psi…Cele trei a căror unitate o caută toți. Așa nu vom ști niciodată unde s-a greșit, concluzionă Praxton.

  -Ba da, replică Ronix. Discuția cu voi mi-a permis să „leg” unele idei. Nu v-am spus, dar toate echipele de cercetare trimise afară au fost numai din roboți. Nu am mai vrut să risc viața nimănui. V-am spus mai înainte că nu au fost contactați și nici distruși de transorieni. De ce?

  -Roboții, chiar parțial bionici, nu emit unde psi, deci nu sunt ființe. Ei nu au ce „discuta” cu roboții.

  -Dar îi puteau captura…

  -Da Praxton, dar dacă „limbajul” lor este pur psiho-energetic, nu au cum „discuta” și ce afla de la un robot. Lor le trebuie un om ca „partener”.

  -Sau un animal…

  -Din păcate nu avem. Ar fi fost util să vedem reacția lor față de diferite nivele de inteligență.

  -Vreți să spuneți că îi interesează bioenergia și psihoenergia?

  -Da, pentru că am eliminat „materia” ca atare și a rămas ceea ce are omul în plus față de ea și de roboți…

  -Nu trebuie eliminat nici aspectul fizic umanoid.

  -De acord. Rămân trei elemente. Ce mai putem elimina?

  -Aspectul fizic. Eu l-am propus, eu sugerez cum să-l verificăm.

  -Te ascultăm.

  -Holograme; înregistrări cu emisie simultană.

  -La ce te-ai gândit?

  -Dacă sunteți de acord, vom încerca noi, toți trei, să intrăm în contact cu ei prin intermediul hologramelor. Vom fi ca și vii, ne vom mișca și vom emite unde psi simultan, din navă, unde facem înregistrarea. Va lipsi doar factorul biologic. Am o vagă bănuială că acest lucru îi deranjează pe ei. Dacă vă gândiți bine s-ar putea să-mi dați dreptate.

  -Factorul psi nu i-ar deranja, întru-cât colegii noștri au emis unde psi până în clipa contactului fatal; ei s-au apropiat fără rețineri.

  -Da, acest lucru nu i-a deranjat pe transori, care s-au apropiat până la limita periculoasă. Nu cred că au venit cu intenția de a ucide; au ucis instinctiv. Și mai mult, presupun că nu au cerut „ajutor” energetic din afară,ci au avut suficient, „eliminând” doar surplusul.

  -Atunci sunt mai puternici și mai periculoși decât credeam.

  -Nu întotdeauna puterea înseamnă ceva distructiv. Noi am fost, din păcate, crescuți în acest sens. Puterea înseamnă tot la fel de mult și autocontrol superior, sau capacitate de autosacrificiu în favoarea celorlalți, cum poate a fost cazul cu ei.

  -Înclin să cred că ai dreptate, Vom realiza experimentul holo. Dar dacă va reuși, iar ei acceptă contactul cu ele-noi, atunci va trebui să-l continuăm sub o formă sau alta.

  -Dacă se conving că hologramele noastre, mult mai apropiate ca structură de forma lor energetică, nu sunt periculoase pentru ei, vor deduce că pericolul îl constituie doar contactul cu masa noastră biologică, pe care nu o putem schimba după voie, cum fac ei cu nivelul energetic.

  -Înclin să-i dau dreptate d-le comandant. Așa cum ei s-au „acomodat” cu materia planetei, minerală, dar și vegetală, s-ar putea să reușească acest lucru și cu biomasa noastră, dacă o vor dori.

  -Sper să nu greșim prea mult în aprecieri. Aveți două ore să vă pregătiți. Gândiți-vă și la o posibilitate de ecranare temporară a factorului psi. M-ar tenta o primă emisie holo fără factor psi, iar apoi una cu el; își vor da seama mai ușor de diferențe.

  -Cam greu, dar vom analiza și această variantă. Ieșiră.

  „Prometeu” își continua zborul intergalactic. Ronix privea pierdut abisul sideral. Se împlineau aproape doi ani de când au „părăsit” planeta Transor. Revedea ușor intrigat și acum totul.

  Experimentul holografic reușise parțial. Au reacționat doar la faza a doua, psi. Tot trei autohtoni au „ieșit” din stâncă; coincidență, sugestiv, sau ca procedură; nu va ști niciodată. S-au apropiat de holograme și le-au atins după câteva ezitări și tatonări. Apoi s-au îndreptat spre navă, unde erau ei, și s-au oprit la cca.50 m. Ființele fluide de energie irizată, cu forme difuze, nu semănau cu nimic văzut înainte. Era „ceva” frumos, ce-și schimba permanent forma; fluctuațiile erau probabil generate de modificări energetice, datorate unor emisii sau recepții de energie, ca urmare a „convorbirilor” dintre ei sau cu „ceilalți”, acolo unde or fi fost ei. Ideea unei conștiințe colective nu putea fi exclusă, ba chiar devenea cea mai probabilă.

  Pământenii nu au înțeles nimic din ceea ce doreau ei să le comunice, prin fluctuațiile respective.

  Faptul că la primul contact nereușit au luat forma oamenilor, denota că sunt deosebit de inteligenți și performanți; ce poate fi mai prietenos decât să fi întâmpinat, pe o planetă străină, de o civilizație străină, de propriul tău chip. Păcat de incidentul nefericit.

  O liniște sufletească ciudată i-a cuprins atunci pe toți, în timp ce o lumină, ca un abur azuriu învăluia nava; o sferă de cer albastru cu o navă în ea.

  Vedeau și simțeau totul. Nu era vis. Nu au uitat nimic.

  Sau poate nu a fost decât un alt fel de vis.

  Un cer de un albastru pur, cu o navă în el, „plutea„ prin univers, spre o destinație necunoscută. Timpul se oprise în loc. Expediția pe Transor nu durase nici măcar o clipă. Aparatele de bord înregistraseră însă continuu. Din păcate însă totul a fost șters; goluri imense, printre alte goluri. Transor nu apărea în arhive, sau înregistrări; existase doar pentru ei.

  Erau deja într-un sistem stelar mult, mult mai îndepărtat, când sfera de „cer” s-a disipat.

  După atâta timp de „netimp” erau din nou într-o nouă Realitate, imprevizibilă...

  În nici măcar o clipă străbătuseră aproape jumătate din galaxie. Dacă existase, Transor rămăsese undeva, mult în „urmă”, dacă se poate afirma așa ceva într-un spațiu curb, poate sferic la infinit. Poate era în față...în viitorul lor...

  -Puteau să ne facă să uităm totul, se auzii vocea lui Praxton în spatele lui.

  Se întoarse. Erau împreună. Se țineau de mână.

  -Nu au făcut-o. Au șters doar înregistrările, spuse el.

  -Probabil au vrut să ne sugereze că există și un alt viitor...

  -Dar și că noi nu suntem încă pregătiți pentru el, termină el ideea ei.

  Privea cu duioșie la cei doi tineri frumoși și triști, gândindu-se și la urmașii lor, care nu vor vedea poate niciodată Terra.

  *** Gheorghe Rogoz


  Fonicienii

  Tristețea cosmosului

  -Imposibil. Glasul Savantului răsună strident in vasta sală de comandă a micului Complex Spatial amenajat pe Rember, imensa navă intergalactică.

  Deviată de la traseul ei initial, ca urmare a exploziei novei XT-472, de care se apropiase periculos de mult, Rember reușise cu greu să se redreseze. Era o nava spațială autonomă, subordonată mai mult din respect Comandantului și Savantului. Capacitatea lor limitată de a decide și perioadele îndelungate de repaos cataleptic la care erau obligați, îi lăsaseră lui Rember întreaga autonomie, extinsă permanent pe parcursul celor doi ani de zbor, datorită sistemului propriu de autoperfecționare.

  -Rem, afișează noua configurație a navei! bombăni Com.

  De fiecare dată când echipajul era trezit, pentru explorarea vreunei noi planete, din galaxia pe care o explorau de atâta timp, membrii acestuia se descurcau cu greu, în primele ore, in noul corp al lui Rem, căruia îi plăcea nespus să-și schimbe configurația, găsind cele mai extravagante forme de aranjament structural și estetic. Putea fi comparat cu un joc uriaș de lego, cu elemente constitutive dinamice. Îi datora acest lucru Inginerului și Artistei, care l-au convins pe Com la prima transformare a acestuia intr-o orhidee uriașă, la ziua lui de naștere: i-au demonstrat că modificările nu perturbă cu nimic performanțele tehnice de zbor. Psihologul i-a susținut, argumentând că procesul transformărilor are consecințe favorabile în condițiile colectivităților închise, evitând psihoza adaptabilității forțate finale, care duce la dezechilibre emoționale ireversibile. Insensibil din multe puncte de vedere, Rem i-a rămas recunoscător lui Com că a acceptat.

  -Nu se poate. .. răbufni, din nou, Sav.

  Îl intriga ceva. Concluziile lui teoretice arătau clar existența unei planete, botezate de el F-07011, spre care se îndrepta Rem. Deși hiperlocatoarele funcționau de câteva ore, nici o planetă nu era sesizată în zonă. La distanțe mult mai mari figurau normal sistemele prevăzute, dar planeta F nu apărea. Nu exista fizic? Doar o concentrare de energie necunoscută?

  -Reafișează rezultatele si concluziile, îi ceru el lui Rem.

  -F nu figurează in aceste coordonate.

  -Nu se poate. Distamța la care suntem ar permite o verificare și cu aparatura optica de bord?

  -Nu, nu încă.

  -Mai așteptăm atunci. Verufucă în comtinuare.

  -Ești chiar atât de sigur că există? întrebă Com din ușa salonului.

  -Bine-nțeles. Doar daca nu este invizibilă aparatelor, lucru puțin probabil.

  -Dacă este materie va fi sesizată în curând. Poate sunt „furtuni stelare”...

  -Nu chiar furtuni; poate doar o bariera, gen scut energetic, care să nu permită localizarea gravifică și electromagnetică a planetei. Așa s-ar pute explica invizibilitatea ei daca există cu adevărat. Anomaliile gravifice ale sistemului stelar atesta însă clar existenta ei.

  -Toate datele ți-au fost furnizate și prelucrate de Rem; dacă a făcut o glumă?

  -Ce glumă? E o simpla tinichea. Îți dai seama? Nici nu îl afectează faptul că nu se confirmă practic concluziile teoretice obținute tot prin el. Dacă ar fi fost o glumă proastă, le-ar fi confirmat, să mă deruteze.

  -Poate vrea să te pună într-o situație de „impas logic”; voi doi nu prea vă agreați. Si tu ai încercat de câteva ori si ai reușit.

  -Nu este programat pentru răzbunări ; un mecanism nu poate da dovadă de cinism.

  -Da, dar de simț artistic poate.. se auzi vocea celei ce tocmai intra.

  -Și-a revenit și splendida noastră Artista. Arăți superb, dar în privința lui Rem nu cred că ai dreptate. La el totul se rezumă la structuri matematice mai complexe, care trezesc în noi simțăminte artistice.

  -După tine toată natura are la bază doar calcule matematice. ..

  -Nu calcule, ci legități ce acționează în limite probabilistice și parametri aleatori stricți; pare ilogic, dar asta este situația.

  -Omul face parte din natură; se supune și el acelorași rigori? Este clar că nu. Deci care este concluzia ta științifică? Omul este o anomalie, un intrus, sau este finalitatea spre care tinde natura?

  -Ta, interveni Com, alintând-o. Nu îl mai provoca. Problema ridicată de Rem, dacă este reală, este foarte importantă. Reține ca Rem a dispus și „reactivarea” noastră. Premizele de la care a plecat Sav sunt reale, clare, iar concluziile au fost confirmate de Rem. Doar realitatea diferă; subiectivism sau ilogism. Nu putem risca viitorul expediției insistând în clarificarea unei situații incerte, confuze. Trebuie să decidem Sav.

  -Dă ordin să se micșoreze viteza, pe măsură ce ne apropiem de coordonatele unde ar trebui să se afle planeta. Să nu treacă „prin” aceste coordonate, ci pe lângă ele; deci nu vom risca nimic.

  -Dacă ar fi numai riscul ciocnirii fizice... comentă Com cu glas tare.

  -De ce ți-e teama? întrebă Ta.

  -O eventuala civilizație care posedă o tehnologie capabilă să „ascundă” o planetă, nu are motiv să se teamă de o singură navă, pe care a depistat-o, cu siguranță, de mult timp. Tăcerea lor mă înspăimântă. Dacă au dispărut, putem să ne așteptăm la orice din partea unor mașini care protejează planeta de intruși. Dacă nu au dispărut și nu se manifestă, înseamnă că au alte interese; ambele variante ne dezavantajează.

  -Ești un pesimist incurabil, replică Ta, căreia i se ralie și Sav.

  -Prefer un pesimist responsabil, decât un optimist savant, o iertă Com pe Ta.

  -Logica ta morbidă apreciază optimismul meu ca iresponsabil, după cum văd, mormăi Sav, continuând să-i transmită instrucțiuni lui Rem. Dorea să reanalizeze toate datele privind planeta Fantomă, cum o denumise Com.

  Imensul perete translucid se opaciză ușor, permițând afișarea astrelor din sistemul stelar pe care tocmai îl străbăteau, unde ar fi trebuit să figureze și F. Un punct pulsator era locația; mai aveau câteva zile până să ajungă în zona planetei.

  Sav se lasă pe spătarul fotoliului, alunecând cu acesta spre peretele din spate, unde, lângă bar, Ta și Com serveau câte un suc de ananas. Își pregăti și el unul, îmbunătățit cu puțină vodcă. Era băutura sa preferată, ca de altfel și a străbunicului său.

  Zâmbind, Cap îi făcu un semn cu capul lui Ta, pregătindu-se să-l tachineze pe amărâtul său coleg.

  Un semnal luminos, urmat de unul sonor, emise de Rem, îi împietri pe toți acolo unde se aflau. Pentru o fracțiune de secunda, ecranul fu invadat de imaginea unui monstru uriaș, care se multiplica la infinit, ca un șarpe imens, nesfârșit, ce venea din fața navei. Un alt perete lateral deveni translucid. Imaginea navei spațiale ce se apropiase și se îndepărtase atât de rapid, se estompase, putând fi văzută doar ca o lumină ce-și diminua intensitatea rapid.

  Nimeni nu a apucat să comenteze nimic. Toate circuitele lui Rem erau suprasolicitate. Com își reveni primul din surpriză. Verifica indicațiile la bord; totul funcționa normal, deși nava trecuse la o distanță minimă, la nivel cosmic, de Rem. A fost ca o iluzie optică, dar totul a fost aievea; văzuse cu proprii săi ochi. Monstrul părea continuu, dar el identificase elementele caracteristice ale unei nave fotonice, de dimensiuni uriașe. Trebuiau să verifice tot ce a înregistrat Rem.

  -Imposibil. Imposibil. Devine obsedant acest cuvânt.

  -Uimitor, se auzi glasul emoționat al lui Ta. Șarpele Infinitului; mirajul optic galactic. O singură persoana a mai afirmat că l-a văzut; l-au considerat afectat psihic de îndelungata perioadă cât a rătăcit in capsula de salvare. Un fenomen necunoscut...

  -Fenomen? Nu dragă. O navă intergalactică reală, ca o imagine teleportată, imaterială, dacă ținem cont că nu a putut fi reperată de Rem și nici nu a influențat cu ceva zborul acestuia.

  -Sav, eu aș fi mai precis: nu imaterială, ci fără câmp energetic. Ca o imensă aglomerare de particule de genul neutronilor; o lume neutrinică, sau cel mult fotonică.

  -Nava fonicienilor triști, murmură Ta; sună frumos.

  -De ce triști, comentă Com, privind însă spre Sav, care dialoga cu Rem.

  -Doar cei triști trec fără a vedea nimic în jur; nici măcar o navă a altei civilizații, cum suntem noi.

  -Poate că ai dreptate. Ai sesizat un lucru esențial. Trebuie să verificăm tot ce a recepționat Rem.

  -Crezi că ne-au salutat când au trecut pe lângă noi?

  -Nu exclud acest lucru; dacă nu au luat legătura cu noi, sau nu am sesizat noi, nu înseamnă că nu au încercat poate; nu putem exclude riscul unor avarii, sau sisteme de transmisie necunoscute nouă.

  -Totuși eu am un simțământ ciudat de tristețe; sunt tristă pentru soarta infinitului acesta care ne înconjoară și a celor pe care i-a lăsat să plece, care au trecut fără să ne vadă.

  -S-ar putea ca ei să aibă alt gen de percepții, văzul nefiind printre acestea. Supoziții sunt foarte multe; ai un câmp nelimitat de creație imaginativă. Noi însă trebuie să găsim cea mai logică explicație, susținuta de dovezi. Cred că ar trebui să îi trezim și pe ceilalți; să vedem ce decide și colegul nostru și Rem.

  -Nu este necesară încă prezența altora. Nu s-a semnalat nici o deviere de la traseu si nici alte intervenții asupra noastră, sau a navei. Rem ce spune?

  -I-am cerut să pregătească mai repede concluziile preliminare. L-am atenționat că datele recepționate din momentul întâlnirii cu fonicienii, cum i-ai botezat tu, pot fi mesaje. Să încerce să le decodifice, pornind de la elementele general valabile în cosmos și microcosmos, precum și privind particulele elementare.

  -Este foarte bine. Nava, pentru că despre o navă a fost vorba, se deplasa cel puțin cu viteza luminii. Mesajele ei, chiar și cele anterioare, nu puteau fi recepționate de noi decât din momentul trecerii ei prin dreptul nostru. Ținând cont de senzațiile lui Ta, nu exclud eventuale emisii telepatice; efectul lor a fost slab, ei neavând cunoștințe privind originea noastră si compoziția bioenergetică umană.

  -Raționamentul meu a fost cam același. Vom rămâne în zonă, pentru a recepționa, dacă este cazul, și mesajele anterioare întâlnirii.

  -Mesajele ar trebui să le primim de la sfârșit spre început; dacă le decriptăm vom ști dacă ne-au reperat din timp și dacă pe navă au existat și ființe raționale, nu numai roboți.

  -Cum o să ne dăm seama?

  -Simplu Ta. Dacă în momentul intersectării traiectoriei navei noastre au schimbat banda de emisie a mesajului, înseamnă că sunt raționali; dacă nu, avem de a face cu mesaje automate.

  -Tot nu înțeleg.

  -Explică-i tu Sav. Am ceva cu Rem.

  -Simplu Ta. Dacă emit în aceleași condiții și după ce au trecut de noi, mesajele lor ulterioare le vom recepționa, la un moment dat, suprapuse peste cele anterioare, simultan, cu riscul de a nu le putea folosi datorita interferențelor. Dacă însă schimbă banda sau sistemul de transmisie, estimând că noi avem sisteme de recepție diversificate, dovedesc că o fac pentru noi, special. Ai înțeles acum?

  -Da. Ce frumos ar fi să ai dreptate. Să aflăm cine sunt, de unde vin și unde se duc. Am elimina supozițiile. Poate i-am putea ajuta, sau reântâlni, noi sau urmașii noștri, undeva în nemărginirea cosmosului trist.

  -Nu-ți face iluzii. Și noi am emis doar supoziții, în baza unor interpretări. Nu fi tristă.

  -Totuși mă simt emoționată; m-a cuprins o febră ciudata de când am văzut fulgerul galactic -lasă-mă să-i spun așa- care se transformă în tristețe de câte ori privesc în exterior. Este ca o despărțire de cineva drag; ca un fel de previziune. Simt că trebuie să călătorim spre planeta F, ca și cum acesta ar fi unicul țel al vieții mele. Devin ciudată, nu?

  -Ai mai avut și înainte sentimentul acesta?

  -Nu doar acum; dar unele lucruri încep să se clarifice.

  -Autosugestie probabil. Sau... cine știe...

  -La ce te gândești?

  -Simțurile noastre reacționează la anumiți stimuli interni sau externi. La fel și sentimentele. Prin banale cuvinte, transmise prin diverse sisteme de comunicare, comunicăm și idei, care, uneori, sunt purtătoare de sentimente. De aici, până la a se transmite direct sentimentele, nu este mult. ..

  -Telepatia ar putea fi o cale.

  -Și ea; dar are o bază fiziologică. Eu aveam în vedere și varianta tehnicistă a problemei.

  -Asta înseamnă că iar te coalizezi cu Sav împotriva mea; aduceți omul la același nivel cu automatele. ..

  -Sau ridic automatele la nivelul omului, pentru ca, împreună, să facă saltul existențial următor, cel mai imprevizibil în momentul de față. Vor putea, astfel, să depășească pragul care ne desparte acum de cosmos, de infinitul tristeții, cum îi spui tu. Cu sistemele planetare ca particule elementare, în complexitatea galaxiilor, cosmosul ar putea fi o ființă sau altceva de natură rațională, nu crezi?

  -Ști, am uitat cum se plânge; parcă în singurătate, nu?

  -Nu, trebuie fi cel puțin cu altcineva; dacă nu în prezența lui fizică, cel puțin în suflet. Și acel cineva poate fi oricine, chiar și tu însuți. Iar când plângi, nu este bine să gândești; este un scurtcircuit al logicii, pe care, chiar și artiștii o au în anumite limite. Fără a intui logic, nu poți crea ceva dincolo de logică, nu neapărat ilogic sau irațional; iar tu mai ai multe de spus în artă.

  Pașii ușori care se îndepărtau, după o clipă de tăcere, confirmau, gândurile exprimate cu voce tare de Com. Se îndreptă spre Sav, la apelul insistent al acestuia. Îl întâmpină cu un zâmbet radios, așa cum făcea când rezultatele îi confirmau teoriile.

  -Am reușit Com! Am reușit.

  -A reușit Rem, nu tu, simți nevoia să îl tachineze Com.

  Zburlit, Sav se uită urât la Com, dar, în starea euforică în care se afla, renunță să îi dea răspunsul cuvenit. Dorința de a-i împărtăși datele stabilite, care îi confirmau concluziile, era mai puternică.

  -Rem a recepționat și recepționează în continuare un mesaj.

  -Unul, sau două?

  -Două. Fiecare transmis în câte două benzi diferite și în două sisteme diferite, simultan. Asta îi va facilita decriptarea și stabilirea unui alfabet electronic, transpus în final și grafic, pentru o mai bună înțelegere, a mesajelor. Rem a descifrat doar o mică parte din mesajul transmis în momentul apariției navei; acesta este de o densitate enormă, se repetă periodic și este o transpunere binară a coordonatelor sistemului solar F, cu alte detalii. Mesajul este comprimat de câteva zeci de mii de ori.

  -Zeci de mii de secunde într-o fracțiune de secundă? La viteza cu care zbura nava înseamnă că ori l-au avut pregătit din timp, ori viteza lor de gândire este...

  -Pot fi valabile ambele variante.

  -Tot ce e posibil. Mesajul ?

  -Planeta XXX, trei caractere necunoscute încă, numărul 322-0, urmează distanța de steaua sistemului, cu parametrii orbitei si dimensiunile planetei, cu alte caracteristici. Ce este mai interesant abia acum vine: se prezintă un calcul al coordonatelor galactico-planetare în evoluția lor, care, tradus de Rem, ajunge la o dată în timp la care planeta F este echivalentă cu zero.

  -Dar asta înseamnă distrugerea ei. ..

  -Așa am interpretat și noi: dispariția ei. Calculând din nou coordonatele noastre actuale, după formulele lor spatio-temporale, rezultă că planeta F a dispărut în urma cu... ține-te bine. .. 15 minute.

  -Imposibil. Rem nu a sesizat nimic...

  -Așa este. Poate nu avea ce să sesizeze. Vom vedea. Semnalele și mesajele transmise de ei anterior, ne vor parveni în perioada următoare. Și mai este ceva.. ..

  -Dacă tot continui să mi le spui cu țârâita îi cer lui Rem să mi le afișeze și îți răpesc toată plăcerea.

  -Rem este ocupat acum. În esență, mesajul lor este: planeta F a dispărut. S-au salvat puține nave cu echipaj rațional. Se vor deplasa în galaxia Tau, repere xxxx, unde a fost localizat un sistem neutronic. Alte date se referă la civilizația lor; stăpânesc viteza luminii. Nava lor a fost afectată de explozie. Nu o mai pot controla. Dacă nu o vor remedia, se vor deplasa pe o eliptică, revenind în zonă peste cca. 5o ani. Avem datele elipticii. Roagă ajutor. Cam asta este ce am aflat până acum.

  -Galaxia Tau? Va trebui să o localizăm pornind de la coordonatele sistemului F. După toate aparențele este la distanță de ordinul parsecilor. Poate generațiile viitoare vor reuși să intre în contact cu ei. Să vedem ce a mai descifrat Rem.

  Orele au trecut pe nesimțite. Datele obținute erau uimitoare.

  Nava fonicienilor nu mai putea lua legătura cu cei ce plecaseră spre Tau. Putea fi oprită doar de un câmp neutrinic intens, generat de amplificatoare cuantice; transmiteau datele necesare realizării lui. La o viteză mai mică, vor putea folosi navete de salvare, pentru a se refugia pe alte planete locuite de umanoizi. Pot coexista cu ei, fără riscul unor interferențe, în lumi practic paralele. O navă materială, construită după principii tehnice asemănătoare cu Rem, a intrat anterior în contact cu lumea lor. Au fost menținuți într-un „câmp de compatibilitate”, dar nu au mai putut părăsi planeta F. Nu cred că au supraviețuit exploziei. Compoziția lor rigidă nu le-a permis folosirea navelor fotonice. S-au refugiat în nava cu care au venit, ca un ultim refugiu. Solicitau ajutor. Vor reveni cu noi mesaje și instrucțiuni, dacă se va putea.

  -Am terminat prima parte, afișă Rem.

  -Continuă descifrarea, ordonă Com. Menține nava pe același curs, spre F. Afirmația lor că pot trăi printre noi, lasă o speranță că pământenii nu au fost afectați mortal de șocul exploziei. Dacă totuși câmpul de compatibilitate a fost anihilat la timp, după ce s-au refugiat în navă, acceptând să rătăcească din nou prin spațiu, explozia nu ar fi avut influențe nefaste asupra lor, probabil. Există o șansă infimă să-i regăsim în spațiu.

  -Rem, caută în toate benzile un eventual semnal de ajutor. Transmite, la rândul tău, permanent mesajul: oameni caută oameni. Ai înțeles?

  -Da, oameni caută oameni.

  Trecuseră zile după zile fără ca elemente noi să apară. Com încercase toate variantele posibile, măturând practic zona. Tăcerea era absolută.

  Trebuiau să plece mai departe, tot mai departe.

  Acum toți simțeau Tristețea Cosmosului. El, Cosmosul, pierduse o planetă, iar ei... Contau oare viețile umane pentru el? Nu știau încă. --

  Gheorghe Rogoz


  Legenda Luminii

  „să fie”...

  În noaptea infinitului sideral, un fulger de lumină cu traiectorie precisă, ce denota o navă hiper-fotonică intergalactică, a pătruns într-un mic sistem stelar, cunoscut sub denumirea „Sol-4325-854723”...

  -Crezi că vom găsi ceva de modelat aici? se interesă Rongis, galax-navigatorul 03.

  -Detectoarele tele-gravifice au indicat o concentrație material-gazoasă deosebită în jurul planetei a treia din sistem, Terrța-Sol, cum a fost denumită, răspunse Ezeu, astro-decizorul principal; conform procedurilor curente, el prelua automat comanda astronavei-complex în momentul în care ajungeau într-un sistem în care trebuiau să acționeze. Privește!

  O nebuloasă întunecată , în care razele stelei Sol se disipau încă de la atingerea ei; complet opacă, nu lăsa să se vadă nimic din micuța planetă T.

  -O planetă cufundată complet în beznă. Puțin probabil să existe vre-o formă de viață foto-bio-vegetală aici. Ce crezi?

  -Teoretic așa ar trebui să fie, dar din experiența mea m-am convins că, în anumite condiții, apar forme incredibile de viață în stare latentă. Dacă le vom da lumină, vor „înmugurii” și vor „înflorii” fără alte intervenții din partea noastră. Poate și aici este cazul. Să verificăm încercând.

  -Ce preconizezi să folosim? Planeta nu este prea mare, dar grosimea stratului obturant este de cca.5 procente din diametrul ei.

  -Da. Datele sunt acum mult mai exacte. Ne apropiem. Dă te rog apelul de proximitate și de pregătire pentru intervenție.

  -În ordine...S-a făcut.

  -Vezi ce densitate mare are? S-o vedem cum arată și la sol...Activitate vulcanică intensă, cratere uriașe, impacte frecvente cu meteoriți și uneori asteroizi, lichid și magmă...

  -Nu mi-ai răspuns privind soluția la care te gândești privind stratul obturant. Ar putea fi absorbit și împrăștiat în spațiu?...

  -Nu, și nici nu ar fi oportun. Va trebui să valorificăm rezerva aceasta imensă și diversificată de gaze din „nebuloasa opacă”. Ea poate constitui germenii unei atmosfere propice vieții imediat ce va fi lumină.

  -Deci aplicăm instrucțiunile galacice generalizate: „să fie Lumină”! Dar cum? Nu stăm prea bine cu timpul, iar abaterea ne-a costat ceva...

  -Poziționează nava în plan cu Sol și planetele ei, în afara orbitei Terrței; stabilizeaz-o cu Galaxia TX-6 în spate. Vom interveni cu Amplificatorul de Presiuni Stelare.Vom retroceda materia Terrței. Noi vom rămâne într-un punct fix. Mișcarea planetei, de rotație și revoluție, ne va permite, într-un interval relativ scurt de timp, să eliberăm atmosfera ei de toate particulele materiale. Îi vom reda libertatea spre lumină.

  -Pregătim și o infuzie ulterioară cu germeni ai vieții?

  -Nu ar fi rău, dar vom decide apoi, în funcție de rezultate. Nu vreau să pierdem nimic și nici să distrugem ceva specific care ar putea exista deja aici. Uniformitatea nu este cheia progresului; prefer specificitatea și diversitatea, chiar mai puțin evoluată sau performantă. Văd că toate programele rulează intens. Cu toată mega-tehnologia asta noi nu prea mai avem multe de făcut...

  -Ști doar că decizia este totul. Să așteptăm ezultatele...

  Totul a decurs bine. Particulele materiale ușoare, care pluteau în atmosferă de milioane de ani, neputând fi atrase de gravitație, au fost practic „presate” la sol de Câmpul Unificat Galactic.

  Surpriza lor a fost imensă când au văzut ce frumos arată planeta după „spălare”. Nu au mai avut nici o reținere să lanseze miliardele de micro-capsule cu germenii latenți ai vieții diversificate, incipiente totuși, dar care puteau supraviețui în cele mai aride condiții. Uniii germeni vor pieri, dar alții vor rezista și se vor adapta.

  -Materia, Apa și Lumina le va fi de ajuns; să nu uităm și căldura acum. Când ne vom reântoarce din expediție, peste milioane de ani poate, propun să trecem și pe aici; am sentimentul că intervenția noastră nu a fost inutilă. Cu siguranță vom avea ce vedea, dat fiind singularitatea planetei și a sistemului stelar.

  -Crezi că viața inteligentă va avea vre-o șansă?

  -Da și nu. Timpul ne va spune. În forme incipiente da, dar în forme evoluate, asemenea nouă, nu. Eroziunea materială intensă și celelalte condiții de „agresivitate” crescută asupra materiei nu o permit, cel puțin la prima „vedere”. Vrem să creem „ceva” după chipul și asemănarea noastră, dar noi suntem aproape perfecți în lumea noastră și nu aici. Nu putem fi siguri că modelul nostru se potrivește Terrței. Le vom lăsa unele indicii care să reziste în timp, dar...

  -Înțeleg. După ce vom pleca nu-i vom mai putea ajuta cu nimic. Poate doar cu „legendele” despre noi și începuturi. Ar trebui să știe că au o origine „divină”, stelară, dacă vor ajunge la un stadiu real de inteligență.

  -Vom face tot posibilul. Am decis „Lumină” și s-a făcut Lumină. Comunică acasă intervenția șil reușita noastre.Nu putem estima viitorul, așa că să nu comunicăm supoziții ci doar certitudini.Vezi că este o comunicare oficială și trebuie semnată cu numele noastre complete.

  Așa s-a răspândit în cosmos vestea că „s-a făcut Lumină” pe Terra; o greșeală de ortografie, nesemnificativă în contextul galactic privind denumirea planetei. Așa însă a fost consemnată planeta ulterior și sub denumirea aceasta au fost concepute și lansate ca „amintiri”, în crustei plaetei, legendele pentru eventualii terrieni inteligenți de peste milenii de milenii.

  Nu s-au reântors încă.

  Ce vor găsi?

  Se vor bucura, sau cu un ochi vor râde, iar cu altul vor plânge?

  09.06 Gheorghe Rogoz


  Virusul

  Sperden, organismul galactic, pe care unii îl denumeau și Lacteea, se simțea uneori rău. Fluxul său vital îl constituia energo-masa celor patru miliarde de sisteme stelare și a celor peste 50 miliarde de planete și sateliți, la care se adăugau miile de miliarde de asteroizi, meteoriți și comete.

  Orice microorgan-planetă sau globulă-asteroid bolnave, ce-și pierdeau ceva din masa și energia lor îl afectau. Introspecțiunea spațială i-a semnalat un mic sistem stelar ce prezenta unele difuncționalități, generate de un consum excesiv energetic al uneia din planete, a treia.

  Anti-corpurile sale nu reacționaseră la informațiile inițiale, nesemnificative aparent, privind apariția unui minuscul virus, un Microb Organic, prescurtat MO sau OM, cu speranțe de viață de nano-clipe galactice, dar care totuși persista incredibil.

  Nu s-a putut stabili dacă fusese autogenerat accidental, sau fusese “importat” de la alte organisme galactice învecinate sau complementare în cadrul “schimburilor” energo-materiale periodice sau expansioniste.

  Oricum nu mai avea importanță pe moment, ci doar pentru măsurile profilactice viitoare. Răul era deja creat și avea tendința de a se extinde spre « organele stelare « vecine.

  Apreciat drept « pericol inofensiv », i se schimbase calificativul după ce o expediție meteorică de rutină, aflată în zonă și deviată pentru verificări pe Terra, cum au denumit-o, a fost prctic « consumată » integral energetic de insignifianta planetă infestată bio-vegetal, înnainte de a-i atinge suprafața.

  S-a dispus, pentru tratament, trimiterea unor « cromodine » teleportate, semiautonome, coordonate de cromoroboți de sacrificiu, adaptați la culoarea dominantă verde-albastru a planetei și de o constituție asemănătoare biovirusului și bio-microbilor complementari virusurilor vegetale.

  Bazate pe principiul echilibrului total energetic, inclusiv fotonic, cromatic, gravific și tele-energetic, cromodinele și ocupanții lor s-au « trezit » în capcana bio-vege-energetică terrană cu o capacitate de acțiune drastic limitată și cu o durată de funcționare nesemnificativă comparativ cu cea nelimitată avută inițial. Nici nu se mai putea pune problema unor tratamente. Informațiile transmise lui Sperden erau disparate, trunchiate, neselective, neconcludene ș.a.m.d., treptat dispărând cu totul ca urmare a disipării cvasi-totale a cromodinelor energetice în « vidul » sau « foamea » energetică locală.

  După mai multe misiuni eșuate, în imposibilitate de a înțelege principiile micro-virusiene terrane, ce infestau treptat sistemul stelar, Sperden a decis « izolarea » organismului bolnav într-o carantină de câmp de forță gravific. Vor rămâne izolați complet, fără putința de a contacta alte sisteme-organ învecinate sau îndepărtate. În lipsa unor tratamente meteorice adecvate, rămânea valabilă opțiunea unei carantine nu prea îndelungate, de câteva zeci de clipe galactice. Datele culese cu sacrificiul expedițiilor, chiar trunchiate, evidențiau clar tendințele energofage ale bio-virusurilor, ce vor duce la saturarea și autodistrugerea lor cvasi-totală.

  Dacă boala va persista mai mult decât estimările inițiale, va analiza și variantele de rezervă, iar în ultim caz, va trece la extirparea energo-masică a planetei în cauză și, cacă se impune, a întregului sistem celular stelar infestat.

  Prefera prima variantă, a izolării într-un univers paralel, ținând cont că și în alte câteva sisteme celulare au fost sesizate mici infecții virusoidale, dar mult mai puțin agresive. Va avea timp pentru producerea de anticorpi. Nu excludea o posibilă ingerință în complexul său organic a altor organisme galactice învecinate. Ca urmare, picronii organici ar putea fi folosiți în viitor pentru a se apăra și a-i infesta pe ceilalți galactici. Până atunci trebuia să izoleze și să-i protejeze OM-urile, oferindu-le minimul energetic necesar într-o lume inaccesibilă pentru alții.

  Era pentru prima oară când se gândea și la apărare și la atac în același timp. Creștea tot mai mult insistența unora de a se constitui într-un tot unitar megagalactic, în perspectiva unui Eu unitar cosmic. El nu agrea ideea. Cum, el, ditamai galacticul să devină o celulă nesemnificativă, cu funcții precise și autonomie limitată, alături de alte 5 miliarde de galaxioni.

  Auzise sau nu de ”calul troian ”, dar intuia rolul pe care biovirusurile OM îl puteau juca în acest sens pe lângă alții. Doar că le subestima... în ceea ce-l privea.

  

  George Rogoz


  Marele Joc

  Mii și mii de mii de plante, insecte, animale și oameni apar, trăiesc și mor în cicluri care se repetă iar și iar și iar. Totul până la un final necunoscut, când va rămâne un singur învingător.Așa se știe.

  Fiecare categorie se „mișcă”cu o minimă autonomie, necesară evoluției, în limitele mai largi, stabilite de Stăpânii Jocului, încă de la originea lui. Aceștia au fost și sunt „ființele”-dacă se poate spune așa- Pământului, Apei, Aerului și Plasmei, respectiv Geea, Seea, Leea și Plasmina. Fiecare dintre ele erau mai multe, practic nelimitate, ca număr.

  Jocul a început cu un număr limitat din fiecare categorie de „piese”, dinamica lui permițând însă o extindere continuă.

  Energia, cu multiplele ei energii-subunități, constituia „moneda-sursa” ce permitea și accesa Jocul.

  Cei-cele Patru au vrut să-l facă și mai complex, plecând de la jucători independenți, până la constituirea de grupuri și asociații de interese, nu întotdeauna similare.

  De multe ori, fracțiuni ale pământului, aerului și apei, s-au aliat pentru scopuri temporare.

  Doar Plasmina, datorită firi ei autoritare, nu a permis nimănui să se amestece în treburile ei. Fierbea de mânie la orice înțepătură atomică nevinovată, iar de multe ori o deranja chiar și câte un electron scăpat involuntar, sau în glumă, la adresa ei.

  În schimb Geea, Seea și Leea, se hârjoneau și se necăjeau continuu. Doar grija, dar și asta nu mereu, de a continua Jocul îi determina să se mai liniștească și să nu se mai tot amestece unul cu altul, să se distrugă reciproc, în sensul nostru.

  Plasmina îi invidia uneori, deși se considera mult superioară lor. Ea a fost încă de la origini și ea modela totul; sau distrugea; totuna era. Ceilalți însă erau copii favoriți ai Creativității. Din minerale, aer și apă, cu un minim de energie, realizau aproape tot ce doreau. Îi ajutau și ele uneori, ca ființe de joc plasmatice, dar când le fura Jocul distrugeau definitiv totul, spre disperarea celorlalți, care trebuiau să o ia de la capăt. Cele mai bune prietene ale lor, „seele”, râdeau de ei-ele și zburau în văzduh, ca aburi, hârjoninduse cu vioaiele ”leele”. Cînd se plictiseau, coborau în torente nebune, zbenguindu-se cu „geele”, răvășindu-le ordinea relativă și furișîndu-se printre ele spre „plasmine”.

  Niciuna dintre ele, ca ființe nu era de sex masculin sau feminin; mai devreme sau mai târziu, revenea tot la forma uneia dintre ei-ele. Așa că putem să le spunem el sau ea, sau ei sau ele, totuna. Atunci, demult, a început totul...

  -Noi suntem ”geele”, strigau ele, ființele-neființe pământene. Noi vă ținem ân brațe, apelor nerușinate și nerecunoscătoare, care ne măcinați semenii.

  -Și ce dacă și ce dacă? râdeau acestea, îngânându-le. Fără noi și fără „leele” prietene ați fi un talmeș-balmeș uscat și tare, bun doar ca manta de frig pentru „plasmine”.

  -Așa-i, așa-i, se amestecau și „leele”, adică aerul sau aerele, cum vreți. Sunteți niște statici ursuzi și morăcăn-oși -oase, se lălăiau ele amuzate. Uite ce frumos ne jucăm noi cu”leele” și ce nori majestuoși facem cu ele.

  -Dacă nu vă plac prăfuleții ca noi, de ce nu stați acolo sus și ne deranjați mereu.

  -Pentru că deși sunt frumoși, sunt ursuzi ca și voi; se dau mari și tari, că sunt „lee” condensate sau cristalizate și deci locul lor este acolo jos și nu aici sus, unde plutim doar noi, cei ușori și goi.

  -Și noi putem ajunge acolo sus. Numai să vrem și răbufnim din nou; dar asta nu vă place.

  -Sunteți urâți așa ca o cenușă și nu știu ce ați găsit frumos în jocul acesta cu ”plasmina” . Am vrut să ne jucăm cu voi aici, să vă ajutăm să deveniți perfecți, sferici, ca picăturile Leei, dar voi sunteți prea urâți și vă grăbiți să vă întoarceți acasș. Cât despre urâcioșii Plasminei, ce să mai vorbim. Stau doar câteva clipe cu noi, că nu suntem de nasul lor. Pe deasupra ne cam și supără, ca să nu spunem deranjează.

  -Dacă vă tot hârjoniți fără rost. Aveți vre-un scop, un țel, ceva serios, sau ceva pe acolo?

  -Nu, din păcate. Chiar ne-am săturat, zise cu amar „seele”, sau „seeii”. Să ne gândim și să ne jucăm și de-a altceva, cu toții...nu vreți?

  -Eu sunt de acord, sări Leea, dar cum?

  -Eu ași putea face niște figuri, propuse Geea.

  -Iar eu le-ași modela, interveni Plasmina.

  -Ar fi prea tari, dar dacă Geea și cu mine ne amestecăm...

  -Da,da...Le-am face cât am dori noi de tari sau de moi...

  -Iar eu ca vânt le-aș rostogoli și le-aș arunca pe sus cu Geea.

  -Și eu și eu, susură o „seea” mică.

  -Dar parcă tot nu este ce am vrea noi...

  -De ce să nu apelăm la energii? Ele ne dau nouă capacitățile de a râde și plânge, de a iubi și de a urî, conform cu cele izvorâte din Crucea Vieții, spuse Geea gînditoare.

  -Ca să nu mai pomenim de surioarele lor pasiuni, chiar dacă unele mai scorțoase au devenit vicioase, continuă Leea ideea. Mai luăm și noi câte una.

  -Este o sugestie bună. Tu ce crezi Plasmina, sau vrei să-ți spunem Peea, cum te alintă Geea?

  -De acord, dar se pune problema unde le vom crea....

  -Eu, eu, sări Leea, cu aerul celui care știe ce spune.

  -Ba nu. Tu nu poți păstra nimic prea mult timp. Ești ușuratică și nestatornică.

  -Și ce dacă. O să mă concentrez.

  -Ascultați, interveni Geea. Deși nu-mi plac prea mult, trebuie să recunosc că doar Seea cea profundă și liniștită-n adâncuri ne poate suporta mai mult timp pe toți. Cred că ea ne poate permite și favoriza să creem ceva frumos în sânul ei. Eu îi stau la dispoziție cu toate mineralele mele.

  -Iar eu o pot ajuta să creeze și alte materiale noi, izbucni năvalnică Plasmina-Peea.

  -Și noi și noi... vom hrăni energiile care le vor mișca, sări Leea.

  -Va trebui să găsim o modalitate ca noile „ceva” să se poată mișca și singure, ca să nu depindă mereu numai de noi, cugetă Geea.

  -Ca noi, ca noi...

  -Și ca voi Leea, dar ele trebuie să se joace și cu Seea și Geea.

  -De ce nu și cu mine-noi.?

  -Cu tine Peea este mai greu, dar vom mai vedea. Tu-voi de abia te-vă suporți-tați pe tine-voi; Ce să mai spun de cineva străin...Tu însă vei putea contribui din plin la realizarea lui „ceva”; un ceva altfel decât noi. Fără tine nu putem face ceva reușit. Vei fi foarte importantă, îi mângâie Geea orgoliul.

  -E bine și așa, dar vom mai vedea, nu-i așa? Vor avea mereu nevoie de mine-noi.

  -Desigur, desigur. Să mergem să vorbim cu energiile și să stabilim ce putem face.

  -Cu o singură condiție.

  -Tot morăcănos Peea. Ce condiție?

  -Orice vom crea, mai devreme sau mai târziu, în final, să se întoarcă tot la noi. Legea nu-mi permite să pierd, ci doar să mă transform.

  -Am înțeles. De acord. Vom fi atenți în acest sens.

  -Deci Leea este de acord. Tu ce zici Seea?

  -Este corect din punctul meu-nostru de vedere. Să vedem părerea energiilor. Probabil și ele vor dori ce vrea și Peea și nu știu dacă putem să le promitem asta.

  -Eu le cunosc mai bine ca voi, interveni Peea. Nu cred că-și vor face prea multe probleme. Lor le place mult mai mult ca altora să se transforme dintr-o formă în alta; chiar cred că vor fi entuziasmate de proiectul nostru.

  -Atunci ce mai așteptăm; să mergem să găsim –creem acel „ceva”...

  Mii și mii de mii de ani au trecut. Noile jucării erau frumoase și tot mai diversificate. Le-au creat inițial în Seea, apoi pe Geea și în Leea; Peea s-a resemnat, neavând noroc.

  Cele mai încântate de Joc erau Geea, Leea și Seea. Fiecare dintre ele a primit o cantitate egală, limitată, de energii, câte „suficient” de fiecare, Peea rămânând arbitru.

  Mii de mii de mii de geeni, leeni și seeni individuali au început cu încrâncenare Jocul, dar, treptat, și-au dat seama că este mai bine să se grupeze și să facă alianțe, pentru că finalul jocului era îndepărtat și presupunea doar un singur câștigător; individual sau colectiv? Nu știau.

  Apăruse lumea vegetală și animală și tot ce mișuna era animat de energiile controlate de Geea, Seea și Leea. Fiecare dorea să câștige cât mai mult. Leea dorea oxigen și cât mai multe alte gaze, Seea alerga să-și recupereze apa investită în aer și pământ, pentru a le distruge sau ocupa spațiul vital, iar Geea culegea materilalele de bază ale structurii lor.

  Limitele impuse de energii Jocului nu le permitea decât distrugeri limitate, iar însăși logica Jocului presupunea evoluția și extinderea numeric a „pieselor”, indiferent de forma și structura lor și creșterea complexității lui.

  Toți așteptau însă clipa , când, la un moment dat, necunoscut, prezis de Energia-Mamă, Jocul urma să se transforme în „Marele Joc”.

  Până atunci era valabil unul din principiile jocului, cel al acțiunii și reacțiunii, care presupunea o acțiune directă asupra „pieselor” și așteptarea reacției acestora. Nu era prevăzută inițiativa „pieselor”, chiar dacă uneori tendințele lor de supraviețuire puteau fi asimilate cu inițiative. Toți le dădeau dreptate energiilor; când ști la ce să te aștepți, cu mici abateri, riști să te plictisești mai repede. Așa au ajuns la concluzia că o inițiativă voluntară a „pieselor” ar crește infinit de mult complexitatea Jocului și l-ar transforma automat în „Marele Joc”.

  Energiile au prezis însă un lucru neașteptat, neprevăzut până acum: Marele Joc se va termina cu un singur câștigător -asta știau- sau cu niciunul. De asemenea, ele au precizat noile reguli, potrivit cărora la el vor lua parte, ca „jucător” de sine stătător, și „piesele” noi. Totodată, arbitrul Peea va fi inclus în joc, cu aceleași șanse ca și ceilalți. Toți se vor putea folosi de toți, nelimitat.

  Suna complex și atractiv, deosebit de atractiv.

  Au fost atenționați încă o dată că o „piesă” controlată și dirijată energetic, asimilează o parte din energie, pe care o poate folosi, la rândul ei, ulterior. Până acum nu au fost cazuri semnificative, dar cu cât gradul de complexitate al „pieselor” va crește, va crește și nivelul de conștientizare și inteligență ale acestora. „Piesele-simple” inițiale vor folosi energiile acumulate împotriva celorlalte „piese”, dar nu este exclus ca odată evoluate să le folosească și împotriva jucătorilor, dacă vor deveni conștienți de existența lor și de Joc, de Marele Joc. Nu-i exclus ca ele să încerce apoi să-i domine, sau chiar să-i elimine din joc, rând pe rând.

  Marele Joc devenea o incredibilă provocare, deosebit de interesantă și de atractivă în perspectivă pentru jucătorii inițiali; timpul nu conta prea mult întrucât ei erau aproape nemuritori. Nu li se piutea întâmpla nimic rău. Se distrau doar pe căile Eternității.

  Nu se gândeau așa departe.Mai era mult până atunci. Acum îi interesau doar rezultatele intermediare; finalul mai putea aștepta.

  Sub coordonarea energiilor, au trecut la crearea premizelor necesare începerii, cât mai curând, a Marelui Joc, cu „piese”dotate cu inițiativă.

  Perfecționau cât mai mult „piesele”, dar și-au dat seama, după îndelungi eforturi, că nu este chiar ce doreau ; oricum, nu suficient.

  Unul-una-unii-unele dintre ei , nu se mai știe care, a venit cu soluția slvatoare; oare?

  Ca urmare, o nouă „piesă”, un om, ca o complexă și dinamică formă de Organizare Moleculară, a intrat în joc, în Marele Joc, al Existenței... sau Inexistenței.

  Era o piesă mică și nesemnificativă, dar a învățat repede legile Jocului. Chiar îi plăceau. Se distrau cu el după bunul lor plac, la început, când totul li se părea o glumă și un joc al lor. Timpul a trecut... Mai târziu și-au dat seama de pericol, dar l-au acceptat ca pe o provocare majoră. Au crezut și speră și acum că nu au greșit... Oare?...?....

  Gheorghe Rogoz


  Sentimentalul

  Anul . . . 530. De la ultima expediție pe Terra, planeta X-L-4985, trecuseră peste 2 baori, cca 20.000 de ani pământeni. Consiliul Suprem Galactic Baor prevăzuse expediția peste 3 ani, dar evenimentele s-au precipitat, în momentul în care Dum, supervizorul terran nu a mai răspuns la nici un apel. Distanța foarte mare între galaxiile în cauză, respectiv Baora și Calea Lactee, unde condițiile au permis constituirea rezervației terriene, nu putea fi acoperit decât prin sistemul translațiilor spațio-temporale; experimentate la începutul anilor. . 500, cu unele eșecuri inerente începuturilor, dădeau acum rezultate mult mai bune, coeficienții de siguranță tinzând spre 85 %.

  Pentru clarificarea situației, Consiliul Galactic a decis trimiterea, în noua expediție, a lui Iss și Moh, având în vedere atât pregătirea lor de specialitate, privind civilizațiile experimentale preistorice, cât și faptul că lucraseră împreună, cu Dum, anterior. De asemenea, afinitățile lor psihice puteau fi un element director esențial al translației S-T, care presupunea regenerarea lor la distanțe infinite practic. Prezența lui Dum pe planetă ar fi fost reperul cu pondera cea mai mare, crescând siguranța translației. Exista însă temerea unui dezechilibru psihic al lui Dum, determinat de însingurarea îndelungată. Putea, totodată, fi vorba și de o autoanihilare parțială, sau totală a acestuia, volitivă, ținând cont că, în condițiile terriene, Dum putea fi considerat ca și nemuritor.

  Experimentul Terra începuse prin anii. . 350, întamplător, după ce o expediție clasică, cu propulsie fotonică, naufragiase în galaxia vecină. Planeta era pustie. Au fost recuperați după câțiva ani, perioadă în care, supraviețuitorii, reușisera să genereze și unele forme incipiente de viață, regenerabile, capabile de autoperfectionare, cu capacități crescute de adaptabilitate la mediul înconjurător, ostil.

  Până în urmă cu 100 de baori, Terra a rămas în afara preocupărilor, neprezentând un interes deosebit, sub diverse aspecte. Atunci, Dum, fiul comandantului primei expediții, un tânăr cercetător de perspectivă, a aprofundat studiile experimentului inițiat involuntar pe Terra, extrapolând datele ciclurilor evolutive terrane și ajungând la concluzii uimitore. În limite de probabilitate general acceptate, rezultatele lui au reliefat faptul că, pe Terra, puteau apare, în mod natural acum, fără intervenții externe, sisteme complexe biologice, cu reacții impulso-raționale de adaptabilitate.

  Și-a dedicat activitatea pentru a dovedi că o fază avansată a acestor organisme mobile (OM) poate fi reprezentată și de apariția unor animale cu un nivel de inteligență primar și rațiune autonomă, perfectibilă. A analizat cu o răbdare iesită din comun toate formele biologice existente, conform documentațiilor expedițiilor, dar și a celor posibile a fi obținute prin simpla evoluție naturală; în prima fazăm teoria lui nu a putut fi sprijinită de rezultate pozitive. Și-a perfecționat sistemele de analiză psiho-evolutivă și modelele probabilistice, a reverificat datele de zeci de ori, dar concluzia finală era aceeași : negativă. Insatisfacția lui era evidentă, deși rezultatele intermediare obținute au fost surprinzatoare, prin perspectiva unor noi surse de aprovizionare deschise. Dacă și calculele lui probabilistice se dovedeau corecte, materia și sistemele regenerative de pe Terra, în diferite faze de dezvoltare, rațională sau nu, prezentau un interes deosebit bioenergetic pentru civilizatiile Baor.

  Expansiunile galactice au favorizat insistențele lui Dum de a se organiza o expediție pe Terra. El o conducea și el era și singurul membru al teleportării. Sistemul translațiilor spațio-temporale pentru materie nerațională era destul de bine pus la punct; existau încă dificultăți în realizarea translației bilaterale a ființelor organice, raționale în special, o dozaă de incertitudine planând asupra recuperării în termenele prestabilite, stricte, conform configurațiilor astrale. Ca urmare, Dum a propus să fie trimis pe Terra, urmând să rămână pe planetaă sau în zonă. până va fi pus la punct, pe Baor, un sistem sigur, cert, de recuperare a lui. Intenția reală a lui Dum, ai cărui confidenți au fost încă de la început Iss și Moh, era de a încerca să creeze pe Terra o ființă raționalâ superioară, din materialul biologic existent din belșug, probabil, acolo.

  Lucrurile au evoluat în sensul dorit de el, dar a ajuns pe uriașul satelit natural al Terrei ; din motive necunoscute, de translație și gravitație, probabil. A primit tot materialul necesar stației de translație a materialelor energetice terrane și de echipare a centrului său de cercetări. Vastul laborator experimental reprezentat de Terra și faptul că evoluția unora din sistemele biologice regenerabile i-au confirmat calculele, l-au adus într-o stare de extaz cu totul exceptională. Procesul de aprovizionare a Constelației Baor a decurs în bune conditii; într-o primă fază a trimis, pentru analize detaliate, specimene duble pentru fiecare organism detectat în parte; unele au ajuns cu bine, pe altele le-a trimis din nou. Iss și Moh au fost principalii cercetători pe Baor care au preluat și cercetat mostrele ; în unele comunicări confidențiale, Dum făcea referire și la încercările lui, nereușite încă, de a obține un organism mobil, abstract-rațional. La un moment dat, legătura s-a întrerupt.

  Iss și Moh au reluat și studiat din nou toate comunicările anterioare ale lui Dum. Nu rezultau elemente concrete care să ateste un eventual dezechilibru sau cădere psihică a acestuia; excepție făcea doar insistența lui, obsedantă, cu care revenea asupra ființei, Om numită de el, pe care dorea să o realizeze.

  Intr-un mesaj mai nou apărea și o notă de resemnare; evoluția pe Terra a fost prea rapidă, ca urmare a intervențiilor baoriene anterioare; pentru a nu se perturba procesul natural, grăbind catastrofal viitorul civilizat al Terrei, intervenția pentru realizarea Om-ului ar fi trebuit făcuta mai de mult, cel puțin acum 15-20 de ani baorieni.

  Moh remarcase, de asemenea, că în ultima perioadă, Dum solicitase tot mai multe echipamente pentru extinderea stației de translație, dar, verificând, a ajuns la concluzia că Dum a trimis o cantitate tot mai mică de transmaterial energetic; nu a oficializat suspiciunile sale atunci. Semnele de întrebare care persistau au dus la urgentarea expediției; nu se putea renunța la o sursa bună de aprovizionare așa usor. În absența unui semnal de la Dum nu se putea ști care era situația stației de teleportare; mai era sau nu funcțională ?

  Ca urmare s-a stabilit ca, odata cu Iss și Moh să se trimita tot echipamentul pentru o noua stație, precum și pentru o navetă utilitară, dotată cu echipament de teleportare limitată, interplanetară, cu acoperire spațio-temporala de cca. 100 ani terrieni. Cu dificultățile de rigoare, totul s-a rezolvat și au plecat, sau mai bine zis, au fost trimiși ca idee și materializați ca ființe pe Terra.

  

  Iss si-a revenit inaintea lui Moh; s-a convins ca procesul regenerativ a decurs în bune condiții și în ceea ce-l privea pe partenerul său și materialele complexe, inclusiv naveta. Medicul automat al stației, care se reasamblase singură, conform modelului implementat, a observat o ușoară slăbire a organismului lui Moh și a decis o terapie încă din starea “alfa” a acestuia. Iss s-a apucat să localizeze poziția unde au ajuns în spatiu, comparativ cu coordonatele Terrei, pe care nu o vedea.

  Moh își revenea.

  -Cum te simți ?

  -Binișor. Tu ?

  -Perfect. Totul este în ordine, cu o excepție : nu găsesc decât satelitul Terrei, pe care ne aflăm de fapt, botezat de Dum, după cum ști, Duh. Pare însă pustiu și nu sesizez nici o urmă a complexului lui Dum.

  -Glumești…

  -Nu, vorbesc serios. Coordonatele coincid, dar nu pot localiza nici Terra și nici satelitul său natural, Luna.

  -Ai verificat și orbitele învecinate ?

  -Da. Nimic.

  -Radioactivitatea în zonă ?

  -Normală. Nu există fragmente sau centuri de asteroizi care să denote o eventuală distrugere.

  -Timpul ?

  -Teoretic este cel echivalent plecării noastre, deci nu mai mult de 20 ani de când am recepționat ultimul apel al lui Dum.

  -Mesajul lui nu denota îngrijorare sau panică; deci, s-a întamplat ceva în perioada de după el, ceva care l-a împiedicat să ia legătura cu noi.

  -Sa cercetăm mai întai, mai bine, Duhul; vom folosi mini-teleportorul navetei. Ași fi vrut să mergem împreună, dar mă îngrijorează puțin starea ta psiho-fizică, usor afectată, după cum spun aparatele, de prima translație.

  -Mi-am revenit complet. Nu-ți face griji. Merg cu tine.

  -M-am gândit să ne întoarcem inițial în timp doar vre-o 20 ani; marja de eroare la locația noastră nu putea fi mai mare. Sper ca îl vom găsi pe Dum.

  -Nu cunoaștem interferențele temporale reale ale translației noastre. Ști că nu putem risca multe translații succesive. Cred că putem introduce ca parametru auxiliar al direcționarii translației și banda de emisie a complexului.

  -Ai dreptate, dar vom ajunge, dacă este cazul, în ultimele clipe, înainte de dispariția lui. Pentru siguranță să folosim și varianta psi, chiar dacă indicele de incertitudine este mai mare.

  -Da, dar dupa ce ajungem la complex, în eventualitatea ca Dum se afla pe alte coordonate.

  -Bine. Confirmăm acum la Baor sosirea noastră în bune conditii și intențiile, fără alte detalii. Plecăm apoi imediat. Să nu uiți să iei o marja de siguranța de 5 ani; vom ajunge altfel chiar în momentul dispariției complexului, cu șanse de a suferi și noi același lucru.

  -Este riscant, știu, dar este și cea mai rapidă cale de a-l găsi pe Dum și de a-l ajuta. Altfel riscăm să rătăcim mult timp.

  -Mă bucur că gândești așa. Dum este prietenul nostru. Fenomenul este ciudat și trebuie elucidat. Discutăm dupa transmisie.

  -Putem face unele supoziții. Dacă ar fi vorba numai de disparițaia lui Dum; dar au dispărut și planeta și satelitul. Sunt două lucruri diferite, care trebuie să aibă o legătură.

  -Te gândești la obsesia lui Dum ?

  -Și la ea. Să ne pregătim de plecare.

  

  Regenerarea în urma translației avu loc chiar pe platforma complexului lui Dum.

  Câteva clipe pe ecran apăru chipul acestuia.

  -Moh, Iss ! , strigă el.

  -Dum !! , răspunseră ei într-un glas.

  O străfulgerare, iluzorie parcă și totul dispăru din nou; atât complexul, cât și naveta.

  

  Fostul satelit natural al Terrei, Duh, acum un asteroid uriaș, independent, își continua drumul spre un nou sistem solar, adăpostind imensul complex translațional. Întalnirea dintre cei trei prieteni, regasiți pe neașteptate, cu o nuanță patetică, sentimentală, în prima fază, trecuse la o notă acută de întrebări și clarificări reciproce, ce se succedau într-un ritm de cavalcadă.

  -Terra și Luna…rămase gânditor Dum. Nu mai există, sau cel puțin nu mai sunt în sistemul nostru.

  -Ce vrei să spui ? Le-ai distrus ?

  -Nu. Am reușit translația temporală limitată. Am reușit să creez, dupa câteva modele experimentale rudimentare, pe cale aproape pur naturală, un OM și perechea lui. După chipul și asemănarea lor am realizat apoi câteva specii identice principial, cu mici deosebiri, ce țin de domeniul adaptabilității în diferite medii și pentru evitarea uniformității. Erau reușiti, dar evoluau foarte lent. Am selectat câțiva mai dotați, pe care i-am inițiat în diverse domenii, în funcție de capacitațile lor.

  -Au evoluat mai bine ?

  -Uneori. Am intervenit de câteva ori, constructiv, dar în pofida eforturilor mele, nu am reușit să elimin o trăsătură a lor, dominantă la unii, și anume de violență destructivă. Am adoptat apoi un sistem educațional diversificat, cu norme și percepte imuabile, pe care le-au acceptat cu mare reținere. Degenerarea unor specii raționale a impus și luarea unor masuri în forță, iar pe un continent a trebuit să distrug totul și să o iau de la început.

  -Uimitor…

  -Intervențiile mele în timp erau limitate de explozia evolutivă a materiei vii. Nu aveam timp să supraveghez totul și uneori îmi scăpau de sub control. Alteori vroiam prea mult de la ei, când de fapt trebuia să o iau pas cu pas, sau să renunț la tot și să o iau de la început. Nu mai aveam posibilitățile tehnice și materiale necesare unui asemenea efort, așa că am optat pentru o variantă inedită, mai puțin probabilă la prima vedere.

  -Nu-mi închipui care…

  -Translația spațio-temporala a Terrei și satelitului său; reântoarcerea ei în ea însăși. Am oscilat între perioada apariției primelor ierbivore și carnivore, deci în urmă cu cca. 320 milioane ani terreni și cea a mamiferelor și păsărilor, deci cca. 200 milioane ani. Terra ar fi intrat într-o nouă sferă de probabilitate, fără ca evoluția să fie afectată prea mult.

  -De aceea ai solicitat extinderea complexului translațional !?

  -Da. Vă dați seama de amploarea proiectului? Nu mai era vorba de o navetă sau de un asteroid ci de o întreagă planetă, cu satelitul ei.

  -Dintr-un punct de vedere se pare ca experimentul ți-a reușit. Nu mai văd Terra, deși ar fi trbuit să apară, nu-i așa ? aruncă Iss cu o nuanță tendentioasă în glas.

  -Ești ironic. Intuiești bine și logica nu te-a înșelat. Terra ar fi trebuit să apară; îți confirm că este aici, dar nu o putem vedea. Poți să continui singur raționamentul

  -Ce vrei să spui ? interveni Moh.

  -Ca savanți sunteți la curent cu teoriile lui Neru privind lumile paralele…

  -Erau supoziții, speculații teoretice, imposibil de argumentat fizic.

  -Așa știam și eu Moh. Fără să fi intenționat, am obținut dovada concretă, la scară planetară. Am plecat de la premiza că evoluția sistemelor stelare are loc semiciclic, în spirală, pe suprafața unei sfere infinite, ce se intersecteaza în bucle temporale. Am calculat momentul distanței minime în care doream revenirea și ale interferențelor favorizante maxime. Pregătirile au decurs fără incidențe majore; acumulasem energia cosmică necesară. Translația a început bine, dar, la un moment dat, a avut loc o “alunecare” necontrolată, cu toți parametri tinzând spre zero. Controlam cele cinci dimensiuni, dar, spre surprinderea mea au apărut alte trei dimensiuni necunoscute, cu un parametru ce făcea echivalența între zero și infinit în limite finite. Practic a avut loc trecerea într-un alt univers, infinit ca probabilități, exterior universului nostru material. Zona în care a trecut prezintă deformațiile specifice zonelor de contact și respectă alte legi, ce derivă din ecuația generalizată primordială. Ca urmare, încă o perioadă, pe care nu o pot preciza, dar pe care încerc să o determin estimativ, Terra și satelitul ei se vor găsi și vor urma o traiectorie identică aproape celei anterioare, dar în exteriorul sferei noastre de actiune.

  -Ai pierdut Terra într-o lume paralelă, nevăzută, intangibilă !? …izbucni Moh.

  -Ai putea spune și așa. Tot ce am putut face până în prezent a fost să stabilesc cât mai exact traiectoria pe care ar fi trbuit să o urmeze Terra în sistemul nostru, la timpul final al translației și să il plasez pe Duh pe această traiectorie.

  -Deci, intr-un fel, insoțim Terra, interveni și Iss. Crezi ca o putem recupera ?

  -Problema este mult mai complexă. Vă dați seama ce câmp imens de cercetare ni s-a deschis în față ? Contactul cu lumi paralele superioare sau inferioare nouă, posibilitatea stabilirii altor necunoscute ale ecuației universale, o noua gândire științifică…

  -Deci renunți la Terra ?

  -Nu, dar practic nu am găsit încă și nu întrevăd posibilitatea recuperarii ei fără a o distruge. Toate cercetările complexului le-am orientat și în acest sens, cibertroanele funcționând la capacitatea maximă.

  -Rezultatele ? interveni Moh.

  -Reduse, dar uimitoare; cum vrei să le iei.

  -Cum adică ?

  -Nu am reușit ce doresc, dar, în anumite condiții, necontrolabile, aleatoare, am reușit să transmit pe Terra unele mesaje ciberoptice, pornind de la principiile telepatiei.

  -Au putut fi recepționate pe Terra ? Cum ai ajuns la concluzia asta ?

  -Intr-un fel da, dar doar de către unii “inițiați”. Fără a interveni genetic asupra lor, i-am “sensibilizat” la frecvențele telepatice ale creierului meu. Nu am putut asigura o legătură sistematică, directionată, ci doar aleatoare, fără a cunoaște în prealabil subiectul, dacă, cum și cât din mesaj va recepționa.

  -Nu poți stabili cert subiecți ? Poți asigura însă și o legătură inversă ?

  -Asta încerc să fac, fără rezultate notabile. Primele rezultate au arătat că, indirect, pot să le orientez activitatea, subiecților, acționând asupra inconștientului lor.

  -Dificil de controlat și estimat rezultatele concrete, cugetă Iss.

  -Am realizat un program complex care se derulează pas cu pas și care nu mai necesită decât intervenți de control sau perfecționare- adaptare la diferite situații, din partea mea.

  -Am reținut aspectele legaturilor psi, dar, după cum te cunosc, nu cred ca te-ai limitat numai la acestea. Presupun că ai încercat și calea teleportarii în situții limită spațio-temporale…

  -Da, dar doar în câteva cazuri singulare am reușit, în proporții infime, să recuperez câte ceva de pe Terra, atât materie minerală, cât și organică.

  -Și oameni ?

  -Nu, nu au suportat translația și am fost mai retinut ca urmare. Sistemele sunt în curs de perfecționare, dar nu am nici o perspectivă privind reușita. Întâmpin greutăți, întrucât nu mai am nici o bază amenajată pe Terra. Aproape tot ce întreprind are un caracter aleator, probabilistic cel mult. Mai ușor pot realiza translația de aici, pe Terra, cu riscurile de rigoare, dar nu pot trimite decât simpli roboți, care se, sau sunt distruși repede; în caz de pericol sau ceva neprevăzut ei se autodistrug; la fel s-a întâmplat și cu câteva mininavete de cercetăre autonome, gravifice.

  -Personal nu ai încercat nimic ?

  -Nu Iss. Atâta timp cât posibilitatea unei reveniri era incertă, nu am încercat nimic în acest sens. Am în vedere o variantî a translatării Duhului, cu tot complexul, după regenerarea rezervelor energetice, dar mai am multe de făcut în acest sens.

  -Crezi că vei reuși ?

  -Nu știu, dar cred că voi încerca până la urmă, dacă nu găsim altă soluție. Fără mine civilizațiile terriene vor evolua necontrolat și îmi este teamă că se vor autodistruge.

  -Dar și o translație eșuată poate duce tot la autodistrugere; a ta.

  -Da, dar a ajuns o obsesie. Lumea creată de mine, imperfectă, incapabilă să-și domine deficiențele genetice de comportament, are nevoie de sprijinul meu. Este creația mea și mă simt responsabil de evoluția ei. Voi suferi infinit mai mult dacă nu voi reuși să mă întorc pe Terra. Le-am promis la început că voi revenii, că le voi oferi o lume și o viață mai bună, că or să facă parte, în limitele lor modeste, din lumea noastră, practic nemuritoare. Le-am transmis mereu acest lucru și ulterior, pentru încurajare și, atâta timp cât mai cred în mine, se vor abține de la acțiuni ce pot duce la distrugerea umanității. Dacă nu eram singur și mai aveam pe cineva cu mine, cred că îmi asumam riscul.

  -Într-adevăr riscul ar fi fost foarte mare, poate fatal. Ești unicul care cunoști complexitatea problematicii și poți controla eficient Duhul; acesta reprezintă, pe moment, unica legătură, atât cu Terra, cât și cu Baor, concluzionă Iss. Pe gânduri, continuă : într-un fel și reântoarcerea noastră în Baor depinde de el.

  Lui Moh nu-i scăpă reținerea și îngrijorarea ascunsă din vocea lui Iss. Știa ca prietenul său nu se hazardează niciodată în afirmații ilogice sau gratuite. Avea un motiv să facă aluzie la acest lucru, deși știa că reîntoarcerea lor era prevăzută și în situații limită, dacă nu l-ar fi găsit pe Dum iar complexul ar fi fost distrus.

  -Al nostru ? în ce sens ? își exprimă el îngrijorarea.

  -Vă înțeleg reținerile. Voi nu sunteți atât de legați afectiv și profesional de oameni. Totuși, ca buni prieteni și cercetători, vă fac o propunere, evită el un răspuns direct.

  -De ce nu ai cerut și nu propui să cerem ajutor de pe Baor ?

  -Am mai multe motive Iss. Unul este perspectiva unui aflux mare de așa-ziși “specialiști” în translații, care vor încerca să recupereze Terra, cu orice risc, pentru a dovedi valabilitatea unor teorii diverse, fără a ține cont de sistemele biologice terrane ce vor fi anihilate.

  -Înclin să îți dau dreptate. Tentația lumilor paralele, a experimentului practic Terra și a implicațiilor lui în viitorul galactic le-ar lua mințile multora.

  -Pe lângă specialiști, vor fi mulți aventurieri pseudo-cercetători, mercenari comercial, plaga sistemelor limitrofe baoriene și mulți alții, cu sau fără scrupule, mai mult fără.

  -Ai dreptate în această privință.

  -Mă bucur că gândiți așa și că mă înțelegeți, pentru că vreau să apelez la ajutorul vostru

  -Oricând, dar în ce sens ?

  -Vreau să plec pe Terra ca să asamblez acolo un complex translațional individual, în prima fază…

  -Este prea riscant.

  -Da Moh, dar este singura soluție mai de perspectivă. De aceea am nevoie de voi aici. Ar mai fi o variantă, cu sanse mai mari de reușită, dar nu vă pot cere așa ceva.

  -La asta mă gândeam și eu, spuse Iss. Reușita experimentului depinde de cel care rămâne aici și nu de cel care pleacă; cel mai competent ești tu, iar eu și Moh suntem conștienți de asta. Cel mai bine ar fi să plece unul din noi doi, așa că mă ofer eu ; mă atrage mai mult decât crezi ideea.

  -Mă bucur că ești alături de mine. Îpreună cu Moh voi putea să asigur cele mai bune condiții de teleportare în lumea paralelă. Întrucât timpul pe Terra trece mult mai repede -o zi de a noastră reprezintă o generație la ei- propun să discutăm pe măsură ce facem și pregătirile necesare; suntem într-o perioadă când confluențele astrale sunt oarecum favorabile.

  -Doar o întrebare: cât timp crezi că va trebui să rămân pe Terra, dacă reușim ?

  -Doi-trei ani terrani, ca să avem timp și noi să pregătim revenirea. Ca urmare, personalitatea ta trebuie transpusă unui om; propun o persoană de vârstă medie, în deplinătatea forțelor fizice, ca să nu îți limiteze capacitatea de acțiune și deplasare, dacă va fi cazul. Am multi “adepți” acolo și puțini “inițiați”. S-ar putea să intri într-un om de rând. Nu pot anticipa nimic. Vom anunța sosirea ta din timp, dat fiind timpul relativ și le vei vorbi în numele meu; te vor asculta și te vor ajuta mulți.

  -Este bună ideea; voi fi trimisul tău, poate chiar rudă cu tine.

  -Ești mai tânăr, așa că, întrucât mă așteaptă pe mine, să spunem că l-am trimis pe fiul meu; va fi mult mai eficient. Îți voi prezenta și toate datele pe care le dețin despre ominizi, sau oameni, cum se denumesc ei; le vei memora rapid; dispun de tehnologia necesară. Totodată, vei putea remedia și unele deficienței apărute pe parcursul evoluției lor.

  -În ordine.

  -Reține că ominizii au o libertate largă de mișcare, de organizare, de perfecționare evolutivă, atât pozitivă, cât și negătivă. Codul lor genetic le impune numai unele limite biologice, dar, oricum, nu pot ajunge ca noi și să constituie un eventual pericol în perspectivă.

  -Înțeleg, interveni Moh, că, pentru diversitate, le-ai inoculat ideile unitare. Vorbind însă în termeni lungi, evolutivi, nu este respectată, în multe puncte, legea progresului universal a contradicțiilor.

  -Teoria credinței unitare inoculate are și câțiva parametrii aleatori…

  -Da, dar se menține crescută și probabilitatea neconcordanțelor aleatoare în timp real.

  -Exista și acest risc, dar nu am găsit o altă soluție viabila, mai simplă.

  -De când ai plecat tu, noi am experimentat o idee interesantă, dar doar în domeniul biovegetal : negația preponderent simbiotică.

  -Deci o extindere a teoriei contradicțiilor, de unificare a cauzelor și efectelor.

  -Ceva în acest gen. Concret, în cazul ominizilor ai avea nevoie de o nouă credință, bazată în principal pe negarea cvasi-totală a primeia. Experimentele pe care le-am făcut, au demonstrat că, din cele două ramuri, rezultă o multitudine, practic nelimitată, de noi categorii evolutiv superioare, care păstrează elementele negației primordiale, în diferite limite, fără a le putea elimina. Oricum, este un criteriu asigurator, superior probabilistic.

  -Ideea este interesantă, dar irealizabilă, din punctul meu de vedere. Eu nu pot nega ce am afirmat, fără a le zdruncina credința așa greu obținută.

  -Tu nu și nici cineva care ar vorbi în numele tau, intervenii Iss; dar altcineva ?

  -Nu ar gasi receptivitate; eu sunt unicul.

  -Ba da. Păstrând idea finalității inițiale, propavăduite de tine, un altul ar afirma exact contrariul practicilor curente, speculand greutățile și deficiențele apărute, găsind noi soluții și explicații acolo unde teoria inițială s-a blocat, etc…Vor diferi doar căile, nu și scopul.

  -Dar vor fi mari conflicte…

  -Sunt inevitabile. Selecția naturală, negarea negației și preceptele morale induse nu pot duce în final decât la rezultate pozitive.

  -In final, dacă rezistă civilizațiile. Oricum, sunt de acord. Vom analiza varianta noii noncredințe, tu Moh urmand să trasezi liniile directoare și modalitatea de acțiune într-o primă fază. Pe parcurs vom vedea ce mai trebuie schimbat și unde să intervenim. Dacă nu mai sunt alte probleme de ordin general, să va prezint în continuare complexul si să trecem la treabă. Dacă veți pleca amândoi, în perspectivă, vom avea mai mult de lucru. Să mergem.

  

  Furtuna atingea apogeul. Un fulger de o intensitate greu de imaginat se abătu asupra ruinelor complexului Baalbeck, fiind preluat de imensa coloană metalică, aureolată pentru câteva clipe de un nimb de o irizație ireală. Rafalele grele de apă se prăbușeau din nou peste negura ruinelor și coloana stingheră.

  Om își reveni treptat din transa telepsihică în care intrase, cu atâta efort, în urma cu cca o oră, cu coloana divină.

  Recepționase idei, senzații, dialoguri, uneori amplificate brutal de furtună. Rămase cu o senzație de gol perpetuu, imposibil de cuantificat în idei raționale, pe moment.

  Persista doar o obsesie, ca un fir roșu, în jurul căreia se reuneau date mai mult sau mai profund cunoscute; ce aflase se suprapunea într-o măsură însemnată peste anumite aspecte cunoscute din istoria umanității; concluzia pe care era silit să o accepte nu putea fi decât una : erau singuri în universul paralel.

  Șansele de a reveni în universul galactic al baorienilor și al altor civilizații erau practic nule, ținând cont de riscurile imense.

  Reținerile lui Iss și Moh în acest sens erau evidente, chiar dacă ulterior au participat la experimentul Terra; au reușit și au declanșat evoluții în sensul dorit de ei, lumea actuală fiind martoră în acest sens; au plecat și se pare că încă nu au mai putut reveni pe pământ; poate în viitor.

  Dum a rămas singur ? Ce s-a întamplat cu ceilalți doi ? Vor rămâne atașați de oameni , sau de baorienii din care-și au originea ? O perioadă probabil nu au renunțat la experimente, dovada în acest sens fiind diversele dispariții inexplicabile ale unor obiecte și persoane, chiar a civilizației Maya în secolul VII-VIII, misterioasele obiecte zburătoare neidentificate, concentrarile energetice și anomaliile gravifice și temporale din zona Bermudelor sa.

  -Va trebui să reanalizez totul din nou, gândi cu voce tare Om.

  Mesajul înmagazinat în coloană era incomplet; s-ar putea ca el să fi fost șters intenționat și el să fi recepționat doar impresii remanente; spunea prea mult ? Nu ar fi trebuit să existe ?

  Totuși nu putea fi un simplu incident. Furtuna s-a declanșat spontan, iar concentrarea energetică a vizat doar zona ruinelor. Era să nu supraviețuiască descărcării electrice; a avut noroc.

  Stabilise, după o muncă imensă, potentialul gravimagnetic al fiecarui bloc de piatră al platformei imense de la Baalbeck, calculase limitele interferenței lor și ajunsese la uluitoarea concluzie că ele aveau ca rezultantă un vector care viza un punct semicentral al complexului, un soclu plasat lateral, stânga, fără nici o coloană, sau obelisc pe el. Acesta ar fi putut avea rolul unui receptor-captator-focalizator, dar era incomplet. Intuise, ceva îi sugerase, oricum i-a venit ideea unei coloane metalice. Cu sprijinul unor prieteni realizase o coloana proportională cu celelalte și cu dimensiunile soclului; rezultatele au fost nule. Il obseda ideea. Într-o dimineață s-a trezit convins că soluția ar putea fi coloana de la Delhi, inoxidabilă, inexplicabilă, de origine necunoscută.

  Luni de zile a alergat pentru aprobări și, doar după ce au realizat una asemănătoare, pe care să o amplaseze pe locul celei originale, pentru a nu afectă încăsarile din turism, guvernul indian i-a permis să împrumute coloana și să înceapă experimentul. Aparatura complexă s-a dovedit ineficientă. Au renunțat ziua trecută, echipa retrăgându-se. El a rămas să aștepte sosirea elicopterului, pentru a prelua coloana. Nu cunoștea cauza întârzierii lui; să nu fie iar o lovitură de stat, se gândise el.

  Greșeala i-a aparținut. Plecase de la premiza că tot complexul are rolul de receptor al semnalelor cosmice. Se dovedise că funcționa însă și ca emițător energosimbolic, asemenea transmisiilor telepatice. Ca să emită, trebuia să primească un semnal, care să nu fie distorsionat de variațiile energetice ale complexului în timpul funcționării; trebuia deci să existe un coridor energetic ecranat. Coloana și soclul nu prezentau nici un contact metalic energetic. Rămânea ideea altui contact, eventual telepatic. Calculele îi reliefaseră o zonă în care interferențele energetice ale complexului erau nule; era o nișă la baza platformei, usor deteriorată. Aceasta îl salvase pe el și minicalculatorul portabil, în care înmagazinase evoluția experimentului. Datele recepționate de el se înregistraseră automat, sau așa spera el. Altfel ajungea un nou caz patologic, cu obsesii iraționale dacă povestea tot ce a aflat.

  Era decis să continue experimentul. Ce receptase nu era un mesaj propriu-zis, ci amintirile unor persoane.Cu ce scop le-au dat aceastp formă narativ-confesională ? Nu știa. Simplă relatare întâmplătoare, sau avertisment căruia i s-a imprimat, în acest mod, o doză sporită de credibilitate. Supozițiile erau multe și doar viitorul putea să le selecteze pe cele juste.

  Singuri într-un univers paralel , neamenințați de nimeni, decat de ei insusi , oamenii aveau eternitatea în față.

  Era decis să înceapă o campanie în vederea reorientării cercetărilor fundamentale spre domeniul lumilor paralele; o șansă poate de a reveni în universul originar.

  Totodată, va urmări, prioritar, stabilirea unui contact aleator sau sistematic cu “ceilalți”, pentru a colabora în sensul revenirii Terrei în lumea lui Dum.

  Dar oare aceasta era soluția ? Omenirea s-ar simți mai bine ? Ce ar deveni ei : material biologic experimental, insuficient dezvoltat, într-o lume în care “ceilalți” trăiau milioane de ani. Oamenii au dorit întotdeauna ceva mai bun.

  Cu cât aprofunda problema, cu atât își dădea seama că oamenii sunt mai fericiți așa cum sunt acum, pentru că trăiesc cu speranța unei lumi mai bune. Pierderea speranței este începutul declinului, resemnarea, degenerarea. Poate ceilalți au avut dreptate decizând să-i lase aici. Mai bine mici, dar proprii lor stăpâni, într-un univers al lor, decât simpli muritori într-o lume a zeilor practic nemuritori.

  Atinse computerul în care se înmagazinaseră dovezile ce arătau că, atât biblia cât și coranul ,vin de la același unic Dumnezeu. Memoria magneto-optică a acestuia putea fi ștearsă prîntr-o simplă comandă; memoria omenirii, nu. Oare câți gândeau ca el ? Mulți preferă poate să lupte pentru realizarea speranței, fără a ține seama de consecințe. Pentru prima oara, de mulți ani, se simțea incapabil să ia o decizie.

  Zvârcolirile furibunde ale furtunii de nisip reflectau parcă vâltoarea gândurilor lui, închise într-un cerc vicios de incertitudini, peste care se suprapuneau vanități personale și responsabilități umane.

  Omenirea are dreptul la speranță, își spuse și, cu geanta în mână, părăsi nișa în care se refugiase. Se îndreptă spre coloana pe care alunecau reflexe argintii, într-un joc aleatoriu necunoscut și de neânțeles. Rafalele oarbe de nisip, care își exprimau în forță vrerea cădeau zdrobite de tăcerea grea a mileniilor; își reluau totuși zborul neliniștit, într-o nouă speranță, fără speranță, dar totuși speranță….

  

  În pustiul nopții, urmele pașilor vieții se pierdeau în incertitudinea timpului.

  

  George Gh. Rogoz


  R a i u l

  1. Aici, acum

  „B.J.” , cum îi spuneau toți, era, de o perioadă, din nou entuziasmat. Lucra de mai multe luni la „ceva” senzațional, după aprecierile lui.

  Era și este, bine-nțeles, unul dintre cei mai străluciți bioenergeticieni de la Institut. Cercetările bioenergetice și parapsihologice erau domeniul său favorit. Nu-și neglija niciodată sarcinile profesionale, dar, în paralel, seri și nopți în șir, lucra, împreună cu Elena, prietena și asistenta lui preferată, la un proiect mai vechi, în legătură cu care păstrau o confidențialitate absolută.

  -Va revoluționa omenirea.Va răspunde la milioanele de întrebări puse în ultimel mii de ani, afirma el fără modestie, refuzând orice detaliere.

  -Sper că nu în sens agresiv, de război global, l-a tachinat Roneu, încercând să-l provoace să spună ceva concret. Ți-ai găsit.

  -Râzi tu râzi, dar vei vedea...

  Asta a fost în urmă cu câteva săptămâni. Acum, seara târziu, a venit la prietenul lui obosit, cu o lucire stranie în ochi; nu de entuziasm sau satisfacție, ci mai degrabă de resemnare, neputință în fața unei situații neprevăzute. Era o seară superbă, cu lună plină, de plimbat asistentele prin parc și nu de vizitat prietenii.

  -Ce-i cu tine? l-a abordat acesta îngrijorat puțin, după salutul de rigoare. Pari mai obosit ca de obicei și parcă ți s-au scufundat toate corăbiile. Ai mâncat ceva, sau iar i-ai făcut praf seara Elenei? s-a interesat , știind practica lui de a „sări” frecvent peste mese.

  -Ăă... parcă a fost ceva ceva.

  -Ca de obicei; ceva între nimic și puțin, a spus, îndreptându-se mai întâi spre bar; impropriu zis bar, dar suficient de bine dotat cantitativ și calitativ, astfel încât etajerele în romburi să fie promovate la acest rang.

  S-au așezat comozi în fața unui al doilea gin-tonic, după ce digeraseră rapid unul și câteva aperitive.

  l.

  -Deci?!...i-a oferit prilejul să vorbească.

  -Ce ști despre experimentele la care lucrez eu cu Elena?

  -Tot ce mi-ați spus voi, adică mai nimic și ceea ce am dedus singur de ici și de colo.

  -Doar zvonuri, rumori, supoziții presupun.

  -Destule, dar fără o bază certă. Mai ales legate de frecventele voastre contacte și deplasări la Institute Medico-Legale din diferite localități, ca să le enumăr doar pe astea.

  -Deci intuiești, sau tot ști ceva.

  -Nu. Doar coroborez și analizez niște fapte mai aparte și trag concluzii cât mai pertinente.

  -De aceea am venit și la tine.Vreau să-ți spun tot, să tragi tu concluziile de rigoare și să mă scoți, poate, din impas. Întâi spune-mi tu ce ști; voi completa eventualele lagune.

  -Binee...Văd că tot mai ai unele rețineri; ți-e frică poate că nu va exista altă soluție decât cea la care ai ajuns și tu. Presupun că este vorba despre ceva legat de bioenergia în fază finală. Nu te mira. Am coroborat datele și cu experimentele tale anterioare privind bioenergia ca suport activ parapsihologic. Ști că urmăresc cu atenție această ultimă problematică, poate mai mult critic, dar și cu interes real pentru partea acceptabilă a ei. De multe ori m-am lovit și de numele tău și al Institutului în prelegerile și articolele în cauză. Idei interesante, dar sufocate de balast și, ca urmare, limitate la nivelul supozițiilor, confirmate doar de „trăiri” disparate, neverificabile.

  -Ești ca Toma Necredinciosul. Nu crezi decât ce vezi.

  -Și ce deduc. Sunt puțin mai rațional și mai reținut decât voi, entuziaștii. Îmi place și mie să visez, dar cu ochii minții și nu cu ochii deschiși. Din păcate, recunosc, logica lucrurilor îmi subordonează gândurile, așa că analizez totul prin această prismă; cu unele rezulate, dacă ții minte.

  -Te lauzi, altfel ai ști la ce lucrez cu Elena.

  -Cinstit vorbind m-am gândit de mai multe ori eu la voi decât voi la mine. Nu o lua ca reproș; vă citeam unele lucrări publicate. Mereu evitați ceva și nu duceați totul până la capăt. Nu aveați curaj, ceea ce nu era cazul, sau era vorba despre ceva secret, personal.

  -Ți-ai dat seama?

  -Da și, spre deosebire de ceilalți, am mers puțin mai departe cu supozițiile.Am emis câteva idei posibile, am eliminat câteva și am rămas numai cu două. M-ar mira ca una dintre ele să nu facă obiectul cercetărilor voastre.

  -Încerci să mă uimești. Și eu care doream să-ți fac surpriza de a fi primul cu care să discut aceste lucruri. Nu-ți spun nimic pe moment, până nu-mi spui tu la ce concluzii ai ajuns.

  -Mi-ar mai fi trebuit unele detalii, verificări și confirmări, ca să fie cu adevărat concluzii și nu variante de probabilitate, dar sper să fiu pe aproape de adevăr. Să mai luăm un rând, ca să-mi pun și eu gândurile în ordine...

  Nu le-a luat prea mult timp, ambii fiind dornici de a continua discuția.

  -Deci, a început Roneu pedant cu lovitura de grație, voi încercați să asimilați o anumită formă a bioenergiei, într-un anumit moment, cu sufletul.

  Uimirea lui l-a făcut să continue, convins că nu greșește.

  -Cercetările voastre s-au extins, cu unele rezultate notabile privind bioenergia individului viu, dar au bătut pasul pe loc în cazul celui fără viață. Am dreptete?

  -Parțial da...

  -Binee, parțial. Tu ști ceva ce eu nu știu încă. Așadar, în acest ultim sens, ați început să agreați ideea legăturii directe dintre bioenergie și suflet. Din păcate, într-o masă bioenergetică imensă, mă refer la individul viu, este greu să „izolezi” o formă a ei specifică, respectiv sufletul.La decesul unei persoane se produce însă în mod natural acest lucru. Cu siguranță ați ajuns și voi la concluzia asta, dovadă și interesul vostru crescut pentru IML-uri, în ultima perioadă. Ca urmare, este mult mai eficient să se încerce, într-o primă fază, depistarea sufletullui în acele momente. Greșesc?

  -Până acum nu. De ce ai folosit expresia „într-o primă fază”? Intenționat?

  -Da. Nu v-ar fi fost suficientă numai „depistarea” lui; vă interesează „identitatea” lui, structura lui, evoluția lui, ca să nu mai spun, deși nu agreez ideea, controlul lui.

  -Așa este. Prima fază am reușit-o cu succes, dar la următoarele am obținut doar rezultate parțiale.

  -Și parapsihologia afirmă, uneori cu dovezi concludente, că poate chiar controla sufletul în prima fază. Pe ei nu-i interesează câtuși de puțin să extindă studiul și la următoarele; poate doar la ultima. Asta vă face pe voi diferiți și de aceea m-ar interesa rezultatele la care ați ajuns.

  -Fac o paranteză, evită el iar un răspuns direct. Contestarea existenței sufletului pierde tot mai mult teren. Deja noi putem acum aduce argumente certe, verificate și verificabile în acest sens. Ți le prezint ulterior; este suficient, pentru deducțiile tale, să ști că ele există.

  -De acord. Faza următoare?...

  -A rămas deschisă problema esenței sufletului, iar la asta am lucrat noi în ultimele luni. Legat de acest lucru, a mai apărut un aspect deosebit de important: unde se duce el.

  Făcu o pauză intenționată, pentru a savura reacția interlocutorului.

  -Teoretic știați: în Rai,Purgatoriu și Iad. Rămânea doar să stabiliți doar în ce direcție se deplasează și să „mergeți” pe urmele lui. Deci, o ia în sus, în jos sau lateral, a glumit el, deși problema îl interesa mai mult decât lăsa să se înțeleagă.

  -Ciudat că întrebi asta...De la tine nu mă aștept să fie o glumă.

  -Bine...uite ce aveam în vedere: diferitele efecte parapsihologice și telepatice au unele tangențe, tocmai prin faptul că nu ține cont de ea, cu gravitația. Dacă nu sunt afectate de ea, rezultă logic că „sus” și „jos” sunt simple noțiuni umane; în realitatea parapsihologică nu există decât un „centru”, corpul uman și numai „sus”, respectiv „exterior”, în orice direcție.

  -Mai bine discurtam mai de mult cu tine. Urgentam poate cercetările. Așa este. Nu am stabilit integral „esențele” sufletului, pentru că este mult prea complex, ci doar un element clar definitoriu, care ne-a permis „urmărirea” lui; nu și controlul.

  -Deci ați putea acum localiza Raiul, a spus Roneu aproape serios, gândindu-se la altceva, mai important.

  -Nu știu dacă glumești sau vorbești serios, dar răspunsul este: da, am putea...

  -Înțeleg prin acest „am putea” că undeva ceva nu „merge” cum trebuie și că premizele de la care ați plecat s-au dovedit a fi greșite. Sau poate nu premizele ci doar rezultatele, sau interpretartea lor.

  -Trebuia să te faci psiholog.

  -Asta înseamnă că am dreptate? Ce s-a întâmplat?

  -Noțiunile de Rai și Iad ar presupune locații distincte, nu-i așa?

  -Dacă este să dăm crezare religiilor, da. Unul este „sus”, iar altul”jos”. Doar pe Terra poți afirma de o localizare „jos”. În realitate totul este în „sus”.

  -Așa am gândit și noi, dar...

  -Dar?...

  -Totul este aleator.

  -Adică?

  -Se deplasează în orice direcție, fără nici un sens sau logică.

  -Deci nu strict sus și jos...

  -Nu. Ciudat. Ca și cum am fi pe un plan înclinat la cca. 38 de grade, cu mici flucuații, iar „el ar alege” orice direcție posibilă pe suprafața lui. Similar cu o presiune internă care l-ar „expulza”... Nu văd altă explicație. Și nu este logic. Ar însemna că toate se pierd în spațiu și că nu există un loc al lor de „concentrare”, pozitivă sau negativă. O dovadă clară că religia greșește...sau noi...

  -Presupun că ați făcut suficiente experimente pentru a ajunge la o concluzie atât de fermă și periculoasă...

  -Desigur, în diferite locuri și la cele mai diferite ore din zi și din noapte. Ști că timpul de reacție nu este prea mare și că trebuie să valorificăm rapid orice ocazie; nu putem avea decese la comandă.

  -Deci în diferite locuri, la diferite ore; și totul aleator, fără nici o direcție privilegiată, repetată sistematic...

  -Exact.

  -De cât timp faceți experimentele concrete privind direcțiile de „disipare” și până la ce distanță le puteți urmării?

  -Nu am spus „disipare”, ci „deplasare”. Distanța variază în limite mici în jurul a trei km. Aparatele portabile nu sunt încă suficient de performante, iar altele nu avem.

  -Interesant. Traiectoria poate fi așadar stabilită relativ cu precizie. Deci de cât timp?

  -De cca 7 luni.

  -Nici măcar doi ani...

  -De ce „nici măcar” atâta timp? Sutele de experimente sunt suficient de concludente.

  -Nu vedeți pădurea din cauza copacilor. Tocmai pentru că sunt prea „concludente”, nu se justifică ipoteza ta privind o eventuală presiune internă, sau ceva asemănător. Nimic nu poate fi atât de aleatoriu, dacă și condițiile sunt identice, sau aproape la fel.

  -Nu mai înțeleg nimic. Vezi altă soluție pentru variantele aleatorii, că noi am înnebunit căutând-o.

  -Cei cca. doi ani la care m-am referit, te-ar fi putut ajuta să „vezi” și altceva.

  -O altă explicație?

  -Da. Doi ani și un astronom.

  -Sunt și mai confuz. Ce legătură poate avea un astronom cu experimentele. Ți-am spus: nu există o direcție privilegiată, ca să fie nevoie, eventual, de un astronom pentru a stabilii potențiale locații astronomice.

  -Te-ar putea să vezi direcțiile deplasărilor, la diferite ore din zi și din noapte și din diferite locuri, raportate la puncte relativ fixe pe bolta cerească: stelele. Desigur, ținând cont de expansiunea galactică și cosmică.

  I-a lăsat puțin timp să „digere” ideea.

  -Pricep acum. Repetarea experimentelor la intervale de un an, în momente în care Pământul se află în același puncte pe orbita solară, din același locuri și la aceleași ore, aproximativ...

  -Aproximativ. Mișcările Pământului, de rotație și de revoluție, generează direcțiile aleatoare de aici, care însă pot fi, una sau mai multe direcții singulare în spațiu.

  -Raiul...Deci ar face posibilă localizarea lui...

  -Distanțele pot fi infinite dacă sufletul nu ține cont de gravitație și dispune de energii interne complexe, cum spuneai.

  -Chiar dacă vor fi mai multe direcții, le vom selecta în timp, în funcție de „calitatea” sufletelor; vom identifica diferențele care fac distincție între Rai, Purgatoriu și Iad...

  -Sau alte nivele bioenergetice selective. Știm prea puțin despre ele de la diferitele religii și culte. Adevărul nostru nu este și adevărul lor, deși poate fi unul singur, cu elemente comune, sau complet diferit. Voi sunteți chemați să aflați, sau să încercați să aflați.

  -Așa va fi. M-ai liniștit. Raiul poate exista și-l vom afla.

  -Limitați-vă pentru început la a ști și a obține confirmarea în acest sens. Credința nu cere probe și certitudini. Evitați orice ar putea duce ulterior la controlul sufletului. Lăsați omenirea să se dezvolte liber, fără spaimele trecutului și viitorului, dezlănțuite haotic. Credința ca atare nu este nocivă, dar utilizarea ei în scopuri meschine, da.

  -Ai devenit dintr-o dată pesimist. Apreciai progresul...

  -Progresul, da. Nu însă și utilizarea irațională a unor energii uriașe, necunoscute, cu un nivel de conștiință scăzut; al concetățenilor noștrii, bine-nțeles.

  -Cercetare preced întotdeauna utilizarea...

  -Fără bani voi nu puteți experimenta, iar cei care vă finanțează vor rezultate care să le aducă bani, nu altceva; vor bani și putere, cele două esențe principale ale Răului, nu Raiului.

  -Dar nu ne putem opri aici. Trebuie să aflăm, să știm, să înțelegem...

  -Deschizând porțile Raiului în Ceruri, poți dezlănțui Iadul pe Pământ. Iar atunci va fi prea târziu pentru remușcări. Echilibrul energetic pe Terra este și așa precar. Ai văzut că și cea mai mică modificare are consecinți catastrofale. Ce se va întâmpla oare în cazul acumulării pe Terra a unor cantități imense de energie, insuficient cunoscute, aleatoare, instabilă, incontrolabilă...

  -Mă sperii...

  -Nu uita că Ea, chiar dacă nu este influențată de gravitație, Ea „supune” masa și o poate afecta oricând. O acumulare energetică de acest gen pe Terra, cu un vid cosmic în jurul nostru, nu poate fi de bun augur, nu crezi?

  Orele treceau și treceau. A plecat spre dimineață, încântat. Roneu nu prea. Era poate prea pesimist; sau chiar credea .în reușita lor...

  

  Undeva, acum

  -Ce facem cu Terra?

  -La ce te referi?

  -Tunelul tele-gravific absorbant devine tot mai instabil.

  -Influența Quasarului?

  -Da. Presiunea stelară se amplifică și nu mai poate fi controlată.

  -Dacă Tunelul cedează, vom pierde cea mai importantă sursă de Energie Pură bio-psihică. Am muncit sute de ani la proiect, știi doar.

  -Ce a fost?!...Dintr-un simplu experiment nevinovat, am reușit să extindem principiul la scară macro-galactică și să captăm energia unei întregii planete „specifice”. A devenit cel mai important și eficient combustibil pentru „translațiile” intergalactice.

  -Din păcate Terra este încă singulară.

  -Până vor da „roade” germenii plantați pe alte sisteme din galaxiile vecine, va mai dura.

  -Oricât le-am forța, nu putem recupera prea rapid milioanele de ani necesari unei dezvoltări biologice evolutiv-normale.

  -Iar Terra. va fi într-un real pericol.

  -Nici nu-mi vine să mă gîndesc.Captarea surplusului de energie bio-psihică „BP” prin sistemul nostru de absorbție cosmică le asigură și oamenilor de acolo condiții relativ normale de dezvoltare și evoluție. Dacă Tunelul va ceda, ea se va acumula continuu pe Terra, în jurul ei și în sistemul solar.

  -Pragul limită, critic, va fi atins relativ rapid și va destabiliza întregul sistem.

  -Da, iar o energie cu efecte translaționale, imensă, scăpată de sub control, nu poate duce decât la un singur rezultat...

  -O translație cvasi-instantanee aleatoare a întregului sistem în altă galaxie, cu riscul de a „interfera” cu alte sisteme din zona finală și a genera un alt quasar.poate.

  -Vor fi distruse zeci de sisteme și lumi potențial evoluate, fără nici o șansă de salvare. Trebuie să facem totul ca să împiedicăm acest lucru.

  -Din păcate variantele posibile sunt limitate. Le-am analizat, dar nici una nu poate salva Terra; sau cel puțin, nu în sensul dorit de noi, pentru noi.

  -Deci te-ai gândit la ceva?! Ca Zeutor Creator, tu ai prima responsabilitate.

  -Mai mult morală.Legal, ca Beneficiar Final, de Terra răspunde Consorțiul Sublim.. Ca și tine, eu doar administrez Complexul de Absorbție, Transport și Stocare.

  -Deci doar ei pot decide. I-ai informat ?

  -Da, ieri. Vor să o „exploatăm” până în ultima clipă pentru a mării stocurile. Și nu numai atât...

  -Ce mai vor?

  -Să trecem la exploatarea ei intensivă.

  -Adică totală, vrei să spui. Știu ce înseamnă asta? Să anihilăm complet o rasă inteligentă doar pentru...Ce le-ai spus?

  -Că nu pot face asta fără a pune și mai mult în pericol Tunelul și că ar fi mai eficient să o „exploatăm” în continuare cu aceeași intensitate, pe care o putem controla mai mult timp. Am adăugat că între timp vom căuta o soluție de redirecționare a presiunilor stelare; nici eu nu credeam asta; vorbe goale, fără acoperire,după cum îți poți da singur seama. Le vom da astfel un răgaz și oamenilor. Timpul nu le va permite o evoluție suficientă, din păcate; poate minuni, cum spun ei, dar noi nu credem decât în cele făcute de noi; iar acum nu putem.

  -Ai procedat înțelept. Ne vom gândi și la altă soluție. Îmi închipui cu groază ce se va întâmpla pe Terra când excesele de „BP” pozitive și negative o vor „sufoca”...

  -În mod previzibil, va conduce la o creștere aproape exponențială a Energiei Pure, cu accentuarea simptomelor aferente...

  -O vom scăpa repede de sub control. Nu cred că vom putea evita translația aleatoare a Terrei.

  -Ai accentuat „aleatoare”. Te gândești la ceva?

  -O idee...Încă putem controla excedentul de Energie Pură absorbit de pe Terra, chiar dacă nu pentru mult timp.Nu putem să diminuăm cantitățile livrate Consiliului Sublim Galactic, dar, prin mici fluctuații tele-gravifice, putem accentua Presiunea Stelară pe Terra și, implicit crearea unui surplus de „EP”. Putem să acumulăm acolo surplusul, până realizăm o rezervă, controlabilă, suficientă pentru a translata Terra într-o galaxie mai rarefiată și mai accesibilă nouă în perspectivă.

  -Terra și sistemul solar, simultan.

  -Bine-nțeles. Altfel ar fi distrus prin „extragerea” Terrei, iar singură, aceasta nu va putea fi „alipită” altui sistem propice vieții fără perturbații majore, catastrofale.

  -Acolo Terra o va putea lua de la capăt. În lipsa unei Presiuni Stelare majore, „EP” se va reacumula, treptat, în timp îndelungat, care va permite o nouă intervenție a noastră.

  -În câteva sute de ani o vom putea „recupera” printr-un alt Tunel; depinde de galaxie.

  -Perspectiva unei eventuale recuperări va fi agreată cu plăcere și de Consiliu, sunt sigur.

  -De aici am plecat și eu în analiza mea.

  -Ne va lua cam 100 de ani terreștri, ca să pregătim totul. Potrivit calendarului terrestru, deci cam prin anul 2100 oamenii vor vedea, brusc, pe cer, alte constelații.

  -Poate și mai devreme. După cum arată senzorii-vitali, fără nici o intervenție din partea noastră, pe Terra are loc o generalizare și o creștere, fără motive aparente, a agresivității umane și, implicit, a Energiei Pure.

  -Logic, dacă doar moartea lor o eliberează.

  

  09.06.G.

  Gheorghe Rogoz


  „Efemerii’’

  Plecase mai târziu de la Tismana, unde dormise, cu soția, în noaptea precedentă. Au întârziat la Schit, iar apoi pe traseul, de o frumusețe aparte, pictat în mov, alb, verde și galben, ce leagă Tismana de izvoarele Jiului de Vest, trecând prin culmea Orlei. Armata lui Decebal și trupele romane l-au străbătut în urma cu 2000 de ani. Se mai cunoșteau dalele vechi de piatră, mușcate de pași, care și timp.

  Intenționa să pună cortul în șaua Orlei, dar seara i-a prins până să iasă din pădure. S-au oprit într-o poiană uriașă, ce se continua pe culmea dezgolită, presărată pe alocuri cu stânci de cele mai ciudate forme. Se înserase repede, ca în luna mai. Apucaseră să pună cortul și să aducă apă de la izvorul întâlnit mai devreme într-o vâlcea. Au aprins repede un foc și au pus o supă la fiert; au mâncat înfometați, supravegheați de primele stele. Cearul își schimbase treptat culoarea, trecând de la un albastru străveziu la un roșu aprins, iar apoi la un violet agresiv, ca să se piardă în final într-un gri închis, pe care se profilau, întunecate, culmi lungi, cu margini zdrențuite de păduri și stânci, sau de câte un brad singuratic. Maria se culcase, obosită de lungul drum, dar și pentru a nu da piept cu răcoarea care se lăsa treptat și a nu mai auzi zgomotele ciudate din pădure, ce însoțeau întotdeauna venirea nopții.

  Grig se uită la ceas. Trecuse de ora 22. Simțea oboseala făcându-și loc, odată cu frigul din spate; în față îi era cald de la focul pe care-l hrănea din când în când cu câte un lemn din grămada strânsă alături. Îi plăcea așa de mult să asculte șoaptele nopții privind la foc, sau la cerul pe care stelele păreau atât de apropiate. Păreau mai mari, mai reci și mai jucăușe ca de obicei, pulsând după legi cunoscute doar de ele, sau animate de imaginația lui,.

  Deconectarea era totală. Simțea că plutește undeva, între pădure și stele, între vis și realitate, între foc și umbre. Era o senzație pe care o avusese și altă dată, dar acum era mult mai profundă, mai ireală. Ar fi putut să rupă vraja aceasta plăcută printr-o simplă mișcare mai bruscă sau printr-un simplu gând banal, dar prefera să se integreze în atmosfera și tăcerea particulară ce-l înconjura.

  O lumină difuză contura mai puternic marginea pădurii spre est, de unde urma să apară luna. Își imagină luna cum urcă, cum se apropie de el, cum o atinge, cum se joacă apoi cu ea, răsucind-o, învârtind-o, turtind-o, ca pe un balon sclipitor, pufos, într-un amestec de senzații vizuale și tactile. Dorea să discute cu ea, să o mângâie, să o râzgâie, să asculte poveștile ei nenumărate despre tot ce a văzut în milioanele de nopți de singurătate.

  Nu visa. Era conștient, dar avea senzația unei sensibilități și receptivități exacerbate de stimulii nocturni, ce-i cotropeau trupul, integrându-l în natura ce-l domina treptat.

  Un gând „se făcu auzit” în mintea lui: ”n-ai putea face nici un rău nimănui acum”.

  -Desigur, răspunse pierdut, la propria întrebare nerostită. Dacă oamenii ar trăi clipele și senzațiile astea, ar fi mult mai buni, ar iubi mai mult și ar urâ mai puțin.

  -Tu poți urâ în clipele astea ? îl provocă din nou gândul.

  -Nu. I-ași ierta și pe cei care mi-au făcut un rău. De ce nu putem să ne detașăm așa și în lumea dura a orașului ?

  -Crezi că oamenii care nu mai pot urâ nu mai sunt oameni ? Ei nu ar putea supraviețui în lumea asta ?

  Începu să-l distreze dialogul; aripile flăcărilor se zbenguiau neliniștite.

  -Rămân oameni, cugetă el, dar ar avea prea mult de suferit într-o lume în care egoismul meschin și toate celelalte racile ale societăților evoluate își cunosc bine locul.

  -Ce s-ar întâmpla dacă ar exista oameni care nu cunosc ura ?

  -Posibil că ar fi niște inadaptați, victime ale propriei lor mentalități. Au fost cazuri. Nu rezistă mult. Vor o lume mai bună, dar pentru că nu o pot realiza pe pământ, și-o imaginează în viața de apoi. Mai au o speranță.

  -Dar dacă ar exista ființe care nu concep ura, pe care ura să le distrugă, ca un virus implacabil ? Să fie suficient ca una să fie urâtă și imediat ea să se dezintegreze, să dispară.

  -Imposibil. O lume în care să nu existe ură ? Imposibil; ține de esența umană. Este comună tuturor viețuitoarelor, o trăsătură caracteristică a lor.

  -Dar sunt și oameni care nu urăsc. Ei ar putea conviețui cu asemenea ființe ?

  -Pe insule pustii, departe de ceilalți.Ura nu dispare așa ușor din om. Există un echilibru în natură. Sentimentele umane de ură și iubire nu pot fi separate complet.

  -Dar o soluție ar putea exista ?

  -Nu știu. Poate. Eu nu o văd.

  -Asemenea ființe ar avea dreptul să supraviețuiască?

  -Desigur. Ar fi și un element de echilibru pentru om. Dar nu există.

  -Dar dacă ar exista?

  -Nu ar rezista. Ar fi sacrificate, șantajate cu slăbiciunea lor, exploatate. Mulți oameni nu se vor da în lături să o facă. Cei corecți nu-i vor putea proteja. Ura, ca armă directă este instantanee, imprevizibilă, incontrolabilă și imposibil de contracarat.

  -Imaginează-ți asemenea ființe ajunse pe Terra în urma unui accident; nu mai pot pleca. Contactează periodic oamenii, dar pierd mereu, plătind cu existența lor. Nivelul lor energetic labil le permite doar 3-4 regenerări succesive, dar din ce în ce mai puțin intense ca personalități distincte. Oamenii nu pot înțelege, iar ei sunt sortiți pieirii. Ce ar putea face?

  -Oamenii pot înțelege, dar nu pot fi schimbați, aici este problema. Practic nu se poate face nimic. Dacă ei sunt uciși de ura altora, înseamnă că nici ei nu pot urâ pe alții, căci s-ar autodistruge.

  -Așa este. Nu pot crea nici arme care să distrugă pe altcineva și nici utiliza armele oamenilor; ar avea același efect. Nu pot conștientiza voluntar noțiunea de ură în scop de apărare. . .

  -Soluția nu rămâne decât în eradicarea urii.

  -Dar spuneai că ea ține de esența omenirii.

  -Poate mă înșelam.

  -Nu cred.

  -Atunci nu rămâne decât o variantă...

  -Anihilarea, dispariția umanoizilor. Dar ei nu-i pot ucide fără a dispare la rândul lor. Ce se poate face?

  Dialogul a fost întrerupt o perioadă de timp. Nici nu și-a dat seama. Senzațiile noi îl copleșiseră. Nu-și dădea seama dacă a auzit, a simțit, sau a gândit el însuși ideile exprimate de „celălalt”; partenerul lui ireal, imaginar?...

  -Ești la prima încercare, după cum remarc. Ești dotat în acest sens. Inițial am avut impresia că ai mai practicat sistemul, dar surprinderea ta m-a convins de contrariul. Ai depășit starea intermediară de tranziție. Pari destul de stabil psiho-dinamic, așa că putem pleca.

  -Unde să mergem ?

  -La ei. Nu vom merge. În starea actuală, mersul este o noțiune perimată. Noi doar existăm. Spațiul tridimensional nu are corespondență în lumea noastră. Unica dimensiune este timpul. Putem exista aici, acolo, oriunde, dar nu simultan. Teleportarea este cvasi-instantanee.Timpul este stăpânul și dușmanul nostru. Suntem subjugați lui.

  -Încerc să înțeleg. De ce nu puteți să-l controlați voi?

  -Imposibil. Noi suntem creația lui. Nu-ți poți nega creatorul. Anulând cauza, anulăm instantaneu și efectul, pe noi.

  -La prima vedere așa este. Teoretic însă există posibilitatea apariției efectului înaintea cauzei, iar în anumite situații, cum ar fi aceea a buclei temporale negative, efectul poate deveni propria cauză. Este soluția de închidere a buclei existențiale, altfel ar trebui să acceptăm cauze care ar fi efectul altor cauze și așa am ajunge la ilogismul unei cauze primordiale necauzate.

  -Depășește posibilitățile noastre. În lumea în care existăm, ireversibilitatea timpului este postulată ca unică axiomă. Ne mișcăm în timp ca voi în spațiu, dar nu-l putem schimba. Nici Ei nu pot.

  -Cine sunt Ei ? Te referi ades la ei dar refuzi să concretizezi ceva.

  -Sunt prietenii noștri. Ei ne ajută să existăm. Ei ne spun ce și cum să facem. Ei dau sensul existenței noastre; fără ei nu o putem concepe.

  -Voi nu puteți urî, deci nu puteți nici iubi. Deci nu puteți deosebi binele de rău. Poate vă fac rău. Înseamnă că îi acceptați doar, ca pe o cauză a existenței voastre. . .

  -Îi respectăm, întrucât existăm datorită lor.

  -Voi efectul, ei cauza.

  -Sintetizând, da.

  -Dar ai afirmat că nu sunt ca voi. . .

  -Probabil suntem doar un efect parțial.

  -Deci ei vă sunt superiori.

  -Desigur.

  -Iar voi inferiori...

  -De ce insiști asupra acestui aspect ?

  -Pentru că însăși conștientizarea de superior-inferior și, cu atât mai mult aplicarea ei, presupune ceva incompatibil la voi, chiar dacă la ei este posibil.

  -Nu înțeleg unde vrei să ajungi.

  -Îți spun imediat. Înainte ași dori o clarificare.

  -Te rog. . .

  -Ai afirmat despre timp că este dușmanul vostru; în ce sens se manifestă concret acest aspect?

  -Noi putem exista oriunde gândul poate să creeze condiții.

  -Deci doar în baza unor date concrete, acumulate anterior sau extrapolate; nu și prin simpla imaginație..

  -Ai intuit perfect. Pentru a exista avem nevoie de puține elemente, dar ele trebuie să aibă o bază reală, logică.

  -Revenind la logică, timpul, ca dușman, stă direct, sau indirect, la baza distrugerii voastre ca entitate?

  -Întrucât nu putem controla procesul, nu cunoaștem nici legăturile cauzale directe sau indirecte.

  -Există o durată medie de existență?

  -Nu ca durată; doar ca intensitate, am putea spune. Ca durată, în sensul vostru, poate exista de la „acum” până la aproape infinit.

  -Aceeași entitate-ființă?

  -Poate fi și alta, care a preluat-o integral pe cea dispărută în momentul noii apariții existențiale. Nu se pot face distincții clare; dispun și de cunoștințele anterioare. Totuși, fiecare teleportare implică și acumularea de noi date și mici modificări de „personalitate”, am putea spune, în urma interferențelor cu „subiecții” abordați.

  -Subiecți de genul meu...

  -Da, dar nu numai umanoizi, ci și animale, păsări, insecte, plante; tot ce reprezintă viață, calitativ diferită.

  -Un proces evolutiv complex, prea complex pentru înțelegerea noastră. În ceace privește dispariția voastră, este un proces voluntar, impus, sau neprevăzut?

  -Am impresia că parcă ai mai discutat cu cineva. Toate cele trei sunt valabile. De aceea am afirmat că nu există o medie existențială.

  -Din cele trei există una cu o frecvență mai redusă, cu modificări neesențiale?

  -Da, cele neprevăzute. Asemănător cu ideea de moarte fizică, de la voi.

  -Mă așteptam la acest răspuns. La voi însă nu se pune problema unei uzuri fiziologice în timp, ca la noi. Acest lucru anulează caracterul neprevăzut al morții, nu crezi?

  -La voi da. La noi când am spus neprevăzut, este într-adevăr neprevăzut.

  -Pot fi eventual explicate prin „misiuni dispuse” în condiții de secret absolut?

  -Nu, nu la frecvența respectivă.

  -O ultimă întrebare: ideea sinuciderilor ar putea acționa la voi?

  -Nu, incapacitatea de a urî nu poate face posibilă autodistrugerea.

  -În aceste condiții ar putea rămâne valabilo o variantă, am putea spune, a „zeului timp”. . .

  -Noi nu avem zei și nu facem un idol din timp, chiar dacă suntem copii și robii lui.

  -Este o formă de exprimare. Întotdeauna zeii au fost, nu numai idolatrizați, dar și folosiți de o minoritate interesată, așa cum se pare că este cazul și la voi.

  -Vrei să spui că Ei...

  -Da. Disparițiile ireversibile sunt determinate de Ură, probabil de Ura lor.

  -Dar ei nu pot urâ; ei sunt cauza, iar noi efectul. . .

  -Mi-ai repetat prea de multe ori acest lucru; probabil este tot o frază axiomatică lansată de Ei. Repet și sunt aproape sigur că nu greșesc : Ei pot urâ și o fac. Ei vă folosesc și vor ceva de la voi. Ei vă distrug când prezentați pericol. Dacă tu vei fi conștient că eu am dreptate, vei fi probabil un viitor candidat la „dispariție”. Nu oamenii vă distrug prin ură, ci Ei.

  -Dar de ce ar face asta?

  -Nu cred că numai din sadism, pentru propriul lor echilibru, deși nu o pot exclude definitiv. Probabil au un scop clar, bine definit, dacă vă trimit, cu atâtea riscuri pentru voi, spre noi. Dacă nu acționează direct înseamnă fie că nu pot, fie că sunt prea slabi și nu sunt siguri de victorie, orice ar însemna ea; o întrebare esențială.

  -Dar de ce prin noi?

  -Pentru că vă pot stăpâni și manevra foarte ușor. De asemenea au nevoie de calitățile voastre pentru a pune stăpânire pe noi sau a ne elimina. Asta trebuie să stabilim.

  -Excluzi conviețuirea după cum văd; poate ai dreptate. Ar fi încercat prin contacte directe, pentru a găsi împreună căile de rezolvare. Dacă le e doar teamă?

  -Încercau să ne contacteze și renunțau ulterior, dacă ar fi fost vorba doar de teamă. Explicația trebuie să fie alta. Deci ce puteți face voi și nu pot face ei? Sunt multe lucruri pe care nu le cunosc despre voi și despre ei.

  -Ei vă sunt superiori din multe puncte de vedere. Ei sunt spirite eterice.

  -O civilizație a lor pe Terra, dominând tot ce este viu ar duce la o evoluție incredibilă, ce ar atinge rapid pragurile galactice.

  -Ei ar fi spiritul, iar voi unealta...

  -Ar presupune mai mult dominația decât conviețuirea. Nu, nu cred că vor numai asta. Vor mai mult. Voi sunteți uneltele involuntare și inconștiente, ușor de manipulat. Prezența ta aici a fost voluntară, din inițiativa ta, sau dispusă de ei?

  -Urma să venim „organizat”. Acum am venit doar să tatonez Ei nu știu. O parte din personalitatea mea am transmis-o unui bun amic, așa că la orice control psi, figurez în zona de reședință.

  -Te vei putea „recupera”?

  -Da, fără probleme.

  -Ei știu asta și pot fi suspicioși. Deci ai venit singur. Simt că ceva îmi „scapă”. De ce voi? Ce calități deosebite mai aveți?

  -Teleportarea.

  -Unu. Doi: maleabilitatea psi și interpermeabilitatea. Puteți face schimb de personalități între voi... Dar între voi și noi?

  -Nu am încercat. Nu ar fi exclus să putem...

  -Să privim prin prisma interesului lor. Vă sacrifică poate conștient. La ce le-ar folosi să vă piardă treptat? Stăpâniți infinit mai bine procesele psi în comparație cu noi; dovadă și analiza noastră, în termenii și structurile mele logice și în baza cunoștințelor tale. Sunt convins acum că tu ai putea rămâne fără probleme cu mine, în mine, perfect adaptabil; treptat mi-ai putea schimba chiar și modul de a gândi și de a acționa; aș fi sigur că o fac din proprie inițiativă. Nu aveți o personalitate mai puternică decât a noastră, dar aveți această capacitate uluitoare de adaptabilitate. Puteți fi extrem de periculoși cât timp nu sunteți conștienți că ne produceți un rău care să atragă ura noastră.

  -Deci am fi un fel de executori ai lor?

  -Da și doar de aici îi puteți ajuta pe ei. . .

  -Determinând anumite reacții la voi, în timp?

  -Cel mult ne-am putea schimba opinia față de ei și tot nu am putea să-i ajutăm prea mult. Dacă ei forțează nota cu voi, o fac în alt scop, mai rapid, cu o eficiență superioară. Dacă ar fi ei în locul vostru, aș înțelege... Ia stai. . .

  -Oricum stau. . .

  -Este o expresie. Asta este. Dacă voi ați fi „purtătorii”lor, totul s-ar „lega”. Întâmplător tu ai venit „singur”. Dacă veneai în „misiune” aveai două personalități suprapuse : a ta și a unuia din „ei”. Eu eram cobaiul. Cu mine ai reușit, deși forma mea spirituală este mult mai greoaie și mai puțin adaptabilă. Dacă erai cu „el”, nu aș fi știut nimic, treptat putând fi controlat în sensul dorit de „ei”. Nu părea nimic ciudat, întrucât oamenii își schimbă des opiniile în funcție de conjunctură; nu toți, majoritatea. Eu și cu tine ne-am fi „regenerat” ulterior la voi, sau am fi fost aneantizați.

  -Iar „ei” ți-ar fi luat locul, eu putând fi ușor înlăturat printr-un acces de mânie.

  -În timp toți am putea fi înlocuiți în acest mod. S-ar ajuta unul pe altul. Iar voi nu vă puteați opune. Am ajuns într-un punct critic cu analiza noastră, nu crezi?

  -Da, dar ce putem face. Ai certitudinea că sunt singur?

  -Da, unele din întrebări au fost ca să te testeze; el nu ar fi răspuns la ele.

  -E bine atunci. Tu rămâi aici, iar eu mă reântorc la ai mei.

  -Cu prima parte sunt de acord, cât despre tine. . .

  -Ce este?

  -Voi nu puteți minții. Gândirea voastră este „permeabilă”; tu deții niște date „explozive” pentru voi și pentru ei. Ce șanse ai ca să supraviețuiești?

  -După cum prezinți tu lucrurile, nici una.

  -Rămâi aici.

  -Singur nu pot rezista mult timp; mă vor căuta. Nici în starea eterică pură nu pot supraviețui dat fiind interferențele puternice cu lumea materială; ar trebui să mă „fixez” de ceva. Să coexist cu tine este greu, după ce ai luat cunoștință de existența mea. Sensibilitatea ta s-ar accentua permanent și s-ar transforma, din instinct de autoapărare, în agresivitate; într-un fel sau altul, sunt condamnat.

  -Deși nu vreau, cred că ai dreptate. Nu aș suporta ideea. Orice acțiune proprie care nu-mi convine ar fi privita de mine ca o ingerință a ta. Trebuie să existe o soluție, în afara reîntoarcerii tale. Poate o altă persoană?

  -Nu. Acum, când am atâtea variante de analizat, pentru clarificarea unor aspecte, trebuie să plec; nu o pot face decât acolo. Dacă presupunerile tale sunt corecte, voi pieri probabil. Voi avea însă timpul necesar pentru a-mi transfera o parte din cunoștințe prietenilor de încredere. Este vorba și despre existența lor viitoare. Am o datorie de împlinit.

  -Dar voi nu-i puteți urî pe ei; nu-i puteți distruge. Nu vă puteți lupta cu ei. Vă vor distruge.

  -Poate. Dacă voi reuși să-i conving pe ai mei de adevărata situație și dacă ea se va dovedi reală, vom găsi și o soluție de salvare, poate unica.

  -Sacrificiile vor fi atunci foarte mari. Presupun că soluția la care te gândești este cea de a-i lipsi de prezența voastră. Ar fi și o cale de salvare pentru noi

  ; dar unde să vă duceți?

  -Este o întrebare la care au poate alții răspunsul. S-ar putea să venim la voi, fără să știți. Dacă venim singuri, nu va fi nici un pericol, doar că poate veți deveni în timp mai buni. Mai este varianta să vă salvăm numai pe voi. O să încerc să-ți comunic decizia...

  -Nu, nimeni nu ar accepta o astfel de variantă. Va trebui să găsiți o altă soluție, iar pe parcurs, să vă educați instinctul de autoconservare, pentru a elimina definitiv pericolul unei autodistrugeri. Prefer să veniți pe Terra, unde cu siguranță mai sunt „efemeri”. Poate alături de oameni se va dezvolta, în paralel, o nouă civilizație, comună tuturor viețuitoarelor, cu un limbaj comun și țeluri comune. Omul este relativ evoluat din unele puncte de vedere, dar involuat, din altele. Nu a fost prima și nu va fi nici ultima ființă rațională din cosmos.

  Gândurile lui se pierdeau în tăcerea care-l înconjura. Avea atâtea de întrebat... și nu mai avea pe cine; iar aerul era tot mai rece.... Trupul, tot mai greu, era atras de mrejele nevăzute ale gravitației. Luna își tremura lumina prin orizontul limitat, zdrențuit de brazi; o lumină palidă pe negrul genunilor presărat de stele plăpânde.Totul se pierdea... se pierdea... se...

  -Concluzia?

  -A mers perfect. A crezut tot.

  -Ai avut timp suficient?

  -Da. Am preluat din subconștientul lui tot ceea ce am considerat că ar putea să ne fie util.

  -Există vre-un risc să-și dea seama ulterior?

  -Nu, sau nesemnificativ. Sunt încă sclavii proprie lor logici. Nu concep lucrurile ilogice ca o posibilă realitate.

  -Deci ne reântoarcem; misiunea a fost îndeplinită și putem trece la faza următoare a transmutației integrale.

  -Da stăpâne.

  -Mi-ai plăcut. Mă gândesc să te păstrez cu mine și ulterior. Ști, s-ar putea să mă plictisească existența într-un singur corp, chiar și o perioadă relativ scurtă de viață terriană. Tu îmi vei găsi și pregătii „conștiințele” mele viitoare. Poate le voi schimba mai des. Ce părere ai?

  -Este posibil. Practic trebuie să aveți în vedere și unele pierderi energetice și interferențe cu forțe psi active sau remanente.

  -Primele te vizează îndeosebi pe tine, nu?

  -Da, dar și pe excelența voastră...

  -Vom mai discuta.Uită acum acest aspect. Mă voi mai gândi. Putem pleca.

  -Dar am și ajuns.

  -Văd. Nu mă pot obișnui pe deplin cu sistemul acesta unidimensional.

  -Ce dispuneți ?

  -Te interconectezi la Gânditorul Global, la parametrul psi 427591-H-Pd ce-mi aparține și-i comunici tot ce ai aflat, exceptând discuțiile personale cu mine. Ceri să nu ți le șteargă. Rămâi exclusiv la dispoziția mea. Ești un „ales” acum. Nu mulți dintre voi au fericirea de a avea un stăpân unic. Reanalizezi toate informațiile și conturezi aspectele comportamentale ce derivă din ele; doar cele cu un grad înnalt de generalizare.

  -Mulțumesc Părinte și Domn al meu.

  -Lasă-mă cu „terrismele” astea. Ști că în noua ta poziție vei fi mult mai sensibil la tot ce gândesc și vreau eu.

  -Va trebui să mă preocup eu sau va fi automat?

  -Slăvitul GG va avea grijă; va fi automat. Nu vreau să apari ori de câte ori mă gândesc, sau fac referiri la tine; apari doar la dispoziția mea expresă. Nu-mi place să fiu deranjat, ai reținut?

  -Clar stăpâne. Doar o precizare, totuși. Noi, deci și eu, suntem subordonați prin esența noastră, tuturor fraților dvs. Involuntar executăm tot ce se dispune, indiferent de cine. În noua mea poziție, ce se va întâmpla?

  -Te vei bucura de o protecție psi parțială, pentru a nu-ți altera cunoștințele dobândite pe Terra și esența ta spirituală; asta nu înseamnă imunitate la un impuls volitiv mai puternic, așa că fi atent să nu lezezi sensibilități sau interese majore. Îngrijește-te să îți reface pierderile energetice suferite.

  -În acest caz ar trebui să rămân mai mult printre ai mei, pentru transferuri compensatoare. Ar mai fi o variantă, dar nu știu dacă ați fi de acord cu ea...

  -Spune !

  -Cea a cumulului efemerid.

  -Dar este prohibit în perioadele statice, iar până la o extensie regenerativă activă...

  -Știu, dar mă gândeam că în acest caz capacitatea mea ar putea fi mărită de „n” ori, în funcție de numărul de parteneri unitari autorizați. Nu se pune problema sub aspect regenerativ, ci doar capacitiv. Partenerii îmi vor fi inferiori, așa că nu îmi vor afecta în nici un fel personalitatea și cunoștințele. Aportul lor va fi dirijat strict spre cel energetic, cu interferențe psi minime. Pentru ce doriți dvs. vom putea practic „consuma” din ei fără a-i afecta în vre-un fel pe ei sau pe mine. Dvs. puteți decide asta.

  -În varianta transmutației simple tu îmi ești suficient.

  -Cu unele pierderi inevitabile. Dar dacă doriți ăă... să „evoluați”, ar fi util ca eu să pot fi cât mai „eficient”

  -Poți comunica în clar; nu ne poate auzi nimeni pe circuitul meu privat.

  -Dar GG?

  -El ne protejează, chiar dacă ar dori să știe.

  -Dar dacă nu numai ar dori ci ar vrea să știe...?

  -Atunci ar sti...

  -Ce fac? Încerc?

  -Ști ce riști?

  -Nimic.Noi facem ce ni se cere pentru că ni se cere; simplu.

  -Aveți o calitate de excepție ca executanți fideli. Nici măcar instinctul de autoapărare nu funcționează; dar eu răspund.

  -Și terrianul spunea ceva de asta. Ce este?

  -Un aspect irațional de existență cu orice preț.

  -Eu nu vreau să exist cu orice preț, dacă nu vă pot executa dispozițiile. Pentru a vă putea fi de folos, trebuie să am capacitățile cât mai compacte, pentru a evita eventualele disipări.

  -Este logic ce afirmi; la fel ca și interdicția în anumite limite. Poți realiza comasarea, fără a depăși pragul psi admis?

  -Oricum, prin acumularea datelor de pe Terra pragul a fost depășit. Nimeni nu știe încă, cât.

  -Scanarea trece prin GG. Dacă poți asigura limitarea lui, poți încerca, treptat, cu câte unul și să te oprești la timp.

  -Mulțumesc. Voi găsi efemeri cu structuri psi asemănătoare cu ale mele și voi proceda la uniformizarea lor până la identificare; o pot face. Am un ascendent acum asupra lor.

  -Bine. Am nevoie de tine, dar dacă riști prea mult... dispari ; nu acum; acum pleacă!

  „Nu l- am mințit cu nimic pe Stăpân. Dar dacă terrianul avea dreptate...Supraviețuirea... Relația individ-specie... Efemerii trebuie să afle... Poate fi începutul sfârșitului, sau un sfârșit al unui vechi început greșit... Să mă dedublez, sau mai bine să mă multiplic, pentru siguranță. Va trebui să-l aducem discret în lumea noastră în Timpii Morți Neactivi, fără știrea stăpânilor, pentru a ne cunoaște mai profiund și a ne explicita Legile Supraviețuirii Individului în contextul conviețuirii Speciilor. A Stăpânilor, a noastră, sau a lor?”

  Gheorghe Rogoz

  Oamenii nu credeau.

  Eterienii controlau aproape totul și se pregăteau.

  Efemerii se comasau discret și conștientizau exploatarea; pentru o revoluție mai trebuia o ideologie și organizarea.

  Oamenii au uitat.

  Când și-au reamintit, era prea târziu; deveniseră. . . mai buni.

  

  George Rogoz


  Căderea cronetică

  Anul 3737. Adam trecu în revistă cu privirea chipurile surâzătoare, dar ușor neliniștite ale colegilor, cuplați telepatic pentru a atinge pragul energetic optim necesar saltului temporal planificat; nu era nici primul și, presupunea, nici ultimul din această lună. O neconcordanță cronologică impunea o nouă intervenție în anul 3425, pentru evitarea unor abateri aleatoare viitoare. La prima vedere părea o misiune de rutină; numărul accidentelor era total nesemnificativ, raportat la frecvența salturilor în timp.

  Ca de obicei pleca singur, evitîndu-se astfel orice interferență accidentală, generată uneori de salturile simultan-colective. Mai greu a fost la început despărțirea de…; nici nu mai dorea să se gândaească.

  “Biletul” lui, cum glumeau între ei, era dus-întors.Nu risca să rămînă acolo mai mult decît era necesar. Energia era înmagazinată în el, pe de o parte și în liniile de câmp cronetice, pe de altă parte. ”Alunecarea” lui se făcea cvasi-instantaneu, și doar eventualele perturbații majore cronetice necesitau un consum suplimenta.

  În câmpul cronetic timpul era “înghețat”, dar în cel real, de după salt, timpul își spunea cuvântul.

  O particularitate esențială a câmpului îi limita posibilitățile de mișcare doar la salturi -indiferent cât de mici sau de mari erau- în afara «buclei» inițiale în care se găsea. O buclă era perioada trăită efectiv de el într-o epoca sau alta. Propria lui persoană nu se putea suprapune peste eul său trăit recent, ceea ce însemna că într-o misiune, dacă greșea, sau dorea să o ia de la capăt, nu se putea suprapune cu el însuși; cel mult putea intra într-o altă buclă, mai largă, care să o includă și pe cea mai mică, anterioară, dar, o dată ajuns la limitele ei inițiale, era “aruncat”automat înapoi în câmp și de aici, oriunde se decidea din nou. De fapt, nu putea “păși” pe propriile-i urme. El cu el se respingeau și era de preferat să se evite asemenea situații limită, pentru că atunci avea loc și un proces de transfer energetic suplimentar, imprevizibil, cu efecte secundare pe axa timpului, ce trebuiau ulterior corectate.

  Ușoara presiune crescută și irizarea aerului din capsula ENGRI, care precedau saltul, îl readuseră la starea de concentrare intensă și disipare în el însuși. Vizual, se “pierdea” într-o ceață alburiu-gălbuie, translucidă, ce-și recăpăta apoi transparența de cristal. Un culoar temporal era menținut, sub aspectul unui câmp remanent, ca o “urmă” invizibilă, pe care doar energiile pure o recunosc. Capsula reprezenta « acasă » și era ca un far printre miliardele de căi alternative posibile.

  Nu a putut să-și dea seama ce s-a întâmplat; doar supoziții.

  Rezolvase cu relativă dificultate problema din 3425. Nu era vorba despre o disfuncționalitate cronetico-spațială, ci de o nouă încercare agresivă, irațională, de creare a unei arme, menite a distruge cuantumul spațiu-timp, de data asta aproape eficientă. Un minisalt, de ajustare, l-a dus în urmă cu trei ani, reușind să anihileze încă din “fașă” experimentul. Între soarta umanității și cea a unor individualități mustrările de conștiință nu existau; așa erau educați și crescuți. Era “modelat” psihic să analizeze “la rece” situațiile de acest gen și să ia fără nici cea mai mică reținere sau ezitare măsurile extreme ce se impuneau. Evoluția arătase că doar colectivitățile umane aveau valoare; indivizii izolați, periculoși, erau considerați “viruși” care trebuiau eliminați, dacă era cazul.

  Ce s-a întâmplat apoi a rămas o necunoscută. Practic inițiase saltul final, dar în loc să revină printre colegii lui, “alunecase” pe o buclă cronetică retroactivă și s-a “trezit” cu cca 500 ani în urmă.

  Trebuia să lase să treacă puțin timp, pentru siguranță și stabilitate, dar nu cu mult peste 48 de ore, până la saltul următor spre casă. Timpul i-a permis să se documenteze puțin despre evenimentele “la zi”, inclusiv lansările cosmice intergalactice, dar nimic nu explica “atragerea” lui în această perioadă.. Rămânea valabilă o eventuală deficiență în viitorul apropiat sau îndepărtat, care să fi generat “alunecarea” lui în trecut. Nu i se mai întîmplase niciodată. Nu-și putea da seama de câtă energie dispune. Niciodată nu știa câtă mai are la dispoziție, dar cert era că întotdeauna dispunea de mai multă decât era necesar pentru o reântoarcere în condiții normale,. Ultimul salt însă.îl “costase” ceva. Cât ? Nu putea estima. Trecuseră aproape 48 de ore.

  Concentrarea, alunecarea în sine și un nou salt reușit.

  Nu recunoștea nimic. S-a documentat: era înapoi în trecut cu puțin sub 500 de ani. Bucla se micșora, sau era doar întâmplarea. L-a cuprins o ușoară îngrijorare.

  Alte 48 de ore, alt salt, mai mic și iar și iar și iar…

  La început rămânea doar 48 de ore, perioada optimă, pentru a nu-și consuma inutil energia înmagazinată la plecare. Nu se mai putea baza pe alta.

  Ulterior, când s-a convins că practic nu poate efectua nici cel mai mic salt în viitor -încercase, în ideea unui cumul de mici salturi care să-l apropie de epoca sa- a renunțat să se mai grăbească și a rămas mai mult timp în fiecare buclă. Prea mult nu putea, întru-cât intrase într-un ciclu automat, pe care nu-l mai putea controla. Niciodată nu mai știa când va face următorul salt în trecut și cât va fi acesta. Cunoștințele sale erau imense, dar nivelele tehnologice ale epocilor prin care “trecea” erau mult prea reduse ca să le poată valorifica. Lăsa mereu în urma lui idei noi, pe care contemporanii săi temporari să le dezvolte ulterior. Era ca un savant în epoca de piatră, care putea afirma multe dar nu putea construi nimic. Rămânea uneori câteva luni, alteori chiar câțiva ani.

  “Alunecarea” în trecut, produsă inițial prin voința lui, era acum involuntară. De regulă avea loc în timp ce dormea, când subconștientul facilita acest lucru. Încercările lui de a-și controla aceste „alunecări” au eșuat, așa că a renunțat să-și mai facă probleme. Era conștient că orice “cădere” înseamnă o întoarcere în timp și sub aspect tehnologic, lucru care-l îndepărta și mai mult de visul lui de a reveni acasă. Sociabil, se atașa rapid de noile cunoștințe, dar, prntru stabilitatea lui psihică, își impusese să le uite repede, sub aspect emoțional desigur, după noile salturi.

  Știa că odată și odată nu va mai putea efectua nici un salt și că va rămâne să trăiască într-o anumit epocă. Spera, prin faptul că salturile erau tot mai scurte, să nu ajungă în comuna primitivă. Estimase că nu va atinge limita inferioară a mileniului unu. Nu știa nici cât va trăi. Celulele sale superioare, care-i puteau permite să trăiască lejer peste trei sute de ani în epoca sa, erau acum uzate de multiplele salturi. La aceasta se adăugau și alte condiții de hrană și medicamentație, alți microbi și alți viruși, eradicați în viitor. Era conștient că va trebui să se adapteze cât mai repede și să se integreze ca « individ simplu » în noua societate.

  Mileniul doi. Secolul 16. Salturile, de la câteva zeci de ani au ajuns la trei ani, apoi la câteva luni, cu bucle de câteva ore. Resemnat, aștepta “odihna”, când, cu energia redusă, va ajunge la limita ultimului salt. Se va disipa din nou, pentru ultima oară. Din păcate, nu se va mai întrupa tot în corpul lui. Nu va mai exista fizic. Va fi “atras”de matricea bioenergetică a unui animal, a unei femei sau a unui bărbat. Prefera ultima variantă, dar nu o putea influența cu nimic.

  Și a fost ziua “Z”. O ultimă “alunecare “ în necunoscut…

  Soția își privea îngrijorată soțul, trezit brusc din somn, ca și ea, de bătăile puternice din ușă .

  O voce, obișnuită să comande, strigă :

  -NOSTR-ADAM-US, regina te solicită urgent la Curte. Îți dă o nouă șansă să-i dovedești talentele tale de prezicător. Dacă greșești iar este decisă să te exileze; iar asta în cel mai bun caz. Grăbește-te! Ști că nu-i place să aștepte...

  Uimitoare au fost revelațiile lui Nostradamus începând din acea zi.

  Gheorghe Rogoz


  Pisoiașul

  (zona crepusculară)

  Soarele de început de octombrie zambise încă blajin, cu căldură, văilor înverzite și crestelor semețe ale Munților Retezat, care se profilau în zare, dincolo de culmea abruptă a Orlei.

  Satul îsi răsfirase casele după legi necunoscute, îtr-o armonie deplină cu fânețele largi și grădinile stufoase, intersectate într-o retea abracadantă de garduri de bârne, cu rare uluci și dese pârleazuri.

  O mogâldeață țâșni dinspre viroaga ce-și întindea ostenită coastele pe zidul zdrențuit al pădurii rezemate de sat, nu departe de ultima casă, pe care soarele îsi arunca întotdeauna razele de rămas bun.

  -Mamă, mamă! Uite ce am găsit…

  Maria ieși alene din casă, ștergându-și mâinile pe șorțul alburiu; în lipsa altui ajutor, cum rămăsese stabilit, spălase tot singură vasele. Marin ațipise obosit, iar Ioana, care o strigase, tocmai se întorcea din hoinăreală.

  -Decât să umbli atâta, mai bine îmi dădeai o mână de ajutor la bucătărie. La anul mergi la școală și gândul tot numai la joacă îți este.

  -Mamă, ia uite! Nu e frumoasă?

  Pisoiul cenușiu, cu ochii mari, strălucitori, speriat poate și de glasul fetiței, ridicase capul și, cu urechile ciulite, se uita curios; se lipise tot de Ioana și părea că se simte bine acolo.

  -Ce-i cu el Ioana? De unde l-ai luat?

  -Copii lui nea Dudu îl zgândăreau cu un baț. Era la intrarea în grota Mielului, cocoțat pe bolovanul ăla mare. Îi era frică sărmanul să sară, iar ei îl tot necăjeau, așa că l-am luat eu. Abia am scăpat de ei.

  -Of! Pisoi ne mai trebuia. Dacă e sălbaticit și se dă la pui sau la ouă, ca Mitică, ne-am găsit beleaua. Ști cât ne-a chinuit și ce greu am scăpat de el.

  -Ăsta e blând mamă, nu vezi! Și este atât de micuț. Îl învăț eu ce are voie și ce nu.

  -Bine, bine. Vedem noi. O fi flămând. Dă-i ceva de mâncare și fă-i un culcuș în ceardac; poate să stea încă afară.

  -Dar mamă, vreau sa doarmă cu mine.

  -De ajuns. O sa-l pupi în bot toată ziua. Vreau sa dormim liniștiți, nu cu grijă că face pe el sau vrea afară.

  -Dacă îi e frig? E așa mic…

  -Bine, pe hol, dar nu mai mult.

  

  Orele trecuseră repede pentru Ioana, care se tot învârtise printre picioarele Mariei, reușind sa-l îmbuibe pe Miti, așa il botezase, și să-i faca un culcuș cât pentru patru pisoi lângă noptiera din hol.

  Marin, tatăl ei, plecase și revenise de la crâșma din sat, unde fusese din nou centrul atenției. Povestea frumos vise sau întâmplări ciudate, petrecute sau nepetrecute; niciodată nu știau unde începe visul și unde realitatea. Uneori erau un fel de preziceri, care, de câteva ori, s-au adeverit parțial, chiar dacă mai puțin spectaculos, și asta i-a impresionat la vremea respectivă. Unii comentau că el știe tot ce se petrece și se va întimpla în sat, așa că îl ascultau cu atenție, în timp ce alți își făceau cruce și scuipau în sân: Doamne ferește! Ptiu drace!

  Se întunecase de mult, dar Ioana nu adormise. Îi tot povestea mamei ce pozne mai făcuse Miti, cât era de drăguț motănelul și ce vroia să îl mai învețe. Ioana tăcu brusc; tatăl ei se vânzolea în pat, trezit poate de glasul ei sau de unul din visele lui ciudate. Nu era un om rău; ba chiar bun. Dar când se trezea era parcă mereu supărat, uneori sub impresia celor visate-traite, cum afirma el.

  Marin se ridică repede în capul oaselor.

  -Aprinde lumina repede, șopti el speriat. Unde-i?

  -Aici suntem omule, ce-i cu tine?

  -Unde-i lighioana?

  -Ce lighioana? Vorbește clar…

  -Pisica. Ucigașa. Unde este?

  -Pe hol. Cred că doarme și ea, obosită după toate emoțiile de astăzi și după cât a smotocit-o Ioana.

  -Nu e pisică. E un monstru. Poate Necuratul, Doamne păzește.

  Chiar dacă nu-l credea, Maria își făcu grăbită semnul crucii de câteva ori, îngrijorată.

  -Vezi dacă -i închisă ușa, până caut un cuțit.

  -Da ce-ai visat Marine de ești așa speriat? întrebă Maria de la usă, străbătută de un fior ciudat la atingerea zăvorului rece, metalic.

  -Cât e ceasul?

  -Uite-l colo. Unsprezece și douăzeci aproape.

  -Mai avem o jumătate de oră. Să plecăm în puterea nopții nu știu dacă e bine. Poate nu e singură.

  -Ce-i cu tine Marine?

  -Mai bine ne baricadăm înăuntru. Obloanele sunt groase, iar ușa de la intrare e solidă…Așa! uite și cuțitul…

  Maria și Ioana îl ascultau, acum speriate de tensiunea din glasul lui.

  -Nu știu cât va trebui să ramânem închiși aici, așa că ne trebuie să avem acces la bucătărie și la pivniță, deci prin hol. Nu avem altă soluție decât să o dăm afară. Nu am curaj să o omor și cred că nici nu ar fi bine sa încerc. Mai bine cu binișorul să o dăm încetișor afară.

  -Dacă nu-ți place să o ia Ioana și să o dea afară frumos.

  -Cu ea s-a împrietenit, dar nu putem risca nimic. Nu amestecăm fetița.

  -Dar explica-mi o dată ce s-a întâmplat?

  -Mai avem puțin timp până la miezul nopții. Atunci, când luna se va ridica de dincolo de crestele muntelui și va lumina Valea Mielului, pisica se va transforma într-un monstru, mare cât un vițel, însetat de sânge.

  Încercând să îl calmeze, mai în glumă, mai în serios, Maria spuse :

  -Dar Ioana l-a îmbuibat pe Miți…

  -Da, dar cu cât va crește, cu atât va fi mai flămând și va ucide orice pentru a supraviețui. Sângele victimelor va acționa ca un fel de antidot și-i va opri creșterea, iar apoi va determina diminuarea lui până apune luna. Mai mult nu îmi aduc aminte. Trebuie să-l dăm afară.

  -M-ai speriat. Eu nu mă ating de ea.

  -Nu. Nu putem ști cum reacționează. Rețin doar că totul va începe strict la miezul nopții. Mai avem puțin timp.

  -Cum facem?

  -Nu terbuie să o speriem; de tine nu se teme…

  -Eu nu pun mâna pe ea…

  -Nici nu-ți cer. Treci doar pe hol, fără să te apropii de ea, până la ușa de la intrare și o lași larg deschisă, după care revii în cameră. Eu o să gonesc usor pisica spre ușa deschisă și, când iese, o zăvoresc.

  -Dar dacă nu vrea să iasă? Ce facem?

  -Nu știu. În presentimentul meu nu putea face nimic până la miezul nopții. Aș putea să o omor, dar crezi că moare?

  -Nu, mai bine o dăm afară.

  -Bine. Hai. Când ajungi la ușă aprinde și lumina de pe hol.

  Ușa scârțâi ușor, nu mai mult că de obicei, dar ei i se păru un zgomot strident, lugubru, totodată. Holul era liniștit. Câțiva pași și făcu lumină.

  Miți ridică încet capul. Ochii sticleau reci, verzui, în lumina palidă. Nu schiță nici o mișcare. Urmărea cu ochii mișcările Mariei. Nu reactionă nici când se deschise ușa. Când Marin se miscă, schimbă privirea de la ea la el, cu o sclipire de interes în ochi. Capul ei se întoarse ușor spre umbra ce se prelingea de-a lungul peretelui din partea opusă celei unde se găsea Maria. La rândul ei, aceasta se strecura temătoare spre ușa unde, curioasă, ieșise și Ioana. O luă grăbită în brațe pe fetiță și închise ușa, dar apoi o întredeschise ușor.

  Cu glas trmurat Marin îngaimă de câteva ori ceva de genul “pisi, pisi; afară; hai; zât” la adresa pisoiului, care îl privea cu ochi încruntați. Marin insistă și bătu, din reflex, cu piciorul în podeaua care scoase un zgomot asurzitor, pentru simțurile lor ascutițe acum la maximum. Se sperie singur, dar avu un moment de ușurare când văzu “micul monstru” ridicându-se, privindu-l înciudat și îdreptându-se spre ușă. Pas cu pas, un pas demonic apreciat de Marin, scădea distanța până la ușa salvării. Ajuns în prag, pisoiul se opri și întoarse capul spre Marin, ezitând să iasă. Cu un curaj, dat și de disperare, Marin făcu o mișcare largă cu brațele, dând la iveală și cuțitul, ascuns până atunci cu grijă la spate, cu mânerul umezit de strânsoarea palmei transpirate. Trei pași rapizi spre pragul eliberat și ușa grea de fag se trânti în lăcașul ei. Zăvorul trosni greu în chingile de metal, iar cheia se învârti frenetic în broasca masivă.

  -Acum iute obloanele, răbufni Maria după clipele de imobilitate din spatele ușii, reamintindu-și parcă și că ar trebui să respire.

  Pași grăbiți urmară îndemnul ei, geamurile se deschiseră pe rând, iar obloanele masive îi separară curând de noaptea luminoasă de afară și de umbra neagră aruncataă de munte peste vale; luminile se aprinseră în toată casa. Aplecat, Marin, prin gaura cheii și colțurile obloanelor, încerca să vadă ce face pisica, pe care o simțea încă amenințătoare de cealaltă parte a ușii. Liniștea fu tulburată de mieunatul scâncit, dar lugubru, al pisicii care începea să simtă și frigul ce se lăsa tot mai crâncen la poalele munților.

  Minutele până la miezul nopții au trecut ca un calvar, cu secunde lungi, numărate de bătăile inimilor lor, ce nu-și mai regăseau ritmul.

  Miezul nopții. Pisica tăcuse, obosită sau plictisită de efortul său inutil de a le atrage atenția. Nu era obișnuită prea mult cu oamenii, care mai mult o persecutaseră; doar Ioana o iubise.

  Cinci, zece, cincisprezece minute și nu se întimplă nimic. Supărată, dar și oftând ușurată, Maria bombănii :

  -Ne-ai speriat rău măi bărbate. Până acum i-ai înnebunit pe alții, dar acum ți-a cășunat și pe noi…

  -Nu știu…Totul era așa de clar, de parcă vedeam aievea ce se întampla. Pisica creștea, creștea, iar eu mă simțeam că un biet șoricel în fața ei. Luna se ridicase, iar umbra aruncată de monstru se apropia de picioarele mele …

  -Acum te-ai convins singur că ai visat urât. Uite pisica; e tot același pisoiaș draguț.

  -Mamă, îi este frig. De ce să o lăsăm afară. Hai tată să o luăm în casă.

  -Las-o în noaptea asta; tata nu se simte bine cu ea în casă.

  -Dar îngheață săraca. Măcar să-i mutăm culcușul pe verandă; ai văzut că i-a plăcut în el.

  -Bine, asta cred că putem face. Dar, totuși, parea aievea…murmură el pentru sine.

  Cu o reținere explicabilă, Marin aduse coșul, deschise cu prudență ușa și oblonul și îl împinse grăbit afară. Pisoiul se uită mirat la el, mieună sfâșietor și o zbughi în coș, ghemuindu-se între cârpele puse, din belșug, de Ioana.

  Maria privi peste umărul lui Marin și, zâmbind acru, spuse :

  -Ne-ai speriat ca pe niște copii. Acum ai ce povestii în sat.

  -Eu știu ? Prea am crezut-o și eu. O să spun că s-a întâmplat altora. și totuși e frumoasă mâța asta. Dacă prinde și șoareci, poate o ținem la noi; dacă nu pleacă de unde a venit.

  -Dacă ești curajos mângâi-o, să-ți treacă spaima și hai să ne culcăm, că e trecut de și jumătate și mâine avem o zi lungă.

  Marin aseză coșul mai la perete, unde era mai adăpostit și mângâie pisoiul, care începuse să toarcă ușurel sub palma aspră.

  -Ce-ai putut să ne sperii ?! mormăi Marin privind la “micul monstru”.

  -Gata, la culcare toată lumea!

  Ușa trosni scurt, iar zăvorul iși găsi din nou culcuș în cătușa consoartei sale, care dădea sens existenței lui. În noaptea cu lună viața satului iși urma cursul firesc în ciripitul pasărilor, lătratul câinilor, guițatul porcilor și cântatul cocoșilor spre zori.

  După o noapte agitată, ferestrele casei din deal au rămas mai mult timp închise, cu obloanele trase.

  Ioana s-a trezit prima, cu grija de Mițu. S-a îmbrăcat pe fugă și, fără a se mai spăla, ”ca pisica pe față” cum o făcea de obicei, a ieșit în verandă. Coșul era răvășit, răsturnat, iar câteva zgârieturi adânci se vedeau pe podeaua verandei. Ioana coborâ, strigându-l pe Mițu și trezindu-și părinții, totodată. Maria ieși în prag.

  -Mamă, nu-l găsesc pe Mițu și uite și Cico a deschis ușa cotețului și a fugit.

  -Marine, scoală, că iar ți-a plecat porcul; și doar ți-am spus să schimbi zăvorul, nu numai să-l repari, așa slăbit cum era. Ia vezi Ioana, nu e prin vale la râu ?!

  -Am plecat; poate e și Mițu pe acolo. Mamă, uite că vine nea Dudu…Săru-mâna nea Dudu !

  -Marine, scoală odată că avem oaspeți. Ziua bună vecine ! De dimineață pe drumuri. Ce te aduce ?

  -Am văzut lumină la voi azi noapte; mă gândi să nu se fi întâmplat ceva și am venit să întreb dacă aveți nevoie de oareș-ce…

  -Mulțumim de bunavoință vecine, dar suntem bine cu toții. Na, oleacă de oboseală, dar în rest totul este în ordine. Se scoală și Marin acu, că trebuie să caute porcul, că a fugit iară.

  -Aoleo Marie ! Au venit la mine, dis de dimineață, Milu și Ion ai lui Capotă și mi-au spus că azi-noapte au auzit zarvă mare pe Valea lui Mielu. Am urcat cu ei și, la intrarea în grotă am găsit iar oase; erau de porc. Probabil iar a dat ursul prin sat, ne-am spus. Dar acu mă gândesc să nu fi fost porcul vostru.

  -Auzi Marine ce zice nea Dudu !? Vino mai repede și adu-i și o palincuță, că merge de dimineață ; poate mergi cu el să vezi.

  -Și cum îți spusei; de porc erau. Sper să nu fi fost al vostru. Apoi am pus niste flori, culese din fâneață, la crucea lui Mielu, Dumnezeu să-l odihnească. Astăzi se fac trei ani de când l-a mancat ursul acolo. Și-n trei ani nu am reușit să dăm de urma lui. Nici cu câinii nu am făcut nimic. Au pierdut urma și ne-am trezit alergând câte o pisică.

  -Pisică ai spus ? Ioana, unde e Ioana ?

  -Nu-ți face griji. Uite-o că vine din vale. Căuta mai devreme ceva pe la grajd.

  -Da, o pisicuță. Nu ai văzut-o pe drum cumva ?

  -Nu, dar cred că a găsit-o Ioana. Parcă are ceva în brațe.

  -Mamă, uite, am găsit-o. Cred că s-a dus în vale să bea apă; am uitat aseară să-i las afară. E udă leoarcă de la rouă. E speriată rău săraca. M-a zgâriat puțin cu gheruțele. Ia uite, seamănă cu alea de pe cotețul lui Cico, numai că sunt mult mai mici.

  Oprită în fața cotețului, Maria comentă : „ ca pe verandă, dar mult mai dese”.

  Se întoarse spre verandă :

  -Da grăbește-te bărbate că te așteaptă nea Dudu, că poate se grăbește și el. Zi-i și matale nea Dudule.

  -Nu-i grabă mare, că azi am trecut și la programul de iarnă; azi-noapte, la unu, a fost, de fapt, douăsprezece. Da ce-i cu tine Mario, nu te simți bine ?

  -A, nimic. Mă luă așa o amețeală, dar mi-a trecut. Uite că vine și Marin. Auzi bărbate… după ce termini cu nea Dudu, te cobori și până în oraș, la gară. Pachetul ăla, de care am discutat azi-noapte, îl pui la tren; poate la un accelerat, că merge mai repede și oprește mai rar…

  -Ce ți-e femeie !?

  -Vezi, schimbă și scândurile zgâriate de la verandă și de la coteț ; azi-noapte s-a schimbat ora.

  

  George Rogoz


  Brăduțul

  Cerul se întunecase. Norii, încă neuniformi, acopereau soarele de amiază și se zdrobeau între ei, accentuând senzația de haos și incertitudine. Poate alții ar putea să găsească un anumit farmec în această dezlănțuire și înlănțuire de forme, aflate într-o continuă zbatere, gândi Irina. Ea avea sufletul prea greu pentru a observa altceva decât tristețea negurilor, cavaleri neștiuți ai tenebrelor, ce se învolburau în jurul crestelor și coborau apoi în vălătuci stranii spre ea.

  Sprijinită de crucea mică, încastrată în stânca ivită golașă pe povârnișul ierbos, se abandonase uitării; vântul îi scutura, în zvârcoliri repetate, pletele negre, ce încadrau un chip de o frumusețe tainică, aparte, ce nu pierduse nimic din farmec, ca urmare a palorii neobișnuite a feței și a ochilor cenușiu-verzui, aburiți de lacrimi tăcute, strivite din timp în timp de gene prelungi, ce palpitau în tăcere. Privirea, nedefinită, urmărea jocul acelor micuțului brăduț, ce îmbrățișa stânca alături de un frate de-al său; doi frați într-o tulpină, dintre care unul frânt, probabil, de vitregia furtunilor.

  Doar Irina știa ce se întâmplase. Știa și nu putea, sau nu voia, să uite, deși trecuseră luni de atunci.

  O pală de vânt, mai puternică, rostogoli o pietricică pe lângă ea. Ca și atunci, în iarnă; dar atunci vântul i-a zburat mănușa. Laur a râs și s-a lăsat în jos, pe coastă, să o recupereze. A fost ca o nălucire. Mai aveau mai puțin de o oră până la cabana Mălăiești. Plecaseră cam târziu de la Izvorul Muntelui și se înserase. Laur mai trecuse pe acolo; cunoștea drumul, dar zăpada nouă acoperise poteca și făcea înaintarea mai dificilă. Trecuseră de punctul cel mai greu al urcușului și, pe o potecă de coastă, ocoleau, în coborâș prelung, spre cabană. De sus văzuse luminile la cabana pierdută între nămeții alburii și stâncile amenințătoare ale căldării glaciare.

  Ea a țipat scurt. Laur nu a scos nici un sunet. Să nu o sperie? Să nu reacționeze și ea greșit? Nu a putut să mai afle răspunsul. Un pas greșit? A cedat zăpada sub picior? L-a dezechilibrat rucsacul înalt, cu cadru metalic? Nu știe. L-a văzut alunecând, rostogolindu-se, într-un iureș de zăpadă, pe panta ce se pierdea la peste 200 m în întunericul pădurii. O ridicătură albă, probabil o stâncă, străjuită într-o latură de doi brăduți, pierduți sub greutatea zăpezii, l-au reținut pentru o clipă; s-a prăbușit peste unul din brăduți, s-a agățat de el și l-a frânt. A mai alunecat câțiva metrii și s-a oprit. Nu mai mișca.

  Irina nu știe cum a coborât până la el. Teamă pentru viața ei? Nu, nu exista decât el, pata neagră pe albul imaculat, cu bradul rupt, ca un sceptru al morții, în mână.

  L-a strigat, l-a implorat, s-a rugat, a plâns și a țipat și l-a târât, cu unghiile înfipte în trupul lui și în crusta de ghiață de sub zăpada afânată, până la stânca pe care se afla brăduțul, rămas acum singur ca și ea. L-a simțit, dintr-o dată alături de ea, trist pentru „fratele sau dintr-o tulpină”, distrus violent. Noaptea se lăsa, iar ea tot încerca să găsească o sclipire de viață la el. Nu-l putea părăsi. Nu simțea frigul, iar lacrimile înghețau pe gulerul și pieptul canadienei. Și-a revenit treptat, cu senzația unui gol imens în jurul ei; tăcerea grea era ruptă doar de vuietul crengilor lovite de vântul sălbatic care se pornise și de trosnetul sinistru al vârfurilor brazilor uriași, rupte de dezlănțuirea stihinică. Vedea, cu simțurile anihilate, moartea naturii în jurul ei, dar nu o percepea; trăia un coșmar, fără speranța de a se putea trezi. . .

  O nouă răbufnire de vânt o făcu să tresară. Pâcla alburie o înconjura cu un giulgiu în care se zbăteau umbrele vagi, fantomatice, ale brazilor din apropiere. Un fior o străbătu, făcând să se prelingă pe obrazul fraged lacrima ce-i stăruia între pleoapele întredeschise. Un scurt vârtej mișcă într-o frenezie tăcută crengile brăduțului. Acele lui o atinseră, dar nu simți nici o înțepătură, deși simțurile îi erau exacerbate la maximum; o simți mai mult ca pe o caldă mângâiere, ocrotitoare. Aceeași senzație ca atunci, în noaptea cea mai tristă. . .

  A rămas toată noaptea lângă el, încercând să-l încălzească pierdută, cu trupul ei, învelindu-l ca pe un copil în crenguțele bradului plecat asupra stâncii și a ei. A ajuns a doua zi dimineața la cabană, ca o fantomă de gheață și zăpadă. Nu știa cine este și de unde vine. Vorbea cu iubitul ei imaginar și cu dragul ei brăduț care-l ocrotește. Au crezut că a înnebunit. Doar Doru, un vechi salvamontist, aflat în drum spre Cabana Omul, a înțeles că era în urma unui șoc puternic. A intuit din prima clipă că asistă, din nou, neputincios, la o dramă cu final parțial, pentru că o nouă dramă urma să înceapă pentru cea din fața lui când își va reveni. Au reușit să o determine să bea un ceai cald, cu vodcă. Nu puteau afla nimic concret de la ea. Nu mai ningea de câteva ore. Împreună cu Mihai și Emil, elevi din Sibiu veniți la schi, au plecat pe urmele fetei, sperând să afle ce s-a întâmplat; bănuia un accident.

  L-au găsit la o distanță de cca. o oră și jumătate de mers de la cabană; era pe stâncă, sprijinit de brăduț, cu două crengi ale acestuia petrecute protector pe umeri. Murise de mult; o rană la cap. Au recuperat apoi rucsacul lui din vale și pe cel al fetei de lângă stâncă. Au anunțat autoritățile pentru formalități iar ulterior l-au transportat direct la Bușteni, unde între timp a fost condusă și ea în stare de semiinconștirnță.

  Irina și-a revenit după 10 zile, la spital, la București, de unde era. Trecuse primul șoc. Devenea tot mai lucidă. Doru telefonase de mai multe ori la spital, inițial la Bușteni, unde o transportaseră prima dată, iar ulterior la București. Vorbise și cu ea. Îi mulțumise, dar nu ieșise din apatia generală, explicabilă în mare parte. Nu i-a cerut telefonul de acasă. După ce s-a externat, nu a mai căutat-o. O evitase conștient. Îi plăcea. Doctorul îl rugase să nu o facă; îi trezea amintiri tragice și exista riscul unei recidive, pe un fond psihic labil.

  În primăvară a văzut crucea metalică fixată pe stânca unde murise prietenul ei și florile proaspete lăsate acolo. S-a interesat și a aflat că, încă din luna martie, Irina se angajase la cabana Poiana Izvoarelor. Zilnic pierdea ore în șir la cruce, muncind noaptea, ca să recupereze timpul cât a lipsit; ceilalți o înțelegeau. Unii afirmau că începuse să-și revină. Se plimba mult, vorbea singură cu ierburile și cu copacii, dar avea în rest o judecată perfect rațională. Nu accepta prietenii mai strânse și respingea cu agresivitate eventualele insistențe

  Doru cobora de la Omul direct spre Poiana Izvoarelor, prin Brâna Caprelor. Se abătu din drum spre cruce, sperând în sinea lui să o întâlnească. Era acolo, fericită. Nu-l mai ținea minte cum arată. O umbră i-a trecut pe față când i-a spus cine este. Îl simțea, totuși, mai apropiat decât ceilalți; ca pe un frate, care i-a lipsit mereu. Agrea prezența lui. Discuțiile erau banale, despre vreme, munți, flori, ajungând la preocupări și pasiuni comune.

  Doru evitase să abordeze problema prezenței ei aici, deși era lucrul care îl intriga cel mai mult. Figura lui îngândurată nu-i scăpă Irinei.

  -Te văd reținut. Vrei să întrebi ceva și nu ști cum să începi, nu-i așa?

  -Ai sesizat, sau ai intuit corect. Nu știu dacă fac bine, dar aș dori să încerc să clarific două aspecte ce mă frământă mai de mult. . .

  Te rog. Nu-ți face reproșuri inutile. Mi-am revenit aproape complet din punct de vedere al. . . sănătății, termină ea după o scurtă ezitare.

  -Ai evitat cuvântul „psihic”, nu-i așa?

  -Da. După mine sunt perfect sănătoasă, dar alții mă privesc ca pe un om bolnav. Cred că nu este nici un impediment ca să mă întrebi ce vrei.

  -Se refera la ziua când ai venit la cabană. Eu am stat permanent cu tine. Aiurai, vorbeai cu cineva nevăzut. . .

  -Continuă te rog. Mă interesează și pe mine foarte mult, întrucât nu am decât amintiri vagi; mai mult senzații decât aspecte concrete.

  -Vorbeai cu „el”, sau mai precis povesteai ce ai vorbit cu „el”. Reveneai obsesiv asupra unui moment, pe care nu l-am înțeles, deși am încercat și atunci să o fac. . .

  -De ce mă ții în tensiune?

  -Trebuie să-mi aleg cuvintele, ca să mă pot face bine înțeles.

  -Ți-e frică să nu mă rănești?

  -Nu-i numai asta. Vreau să înțelegi și tu ce spun. Pentru liniștea ta sufletească, țin să te asigur că nu am discutat cu nimeni aceste probleme. Revin la obsesia ta. El murise. Am simțit întreaga ta durere și revoltă. Nu concepeai așa ceva și nu ai acceptat-o nici un moment. Continuai însă-reține continuai-și nu reluai, să relatezi discuțiile tale cu „el”, după moartea lui fizică. Se refereau la aspecte existente după decesul lui, pe care el nu le mai putea percepe și deci nici comenta cu tine.

  -Deci a fost real. O simțeam. Simțeam că am menținut contactul cu el după moartea lui fizică, dar toți mă considerau dezechilibrată și mă tratau ca atare. De ce nu mi-ai spus de atunci. M-ai fi ajutat mult. O! Cât de mult ași fi dorit să aud confirmarea ta atunci! Dar și acum mă bucur foarte mult.

  -Doctorii mi-au spus că îți face rău orice referire la noaptea aceea. Nici eu nu știu cum ai putut rezista.

  -Sunt convinsă că ei credeau că au dreptate, dar nu aveau.

  -Deci susții că ai „discutat” cu el ulterior. . .

  -Discutat nu este cuvântul potrivit, dacă te gândești că procesul avea loc doar la nivelul psihicului, al simțurilor.

  -Când ai început și cât a durat?

  -Nu știu. Nu-mi aduc aminte tot ce s-a întâmplat atunci exact. Ca să nu mă înțelegi greșit, îți precizez că după ce mi-am revenit la spital, am început să am acea senzație ciudată a unor amintiri trăite dar nu văzute de mine, acel sentiment clar că el nu a murit atunci și că am vorbit ulterior cu el. Îți dai seama cum mă simțeam? Eram în pragul nebuniei și nu aveam nici un element în sprijinul senzațiilor mele.

  -Cred că pot să-mi imaginez. După ce te-ai externat presupun că ai venit la mormântul lui. . .

  Da. De multe ori. Zile în șir am plâns pe piatra rece și am încercat să reiau un contact cât de mic cu el. M-am reântors la București și am studiat tot felul de lucrări de specialitate, dar rezultatele au fost nule.

  -Atunci te-ai gândit să revezi locul unde s-a petrecut totul, pentru ca ambianța să sensibilizeze funcțiile tale parapsihologice. . . Sau pentru. . . altceva?

  -Da, dar ce vrei să spui? se precipită ea cu o curiozitate nedisimulată. Ști ceva despre el și nu îmi spui?

  -Nu, nu știu nimic despre el, dar ți-am spus că vreau să clarific două lucruri. . . Primul: veridicitatea discuției tale cu el. Al doilea: Unele cuvinte „scăpate” de tineîn timp ce i te adresai lui; îl numeai „iubitul meu. . . ”și mai urma un cuvânt. Îți amintești care era acel cuvânt și de ce-l foloseai?

  -Nu, zise ea, parcă absentă, dar tensionată. Așa îi spuneam, dar foloseam numele lui. Nu mă ține pe jăratec. Care era acel cuvânt?

  -Nu știu dacă îți fac un bine sau un rău. . . Cuvântul era „brăduț”

  -Brăduț. . . ”iubitul meu brăduț”. . . Nu-mi amintesc. De ce „brăduț”?

  -M-am gândit mult la asta și pot face doar o supoziție. În noaptea aceea, tu nu ai stat cu el decât la stânca de aici, străjuită de acești doi brăduți dintr-o tulpină. Unul s-a rupt când a căzut el. Durerea omului a fost simultană cu durerea „fraților”; înfrățiți în moarte, cei doi au supraviețuit în cel rămas, cel denumit de tine. . . Asta-i tot. Cred că am înnebunit și eu.

  Irina tăcea. Ochii verzi priveau în gol.

  -Ce e cu tine, zise Doru speriat?

  -Nimic. Nimic. Ultima speranță. . .

  -Nu o lua chiar așa. Trebuie să fi realistă. Poate fi o aberație, o fantasmă.

  -Poate, dar poate fi și ultima speranță. Durerea are nevoie de speranță. Te rog, încearcă să-ți amintești tot ce am spus atunci. Este foarte important pentru mine. M-au tratat să fiu rațională, înăbușind subconștientul. . .

  Ea revenea mereu cu întrebări pentru noi detalii. Au rămas mult timp împreună.

  El a plecat.

  Ea a rămas.

  Nu au mai vorbit de atunci.

  

  -Ce cauți aici? Ce vrei?

  -Pe tine. Doar pe tine. Ți-am răspuns la întrebări. Este absurd să așterni zilnic flori moarte la piciorul unei cruci ruginite, pentru a menține vie o iubire dispărută.

  -Îți interzic...

  -Mi-ai tot interzis. M-am săturat de toată nebunia asta în care te complaci. Trebuie să te trezești. Dacă nu vrei, te voi obliga să înțelegi realitatea. Pricepe odată pentru totdeauna că el a murit, iar tu trăiești. M-ai respins mereu, deși am încercat să-ți arăt cât țin la tine.

  -Nu te amesteca în viața mea. Ai destule alte fete la dispoziție și după cum știu, nu ai avut niciodată rezerve în acest sens.

  -Da, dar la tine țin altfel.Ai devenit o obsesie, un scop în sine. Vei fi a mea, fie că vrei, fie că nu.

  Făcu un pas spre cea care, din instinct, se trase în spatele brăduțului, ca și cum acesta ar fi putut să o apere. Mâna îi atinse o creangă, care, scăpată ca dintr-un arc, se destinse într-o lovitură seacă peste fața lui Petre.

  -Blestemat-o! mârâi el și, cu fața aprinsă de durere și ură, apucă furios cu amândouă mâinile creanga verde și încercă să o frângă.

  -Nuuu! strigă ea, repezindu-se la el cu forța inconștientului.Îl izbi cu amândouă mâinile în piept, răsturnându-l. Dezechilibrat, acesta alunecă și se opri câțiva metri mai la vale, pe panta abruptă, în patru „labe”.Privi cu o ură sălbatecă la ea, scrâșnind din dinți.

  -Nu-mi vei scăpa. Puteai să mă omori, ticăloaso.

  Încercă să se ridice în picioare, dar panta prea mare îl readuse în poziția inițială. Începu să se cațere spre stîncă.

  Într-un reflex inconștient Irina o luă la fugă pe pantă, spre poteca mai largă, care ducea către marginea pădurii. Nu-i era atât teamă pentru ea, cât pentru brăduț.Ea se putea apăra, dar el nu. Atrăgea din reflex primejdia asupra ei, ca animalul care-și apără puiul, oferindu-se el drept pradă. O scurtă privire înapoi o convinse că Petre a uitat de brăduț și vine după ea. Era conștientă că nu putea ajunge pînă la cabană înainte să o prindă el, dar voia să fie cât mai departe de cel drag.

  A ajuns la potecă la câțiva metri de primii copaci. Nu a simțit vântul, dar a văzut zbaterea înfrigurată a brazilor. Un vuiet surd a străbătut coasta. S-a aplecat ca să poată trece pe sub crengile care, mișcate parcă de o pală de vînt, s-au ridicat ca aripile unei păsări uriașe, făcându-i loc. Petre era deja pe cărare și se apropia; îndepărta cu mâinile crengile care-și continuaseră mișcarea, aplecându-se până la pământ. Irina fugea în continuare; nu avea altă șansă decât cărarea. Abruptul din dreapta și stâncile ce se ridicau printre trunchiurile uriașe, doborâte de furtuni, din stânga, nu-i lăsau altă șansă. Alerga.

  Un scârțâit lugubru îi atrase privirea spre un brad imens, aproape uscat, aflat puțin mai în față, pe partea stângă a cărării. Cădea., cu rădăcinile mușcând din pământul negru, în timp ce crengile imense se zvârcoleau în aer, ca niște brațe uriașe, monstruoase, adevărate sulițe ucigătoare.

  Nu avea timp să treacă pe sub el înainte să cadă peste cărare, dar își continuă alergarea, într-un gest de sinucidere.

  Într-un zgomot infernal de crengi rupte, uriașul se opri aproape la orizontală, sprijinit de doi brazi vânjoși, care parcă-și uniseră crengile în acest scop. Ramuri uscate, rupte, cădeau ca o ploaie, dar hățișul periculos se oprise la cca 2 metri deasupra cărării, permițîndu-i ei să-și continue cursa, terorizată de violența și bestialitatea care putea zace în om.

  Petre văzuse de la mică distanță scena. O clipă îi fusese teamă că scapă „prada”, când Irina, după o scurtă ezitare se repezise spre copacul care cădea. O dorea vie, arzătoare, nu un cadavru inert. Nu forță ca să o ajungă imediat. Cunoștea bine drumul. Calculă să o ajungă la următoarea lizieră a pădurii, pentru a nu o determina să facă vre-un gest necugetat.

  Irina tocmai trecea, sufocată de oboseală, de un cot al cărării, când a întors capul să vadă ce se întâmpla. Într-o fulgerare, văzu poteca barată de trunchiul prăbușit peste strigătul de groază al celui ce fusese Petre.

  Legea nemiloasă a pădurii dăduse și executase verdictul.

  Bătrânul brad murea, cu ultimele rămășițe de viață pâlpâind în plăpândele lujere ale unor crenguțe încă verzi. Zdrobise în vrerea-i sinucigașă viața unui om, ca să apere o altă viață.

  Irina simțea asta; nu știa cum și de ce. O lacrimă-i încețoșă privirea. Cei doi brazi care sprijiniseră trunchiul uscat își aplecaseră crengile ca un ultim omagiu adus „bătrânului” și propriilor ramuri sacrificate, sfârtecate de căderea acestuia.

  Ea s-a apropiat înspăimântată, îndeajuns pentru a constata , fără dubii, că Petre nu supravițuise acelei dezlănțuiri furibunde, neânduplecate.

  Crenguțele verzi ale uriașului prăbușit palpitau într-un tremur ușor. Ea se apropie mai mult și, într-un gest inconștient, luă în mână vârfurile uneia și mângâie acele care se cuibărisertă în palma ei. Irina duse la buze ramura plăpândă și, cu un lung sărut, le mulțumi. Ca un copil răsfățat, râzgâiat, toate se destinseră și se aplecară, într-un ultim suspin.

  Ridică încet capul. O liniște absolută domnea în pădurea atât de neliniștită cu câteva clipe mai înainte, ca un tainic priveghi. Era o liniște care punea treptat stăpânire și pe ea. Se simțea ca un prunc ce adoarme la sânul mamei, după un vis agitat.

  O zvâcnire scurtă, simțită de ea ca o repulsie a gingașelor crenguțe pe care le lăsase libere, o făcu să tresară. Aplecată, le mângâie din nou, iar ele se ascunseră mai bine în micuța ei palmă. Se împotriveau unui suflu străin, cu ostilitatea neputinței.

  Senzația transmisă o percepea cu claritate; ceva le amaenința, iar acel ceva nu putea fi decât Petre. Ca și cum ar fi fost necesară o certitudine, cu o nouă zvâcnire, crenguțele se „stinseră”, într-un ultim, suprem sacrificiu, de autoexterminare, în fața imposibilității de a se opune unei evoluții nedorite.

  Irina privea trunchiul prăbușit și crengile martire plângând.

  Atenția i-a fost atrasă de lujerul prelung, cu scăpărări intense de verde închis, ce se încolăcea pe trunchiul zdrobit , printre ramurile frânte. Zbaterea lianei, cu o ultimă rădăcină înfiptă în pământ, îi confirmă suspiciunea. Ceva din Petre va supraviețui.

  Din nou nu se mai gândea la ea; ei nu mai putea să-i facă nimic. Durerea o săgetă în inimă. Ei nu, dar lui ? El era neajutorat, iar distanța nu era prea mare... Anii vor trece în defavoarea lui. Liana și descendenții ei vor trăi mai intens, cu posibilități mult mai mari de înmulțire și extindere. Ei nu-l vor ierta pe el. Acum, când vor avea și un „limbaj” comun, vor ști mulrt mai multe unul despre altul, iar el era defavorizat.

  Ea putea decide să distrugă liana și să-l salveze...Însemna însă să-l condamne la „neființă” pe Petre. Avea oare dreptul? Cum va trăi și gândi ulterior? Întrebările cădeau grele, ca păcatele nemărturisite. Gândurile i se învolburau...

  -Legea.... legea... ,auzea, sau simțea. A ucide ca să supraviețuiești, nu e crimă, e Legea ...Legea...

  -Nuuu...! izbucni strigătul ei cu disperarea neputinței.

  Se strecură printre ramurile uscate, sări peste trunchiul salvator și se îndreptă, cu un pas nesigur, spre crucea unde o aștepta brăduțul ei. Nu-l auzea în vuietul senzațiilor noi, intense.

  Pasul deveni mai sigur, sub impactul Deciziei...

  Doi turiști, plecați în d.a. aceleiași zile de la Mălăiești, s-au reântors și au adus vestea morții lui Petre. Ei au încercat să-l scoată de acolo, dar nu au reușit. Doru și alți doi salvamontiști din echipă, dotați cu toporiști și fierăstrău, s-au deplasat și l-au recuperat de acolo; L-au scos cu dificultate. Au degajat și poteca pentru a-l putea transporta la cabana Poiana Izvoarelor. Cu lovituri scurte de toporișcă Doru a tăiat în final o liană și ultima rădăcină care mai ținea trunchiul prăbușit, reușind, împreună cu ceilalți doi, să-l dea puțin la o parte din drum, ca să se poată trece.

  A doua zi au găsit trupul Irinei culcat cu capul pe un smoc de iarbă sub brăduț; era fără viață și fără vre-o urmă de rană. Zâmbea. Pe stâncă, după numele lui Laur, zgâriase: ...”și iubita”.

  Au ridicat-o cu grijă și au transportat-o la cabană.

  Doru a mai privit o dată în urmă, spre locul unde va aduce o cruce sculptată de el, cu grijă și iubire.

  Brăduțul se înălța deasupra stâncii în compania fratelui său rupt, uscat până atunci, dar pe trunchiul căruia se ivise peste noapte un mic ram de culoare verde, ca ochii cuiva, semn că viața a învins din nou.

  Tristețea i se citea pe față.

  -Rămâneți fericiți, murmură el.

  

  Localnicii au denumit locul „La crucea iubirii” și povestesc despre lăstarul verde, răsărit peste noapte din trunchiul rupt, uscat, al unuia din brazii îngemănați.Spun, dar mulți nu cred, că doar cei doi brăduți cunosc întreaga poveste, dar că nu o spun decît celor aleși și puri, celor ce-și pleacă duios capul pe stânca rece și uită puțin timp cine și ce sunt.

  

  George Rogoz


  Lacul “Lor-ei”

  Lacul se întindea majestuos pe valea largă de la poalele munților, pierzându-se în depărtare, printre muchiile stâncoase ale culmilor ce se prăbușeau în apa cristalină, cu irizații ciudate, aflată permanent într-o mișcare imprevizibilă; era feeric.Era ciudat. Îi plăcea, deși ar fi trebuit să-l urască; I-o răpise pe Ea, singura ființă care-l iubise și pe care o iubise cu o patimă greu de închipuit. Gândul la ea îi sfâșie din nou sufletul. Trecuse mai mult de un an de la ultima expediție aici, când avusese loc tragedia.

  Nu-și putea explica nici acum ce s-a întâmplat atunci. Ea era o înotătoare excelentă, iar Lacul, deși cu adâncimi imense în unele locuri, nu era agitat. O particularitate a lui o constituia faptul că era lipsit de orice formă de viață subacvatică. Nu era agitat preas mult nici pe vânturi puternice, datorită și unei densități crescute, inexplicabile a „apei”. Nici măcar plantele nu s-au putut adapta neobișnuitelor condiții.

  Ea plecase să facă unele analize ale apei și să înoate puțin; așa lăsase vorbă unui coleg. El urcase împreună cu alți doi membrii ai expediției pe munte. Spre seară, când s-au întors, el a plecat după ea; întârziase mai mult decât de obicei.

  Trusa și hainele ei se aflau pe mal, pe o stâncă plată, ce se prelungea câțiva metrii în apa ce nu depășea acolo mai mult de doi metrii adâncime. Ea nu se vedea pe lac.

  A strigat-o de nenumărate ori, fără nici un rezultat. Crezând că s-a îndepărtat prea mult, a pornit, pe malul stâncos, abrupt pe alocuri, să o caute. Nu a găsit-o. Îngrijorat, și-a anunțat colegii. Ore și ore în șir au căutat-o zadarnic de-a lungul malurilor, chiar și după lăsarea întunericului. Cu greu s-a lăsat dus de ceilalți; foarte greu. Era epuizat și aproape inconștient.

  Și-a revenit după aproape trei săptămâni de spitalizare; parțial. Nu putea uita și concepe că ea a dispărut. O mai căutaseră câteva zile, dar, resemnați, au trebuit să accepte situația. El nu-și revenea și trebuia dus cât mai repede la un spital. Au întrerupt expediția pentru a nu-l pierde și pe el.

  Ce greu au trecut lunile. A revenit cu următoarea expediție, pe care s-a străduit să o urgenteze cât a putut.

  Se uita la lac și, uimit, constată că toate neliniștile l-au părăsit brusc, lăsând în loc o stare de „ împăcare sufletească” greu de imaginat. Pe drum a fost la fel de tensionat. Doar Lacul i-a putut crea această deconectare totală. Parcă hipnotizat privea concentrat jocurile de lumini și culori ale undelor translucide. Lumina crepusculară accentua mirajul. Se așeză pe stâncă și atinse apa cu mâna. Straniu; parcă ar fi mângâiat-o pe ea și reciproc. Ezita să scoată mâna din apă, savurând senzațiile ciudate.

  -Înnebunesc… se auzi spunând cu glas tare.

  Intensitatea senzațiilor se accentuă când un val micuț se „urcă” pe mână, spre umăr. La rândul lui mângâie cu cealaltă mână micuțul val care nu mai revenise în apă, rămânând, sprijinit de alte unde, deasupra cotului său.

  -Înnebunesc, repetă. Ce se întâmplă cu mine? Dacă închid ochii o simt pe ea…

  -Ea…ea…,repetară mii de voci cristaline în mintea lui.

  Micuțul val căzuse și se cuibărise în palma care îl ajintase; parcă savura căldura mâinii sale tremurânde. Îl simțea ca pe un sân fraged de femeie; al ei…Aplecă ușor capul și-și lipi obrazul de el, stăpânindu-și cu greu tendința de a-l săruta, sau mai precis de a-i întoarce sărutul pe care-l simțise pe colțul buzelor sale uscate. Ea era acolo, nevăzută și neauzită, trăind doar prin simțurile lui…

  Un alt val se arcui, într-un prelung curcubeu de lumini și-l atinse ușor pe cel din palma lui; urmă apoi un altul și altul, într-o unduire lentă, continuă.

  Credea în continuare că visează, sau că are halucinații.

  Ca în adierea unui vânt ușor, undele se ridicau, se îmbrățișau și conturau silueta unei femei goale, a unicei femei care exista pentru el. Era ea, cu ochii ei verzi și părul căzut în valuri pe trupul translucid, fantomatic. Se aplecă deasupra apei și simți îmbrățișarea și sărutul ei plin de pasiune. Îi răspunse la fel și o strânse disperat în brațe, simțind cum o pierde în șirul de lacrimi ce se întorceau la mama lac.

  O auzise, sau își închipuise că o aude spunând:

  -Iubitul meu…

  Așa îi șoptea ea în clipele de tandrețe. El nu a putut scoate nici un sunet.

  -Așteaptă-mă…așteaptă-mă…repetase ea înainte de a dispare complet.

  -Unde…unde…strigă pierdut.

  I se părea, sau chiar auzea ceva...

  -Aici?…aici?…repetă el cu glas strangulat ce i se păruse că înțelege.

  Micuțul val, rămas incredibil pe mâna sa, își accentuă parcă strângerea, ca un răspuns:

  -Aici…aici…

  -Aici…acum…? vru el să se convingă.

  -Da…da…se neliniști micuța unduire.

  -Așteaptă…așteaptă…îl săgetă fiorul rece ce se zbătea să plece, sau să mai stea.

  Cu ochii în lacrimi se aplecă și sărută micuțul val, simțind fiorul unei despărțiri nedorite, dar și al așteptării nedefinite.

  A vrut să-l ia din nou în mână, dar el se prelinse încet și dispăru în uniformitatea undelor neliniștite.

  A luat un pumn de apă și s-a clătit pe față, ca pentru a se trezi. Efectul a fost invers; o mângâiere catifelată, care-i închise ochii, ca un sărut al despărțirii.

  Ud, s-a ridicat parcă fără voie pe stânca --- străjuia malul. S-a întins pe marginea ei, cu o mână atârnând deasupra apei. Dacă se apleca mai mult o putea atinge pe ea prin ea. Se juca apropiind și ridicând degetele, fără a le cufunda în apă, evitând câte un val care încerca să i le ude. Nu mai dorea un val; o dorea pe ea, din nou, chiar și pentru câteva secunde.

  „Lungi clepsidre ară timpul, nesfârșit de îndoielnic” îi reveniră în minte versurile nescrise, gândite cândva. Auzise sau doar simțise vocea…

  -Te voi aștepta…, strigă el deodată, ca și cum s-ar fi adresat luminii ce dispărea, în depărtări, după crestele întunecate.

  -Ta…ta…ta…răsunară ecourile reale și în mintea sa.

  -Iubita mea…iubita mea… repeta el într-una…

  Șocul momentelor trăite își făcu efectul cu întârziere, iar el și pierdu conștiința într-un ultim strigăt, ca o chemare adresată infinitului.

  Valurile se ridicau și coborau într-un dans aleatoriu, atingând mâna ce atârna inerta deasupra apei. Vroiau să-i spună ceva, sau poate îi spuneau.

  Era o poveste ciudată, incredibilă, frumoasă dacă nu ar fi fost tristă, tristă dacă nu ar fi fost optimistă, plină de speranțe dacă n-ar fi fost plină de durere: fericirea unuia prin nefericirea multora.

  Dacă el o înțelegea? Cu greu, căci ea suna, trunchiat, așa:

  A fost demult când s-a creat

  și-în văi de munți a existat…

  El a crescut prin cei ce sunt

  și s-a extins prin cei ce-s duși…

  Trăiește-n el și cel ce moare…

  și toți sunt unul în vâltoare…

  Te du, învață să revi

  e loc în timp și e momentul...

  Trăiește fără- exista....

  și cel ce lasă-n urmă gol…

  De ea va fi, ea va iubi…

  de voi veți fi, voi veți trăi…

  Și-a revenit târziu, odată cu lumina zorilor. Totul era confuz în mintea lui. Nivelul apei crescuse inexplicabil. Trebuia să se reântoarcă la bază, să-și ia echipamentul de campare. Erau cu siguranță îngrijorați, deși le spusese să nu-l aștepte, că poate rămâne „sus”. Acum dorea să revină și să stea cât se putea de mult pe malul lacului; ei vor înțelege.

  Poteca trecea printr-o viroagă mlăștinoasă, separată de lac printr-un pinten stâncos, nu prea înalt. Preocupat și neatent, nu a mai ocolit pe marginea ei și a tăiat-o de-a dreptul. A lunecat și a căzut, până la piept, în nămolul cleios. A încercat să iasă, dar a văzut că se scufundă și mai tare. Nu avea de ce să se apuce. Pe celălalt mal, la cca. 10 m era un copac aplecat peste apă, dar nu putea ajunge la el. A strigat de câteva ori, dar apoi a renunțat. Era singur și nimeni nu-l putea ajuta. Colegii erau departe, mult prea departe.

  Cei mai apropiați erau membrii unei mici comunități sălbatice, izolate, care locuiau pe o vale paralelă cu cea pe care urcase și urma să coboare acum el. Aceștia însă considerau lacul blestemat și-l ocoleau de la distanță, evitând să se abată prin zonă; cei ce o făcuseră, dispăruseră fără urmă, ca și ea. „Blestemat” spuneau ei și refuzau să pronunțe numele lacului, care ar fi adus nenorociri pe capul lor. Așa a rămas lacul cu denumirea de Lacul. Era conștient că nu putea avea nici o speranță legată de ei.

  A încercat totuși și mai strigă de câteva ori, dar efortul l-a făcu să se miște puțin și să se scufunde cu încă 3-4 cm.

  Nu se putea nici târâ, căci orice mișcare îl scufunda mai mult și-l condamna mai repede.

  „Ce moarte stupidă” s-a învinovățit singur.

  Se gândea mai mult acum la ea, în speranța de a o revedea în „visul treaz”, cum l-a considerat el. Ea îl va aștepta și el nu va mai reveni. Ar fi putut rămâne la lac și fără hrană o zi-două. Acum era prea târziu pentru regrete. O „simțea” pe ea cel mai aproape. O strigă instinctiv, deși își dădea seama că este inutil și că ea nu avea cum să vină, oricât de mult o dorea el. O chemă o ultimă dată, într-o speranță nesăbuită, inconștientă, vecină cu nebunia.

  Un zgomot nedefinit se auzi dinspre lac. Era ca și cum un val uriaș s-ar sparge de stânci. Venea dinspre pragul de cca.5 m înălțime ce despărțea mlaștina de lac.

  „Asta ar mai lipsi” s-a gândit el. ”Dacă este vre-un cutremur și trece apa de prag, nu mai am nici o șansă și mor înecat, sau struvit de stânci.”

  Cu groază a văzut cum un val uriaș s-a ridicat deasupra pragului și, într-un zgomot infernal de stânci sfărâmate, s-a prăbușit spre mlaștină. Apa, atât de blândă și catifelată cum și-o amintea el, era acum tulbure și furioasă, ca un infern dezlănțuit, la câțiva zeci de metri de el.

  Instinctiv a închis ochii, dorind să o mai vadă o dată, cu ochii minții, pe ea, înaintea impactului. Și-a amintiz-o clar pe cea din seara trecută, translucidă, splendidă...

  Câteva secunde și…

  „Acum”…

  Nimic…

  Se încordă și strânse pleoapele, așteptând viitura.

  Un zgomot de crengi rupte și plescăit de apă lovită sălbatec l-au făcut să deschidă ochii.

  Trunchiul prăbușit al copacului de pe mal se afla la câțiva metrii de el, dar unele dintre crengi erau aproape. Cu o mână, iar apoi și cu cealaltă, s-a agățat de ele cu disperarea înecatului. Forța disperării l-a ajutat să se smulgă din noroi și să se târască de-a lungul unei crengi mai groase spre trunchiul stabil.

  Ciudat, apa nu crescuse în zona unde se scufundase el, dar malul pe care se aflase copacul era rupt, prăbușit. De abia acum apa a început să crească și sub trunchiul salvator, pe care se odihnea, tremurând după efortul depus și tensiunea încercării. Fără prea mare greutate s-a târât pe trunchi, a escaladat rădăcinile imense smulse, sau rupte și a ajuns pe malul nu prea înalt, amenințat acum de creșterea apei.

  Cu gândul la miraculoasa sa salvare, cu apa crescând în spatele său, a urcat puțin pe mal, spre o potecă aproape invizibilă pentru un ochi neexersat, făcută probabil de animalele sălbatice în căutare de apă. A urmat-o. Poteca se abătea spre dreapta, spre un mic luminiș, mărginit de stânci înalte. Se gândea numai la ea și la salvarea lui incredibilă, când piciorul i-a călcat în gol. S-a rostogolit și s-a prăbușit câțiva metri, într-o cavernă stâncoasă.

  Durerea ascuțită din coate și din palme era întrecută doar de cea a piciorului stâng, rupt puțin mai sus de gleznă. Cunoștea durerea; o mai avusese o dată; tot stângul. Își blestemă neatenția. Într-un picior, sprijinit de perete, cercetă caverna în care căzuse. Pereții, aproape verticali, nu-i dădeau nici o șansă să-i escaladeze fără ajutor, chiar dacă ar fi fost sănătos.

  -Din lac în puț, mârâi el sarcastic; și la propriu și la figurat.

  Îi venea să se dea cu capul de pereți, pentru prostia lui, dar era prea târziu. Soarta nu ținea cu el. Parcă îl împiedica să plece de lângă lac. S-a gândit la valul și copacul salvator. Aici nu era nici un copac pe lângă stâncile din apropiere, care să cadă și să-l mai salveze o dată. A privit în jur, iar panica l-a cuprins treptat, agravată și de durerea tot mai puternică din picior. S-a așezat jos, pentru a mai calma puțin durerea și prntru a putea gândi limpede.

  Un susur s-a auziz de sus. Stropi de apă au început să cadă, urmați apoi de un întreg șuvoi.

  „Apa”, îl străfulgeră un gând. „Nu de copac, ci de apă am acum nevoie. Dacă este suficientă, ar putea umple caverna și aș putea ajunge la suprafață, unde mai am o șansă să mă salvez”.

  Simțea deja „îmbrățișarea” rece a apei care creștea continuu. Avea din nou senzația, sau se autosugestiona, că ea îl îmbrățișează, dar era o îmbrățișare tristă, resemnată, de rămas bun…

  Apa creștea încet. Se menținea cu ușurință la suprafață, de parcă altcineva l-ar fi susținut. Într-un freamăt nedeslușit de senzații, ca în transă, au trecut minute lungi. Nici nu și-a dat seama când a ajuns la buza stâncoasă de unde se prăbușise; apa o depășea deja cu câțiva cm. Creștea continuu, ridicându-se odată cu el și purtându-l spre următorul prag de stânci. Căldarea în care se afla permitea un acces mai ușor pe partea stângă, spre valea în care trăia micuța comunitate sălbatică.

  A privit în spate, spre locul unde a fost mlaștina. Nu se mai vedea nimic în afară de apă; apa care l-a salvat miraculos și a doua oară, dar care acum se pregătea să distrugă o întreagă comunitate. Nu mai simțea nimic aproape, dar nu putea uita „tristețea” îmbrățișării din grotă. Își simțea inima goală, sfâșiată, ca atunci când a pierdut-o...

  A reușit fără probleme să se cațere pe o stâncă, pe malul stâng și de acolo să se târască puțin mai sus. A estimat că în ritmul în care urca apa va mai dura câteva ore până să ajungă sus și să se reverse în canion. Îi plăcea să fie lângă ea; apa îi făcea bine la picior. Nu mai dorea să fugă.. Va urca și el pe măsură ce creștea și ea. Din nou o simțea aproape pe ea. Epuizat după efort și contactul prelungit cu apa, pierdea treptat contactul cu realitatea, în timp ce, un subconștient „activat” de ceva neștiut întregea, în mintea lui, o poveste tristă.

  Lacul era, într-un fel, viu. Asimila energie din materia vie vegetală și animală, inclusiv umană. De aceea nimic nu putea supraviețui distinct în el. Prin asimilare, prelua personalitățile celor digerați, într-o conștiință colectivă. Avea nevoie permanent de surse noi de energie. O ființă asimilată avea nevoie de energie de același tip, pentru a-și întări sau intensifica materializările temporare fantomatice.

  Conștiința colectivă nu avea nici un interes să stimuleze materializările personalizate, cum a fost cazul ei. Capacitatea ei energetică era limitată. De aceea nu a rezistat decât câteva secunde.

  Tot ea l-a salvat. Ea, cu unele prietene, au constituit valul uriaș. Totodată, pentru o nouă intervenție, a motivat și generat migrația spre alte spații vitale, fapt ce a presupus însă un consum energetic și mai mare. Ea a doborât copacul și l-a împins spre el; ea l-a ajutat și tot ea s-a epuizat urcând panta și coborând în caverna unde se prăbușise el. De aceea era tristă. Nu-l mai putea ajuta, sau vedea ulterior, fără noi rezerve bioenergetice umane. Unica soluție era comunitatea din defileu și o viitură care să „măture” totul din cale, până în valea următoare, unde urma să se restabilească unitatea lacului.

  Ea a vrutt, sau a fost „atrasă” de lac; nu știa precis. Oricum, acceptase. Îl dorește lângă ea.. Cei din vale nu aveau șansa opțiunii; vor fi distruși inevitabil....El...

  Își rvenea. Frânturi de idei se închegau în tăcere.

  Ea, el, satul... Pericolul...

  Se gândea că doar el ar putea să-i anunțe. ..

  Dar ce ar putea să le spună ca să-l creadă? Nimic. Chiar dacă va ajunge la ei îl vor considera nebun. Ar fi putut încerca dacă n-ar fi fost piciorul rupt.

  Dar ea, care se disipa tot mai mult? Va dispare poate pentru totdeauna. Nu suporta să o mai piardă odată.

  -Nuuu!... se auzii el, sau totul în jur stigând.

  Analiza intens variantă după variantă. Cădeau toate.

  Rămânea una singură, cea din prima poveste. Sensul ei era acum mai clar pentru el: sacrificiul. Dacă primele afirmații erau valabile, atunci trebuia să fie corectă și ultima, care se referea la ei...

  Ea nu mai putea reveni în lumea lui, deci rămânea o singură posibilitatea, care ținea acum numai de el. El nu știa însă cum să ptocedeze, dar ea da. Cum îi va comunica decizia lui și cum îl va sfătui ea să o facă? Tot nu știa. Ea nu putea fi departe de el, dar era prea epuizată pentru a încerca o nouă materializare. Nu-i nimic. Îl va „simți” și va ști că dorește să rămână cu ea, mai fericiți și mai puternici...

  De ce să fie un Lac al Groazei și nu unul al Iubirii? Nu le vor mai trebui noi materializări, iar Energia Colectivă le va fi arhisuficientă pentru a fi oricând și oriunde; împreună.

  -Împreunăăă… răsună strigătul lui peste culmi și văi.

  Un pas…doi…și Lacul Lor-ei a fost străfulgerat de un trup ce se disipa în tainice îmbrățișări și-n Iubire.

  

  Gheorghe Rogoz


  Groaza

  -clipele rătăcite se pierdeau în nepăsarea timpului îmbătrânit înainte de eternitate-

  D-zeu era îngrijorat din nou; mai mult decât îngrijorat, era îngrozit.

  De când crease omul avea numai probleme cu el. Îl concepuse după chipul și asemănarea Lui, cu mici „îmbunătățiri și rezerve„ bine-nțles. Se cunoștea pe sine destul de bine și nu credea că ar putea cineva, care nu era decât o „reflectare„ a Sa la scara unei minuscule planete, să-l facă să se gândească îngrijorat la viitor.

  Limitase capacitățile omului la strictul necesar pentru supraviețuire, dar, din superficialitate sau curiozitate –nu-Și mai amintea cu certitudine– nu-i îngrădise posibilitățile de autoperfecționare, care îi puteau permite un proces evolutiv sau involutiv, în aceeași măsură.

  La vremea respectivă nici nu se gândise la eventualele capacități de abstractizare ale creației Lui; odată „ruptă”de realitate, mintea omului devenea periculoasă.

  De când se știa, El putea absolut totul și asta l-a făcut să trateze mai puțin atent problema. Nu credea că „ceva” ar putea evolua spre puterea absolută, întrucât nici El nu a evoluat, ci a deținut-o de când se știa.

  De unde provenea pericolul ? Era oare un pericol real ? Îl putea concretiza omul ? Îl putea afecta pe El ? Putea oare să împiedice acest proces fără a-Și distruge creația? Încotro evoluau ei? Trebuia oare să se amestece din nou în treburile lor, încălcând decizia inițială de a nu mai interveni niciodată?

  Era interesat să vadă până unde vor putea ei ajunge fără nici un fel de ajutor.

  El, care putea totul, nu știa chiar totul; nu numai din viitor, dar nici din trecut. De exemplu nu știa nimic despre evoluția Lui și dacă așa ceva a existat sau nu. Timpul nu a existat pentru El? Știa că El l-a creat pentru oameni și infrastructura lor materială. El exista prin El Însuși și Totul prin El; o singură lege, un singur principiu, fără limite spațio-temporale.

  Iar omul, amărâta „adunătură” bioenergetică de altădată, degenerat în mare parte și cu multe facilități inițiale atrofiate în timp de tendințele lui spre comoditate și excese de diferite naturi, inclusiv sexuale –ceea ce nu a fost niciodată cazul Lui- deci omul devenise un potențial pericol pentru el; un pericol nu numai ca „noțiune” și „reprezentare”, dar și ca existență în inexistență, sub aspect material.

  Îi „orbise” cu viteza luminii pe care le-a impus-o ca limită superioară, imposibil de atins. Au depășit-o.

  Îi închisese într-un spațiu limitat de „infinit”, din care nu puteau ieși. Au trecut dincolo de granițele lui „zero” și „infinit”.

  I-a „înmormântat ” în „timp”, legându-le viața de clipe și ore. Le-au anihilat.

  I-a „legat” de „prezentul permanent”, de amintiri despre origini și evoluție. L-au rupt prin concepte despre viitorul prezent și trecut..

  „Colivia” de spațiu tridimensional, încuiată la rândul ei în „sfera timpului”, erau mai mult decât suficiente pentru o evoluție normală a lor.

  Nu le-au ajuns cele patru dimensiuni. Au făcut „pasul” periculos spre EL, intuind o altă „dimensiune”, unica, care le cuprindea pe toate celelalte. Nu au găsit-o încă, dar o pot face.

  Un „loc” cu o unică dimensiune, unde distanțele infinite și timpul infinit să fie „zero și simultane”. Un loc ”oriunde” și „oricând”, fără limite spațio-temporale.

  Au identificat locul. Este posibil să identifice și „calea”. De ce nu le-a inhibat de la origine accesul la ea. Nu va trece mult și-și vor da seama că Totul există, s-a petrecut și se petrece doar în „mintea” Lui. Vor materializa „calea Imaginației” și vor devenii proprii lor D-zei. Iar El nu va mai fi decât un simplu D-zeu printre alți D-zei; groaznic.

  

  George Rogoz


  Alt viitor

  Era deja târziu când a ajuns acasă. Își amintea cu precizie că doar o dată întârziase mai mult decât prevedeau Normele legale că este ora maximă de lucru și trebuie să treacă la repausul prelungit. Lider a încercat să evite încălcarea normelor, dar ședințele lungi și controversate le răpeau, în ultima perioadă, tot mai mult timp. Deși toți cei din conducerea Lumilor Noi Perpetue acceptaseră limitarea lor la termenele prestabilite, nu mai reușeau să respecte nici propriile lor decizii.

  Ca și alte milioane de milioane de locuitori, de pe mii de planete, Lider a intrat în casă neliniștit. Ușa s-a deschis automat, recunoscându-l și emițând binecunoscutul semnal-idee-senzație: „ce bine mă simt că revin acasă”. L-a „preluat” automat și s-a bine-dispus puțin.

  Regăsea totul așa cum știa, inclusiv cu micile schimbări pentru care-și dăduse pe parcursul zilei acceptul. Receptă stimuli de „este mai frumos acum și este mai atractiv și mai îmbietor”, dar sentimentele aferente se lăsau așteptate. Ceva îl preocupa mult prea intens și nu-i permitea să regăsească liniștea necesară savurării reântoarcerii acasă.

  Încercă să privească intens pereții, trecând în revistă diferite peisaje, care apăreau instantaneu; erau atât dintre cele care ofereau senzații de căldură și calm, cât și altele mai spectaculoase, turbulente; dar inutil.

  Nu știa ce vrea și asta-l tulbura enorm. Se plimbă câteva minute prin cele șase camere, fiecare înzestrată cu specificul unuia din cele șase simțuri umane, care-l primeau cu emisiile sentimentale specifice. Era ciudat că nu-l mai afectau cu nimic; le trata cu o detașare neobișnuită tipului său de persoană și, mai ales de Lider. Putea avea tot confortul din lume, dorit, cerut, sau visat, dar, din nou, inutil. Gândurile nu-i dădeau pace...

  Funcția îl obliga să cunoască tot ce se întâmpla cu subalternii săi. Știa că tot mai multe persoane , pe diverse trepte sociale, sau ierarhice, sufereau de aceeași „maladie-apatie”. Unii dintre ei erau prea afectați și incapabili să înțeleagă ceea-ce nu-și și nu se putea explica. Au început, ca urmare, „tratamente compensatorii”, mergând și până la a cere remodelări în domeniul conștiințelor, într-un sens pe care nu-l știau, dar sperând în ceva diferit și poate mai eficient.

  De unii dintrec ei se putea lipsi, dar de alții avea nevoie, așa că a acceptat și a dispus să se dea curs solicitărilor lor. Nu rezultatele, ci doar conștientizarea tratamentelor au avut unele efecte, minore, de calmare a spiritelor cuprinse și aprinse de incertitudini. El s-a convins rapid de asta; le-a permis apoi să facă tot ce doreau, căci tot inutil era. Avea și el un mic avantaj: mai scăpa de insistențele lor o mică perioadă. Din păcate, conștiinciozitatea lor nativă nu-i putea ține prea mult timp departe de treburile oficiale, specifice fiecăruia, așa că iar începea calvarul întrebărilor fără răspuns.

  Nu se simțea obosit, ca să doarmă, deși ar fi trebuit. Se întinse totuși în poziția clasică de odihnă, dar nu reuși să se deconecteze câtuși de puțin, deși canapeaua inteligentă își modela prin multiplii ei senzori tactili permanent forma, pentru a prelua cât mai uniform și mai agreabil greutatea corpului, brațelor, picioarelor și capului.

  Ultimele informații primite nu-i dădeau pace. Erau incredibile și neaștaptate, întrucât ei nu s-au mai obosit de mult timp să verifice situația pe multiplele planete populate. Neliniștea care-i cuprinsese pe toți, nu-l ocoleau nici pe el acum.

  Aproape o mie de ani au „luptat” cu Stăpânii, în cele mai diferite moduri posibile, ca să ajungă aici... Acum, când totul le aparținea, fără nici o rezervă, toți erau cuprinși și obsedați de o unică idee, pe care refuzau, dar nu puteau să nu o accepte. Clipa succesului deplin nu-i mai bucura, deși pe toate canalele mass-mediei mondiale și prin toți senzorii specifici invizibili se emiteau continuu semnale în acest sens, al deplinei satisfacții.

  -Am câștigat! Noi facem, noi controlăm și acum noi conducem totul!... strigau unii.

  -Numai și numai pentru noi!... completau alții.

  -Nu mai suntem subordonați niciunui interes străin de lumea noastră!... se consolau diverși.

  -Vom progresa și evolua numai prin și pentru noi ?!... murmurau alții increduli.

  -Poate informațiile sunt eronate...sperau destui, cu bună credință.

  Celor sceptici li se replica:

  -Am așteptat clipa și ea a sosit. Suntem unicii. Ce se întâmplă cu voi?...

  Vorbe și tăceri. Tăceri și vorbe...

  -Ce se întâmplă cu voi, cu noi?!...

  

  Panica se generaliza și cuprindea și cele mai tainice unghere ale creierelor tuturor, fără limită de vârstă, sau funcție.

  Treptat, toți, inclusiv Lider-ul, au fost copleșiți implacabil de o singură idee groaznică: cea a inutilității.

  În esența lor nu-și mai aveau rostu.

  În Cosmos murise ultimul Om.

  George Rogoz


  „U” de la Ură

  Totul a început de la o sticlă de palincă. Dacă nu ar fi fost plină, nu am fi prelungit discuția pe tema cumnatului meu, elev în clasa a X-a. De cca. un an, dintr-un elev model, acesta a devenit un potențial delincvent, cu accese ciudate de agresivitate și ură generalizată la adresa celor care îl sfătuiau de bine. Controalele medicale efectuate sub diverse motivări neutre, nu au reliefat nici o boală, simptomele neavând nimic de natură patologică. Acțiunile lui au culminat cu refuzul de a continua cursurile, cu argumentul că a studiat destul și că posedă suficiente cunoștințe pentru a se descurca în viață.

  Paul a solicitat detalierea unor aspecte, pentru a putea analiza situația mai obiectiv, neexcluzând probabil, că eu aș putea fi subiectiv. Rezultatul a fost același: concluziile mele erau corecte.

  I-am atras atenția și că, în peregrinările mele cu socrii, pe la diferite comisii și comitete, spitale și cabinete, am luat cunoștință de existența unui număr tot mai mare de asemenea cazuri, care afectau îndeosebi tinerii de până la 20 de ani. La prima vedere, eliminând aspectele specifice modificărilor temperamentale din perioada pubertății și a nonconformismului caracteristic adolescenței, rămâneau o serie de elemente greu de explicat logic sau biologic.

  Treptat, mi-am dat seama că Paul devenea obsedat de tematica tinerilor refractari. Nu am mai putut discuta nimic altceva cu el. Șef de colectiv la Centrul de Cercetări Naționale, era recunoscut ca un eminent specialist în ciberrobotică și sociologie și, nu în ultimul rând, în paleo-astronautică. Ne-am despărțit seara târziu.

  Ne-am revăzut după o săptămână. Părea mai obosit decât la ultima noastră întrevedere. În ochi avea însă o licărire ciudată, semn al unor intense frământări lăuntrice; părea îngrijorat, dar și mulțumit. Îl mai întâlnisem în astfel de perioade și eram ferm convins că nu se va lăsa mult rugat și o să-mi spună despre ce era vorba; în limitele datelor ce puteau fi făcute public, bine-nțeles.

  Mi-a transmis instantaneu o stare de îngrijorare, când a deschis discuția pronunțând numele cumnatului meu.

  -Dracul nu-i chiar așa de negru cu Dorin, încercă el parcă să mă consoleze. Devine transparent, câte o dată.

  -La ce te referi, că nu prea înțeleg? Asta-i în loc de „bună ziua”?

  -Ei, lasă protocolul.

  -Dacă tot ai intrat, intră; dacă tot te-ai tolănit în fotoliu, ia loc; dacă tot te-ai servit, ia ! Mormăi eu.

  -OK, OK ! Plimbă-te după „cârlionțata” aia bătrână că în asta nu ai nici pentru o gargară. Te lămuresc apoi, sau mai bine zis o să-ți explic, că tu cu „pricepătoarea”. . . Oricum, te avertizez că dacă încerci să publici ceva din ceea ce îți spun, o faci pe propriul tău risc; în cel mai fericit caz o să fi considerat doar nebun.

  -Te voi cita, așa că epitetul îți va reveni din plin. Și că tot veni vorba de plin, ține-o și pe asta, că am de gând să ascult și nu să fac potecă spre bar.

  -După câte te cunosc și mă cunoști, sunt convins că ți-ai dat seama că mă preocupă aspectele relatate de tine la ultima noastră discuție. Lucrez de mai mult timp la o problemă relativ asemănătoare. În ultima săptămână am dormit puțin. Am centralizat toate datele pe care le-am găsit la noi în țară și în alte cca. 50 de state. O primă concluzie, absurdă la prima vedere, a rezistat la verificări. Concluziile următoare sunt și mai ieșite din comun.

  -Mă faci curios. Pot să le cunosc ?

  -Nu încă. Dat fiind „originalitatea” lor, am inițiat o nouă fază de cercetări, pornind de la efecte spre cauzele posibile, logice sau mai puțin logice. Am rezultate parțiale.

  -Mă mai fierbi mult ?

  -Îți dai seama cum eram eu. După eliminări succesive, au rămas două soluții-cauze, cum vrei să le spui, care au, totuși, ceva comun : influență extraterestră.

  -Vrei să spui radiații, viruși sau civilizații. . .

  -Aici este dilema. Detalierea soluției posibile, optim-probabilistice, ar atesta forme inteligente de existență, sau viață, imateriale, probabil superioare nouă, care acționează indirect asupra noastră.

  -Deci nu intervenții directe, ci influențe, vrei să spui. . .

  -Nu, nu este vorba de fenomene telepatice generalizate, ci de prezența efectivă a acestora, nu fizică-materială, ci spirituală, eterică, dacă este să ne luăm după antici.

  -Doar nu vrei să cred că spiritul unei civilizații extraterestre se suprapune peste civilizația noastră. . . ?

  -Nu al unei civilizații, ci al unor indivizi disparați ai acesteia. Cele două variante sunt : trimiterea conștientă, organizată de „eterieni” așa le-am spus, de pe altă planetă, în scop de invazie sau de supraviețuire, respectiv, varianta doi, ”supraviețuirea” unor câmpuri eterice individualizate în cosmos, după dispariția planetei respective, în zona străbătută acum de sistemul nostru solar. În acest ultim caz, ar putea fi o suprapunere sau interferență a orbitelor, în condițiile unei memorii energetice galactice remanente.

  -Nu ai cum să fi sigur. . .

  -Sunt unicele rămase. Le-am revăzut de câteva ori. Prima variantă ar putea fi eliminată ținând cont de evoluția vieții pe pământ și a creșterii treptate, nu brusc, a agresivității, în intervale mari de timp, cu un grad de difuzie relativ mic, raportat la întreaga populație.

  -Ați analizat chiar toate cauzele terriene ale agresivității individului ?

  -Da, inclusiv comparativ cu regnul animal. Am ținut cont și de aspectele de adaptabilitate, influența mediului, ereditatea, trăsături genetice patologice, psihologie socială, sugestionare audio-vizuală, fenomene telepatice inconștiente, etc. Toate explică numai cazurile individuale sau de grup limitat, dar nu fenomenul generalizat.

  -Mai rămân stimulenții artificiali ai agresivității și urii; nu mă refer la cei speciali, militari, ci la cei ușor accesibili, cum ar fi alcoolul și drogurile.

  -Te asigur că le-am avut în atenție. Cercetările au reliefat un aspect inedit, pe care și tu îl cunoști, dar căruia nu i-ai acordat atenția necesară : ambele-agresivitatea și ura-sunt neraționale și antiumane. Ca urmare, ele nu au o bază natural-evolutivă. În natură nici o plantă sau ființă, inferior sau superior organizată, nu acceptă ceva ce o distruge; nu mă refer la sacrificiile, genetic comandate, ale părinților pentru supraviețuirea descendenților, fenomen întâlnit mai ales în regnul animal, care este cu totul altceva.

  -Convingerea ta ar fi deci. . .

  -Intervenții eterice neorganizate, individuale, aleatoare, cu scop de supraviețuire și nu de cotropire. Transmutația este facilitată de o intensificare a câmpului bioenergetic uman în anumite circumstanțe, în special în perioada de creștere a adolescenților, când au loc și schimbări radicale de personalitate. Perioadele îndelungate de conservare a etericilor, le-au diminuat potențialul de implantare. Ca urmare, influențele lor asupra noului organism accesat pot fi diferite, mai reduse, sau mai intense, dominante. Mai rău este faptul că datele stabilite atestă o creștere a sensibilității noilor duo-organisme, ca să le spunem așa, față de câmpurile eterice, sensibilitate transmisă ereditar.

  -Asta ar însemna o extindere a numărului persoanelor atinse de această maladie. . .

  -Nu este o boală. . .

  -Dă-mi voie să o numesc astfel. Deci ar însemna o evoluție spre agresivitate atât a populației actuale, cât mai ales a urmașilor celor atinși de ea.

  -Din păcate nu te pot contrazice. Realitatea confirmă acest lucru. În ultimele sute de ani am avut doar câteva zeci de secunde de pace, în condițiile în care nu am ținut cont de violența nerăzboinică, curentă, din familie și societate.

  -Formele acestea duale, au ca latură distinctă doar agresivitatea deschisă. ?

  -Nu numai. Ele îmbracă și aspectul agresivității latente, dominate parțial sau cvasi-total de personalitatea umană, sau chiar a individului eteric. Cercetările în acest sens sunt la început. Privind retroactiv și analizând numeroasele cazuri de genii inexplicabile din istoria omenirii, rezultă și o posibilă latură pozitivă a interferențelor eterice; aceasta denotă că ei au avut un nivel de dezvoltare superior nouă, că au avut și savanți, dar și indivizi simpli, poate mai bine adaptați selecției naturale.

  -Înseamnă că evoluția civilizației noastre este compromisă, dacă se confirmă ipoteza ta că ne deplasăm pe o orbită similară, sau apropiată de cea a planetei eterienilor.

  -Într-un fel înclin să-ți dau dreptate. Verificările au reliefat o exacerbare a fenomenului în ultima perioadă. Se estimează un maxim în următorii ani. Dacă nu se intervine la timp, omenirea vă merge pe panta autodistrugerii. Capacitatea ei de supraviețuire este mult mai redusă decât a eterienilor. Treptat, prin „reâncarnări” succesive, ei vor crea o lume tot mai „pură” eteric, oamenii urmând a fi folosiți doar ca materie primă biologică de ei.

  -Dar ce se poate face pentru neutralizarea lor ?

  -Asta studiem acum. Trebuie să aibă un punct nevralgic. Nu-l cunoaștem încă, dar îl vom găsi; trebuie. Avem în vedere afinitatea lor pentru adolescenții în creștere rapidă și sistemul transmutațiilor individuale, treptate și nu în masă.

  -Sunt o formă de energie în final. Pe această linie nu se poate acționa ? Ruperea legăturilor ce-i mențin ca entitate eterică, sau creșterea ponderii personalității umane în corpul dual.

  -Ultima prezintă unele riscuri, dar este o idee interesantă, deși are un caracter individual și nu general, la prima analiză.

  -Nu mi-ai spus dacă eterienii vizează și animalele.

  -În cazuri foarte rare, nesemnificative prin gradul actual de periculozitate.

  -Actual, ai spus bine. Dar în perspectivă, dacă omul se va opune sau nu va mai fi la fel de disponibil ?

  -OK. Voi lua în calcul aspectul și-l voi extrapola pe scara evolutivă.

  -Trebuie să o faceți și în celelalte variante. Nu ști încă clar ce vor. Supraviețuire ? Găseau poate și alte soluții mai pașnice dacă intrau în contact direct cu noi. Supremație ? Încep să o aibă. Cotropire și înlocuire ? Este pericolul major. Alte înte întrebări ? Unde se află și cum se deplasează ? Ce masă sau prag energetic au ?

  -Facem o listă cu tot ceea ce ar putea prezenta utilitate pentru noi analize și decizii intermediare. Trec mâine să o iau și pe a ta, dacă ești de acord să o faci; sau și mai bine, te aștept la Centru la ora 14, 00.

  -De acord. Lasă autorizația la poartă.

  -Îl iei și pe fiul tău ?

  -Nu. Poate pe altcineva. Te sun dacă este cazul.

  -În ordine. Vă aștept. Să-mi termin întâi paharul. . .

  

  Interlocutorul meu făcu o pauză, savurând gin-tonicul în care cuburile de ghiață abia se mai vedeau. Era un bărbat de cca. 45 de ani, frumos, suplu, cu fața prelungă, ochii verzi și părul grisonat.

  -Cam astfel a decurs prima fază, d-le Robert, i-am spus.

  -Interesant, foarte interesant, deși este la limita SF. Nu văd încă prea clar motivele pentru care ați apelat la mine. Cert este că nu ați venit în problema copilului. . .

  -Așa este. Nu v-am spus încă tot.

  -Vă ascult.

  -În după-amiaza zilei următoare ne-am deplasat la Centru. Îl sunasem anterior pe Paul. Eram însoțit de prof. Dinu P. , la care apelasem anterior în problema cumnatului meu, căruia i-am expus pe scurt problema. Deși sceptic, acceptase să mă însoțească.

  -Îl cunosc foarte bine. Am conlucrat într-un caz. Este o somitate în domeniul psihiatric, ca să nu mai vorbim de realizările lui în cel telepatic. Dar vă rog să continuați.

  -Nu am avut probleme să intrăm. Permisele ne așteptau la poartă. Știți, sunt de genul celor care îți indică traseul obligatoriu de urmat, orice deviere fiind imediat sesizată.

  -Pentru un control mai bun al vizitatorilor, probabil.

  -Paul ne aștepta. Părea mult mai obosit. Ochii lui nu mai aveau aceeași sclipire entuziastă, care trăda cercetătorul neobosit din el. Era blazat și a evitat să ne comunice ultimele rezultate și concluzii; motiva că nu avea nimic cert.

  -Vi s-a părut resemnat ?

  -Da, chiar s-a exprimat că aceste cercetări nu mai au rost. Regretă că s-a înfierbântat prea mult în discuția cu mine. A crezut că este ceva senzațional, dar se pare că s-a înșelat. Rezultatele ultime nu-i confirmă nici una din ipotezele inițiale.

  -Și nu ați insistat ?

  -Am încercat cu prof. Dinu să aflăm detalii, dar fără succes. Am încercat să-i ridicăm moralul, dar inutil. I-am sugerat noi direcții de verificare, dar le-a eliminat punct cu punct, fără a încerca să le ia în calcul pentru aprofundare; se eschiva permanent. Sperasem că va găsi o soluție miraculoasă, care să fie utilă și în cazul cumnatului meu. Vă dați seama cât de deziluzionați am plecat.

  -A propus să vă mai revadă ?

  -Cine ? Paul ? Nu.

  -Nu cunosc prea bine psihologia cercetătorilor, dar ar fi putut să fie o reacție normală. . .

  -Nu, nu în cazul lui.

  -Profesorul ce a spus ?

  -Aici este problema. Am venit la dvs. la sugestia lui. Își cere scuze că nu a putut veni acum, dar este sigur că îl veți vizita după ce veți afla despre ce este vorba. La plecare, profesorul m-a întrebat dacă Paul mi se pare schimbat. I-am expus toate constatările mele și detalii privind cele discutate anterior cu Paul. Profesorul părea surescitat și tot mormăia” da, e posibil. . da. . . da, ”pentru ca apoi să întrebe dintr-o dată :

  -Nu ai găsit nimic ciudat la el ?

  -Ciudat ? Nu, i-am răspuns. Adică nu chiar nimic. Nu fizic, ci moral; o senzație că parcă nu ar fi fost cel de ieri.

  -Vezi !? Și tu ai sesizat. Ști că sunt un relativ bun specialist în parapsihologie. Refuzul lui de a discuta o problemă pentru care chiar el te-a invitat, mi s-a părut curios. Nu avea nici motive să se teamă de prezența mea, despre care îl informasei de ieri. Ca urmare, mi-am permis o mică investigație „psi”, pentru a stabili un eventual contact telepatic cu el. Crezi că am reușit ?

  I-am răspuns că personalitatea puternică a prietenului meu ar fi putut facilita un asemenea contact, dacă dorea, dar răspunsul profesorului a fost surprinzător.

  -Nu, nu am putut. M-am lovit de o altă voință, care refuza orice contact și care se interpunea între mine și el. Nu putea fi a ta, care erai interesat în dialogul cu el. Altceva, sau altcineva, era la originea acesteia. Refuzurile erau exprimate în idei clare, stereotipe. Nu am reușit să trec dincolo de ea. Personalitatea lui Paul era total subordonată uneia mai puternice.

  Am rămas perplex. Am discutat mult cu prof. Pe această temă, făcând supoziții peste supoziții. Atunci și-a adus aminte de dvs. ”maestrul supozițiilor logice și ilogice aparent, al concluziilor semi-raționale și al soluțiilor finale”, cum s-a exprimat. Mi-a precizat că este suficientă această caracterizare, să nu v-o spun ca să „nu v-o luați în cap”, dar să apelez fără rezerve la dvs. Asta-i tot.

  -Da, este stilul lui. Situația pare ciudată, deși nu complet irațională. Unele lucruri se leagă. O întrebare esențială: de ce au acționat direct asupra lui? Vârsta lui îl făcea mult mai puțin receptiv la mutații eteriene. Dvs., prin ruda respectivă erați mult mai accesibil. De ce el. Lanțul faptelor a fost : acțiune-ei; sesizare-dvs.; cercetări-Paul; acțiune-Ei, asupra lui Paul. Deci nu dvs. ci el prezenta un pericol iminent sau potențial. În ce situație credeți că ar fi putut fi el periculos pentru ei ?

  -Dacă obținea confirmarea semnalărilor. . .

  -Doar? Cine și în cât timp l-ar fi crezut? Ce ar fi putut face? Pericolul iminent derivă din altceva. Ce căuta el în afară de confirmare ?

  -Soluția, modalitatea de contracarare. Asta este. A găsit-o, sau era pe drumul cel bun.

  -De unde știau ei acest lucru ?

  -. . . . ?

  -Poate a intrat în contact cu ei în acest proces, nu credeți ? Și atunci au acționat direct, chiar el facilitându-le intervenția.

  -Cred că aveți dreptate.Energia lor individuală era prea slabă, comparativ cu personalitatea lui.

  -Ceea ce înseamnă că nu a fost vorba despre o energie individuală, ci colectivă. Prin sacrificiul voluntar al unora dintre ei, se putea crea o rezervă energetică, probabil. Asta îi face și mai periculoși. Profesorul ar putea să ne dea detalii în acest sens. Știa că voi ajunge aici și îl vom contacta din nou. Avem nevoie de cunoștințele lui teoretice, dar mai ales cele cu aplicabilitate practică.

  -Înțeleg că vă gândiți la ceva concret ?

  -Concret este prea mult spus. Să spunem „țeluri” spre care tindem. Cum le vom realiza, vom analiza cu prof.

  -Pot să aflu și eu despre ce este vorba ?

  -Desigur. Oricum le discutam cu dvs. Mă gândesc totuși la variantele cu eficiență crescută, mai ușor și mai rapid de aplicat. Una din ele este cea a unui contact direct, peste voința care-l subordonează, cu Paul. Nu vreau un simplu contact fizic, ci unul în care să putem afla de la el, direct, ce s-a întâmplat și eventual ce soluție a încercat să aplice. Am evita astfel pierderi inutile de timp verificând diverse supoziții. Personalitatea duală, eterică, din Paul nu poate fi îndepărtată; nu merită să pierdem timpul în acest sens; este cert. Nu ne rămâne decât soluția intensificării personalității lui Paul, până la un nivel la care să se poată realiza comunicarea cu noi. Nivelul necesar unei comunicări verbale sau scrise este prea ridicat. Vom apela atunci la subconștient, prin intermediul profesorului; sper că va accepta, deși va fi poate periculos.

  -De ce credeți acest lucru ?

  -Există un risc previzibil și unul potențial. Intervenția noastră asupra lui Paul trebuie realizată fără a trezi nici cea mai mică suspiciune formei eterice duale. În caz contrar, aceasta, individual sau cu sprijin eteric terț, poate anihila imediat orice ingerință din partea noastră, acționând atât asupra lui Paul, cât și a Profesorului; iar noi doi nu îi vom putea ajuta cu nimic atunci. Știu, s-ar putea apela la mai mulți telepați, dar ar crește foarte mult riscul deconspirării intențiilor noastre față de eterieni. Nu știm exact ce stăpânesc, dacă și cum comunică între ei, etc. Totodată, prezența unor persoane străine i-ar trezi suspiciuni dualului Paul. Pe profesor și pe dvs. vă cunoaște, v-a acceptat o dată, nu l-ați pus în pericol și vă va mai accepta o dată. Și el este probabil interesat să afle dacă ați renunțat sau nu la investigații și în ce măsură vă poate influența.

  -Pare logic. Deci voi acționa doar eu și profesorul ?

  -Da, fiecare în alt mod, dar în același scop.

  -Rolul profesorului l-am înțeles, dar al meu ? Ce trebuie să fac ?

  -Mai întâi am nevoie de unele date despre Paul. Mă interesează tot ce ține de personalitatea lui, vicii, trăsături dominante de caracter, sau orice aspect care ar putea stimula, sau determina anumite reacții strict personale la Paul. Vom discuta apoi cu profesorul ce trăsături sunt mai sensibile și deci mai vulnerabile. Din experiența mea, eu aș miza pe lezarea orgoliului sau enervarea lui până la limita mâniei și agresivității, folosind argumente false sau acuzații nereale. În acest sens încercați să vă aduceți aminte ce l-a enervat cel mai mult în ultima perioadă; cu cât evenimentul este mai recent, cu atât mai puternic este impregnat în subconștientul lui.

  -Cred că știu ce vă trebuie. Numai când îi pronunțam numele Paul sărea în sus. S-a întâmplat în urmă cu vre-o două săptămâni. Paul lucra de câteva luni la un studiu privind hibrizii unei plante care să asimileze componenții siliciului ca pe cei ai carbonului. Obținuse unele rezultate ce deschidea noi căi de cercetare și era încântat. Într-o noapte, lotul de plante a dispărut fără urmă. Cercetările nu au scos nimic la iveală. Paul era distrus. Culmea, după câteva zile, la Congres, Ranghel, cercetător la Complexul de Sud, a susținut o dizertație cu rezultatele dispărute de la Paul, cu mici nuanțe de interpretare. Paul a făcut un scandal monstru dar nu putea proba nimic. Cazul nu s-a clarificat încă. O echipă de specialiști continuă verificările. Paul mizează și pe registrele în care notase datele privind evoluția diverselor loturi de hibrizi, în baza cărora a reluat procedura de obținere, din nou, a hibrizilor. Va fi suficient să-i comunic că au dispărut și registrele sau că zoți cei din comisie au stabili că Ranghel are dreptate. N-ași vrea să fiți de față la izbucnirea lui.

  -Cred că ați găsit varianta cea mai bună. Vor interpreta ura și agresivitatea lui Paul ca o reacție a intervenției lor, când, de fapt, ele vor ține strict de personalitatea acestuia. Să vedem ce va spune și profesorul. Totul trebuie dozat cum se cuvine. Izbucnirea lui nu trebuie să-i blocheze capacitatea de dialog pe problema care ne interesează. Ar fi timpul să-i facem o vizită. Avem cristalizate câteva idei.

  

  Profesorul a ținut să sărbătorească evenimentul. La TV tocmai se terminase primul episod din serialul „Eterienii”, o invazie extraterestră în curs de derulare. Paul era în vervă. Identificase alte două direcții de cercetare inedite și-l terminase pe profesor cu detaliile obținute sau pe care spera să le stabilească. Eu mă întrețineam cu Robert, care făcu un gest spre cei doi.

  -Uită-te la Paul. Este cu totul alt om. N-au trecut nici trei săptămâni și s-a obișnuit cu ideea dualismului personalității sale, acum când a sa este dominantă; profită din plin de calitățile și performanțele celorlalți. Remarci că a devenit puțin mai agresiv în limbaj ? Sper să nu facă excese în acest sens, că devine obositor pentru interlocutori.

  -Când te gândești ce emoții am avut. Profesorul s-a descurcat minunat; putea ajunge un bun actor.

  -Și dvs. la fel. Ne-a ajutat și Paul. Chiar dacă nu putea, spera în ajutorul nostru și a profitat imediat de el. Când și-a întrerupt brusc înjurăturile la adresa lui Ranghel am crezut că totul a eșuat. Profesorul l-a contactat și a recepționat imediat mesajul lui. Cum suna?: „se confirmă. Soluția este un baraj psi realizat prin conștientizarea în masă, pe tot globul, a intervenției lor; necesar publicitate intensă în toate mijloacele de comunicare în masă”. Profesorul s-a orientat rapid; a repetat mesajul cu voce tare, conștientizându-ne pe noi și limitând, astfel, posibilitatea de reacție a dualului eteric.

  -Paul a preferat să nu riște și a transmis mesajul telepatic. Dacă nu i se confirma recepția, cred că o făcea și verbal sau în scris până la urmă. L-a ținut câteva minute bune enervarea.

  -Am obținut soluția în câteva secunde, dar am alergat zile în șir să putem să o punem în practică. Toți ne-am pus renumele în joc, cu riscurile de rigoare. Chiar dacă unii au acceptat ideea, nu toți sunt ferm convinși de gravitatea ei. Vom mai avea mult de muncit, dar ghiața a fost spartă, iar bolovanul avalanșei a fost urnit.

  -Noroc cu presa și televiziunea, care au văzut un subiect senzațional, cu audiență la public și s-au repezit care mai de care să-l exploateze. Nici nu visam așa ceva.

  -Efectul imediat este că, cel puțin o perioadă, invazia eterică a fost oprită. Au rămas încă multe semne de întrebare; s-ar putea ajunge la o umanitate imună. . .

  -Ar fi prea mult. Am rămâne noi ziariștii și psihologii fără ocupație.

  -Nu-i nimic. Dacă se va realiza acest deziderat, vă întrețin eu, din pensia viitoare.

  -Mulțumesc pentru amabilitate. Totuși, ca să nu dormiți liniștit la noapte, visând la ziariștii șomeri, vă ridic o problemă, o întrebare retorică, să spunem. Dacă nu se confirma existența eterienilor, cu trăsăturile specifice rasei lor, rămâneați cu convingerea, unică, potrivit căreia oamenii sunt rai și agresivi prin însăși firea lor. Dar dacă ei, eterienii, suntem tot noi, nu cei de acum, ci cei care vom fi peste câteva sute sau mii de ani, reântorși în timp să-și regăsească strămoșii. . .

  -Este o idee care nu vă va lăsa sigur să dormiți liniștit; pe mine da, dar nu vă spun de ce. Raționamentul nu este chiar așa de complicat, dacă analizați esențialul și nu sutele de variante posibile, cum probabil veți face.

  Ne-am umplut paharele și am ciocnit, cu toții, pentru umanitate, așa cum este ea.

  Nonșalant, Robert, ca și cum ar fi comunicat că afară plouă, ni se adresă :

  -Oare există o modalitate mai eficientă, de a atenționa și sensibiliza omenirea asupra propriei agresivități, decât cea privind eterienii, în eventualitatea că aceștia nu există ?!

  

  George G. Rogoz


  Povestea Vieții

  Toți știu că viața există. Zilnic vorbesc despre ea. Niciodată nu au fost însă interesați și de ce crede ea despre

  noi.

  Îîntr-o zi, o surată Viață, pentru că sunt infinit de multe surate, s-a întins la soare, așa, mult, de plăcere și de lehamite, pe o stâncă, sus la munte.

  -Oare de ce plec eu, mereu, de la munte, de sus în jos? cugetă ea.

  Bine, putem considera că s-a întins, cu aceeași lehamite, și jos, pe vale, sau la mare, pe plajă. Să facem un compromis: era la munte și la soare.

  -Da de ce nu și în casă, la căldură? poate întreba cineva.

  -Fiindcă nu vreau încă să mă leg direct de oameni, e bine? Deci povestesc și eu ce am auzit când am tras discret puțin urechea.

  Așadar, cum spuneam, o Viațaă, plictisită și resemnată -nu spun ce viață era- se uită la surata ei, din mușchiul de pe stâncă și-i spuse:

  -Mă uit de o grămadă de timp la tine și nu pot să înțeleg cum te complaci în mediocritatea asta.

  -Asta mi-e menirea. Fiecare facem ce ne e dat și ce putem.

  -Da, dar să zaci așa, în mușchiul ăsta, fără să faci nimic, fără perspectivă, fără viitor…Nu știu cum poți răbda.

  -Dar nu mă deranjează de loc.

  -Cum? Toată perioada în același loc? Doar dacă îți dă vântul câte una te mai miști de aici; sau când te rupe apa. Nu te înțeleg cum supraviețuiești.

  -Fac spori si-i trimit pe vânt; călătorim împreună.

  -Unde vrea el să te ducă. Și hop, iar zaci pe un pietroi ca ăsta, pe aici pe sus.

  -Da, dar uneori mă duce și la vale…

  -Da? Și cât poți coborâ? Și ce faci acolo? Stai și zaci. Te usuci și te muți în alții care zac și mor. Îmi vine să-mi iau viața numai când mă gândesc ce viață anostă poți să duci.

  -Da, dar suntem mulți și ne distrăm împreună.

  -Zgâindu-vă unii la altii, că altceva nu văd ce puteți face. Nici să vă atingeți nu puteți; decât cei care sunteți unul langă altul. Trăiți ca niște sălbatici, singuri între vecini; aceeași mereu.

  -Dar mie imi place; și lor la fel.

  -Cine se aseamănă se adună. Chiar nu vrei mai mult?

  -De ce? Îmi place, e comod, nu am responsabilități, totul este simplu, nu mă complic. De ce să-mi fac probleme?

  -Dar tu ești totuși o Viață. Viața ar trebui să fie cel mai frumos lucru. Cel puțin așa am moștenit de la origini. Tu nu esti Viață; ești un surogat. Dacă toate Viețile ar fi ca tine, ce ne-am face?

  -Fiecare este cum este. Ce te bagi tu pe firea mea?! De mine măcar nu profită nimeni…

  -Ce vrei să insinuezi?

  -Nimic anume. Uită-te la surata noastră Iarba. Crezi că-i mai bună?

  -Oricum este mai mlădioasă și-i peste tot.

  -Da, dar ai vazut câți profită de ea? Viața din diverse păsări și animale o exploatează permanent; nu are decât rareori odihnă. Și asta nu este exploatarea Vieții de către Viață? Este corect?

  -Păi, eu știu? Pare mai mult supraviețuire, evoluție…

  -Pentru unii. Unde vezi tu evoluțe? Ce Viață Oaie ai văzut tu mai frumoasă decât Viața Iarbă? Este mătăsoasă, prietenoasă, dă culoare pamântului și-i hrănește și pe alții. Dar Viața Oaie? Nimic. Una distruge mii și mii de fire; este corect?

  -La prima vedere nu. Dar și Oaia, fără viață, folosește altora. Uite, surata OM o îngrijește pe surata Oaie.

  -Distrugând și alte surate; nu le mai enumăr.

  -Dar altfel surata Oaie nu ar putea exista.

  -De ce să existe ceva care să distrugă altceva? Mai bine să ramană primul Ceva.

  -Dar și surata Om trăiește de pe urma suratei Oi. Viața ține viața; altfel nu ar putea exista.

  -De ce nu. Să asimileze ca noi, din pământ și din aer, dacă e cazul.

  -Da, dar ar rămane involuată ca tine; ea este mult mai evoluată.

  -EVOLUATA IN CE ? ÎN A DISTRUGE ALTE SURATE? Cui folosește Viața Om? Pe cine hrănește ea? Ce viață nouă crează ea? Îți spun eu: Nimic, cu N mare. Nu numai că distruge alte surate, dar distruge chiar și Viața lor.

  -Tu de unde sti? De ce să te cred? Povești.

  -Am auzit, am văzut, am simțit. Ai uitat că Viețile Ciobani vin deseori și dorm pe mine? Ele îmi tot povestesc ce persecutate sunt și ce calvar trăiesc. Închipuie-ți, să distrugă tot timpul și să nu creeze niciodată nimic.

  -Totuși Viața Om creaza tot felul de lucruri.

  -Da, dar nu viață. Ei o distrug.

  -Te repeți.

  -Ce dacă. Este purul adevăr.

  -Ei ajută uneori alte Vieți, le salvează din apă sau foc, plntează viața și o îngrijesc…

  -Prea putin comparativ cu ce distrug.

  Și discuțiav a continuat mult timp, că tot nu aveau ce face. Nici eu dealtfel.

  Nu eram prea convins, dar am căzut pe gânduri. Dacă o Viață așa simpla, de mușchi de stâncă, pune atâtea probleme, ce-ar putea reproșa una situată mai sus, pe scara evoluției naturale? Voi avea oare loc și eu pe acolo? Sau trebuie să caut o nouă scară, a involuției probabil, unde să avem și noi, Viețile obișnuite, un drept la o Viață decentă?

  Am omis să vă spun că eu sunt o Viață banală, aproape de om, așa că povestea rămâne fără morală.

  

  George Rogoz


  Conștiința

  Terminasem de udat florile în balcon. Făceau parte din vegetația situată la cea mai mare altitudine din cartier : etajul 9 bis. Etajul era dotat cu un lift „ultrasensibil” aflat frecvent în „concedii de odihnă” prelungite, plătite, bine-nțeles, de locatari, în bani, dar mai ales în sudoare; cu suduielile clasice, plastice, la adresa rudelor „nu știu cui”. Admirasem puțin plopii; de sus se vedeau doar frunzele, ordonate ca ghemotoace liniare printre paralelipipedele blocurilor, găurite de ferestre intens populate, de o diversitate umană ciudată, resemnată.

  Pacea sufletească se coborâse peste trupul meu lenevit de pendularea fotoliului balansoar, relicvă ce-și plângea soarta într-un ușor scârțâit sistematic, obsedant, pe fundalul zgomotelor infernale ce se ridicau în valuri năucitoare din stradă. Am omis să precizez că apartamentul, confort adjunct, cu tot atâtea camere, aduse la ordin-a se citi comandate-era cu „vederea”, dacă se putea considera așa ceva, spre stradă, n-ar mai fi fost.

  Ațipisem puțin, sau mi s-a părut doar, căci vibram încă în frecvența alertă a circulației din cartierul bucureștean respectiv, dar și a schimbului intens de informații dintre vecinii de blocuri, pe probleme de interes general, administrativ-culinare. Și doar, când m-am mutat aici, am muncit două zile ca să dublez geamurile, pentru a evita influențele verbale externe, ce puteau duce la destrămarea căsniciei mele; știți ce se întâmplă când aude soția ce s-a mai adus, unde și câți sunt la coadă. . . Eu știu și, corect cum sunt, chiar prost de corect, cum îmi spun prietenii, stau mai mult degeaba la cozi; în 8 cazuri din 10, marfa, care ajungea la început și la cei din spatele meu, nu mai ajungea și la mine; asta-i.

  Huța, huța. . . Eram singur acasă, liber după serviciu. Reușisem relativ rapid să fac cumpărăturile strict necesare : o pâine virilă, adică tare, și un sul maleabil de salam, așa că eram mulțumit de mine. Cu ochii închiși, încercam să mă detașez. . . .

  -Pst, pst ! . . . M-am făcut că nu aud. Dacă nu răspund vecinul „cere tot” poate va crede că dorm și va renunța.

  -Pst, pst ! . . . Încăpățânat. Nu va renunța. Știe cum sunt; oricât aș vrea nu pot refuza o solicitare. Ca fraierul ? Ca omul bun ? Credeți ce vreți. Renunț. Deschid ochii și dau să mă ridic, dar picioarele nu mă țin și cad înapoi. Scârț și. . . poc. . . Am ajuns într-o poziție puțin demnă, mai mult pe spate și cu picioarele pe sus, căutând un sprijin inexistent. Norocul meu a fost scaunul, care a revenit parțial la loc; eu nu-mi revenisem complet, sau mai precis, de loc.

  În fața mea, ca un abur străveziu, cu un contur nedefinit clar, străveziu, sub privirile MELE străvezii, mă aflam EU. . .

  Ați sesizat bine, Eu în. . . ; era să zic carne și oase, dar nu așa. Eram Eu, în străvezimea mea. Ce goi suntem în spatele aparențelor ! ?

  Îmi reveneam treptat. Priveam incredul la „ceva-ul” din fața mea. Fizic, zăceam încă în fotoliul care a fost la originea cucuiului artistic ce începuse să se dezvolte multilateral, rapid și armonios, în pulsații active, ce înlăturau orice urmă de vis și reverie. Psihic zăceam într-o confuzie cvasi-totală. Aveam în față un alt „eu”, necunoscut, pe care îl simțeam însă, fără să știu de ce, apropiat și nu ostil; de regulă, cu mine mă aveam bine.

  O idee genială, ca de obicei, îmi trecu prin ceea-ce, de obicei, se consideră minte. Făcuse ”pst ! ”, deci vorbea, sau cel puțin comunica și cu mine într-un limbaj comun multora; onomatopeic. Inteligent, eu tăceam și el tăcea, la fel poate. Ne uitam unul la altul : el ironic, eu într-o expresie, cunoscută în limbajul popular-folcloric, ”a se holba”. Mergând pe ideea că de regulă cel mai deștept cedează, nu am găsit altă soluție și am deschis eu „vorba”, sau gura, cum se zice.

  -Nu vreți să –mi faceți onoarea să vă prezentați, dacă tot sunteți în balconul meu ? Păreți cam ciudat, deși semănați cu o persoană deosebit de deșteaptă pe care o cunosc; întotdeauna am fost excesiv de modest.

  Mă privi cu o ironie și mai ironică.

  -Puteai să ghicești și singur; parțial, desigur. Eu sunt Tu, sau mai precis, conștiința ta. Cum îți plac ?

  -Conștiința mea ? Glumești. Așa ceva nu există distinct. Sufletul, mai treacă-meargă. Dar conștiința. . . râzi de mine. . .

  -Nu, eu nu mint niciodată în esență. Noi, conștiințele voastre, suntem perfecte, pure, într-un univers paralel. Existăm prin voi, prin legături permanente cu structurile voastre psihice, viciate însă de multitudinea parametrilor aleatorii ai conviețuirii sociale și imperfecțiunilor voastre ereditare. Încercăm permanent să vă modelăm conștiințele curente, viciate de nocivitatea mediului în care vă complaceți să supraviețuiți.

  -Dacă-i așa, după cum cunosc eu oamenii, aveți cam mult de lucru.

  -Imens. Nu de muncă ne plângem, ci de eficiență; ce realizăm astăzi, se spulberă în zilele următoare.

  -Ca la noi. Cu mine cum te-ai descurcat ?

  -Ești un caz particular. Di cauza ta am fost apostrofat frecvent pentru inactivitate.

  -Nu înțeleg.

  -Este simplu. Toți ceilalți lucrează intens, raportează mereu noi rezultate, au în orice moment lucruri grave de corectat, au planuri de măsuri vaste, actualizate permanent, de perspectivă, conlucrează între ei, modifică și retușează conștiințele ca la carte și „ies în față” cu realizări spectaculoase, chiar dacă nu sunt de durată. Dar au Realizări, înțelegi ! ?

  -Da, dar nu văd de ce ași fi eu de vină; poate ești tu comod.

  -Cum așa ? Eu nu am activitate pentru că tu, reține, tu, nu mi-ai oferit ocazia de a o desfășura. Ți-ai mințit vreodată prietenii ? Nu ! Ți-ai înșelat soția ? Nu ! Ai șantajat, ai compromis, ai „săpat ”pe cineva, ai mușamalizat, ai profitat, ai discreditat, samd. pe cineva ? Ia spune, ai făcut așa ceva vreodată ?

  -Bine-nțeles că nu. Tu ști doar ce „fraier” sunt și că mă cramponez încă de principii. Am preferat să dorm mereu liniștit.

  -Tu, dar eu ? Ai o conștiință prea banală, prea curată; nu pură, asta sunt doar eu. Micile tale abateri, nesemnificative, nu depășesc pragurile toleranțelor noastre minimale, așa că nu le-am putut prezenta drept deficiențe asupra cărora să fie întreprinse acțiuni concrete de remediere.

  -Ei, mă lauzi prea mult. Uite, țin minte că acum doi ani, la revelion, am dansat cam mult cu o persoană care mi-a plăcut; asta cum ați interpretat-o ?

  -A fost cel mai plăcut dar de revelion pe care mi l-ai făcut. Dacă ai ști ce plan de măsuri am întocmit ? Dar sigur că ști, căci tu ai avut în final mustrări de conștiință, determinate de mine, desigur, cu efecte pe diverse planuri. Te-ai angrenat subit, mai activ, în „viața de bucătărie”, ți-ai făcut mai des” program administrativ” de ordine și curățenie, ți-ai scos mai des soția în societate, ți-ai amintit că mai există cadouri și flori și multe altele. Ce frumos a fost. . . Doream foarte mult să te corectez, dar pe măsură ce se apropiau termenele finale, speram să nu reușesc pe deplin; dar nu a fost să fie așa. Asta a fost acum doi ani. Și de atunci ? Ce mi-ai mai făcut ? Nimic. Pur și simplu nimic demn de reținut. Ai preferat să pierzi, decât să fi și tu în rândul oamenilor „normali”, cu viciile și greșelile lor plăcute. Unde vrei să ajungi ? Să-mi iei locul ? Nu poți. Să ți se ridice un monument ? Nu ți se ridică.

  -Nu am făcut-o pentru asta. Așa sunt eu „croit”. Nu pot fi necinstit. Asta vrei ?

  -Nu, dar de greșit mai poți și tu să greșești din când în când.

  -Și dacă apoi mi-ar fi plăcut să „aprofundez” greșelile”

  -Nu te lăsam eu. Puteai să te bizui pe mine.

  -Ca alții. . . care greșesc mereu, iar conștiințele lor. . . De ce nu-i ajută ?

  -Probabil că măsurile nu sunt eficiente, sau au un efect întârziat.

  -Deci nu excluzi că și tu puteai eșua cu mine. . .

  -Teoretic nu, dar practic puteau fi unele scăpări, mici, fără efecte deosebite. . .

  „Discuția” s-a prelungit, așa că am intrat în casă. A trebuit să beau singur o țuică bătrână „de casă”, adică de prune și nu „de magazin”, adică din tot ce se poate fermenta. M-a stimulat să mă mai servesc, mizând că alcoolul „spune” adevărul, inițial, dar uitând că „îl distruge” în final. Am rememorat multe din cele trăite împreună în timp. Cunoștea și cele mai mici detalii care au stat la baza unora din acțiunile mele, eu nemaireținând decât generalitățile. Mi-a povestit mult și despre alții, trezindu-mi curiozitatea. O clipă mi-a trecut prin cap ideea că totul face parte dintr-un plan menit să testeze reacția mea. A sesizat și el momentul, căci m-a convins că acționează numai spre binele meu.

  -Binele, am repetat, involuntar, cu glas tare.

  -Da, binele. Într-un sens. . . La noi binele diferă de cel de la voi. În spațiul psihic voi lucrați cu o singură dimensiune : bine-rău, pozitiv-negativ, cu punctul zero al inacțiunii. Noi vă analizăm și prin prisma altor dimensiuni, ca aceea a nivelului satisfacțiilor, de exemplu. Infinitatea planurilor acestora, pe axa bine-rău, specifică fiecărei entități umane, impune uneori să apelăm la o altă dimensiune, cea a gradului de alienare uman, în coroborare cu cle relativ temporale evoluționist-umanitare.

  -Aveți deci noțiuni și principii general valabile. . .

  -Da. Nu ți-am precizat, dar noi suntem efluviile matricei conștiințelor întregii umanități, constituite din elementele definitorii, pozitive, cumulativ luate, ale tuturor cunoștințelor individuale. Dimensiunile ei sunt mult mai reduse decât suma acestora, care cuprinde și aspectele imperfecte.

  -Dacă înțeleg bine nu sunteți conștiințele noastre integrale ?

  Parțial. Este și punctul nostru vulnerabil. Lumea voastră psihică este mult mai vastă. În cazul unor conștiințe individuale, nu putem intra în dialog cu ele, în limitele incipiente, ca de exemplu, cel al mustrărilor de conștiință. . .

  Credeam că înțeleg, așa că nu am mai insistat.

  -Cum s-a ajuns la „dialogul” nostru ?

  -În rare cazuri, dialogul poate evolua spre forme mai clar conturate mental și, în ultimă fază, spre reprezentări spațio-temporale.

  -Ai spus „reprezentare” și nu „întruchipare”. . . Deci apari fizic pentru că eu, probabil determinat de tine, realizez acest lucru.

  -Ești pe aproape. Procesul este mai complex. Esența ai sesizat-o. Tu ești un umanoid relativ superior din acest punct de vedere. Ai depășit o barieră calitativă, fapt care a permis contactul virtual. Acum ești conștient de existența mea, care nu se mai justifică,

  -Ce vrei să spui ? Cum nu se mai justifică ?

  -Simplu. Eu nu mai mă voi întoarce acolo. Calea este cu sens unic.

  -Dar tu nu poți exista ca entitate distinctă în lumea noastră, nu-i așa ?

  -Judeci corect. Nu pot. Singur nu pot. Rămâne o variantă pe care cred că o intuiești deja.

  -Chiar dacă nu mi l-ai sugerat tu, răspunsul nu poate fi decât unul singur : EU.

  -Așa este. Vom coexista fără schimbări evidente în comportamentul tău; cel mult un salt calitativ.

  -Nu există nici o șansă să te întorci ? Ai prieteni, familie-conștiința soției mele probabil. . .

  -Nu. Nu există nici o șansă. Afectiv noi suntem puțin legași între noi; primează preceptele fundamentale.

  -Nici dacă eu devin mai rău, cu vicii grave ?

  -Nici. Când am apărut, am acceptat acest lucru. Voi rămâne cu tine. Procesul de adaptare va fi scurt, fără implicații majore. Te va deranja doar ideea o perioadă, dar va trece. Nu mai ești singur.

  -Te voi mai vedea ?

  Doar când vom dori amândoi, cu adevărat. Există o barieră psiho-energetică pe care o poate depăși doar eforturile noastre concertate. Singur nu vei putea; nici eu de altfel; tocmai pentru a evita acțiuni abuzive unilaterale. Vei fi singurul care mă vei vedea și auzi. Voi dispare curând; nu te speria; va avea loc o difuzie treptată a mea spre tine. Gata ?

  -Da. Mă bucur că tu ești conștiința mea.

  -Plăcerea este a mea. Pe curând.

  -Bine ai venit. . . .

  

  Am revenit pe balcon pe înserat. Am privit până târziu cerul și stelele care pulsau în ritmuri nedefinite. Nu visasem. Eram mai conștient și mai calm ca oricând. M-am gândit mult la viitor. Câți oameni și-au văzut, sau își vor vedea conștiința ? Oare când umanitatea își va regăsi integral conștiința, permițând semenilor noștri, de dincolo, conștiințele, să revină printre noi, să trăiască împreună cu noi, prin noi ? O conștiință-om, infinit superioară omului-conștient

  

  George Gh. Rogoz


  Pic de Soare

  Se plictisea. Lucru incredibil, în concepția tuturor celorlalți. În vâltoarea clipelor, la propriu și la figurat, în intensitatea trăirilor ca intensitate și extindere, în dinamica neprevăzutului prezent și viitor, în satisfacțiile extreme estimate, sau surprinzătoare, în totul tot al unității global-plasmatice, nimeni nu l-a înțeles pe micuțul Pui de Soare când a decis să-i părăsească.

  -Ești un zeu printre zei, în Zeul Total, preamărit și preaslăvit. Singur vei fi un nimic, un pic de soare...Și așa i-a rămas numele: Pic de Soare.

  -Dar acolo, departe, este o altă viață; o simt difuză, dar arzătoare, în ceața depărtărilor.

  -Nimeni nu a venit de pe acolo să ne relateze ceva, îi reproșau toți.

  -Nimeni dintre ai noștrii nu a plecat și nu s-a întors să ne povestească, replică el.

  -Dar ei trăiesc prin noi, zeii lor, acolo pe globul lor rece, secătuit de fluidul plasmatic de viață.

  -Recunoașteți deci că există și o altfel de viață.

  -Trăire, nu viață; existență, nu evoluție; dezvoltare, nu progres; expansiune naturală, nu inteligență. Și totul doar prin noi, fără de care ar fi nimic.

  -Dar sunt. Infinit de mici.Picronii planetari au apărut fără a-i crea noi.

  -Dar noi le-am oferit esența vieții lor: lumina și căldura.

  -Și stelele surori le-au dat lumină.

  -Orgoliul lor de a-și face simțită prezența. Nimeni dintre noi nu se amestecă, fără consecințe dezastruoase, în familiile altora.

  -Este un sistem sclav astro-planetar totuși.

  -De ce sclav? Nu-i cerem să facă nimic pentru noi.

  -Dar nici nu-l lăsăm să plece-destrame.

  -Ca și fiii-frații noștrii rătăcitori, pierduți în firgul-moarte siderală. Îi ajutăm cât putem. Vrerea Timpului și a Eternității îi îndepărtează de noi, dar poate vom reuși odată să-i atragem pe toți și să revitalizăm Originile.

  -Dacă nu murim-răcim toți până atunci.

  -I-am fi putut recupera de mult, printr-o expansiune quarq-ică, dar bătrânii nu au apreciat-o ca oportună. Alții au făcut-o și-i cunosc un cosmos întreg.

  -Dar au dispărut. Au lăsat în urmă doar pustiu și jale. Viața s-a stins în fii lor, care rătăcesc, pierduți, ca miliarde de corpuri reci.

  -Așa vei ajunge și tu. Singur nu poți rezista.

  -Este o variantă. Am exersat. Pot să mă mențin în mine, recirculând și nu difuzând energia. Oricum ei nu au nevoie de ea. Ar fi mult prea multă deodată și i-ar distruge. Mă voi gândi la o soluție.

  -Vei fi singur, fără ai tăi.

  -Nu. Voi veți fi întotdeauna alături de mine; vă voi vedea și vă voi simți. Voi putea să vă comunic tot; veți vedea prin mine. Pe ei, pe cei „amorfi” îi simt însă. Nu știu cum și de ce, dar ceva mă atrage implacabil acolo, spre ei.

  -Spre toți? Nu-i poți aduna. Sunt prea dispersați.

  -Nu, doar spre ceva mic, foarte mic, un minuscul nimb de durere-iubire-plăcere. Nu știu ce înseamnă cuvintele pe care le „aud”, dar senzațiile sunt indefinibile.

  -Noi de ce nu le percepem? De la ei, sau de la tine. Înseamnă că nu există cu adevărat și că sunt propriile tale închipuiri.

  -Poate, dar sunt prea puternice, plăcute, inedite și incredibile. Și toate sunt legate de acel „ceva” mic și drag. Altceva mă lasă la fel de cald, dar pentru el simt răceala singurătății și adierea dorului în frisoanele așteptării.

  -Te răcești? Este oare un alt simptom necunoscut al morții siderale?

  -Nu. Fierb mai intens în mine, iar forța și vitalitatea mi-au crescut.

  -O negație pozitivă. Depășește logica străbună.

  -Poate există și alte logici necunoscute nouă.

  -Logicile nu ar trebui să se excludă una pe alta.

  -Complementare poate...

  Găsea la orice un răspuns. Nu a ascultat de sfaturile lor și a plecat; un pic de soare, un glob strălucitor, uimitor în nemărginirea întunericului. Trăia senzații pe care nu le mai cunoscuse vre-odată. Cea a unicității-singurătății în negurile abisale îi crea frisoane de teamă-fericire-mândrie inefabile.

  Cu generozitatea exacerbată, pe drumul spre planeta albastră, pe care în limbajul lor o denumise „Născuta”, împrăștia lumină și căldură excesivă, ce depășeau spiritul de autoconservare propus-impus.

  Cu logica-i ancestrală și-a dat seama că sentimentele-senzații îl fac vulnerabil-irațional-iresponsabil. Trebuia, dar nu învățase încă să le controleze; sau nu putea? Ideea i se strecură obsesiv în memo-neuro-atomi, sugerând un posibil eșec.

  Eșec, dar la ce?

  Nu-și propusese nimic de perspectivă. Căuta doar satisfacerea sentimentelor dor-iubire necunoscute, inexplicabile și implacabile. Curios că nu dorea clarificarea lor, cum ar fi fost normal, ci satisfacerea lor, sau a lui, sau... Simți pericolul. Gândea în alți termeni. Nu mai cugetă pe moment...

  Oamenii erau înspăimântați. Panica se generaliza.

  Ohm și Geema savurau triumful și teroarea. Experimentul lor reușise. Probabilitățile imposibilului excludeau orice coincidență. Un strop de soare se desprinsese din uriașul părinte și se deplasa implacabil, mortal, spre ei, la sugestia senzo-psihică geberal-colectiv-comună, a lui și mai ales a ei. Ea era „sursa” și emițătorul, iar el, amplificatorul-focalizator al tuturor celorlalți implicați.

  Mulți au crezut că ea glumește când și-a prezentat Teoria Vieților Solare și a propus inițierea experimentului „AVE-EVA”.

  -De ce nu Adam? au comentat ironici unii, care oricum nu agreeau ideea.

  -Pentru că masculin-neutru reprezintă generalitatea, iar femininul particularitatea care-l generează și căreia generalul nu i se poate opune-împotrivi; gândea și ea dual... Insistase.

  -Dacă el-ei există, atunci nu le cunosc pe ea-ele și nici tot ce este legat de sento-senzo-problemă.

  -Să admitem ideea, acceptaseră unii din plictis-oboseală, polito-respect, sau pentru că nu prea aveau ce face. Cum poți transmite însă o sento-senzație de iubire și dor de revedere-împlinire, dacă nu o ai față de el-ei? Minciuna și falsitatea o fac imposibilă.

  -Dar eu o am. De mică iubesc soarele. Mi l-am imaginat în fel și chip...

  Roșise brusc, așa că suspiciunea era inevitabilă:

  -Și sexual? întrebă serios-gelos Ohm, pretendent-prietenul ei.

  Evită un răspuns direct, roșind iar ușor.Unii au observat, dar nu i-a interesat și invers.

  Ca de obicei, cum se spune în popor, s-au discutat multe vorbe. În final, experimentul „hai s-o facem și p-asta”, în sensul corect, desigur, a început. Mulți aveau ce aveau cu și pentru ea, dar cu soarele nu se puteau-pune compara. A fost poate doar o ocazie să stea mai aproape de ea, că merita. Totodată puteau stabili-vedea ce poate ea, că tot ce ar fi putut ei știau.

  Nu a fost rău. Se forțau, sau nu și-i transmiteau ei diversele lor senzații-sentimentale, sau sentimento-senzații proprii, personale, sau recepto-percepute și retransmise fără perso-prelucrare.

  Ce era în capul, inima și sufletul ei nu se mai știe; nici noi și nici ea probabil; cu certitudine, bine-nțeles.

  Faptul că nimeni nu a crezut în reușita experimentului se explică prin alt fapt, cel că tot nimeni nu s-a gândit, ca să nu spun și analizat-estimat, consecințele. Doar când l-au văzut-înregistrat pornind și călătorind și-au dat seama de catastrofa pe care un pic de soare plasmatic o va provoca dacă ar lovi-atinge planeta lor. Calcule peste calcule au demonstrat inevitabilul cataclism... Și a început goana părăsirii planetei, a refugierii în grote și buncăre subterane, în mine și etc.

  Doar cei din Cultul Soarelui îl așteptau cu drag, ca pe Izbăvitor. Pe ea o „adoptaseră”, fără un acord explicit, ca „iubita-solar-eternă” a tuturor și o botezaseră Geema-sol; tot ce era cu „sol” în coadă era onorific.

  Doar ea și Ohm cugetau încă logic.

  -Dacă el, Strop-Pic de Soare vine la chemarea ta-mea, înseamnă că judecă și simte. Sosirea lui nu poate fi asimilată cu impactul unui asteroid, sau comete. El „vine” la tine-noi și deci, teoretic, nu ar face nimic care să ne distrugă.

  Și-au împărtășit reciproc ideea și s-au îmbrățișat, tot reciproc, de bucurie; cel puțin că pot gândi la fel.

  Pic de Soare, în zboru-i avântat, a simțit asta și nițică greață. S-a clătinat puțin, dar a trecut peste senzația de mai sus și a continuat drumul-calea.

  Orele treceau. Se lăsase seara și, fără comparație cu Luceafărul, un pic de soare strălucea intens pe cer.

  Îngrijorarea se citea pe fața lui Ohm când spuse:

  -Nu și-a schimbat viteza. Doar o simplă perturbare.

  -Am văzut aparatele.

  -Chiar dacă frânează la timp, impactul cu atmosfera, pe care el nu o cunoaște...

  -Așa-i. El nu știe ce-i aia concentrație de oxigen.

  -Iar contactul cu solul, apa, vegetația...la temperatura lui... Ce a fost oare în capul nostru?

  -Părea atât de frumos...

  -Zilnic se sinucid milioane de oameni, individual, cu familiile, sau în grupuri. O să-i avem pe conștiință.

  -Poate ne-am înșelat și are altă „destinație” și nu a fost decât o coincidență că s-a detașat la solicitarea noastră.

  -Exclus. L-am chemat și vine. Ce șansă pentru cercetare și neșansă pentru umanitate.

  -Parcă regreți.

  -Tu nu?

  -Tot sper că este viu și va găsi o cale să conviețuiască el cu noi.

  -Nu la dimensiunile și temperatura lui. Privește realitatea așa cum este: un glob de „pară și foc” va distruge planeta care va exploda, sau se va transforma într-un alt soare, perturbând întregul sistem,

  -Iar noi vom fi o părticică din el, cu Pic de Soare alături de noi; așa-l cheamă.

  -Ca entitate, sau difuzați în noua stea.

  -Dar împreună.

  -Aiurezi. Noțiunea de îpreună nu există. Chiar și așa, ai putea accepta asta? Cu miliardele de morți inutile?

  _Ei nu-mi spun nimic; el da.

  -Nici eu?

  -Ce-i cu tine?

  -S-o lăsăm baltă. Bine ar fi dacă ar intra și el „la apă”. Trezește-te! Țipă realitatea. Noi nu putem trăi ca plasmă și nici el ca materie amorfă. Asta este, îți place, sau nu. Nu credeam că se va ajunge până aici., dar acum sunt convins că am fost doi nebuni; mai ales unul dintre noi.

  -Eu, nu-i așa? Pentru că m-am îndrăgostit de el și nu de tine. În vis putea lua orice formă doream. De ce să nu o facă și în noua realitate. Poate el mi-a transmis asta., sau... Nu, nu cred...

  -Parcă mai vii de acasă. Recunoști pericolul deci?

  -Da, dar nu și soluția.

  -Nu poate fi distrus în spațiu. Viteza și temperatura lui fac ineficiente rachetele; cel mult l-ar „realimenta” și l-ar face și mai periculos.

  -Atmosfera?

  -Parțial, cu același efect destructiv.

  -Noi?

  -Arme noi?

  -Nu, noi doi.

  -Să-l oprim? Glumești. Nu putem, direct, fizic; doar să-i cerem să o facă el. Nu i-ai transmis niciodată însă idei, ci doar dorul de a te vedea și a fi cu tine.

  -Îl doresc și îl vreau cu adevărat. Un soare al meu, numai al meu...

  -Cu tine inexistentă. Am mai discutat asta. Un refuz al tău de a nu-l mai vedea nu este suficient de intens ca sentiment pentru a învinge dragostea. Mă uit și la mine. Trebuie ceva mai puternic decât iubirea și nu prea văd ce.

  -Ura? Dar nu-l pot urâ.

  -Nu, nici ea. Stai, cred că am găsit ceva; ce ți-e și cu practica... Nu, nu ura, ci gelozia... Iubirea și gelozia duc la cele mai crunte sacrificii.

  -Să-l fac gelos? Pe cine? Pe tine? Atunci va dori și mai intens să distrugă planeta și pe noi doi cu ea.

  -Atungi gelos pe altceva, de talia lui, pentru a înțelege mai ușor. De exemplu pe unul din sateliții celei de a treia planete, respectiv Luna, cum l-au alintat coloniștii de acolo; oricum, el masculin, a fost botezat cu un nume feminin. Nu sunt prea mulți specialiști pe Terra în cele câteva colonii experimentale și pot fi mai rapid evacuați; am salva planeta noastră... Ea este „rece” și nu este nici prea mare, pentru ca distrugerea ei să afecteze echilibrul sistemului solar...

  -E o idee, dar Luna este feminină și...

  -În concepția noastră. Pentru el este un astru, un contracandidat mare, frumos, rece, mai apropiat de tine...Ai putea?

  -Îmi place Luna, dar mi se pare cam prea „lesbi”.

  -Fie și așa. Apelăm la Societățile Internaționale a Soților Soții. Sentimentele lor sunt la fel de sincere, profunde și puternice și le poți prelua și retransmite ca fiind ale tale. Le vom cere să-și boteze toate partenerele cu „Luna” și vom crea o Unitate Senti-Senzațională perfectă. Tu va trebui doar să o „personalizezi” și să o transmiți Lunei sistematic, fără ca el să-și dea seama că, de fapt, mesajul îi este destinat. Mesajul nu poate fi unidirecțional și el va aprecia că îl interceptează fără voia ta.

  -Crezi că nu ar renunța dacă îi spun direct că iubesc acum Luna?

  -Va încerca să vină să-și susțină cauza și șansa, oricât va urâ pe moment Luna. Trebuie să afle întâmplător, de trădarea ta și nu de la tine; ți-ar aprecia poate sinceritatea și nu te va urâ atât cât trebuie. Orgoliul lui trebuie afectat în primul rând. Pe parcurs se va tot convinge că a fost înșelat și va decide: renunță la tine și se pierde în spațiu singur și trist; se va răzbuna și atunci vai de noi. Dacă ține așa mult la tine, după cum pare, va putea spera că dacă o distruge pe ea, te va putea recuceri ulterior; va miza că poate supraviețui impactului și va genera o ministea, mai aproape de tine, până în ultima clipă.

  -Dar Luna?

  -Mai rămâne un satelit. În amintirea sacrificiului ei, îl vom boteza pe supraviețuitor tot cu numele ei; acum are doar un număr nesemnificativ.

  S-a întâmplat demult, la primul ciclu solar, pe planeta a zecea, Ra-dlus.

  Au trecut de atunci multe sute de milioane de ani.

  Au subestimat oare dragostea lui Pic de Soare și a fraților săi?

  Călătoria îl obosea. Frigul sideral îi îngheța practic sufletul plasmatic. Conștientiza că pentru dragostea lui trebuia să renunțe la esena sa: ori el sublimul, ori ea amorfa.

  Conștiința colectiv-coercitivă a celorlalți Fii ai Soarelui nu-l putea acum ajuta fizic, ci doar mental.Era singur și așa se și simțea, pentru prima oară. Cu un consum suplimentar plasmo-energetic își putea schimba direcția de zbor, dar nu se putea reântoarce. Poate doar, dacă supraviețuia, după mii și mii de ani ”buclați”. Ceva se „rupea” în el și nu știa ce. Interpretase oare greșit dragostea ei? Se înșelase încă de la început? Nu, nu. O simțise cu adevărat. Dar acum se schimbase... Pe măsură ce se apropia de ea simțea tot mai intens fluxul sentimental ce învăluia anodinul satelit Luna cu un voal imens de dorințe. Ea iubea acum acel nimic, rece și negru, capabil doar să reflecte inert lumina lui și a tatălui său. Îi urâ brusc pe amândoi. Nu, nu pe amândoi. Numai gândul la ea îi înfierbânta inima-i de foc. Gândul răzbunării, necunoscut până atunci, se strecură nevăzut.

  „Toți trebuie să dispară... Dar ei nu sunt vinovați... Nu voi putea viețui veșnic cu dragostea asta arzătoare pentru ea, chiar dacă și ea va muri”.

  Logica îl ducea spre o unică soluție... Dragostea poate dispare doar într-un singur caz,; odată cu purtătorul ei.

  „Răzbunare!” își făcu din nou loc gândul orgoliu-consolator.

  „Moartea ta o va elibera, chiar dacă o va întrista puțin”, auzi vocea, parcă străină, a cugetului său zbuciumat.

  „Merită să piară și ea”, se făcu auzită vocea.

  „Nu, mai bine eu, numai eu”.

  „Prostule!”.

  Nu mă va avea pe mine, dar nici pe altcineva”.

  „Ea și a zecea planetă trebuie să moară”.

  „Dar ea...”

  Ra-dlus, a zecea planetă era condamnată. Un val de Pici de Soare, cum denumise ea sferele arzânde care se desprindeau sistematic din soarele Sol, se îndreptau deja spre ei. Efectele impacturilor nu mai puteau fi estimate. Teoretic șansela de supraviețuire, chiar dacă planeta nu exploda, erau zero; în rotația ei, absolut toate zonele planetei urmau a fi atinse. Se părea că este ceva premeditat în succesiunea și intervalele la care „plecau” valurile de foc din Sol.

  „Și ce păcat”, gândi ea.

  Totul după ce ultimul lor experiment Luna reușise, iar iubitul ei Pic de Soare o distrusese într-un acces de iubire și furie; s-a sacrificat el pentru a trăi ea și ai ei.

  Nu au iertat-o însă Frații lui, care au simțit toată suferința celui înșelat.

  Nimeni nu a mai auzit nimic de Ea, sau de Pic de Soare.

  Civilizația înfloritoare a supraviețuitorilor care colonizau Terra, rămasă cu un singur satelit, a degenerat în decursul anilor, iar alte ființe inferioare și-au început calvarul evoluției în umbra noilor milioane de ani. Doar miturile astrale aminteau, în prima perioadă a decăderii, incredule, de origini. Apoi s-au stins și ele, imaginația luând locul realităților.

  Sol și-a impus din nou locul și rolul de unic și absolut stăpân asupra vieții și morții. Preaslăvit și intangibil, a șters definitiv din amintiri fabulațiile referitoare la Pic de Soare, fiul său iubit, infestat iremediabil de o ciudată maladie umană. Toți își aminteau doar că el plecase în ajutorul rudelor lor, planetele sinistrate ce mureau lent și că el se stinsese curajos, în spiritul esenței plasmatice imuabile.

  Bătrânul Sol nu îi iertase, dar îi lăsase în pace atît pe pico-umanoizii degenerați, cât și pe cei revitalizați ulterior de circumstanțe aleatoare. Recent însă aceștia începuseră din nou să-l deranjeze; nesemnificativ, dar... Nu a decis ce să facă totuși cu ei... Nu încă...

  Gheorghe Rogoz


  Aura urii

  Dacă nu l-aș fi cunoscut personal aș fi considerat, ca mulți alții, că totul nu este decât un alt gen de poveste, aprinsă de imaginația lungilor nopți de campanie.

  Nu „sărea” cu nimic în ochi. Era un soldat banal, într-un război la fel. Nu s-a remarcat niciodată, până atunci, prin fapte deosebite, ca să nu spun și extraordinare. Nu era nici mai bun și nici mai rău ca noi ceilalți, aleși, sau oropsiți ai sorții.

  A fost dat dispărut în misiune aproape o lună. Nu s-a mai reântors niciunul din echipa de cercetare din care făcea parte. A apărut singur, mai mult mort decât viu, cu lacune mari în ceea ce relata.

  Au fost atacați de dușman și uciși toți, cu excepția lui și a unui camarad. Au fost luați prizonieri, încătușați, încarcerați, înfometați și psiho-torturați zile în șir într-un buncăr subteran, străpunsă adânc în munții pe care-i vedeam la orizont. Colegul său nu a mai rezistat și și-a zdrobit capul de un colț de stâncă. El se „pierdea” intenționat în neguri și amintiri, încețoșate de durerile intense, surde, sau acute, neprevăzute și de durată. Nu-și amintește multe zile. Nu știe de ce l-au dezlegat și l-au îngropat sub un morman de pietre, dar noi am presupus că a fost vorba de o moarte clinică, sau de un creier afectat definitiv, devenit inutil pentru ceilalți. Norocul lui a fost că „groapa” a fost o fisură în stâncă, acoperită apoi cu pietre și bolovani și nu cu pământ. Când s-a trezit îngropat a intrat în panică, dar și-a revenit, moartea refuzând să-l ia și să-l odihnească-n pace. A mișcat piatră după piatră, reușind să scoată o mână mai la suprafață. Noroc că nu-l îngropaseră prea adânc; treabă de mântuială făcută de soldați plictisiți. A împins cu greu, dinspre exterior, în lateral pietrele, zdrobindu-și degetele, dar a fost ținut în viață de speranță și de durerile ascuțite. Nu știa precis după cât timp a reușit să scape, fiindcă a leșinat de câteva ori. Pe drum s-a hrănit cu lăstari, rădăcini și un fruct uscat, amar, asemănător jirului.

  După o săptămână de spitaliare s-a reîntors în compania noastră, pentru a continua lupta.

  Era un război de uzură. După aproape zece luni, din cei 3000 de infanteriști stelari, mai mult de jumătate pieriseră pe lneta RT-1667. Nu ne puteam baza pe întăriri decât peste 3-4 luni. După mai puțin de șase luni de lupte, din aero-portoarele noastre de cercetare și atac nu mai rămăsese nici unul funcțional. Nici ceilalți nu se puteau lăuda cu prea multe, întrucât ni le-am doborât reciproc, cu o eficiență dezarmantă, demnă de o cauză mai bună. Ale lor erau mai rudimentare, dar mai multe. Ne luptam cu ei pentru dominarea unei planete nesemnificative, pentru noi, dar interesantă strategic pentru alții; și nu numai. Singura consolare era că și ei se simțeau la fel, deși își permiteau să moară mai mulți. Noroc că micul continent atacat de noi era foarte muntos, cu păduri dese, de nepătruns, care asigurau o protecție sporită. Veștile de la celelalte contingente aflate în conflicte mult mai intense pe celelalte patru continente erau la fel de alarmante. Dacă întăririle aflate „pe drum”, după cum ni se mai comunicase anterior, nu soseau la timp, eram „în găleată”, cum se spune. Se vehicula și în scop propagandistic probabil, ideea unei capitulări totale a lor; ne ridicase puțin moralul, dar mulți nu mai credeam în tot ce zboară.

  Cam în perioada acelei „depresii generalizate” s-a reântors și Pâcă, cum îl poreclisem noi. Numele reale nu prea aveau importanță; până la deces, când mențiunea trebuia operată corect în evidențe.

  Nu mai era același om, deși încerca să se comporte cât mai normal în relațiile cu ceilalți. Se zvonea că era „însoțit de o aură de jale”, căci asta lăsa el, la propriu, pe unde trecea. Nu trecea o zi fără ca el să nu fie în centrul unor altercații, care degenerau în bătăi, iar apoi în crime; de autoapărare, desigur. Mulți începuseră să-l evite; eu nu. Se atașase mai mult de mine pe parcursul celor câtorva expediții efectuate anterior împreună. Când era singur, mă căuta și era liniște. M-am convins în câteva rânduri că niciodată nu provoca el direct altercațiile și nu era amestecat personal în dispute. Sună cam aiurea, dar asta a fost la început impresia, apoi certitudinea mea.

  Ce se întâmpla de fapt? Pur și simplu totul „exploda” în momentul în care apărea el în mijlocul lor, sau chiar în apropierea lor, la 10-15 m distanță, iar conflictele nu mai puteau fi oprite. Fără motive aparente izbucneau certuri și altercații violente. Cei care încercau să le aplaneze se trezeau implicați direct, necontrolat, cum a fost și cazul meu. Pedepsele „curgeau”, iar morții se adunau; într-un fel în contul lui.

  Ceea ce părea întâmplător la început, a devenit treptat suspiciune, iar apoi certitudine. Doar cât timp el era încarcerat într-o cămăruță din buncărul subteran, construit în grabă, era liniște la suprafață. Dar și acolo, după ce erau să se împuște între ele, santinelele au fost retrase la o distanță mai mare.

  Nimeni nu mai dorea să se apropie de el; devenea treptat un paria. Nu tot ce i se punea „în cârcă” era adevărat. Nu puține au fost cazurile în care frustrările reținute mult timp s-au exteriorizat brusc, vizând colegi, sau șefi direcți. Li se acordau brusc circumstanțe atenuante și erau doar pedepsiți. Dacă ar fi fost doar aceste situații m-ar fi dus gândul la o „făcătură” a lor; erau însă și celelalte cazuri, inclusiv cele în care am fost implicat direct, cu, sau fără voia mea. Nu eram nici eu un sfânt și puțini erau cei care-mi căutau pricină fără motiv și inconștienți cei care mă atacau direct. De trei ori am stat la carceră din vina lor și a mea; de fapt a lui, a prezenței lui acolo.

  Se impunea o concluzie logică: el era generatorul, sau purtătorul unui câmp psihotronic degenerativ, cum l-a denumit cineva. Aura accentua și intensifica orice urme de ură și răzbunare latente.

  -Îți dai seama? Tu ești cauza a tot ceea ce se întâmplă. Tu le-o transmiți. Ai încercat să-ți contolezi impulsurile agresive? l-am întrebat când am ieșit a doua oară de la „răcoare”.

  -Din păcate nu ține de mine. Nu simt nimic agresiv la adresa nimănui, dar toți din jurul meu devin sălbatici, incontrolabili. La început, când am încercat să-i temperez am devenit ținta lor. Ce, ție ți-am făcut ceva? S-au luat ceilalți de tine, îți amintești? Iar apoi ai sărit tu la ei.

  Avea dreptate și am recunoscut.

  -Da, dar nici eu nu mă simțeam prea bine. Ce este ciudat, este că acum, cu tine, eu nu simt nimic deosebit; agresiv.

  -Ai sesizat bine. „Alergia” apare doar când sunt mai mult de două persoane în jurul meu. Am verificat. Niciodată nu sunt probleme când am un singur partener de discuție. Cum explici asta?

  -Nu știu. Doar dacă ai fost „condiționat” de cineva. O persoană trebuia să discute „în pace” direct cu tine, pentru a te putea „prelucra”. Tu trebuia să fi liniștit și receptiv la sugestiile lui, iar el calm, ca să ți le poată inocula.

  -Dar unde și când?

  -Amneziile tale temporare din timpul torturilor. Un organism și un psihic chinuit receptează mult mai ușor stimulii de ură și răzbunare. Le-au acumulat sistematic în tine.

  -Ceva din subconștient îmi spune că ai dreptate. Asta explică multe. Nu pot însă să nu mă întreb: au finalizat totul atunci, acolo?

  -Ce vrei să spui?

  -Aici nu mai trăiesc în mediul lor, ci al meu. Moartea unui camarad mă poate afecta și în sens invers, nedorit de ei. Nu puteau să nu se gândească la asta.

  -Un risc asumat probabil. După o perioadă de „consum” intens s-ar putea să-ți revii.

  -Și ei mă pierd?...

  Brusc mi-am dat seama la ce se gândea.

  -Dacă nu doreau să te „scape din mână” înseamnă că te-au urmărit permanent...

  -Dar dacă și eu le transmit ceea ce simt, sau văd?

  -Spionaj, pe lângă demoralizare?

  -Posibil; și distrugere...

  -Ai mai discutat cu cineva aspectul?

  -Nu, ești primul.

  -În psihoza asta dacă afirmi așa ceva o vor considera ca o recunoaștere și...plutonul de execuție...

  -Dacă am dreptate, nu crezi că ar fi soluția cea mai bună?

  -Nu. Cât timp ești singur, sau doar cu o persoană, ești perfect normal.

  -Dar dacă sunt controlat în continuare?

  -Nu cred. De regulă unui spion nu-i atașezi clopoței și nu-l plimbi cu ei, ca să deranjeze toată lumea. Te folosesc ca „armă” de conflicte interne.

  -De câteva ori m-am gândit și la sinucidere, dar nu pot să concep acest lucru. Crezi că este și mâna lor?

  -Posibil, ba chiar probabil.Te vor viu cât mai mult timp. Aici însă, nu și în altă parte.

  -Dar unde să plec? Cu „darul” meu nu voi fi nicăieri bine primit, iar ca un pustnic, singur, nu vreau să trăiesc.

  -Mai gândește-te. Ai o șansă să-ți reiei viața de la capăt. Ști filozofia mea: „Nici un drum nu se termină; doar continuă altfel”.

  -Nu mă interesează acest „oriunde”. Prefer să mor aici, dar până atunci voi provoca prea multă jale... Nu știu ce să fac ca să nu mai fiu unealta lor docilă.

  -Ar fi o variantă să-ți mai speli din păcate și să le dai și lor o lecție...

  -Spune! Orice este mai bun decât singurătatea, sau blestemul meu.

  -La ei, acolo.

  -Să mă reântorc? Nu, imposibil.

  -Nu neapărat acolo, dar oriunde, pe lângă ei.

  -Vor încerca să mă recupereze și... Nu vreau să mă gândesc. Mai bine mor.

  -Nu să te predai.

  -Tot nu înțeleg.

  -Să le plătim cu aceași măsură. Ură au vrut, ură să le oferim. Cât suntem doar noi doi, ești perfect calm. Dacă ne apropiem discret, nevăzuți, suficient de aproape de ei, vom savura noi reacțiile lor ostile și modul cum le clarifică între ei. Cât timp sunt ocupați cu răzbunările personale, ne vom putea retrage la fel de discret. Putem viza patrulele lor, sau chiar avanposturile lor de la poalele muntelui. Putem oricând să cerem să plecăm doar noi doi în cercetare. Vor fi chiar bucuroși să mai scape de tine. Eu oricum nu par prea sănătos...

  - De mine nu-mi fac probleme; într-un sens. I-am răzbuna și pe cei morți inutil. Tu însă riști prea mult și nu știu dacă pot accepta asta...

  Ezita și-l înțelegeam. Nu teama de moarte-l oprea. Puțin poate grija pentru mine, dar mai mult perspectiva sumbră a unei noi captivități. Cu un curaj pe care i l-am apreciat, a luat decizia pe loc.

  -Este o datorie de onoare. O facem, dar cu o condiție: dacă sunt rănit grav și cred că nu pot să mă sinucid, nu mă lași viu în mâinile lor.

  Mă punea pe mine acum într-o situație delicată și dificilă, dar îl înțelegeam.

  -De acord. O fac, dar cu aceași condiție. Nici eu nu vreau să ajung cobaiul lor și să trec prin ce ai trecut tu. Ce spui?

  -Pentru tine ar fi mai ușor; sunt vinovat și periculos. Pentru mine... Ne-am înțeles, deși îmi va fi mai greu. Cum facem?

  -În principiu este simplu. Tu trebuie să te apropii singur de ei, până la distanța optimă. Eu va trebui să te „acopăr” permanent, dar voi fi mai departe. Nu este bine ca la primul contact cu o a treia, sau alte persoane, să fim împreună; cunoști reacțiile și mi-ai făcut și tu destule, ca să răbufnesc subit.

  Am stabilit detaliile concrete ale primei deplasări. Nu am confiat nimănui planul nostru real.

  De ce a acceptat el atât de repede o cale care ducea cu siguranță, mai devreme, sau mai târziu, spre o unică finalitate și de ce a insistat ca șefii noștrii ierarhici să nu afle nimic despre intențiile noastre? Simplu. Deja „cazul” lui era cunoscut „forurilor superioare” civil-militare. Unele zvonuri, care de regulă se adevereau întotdeauna, se refereau la proxima lui „retragere”, în interesul serviciului, la Baza Centrală de Intervenții, unde își desfășura activitatea și Corpul de Cercetări Paranormale Intermilitare. Tratament de vindecare, sau ameliorare, comentau unii; nu credeau nici ei. A respins clar ideea.

  -Nu au nici un interes să mă vindece. Sănătos nu le sunt util; afectat, da. Am fost odată cobai. Nu vreau să-mi sfârșesc viața la fel, chiar dacă mi se spune că este pentru o cauză mai dreaptă. Gratiile prietenilor nu diferă de cele ale dușmanilor.

  I-am dat dreptate, convins și eu, ca și el, că era condamnat pe viață de „darul” lui, indiferent pe ce parte „juca”. De el ținea doar modul cum își va alege sfârșitul; mai repede, în libertate, sau mai târziu, în captivitate...sub cerul înstelat, sub frunzișul codrului... sau cu electrozi pe cap într-un salt-mortal de la etajul unui laborator super-dotat. Mă gândeam la noi: oare unde începe și unde se termină „latura umană? Dacă la început nu mi-am pus niciodată întrebarea, totul fiind subordonat supravieșuirii cu orice preț, acum parcă noțiunea începea să prindă contur; vag, dar totuși...

  Prima încercare o putem considera un succes aproape deplin. Am ales o mică întăritură fortificată deasupra unui versant abrupt, la poalele unei faleze stâncoase din munte. Noaptea, am urcat pe firul văii și, după o scurtă ascensiune, el s-a apropiat de zidurile exterioare dinspre stâncă, unde nu putea fi depistat de cei din interior. Eu am urcat pe celălalt versant al văii, ca să pot menține contactul vizual cu el; protejare și... condiția. Luneta cu amplificator cvasi-integral de lumină îmi facilita acest lucru; la fel și arma atașată la ea.

  Am rămas până spre zori, ascultând și „savurând” strigătele și focurile de armă care au răsunat ore în șir. Nu știu la ce s-a gândit el în tot acest timp. A rămas tăcut până acasă. Mi-a fost, la un moment dat teamă. Dacă era condiționat să nu-și ucidă stăpânii? Dacă-l controlează încă. Mă înșelam. Era pur și simplu afectat de morțile inutile.

  Nu i-am informat cu nimic pe șefii noștrii. Plecasem doar într-o misiune de rutină, de supraveghere a liniilor inamice.

  Succesul ne-a dat curaj. După câteva zile, când s-a ivit prilejul, am „atacat” din nou aceași fortăreață. Doream să-i facem să creadă că locul este blestemat și să renunțe la avanpost; era și o „lovitură” tactică, demoralizatoare și pentru ei.

  Am fost prea siguri pe noi, au avut ei suspiciuni, sau pur și simplu au fost mai vigilenți și au detectat prezența noastră cu bio-locatoarele portabile. Cert este că, după instalarea mea între două stânci, pe versantul abrupt, o patrulă de recunoaștere, cu bine-cunoscuții ochelari în infraroșu la ochi, a apărut pe povârnișul de deasupra mea și a deschis focul. Ne-au reperat pe amândoi. El a fost atins de primele salve automate.

  Pulberea de piatră mi-a sărit în ochi, sugerând o primă ratare, „la fir de păr”. Nu mă așteptam la un atac din spate și de sus. M-am rostogolit sub o stâncă și am privit dincolo, spre cel rănit. S-a întors cu fața spre mine și, convins că-l vedeam, a zâmbit crispat, cu o mână la piept și cu cealaltă ridicată spre cerul negru, reamintindu-mi promisiunea. Era în focul armelor și nici nu încercase să se adăpostească, sau să se retragă; nici nu prea avea unde. Șansele să coboare viu în valea împădurită, chiar și nerănit, sub focul dușmanilor, erau minime. Îl priveam înghețat prin luneta neagră. A mai fost atins odată la șold, apoi focul asupra lui a încetat. Erau siguri că-l ”au” și-l doreau probabil viu acum. Cu greu, s-a sprijinit de stânca aspră, a îndreptat mâna spre mine și apoi în sus, ca pe o ultimă dorință. Acolo dorea să ajungă, cu sprijinul meu, singurul lui prieten, încă în viață.

  Nu credeam că o să ezit când i-am făcut promisiunea. Speram în sinea mea că poate nu va fi cazul; sau este mai ușor să promiți decât să faci...

  Zgomotul unor pietricele ce alunecau de sus m-a făcut să-mi dau seama că nici ceilalți nu renunțaseră la mine și căutau unghiuri mai potrivite pentru a-mi spune din nou „bun venit”, în limbajul mortal al armelor. Timpul nu curgea în favoarea mea.

  Un „adio”, spus într-un scrâșnet de dinți, a însoțit pocnetul sec, amortizat, al puștii cu lunetă. Încărcătura explozivă nu l-a iertat. I-a adus liniștea mult dorită, dar din păcate eternă. L-am urmărit tulburat, cu ochiul lăcrimând, probabil din cauza pulberii de piatră, cum se prăbușește încet, încet... definitiv... din lumea asta. A rămas acolo...

  Nu plecasem la o luptă deschisă, așa că nu eram înarmat adecvat. Nici nu aș fi avut prea mari șanse într-o confruntare directă. Tăcerea și întunericul erau aliații mei.Din câteva salturi, cu riscul de a fi atins, am dispărut din câmpul lor vizual. Se așteptau să cobor de-a lungul văii, în direcția taberei noastre. Am ales să urc, într-un ocol ușor, chiar în direcția din care veniseră ei.. Am avut noroc. Ei se răsfiraseră și „măturau” panta spre vale, fără a lăsa pe nimeni la nivelul crestei. Am coborât pe cealaltă parte, cu direcția tot la „deal” și am mai trecut o culme împădurită. Cunoșteam din hărțile scanate zona. Pe cea de a treia vale m-am îndreptat spre casă.

  Un sec „mort în misiune”, scriptic, urmat de un „mai bine”, verbal, au fost singurele mențiuni oficiale la adresa unui soldat și bun și rău și curajos.

  Nu i-am găsit trupul, deși l-am căutat ulterior; după câteva luni.

  Din motive strategice, pe care le-am apreciat cu toții, ni se ordonase să așteptăm resemnați, cât mai inactivi, pentru a nu fi decimați integral, întăriturile. Au sosit aproape la timp, inclusiv cu aeroportoarele atât de râvnite. Am cucerit și fortăreața blestemată. I-am căutat peste tot trupul, dar nu l-am găsit. Ca de obicei, am studiat și documentele capturate, dar nu am găsit nici o referire la el. Am rămas cu supozițiile. Mă bucuram, într-un fel, de certitudinea morții lui. Dacă l-au îngropat era bine. Dacă l-au dus în altă parte, nu-l mai afecta...

  Îmi dădeam seama ce puțin l-am cunoscut. Nu știam nici măcar dacă era sau nu credincios. Am scrijelit totuși o cruce pe stânca de care s-a sprijinit cînd „ne-am luat rămas bun”. În loc de nume am scris doar un simplu: „OM”. Asta a fost el în final; poate nu în primul rând. Cu siguranță a fost și fiu, sau poate și tată; nici eu și nici ceilalți nu știam nimic.

  Atunci m-am convins definitiv că noi, cei din „Infanteria Stelară”, nu contam pentru nimeni ca nume, ci doar ca număr. Și totuși, ca și el, mulți am rămas „oameni” chiar și sub „aura urii”; nu a lui, ci a războaielor binecuvântate.

  George Rogoz


  Gedeon și Beleaua

  Nu credeam că voi trăi, într-un sens și pe asta, dar s-a întâmplat. Am murit, iar eu și subconștientul meu ne-am „trezit” transferați în altă „gazdă”. Nu am fost afectați cu nimic; gândim la fel, iar amintirile au rămas intacte. La fel și „gazda”, un om bun, pașnic. Decide și acționează fizic cum vrea. Noi am ajuns, de fapt, un fel de subconștient activ al lui, care poate oricând să poarte și un dialog logic, concret, cu el. Totul se leagă și de experiența inedită de pe Gedeon, satelitul natural al planetei Fiona, din sistemul Pars. Am rămas și acum cu regretul că nu l-am mai putut explora încă o dată pentru a-mi clarifica unele lucruri. Puteam înțelege cu siguranță mult mai multe, dat fiind și exacerbatul meu subconștient.

  Amintirile mă poartă cu doi ani în urmă. O mică defecțiune la unul din motoarele super-fotonice ale navei de explorare Postilion a impus plasarea ei, pentru depanare, pe orbita planetei Fiona.

  Planeta nu prezenta un interes deosebit, scanările efectuate din spațiu atestând că atât ea, cât și satelitul său natural, sunt lipsiți complet de orice urmă de viață. A fost trimisă totuși o expediție pe Fiona, pentru aprofundarea studiilor geologice și plasarea unui „semn” al trecerii noastre pe acolo.

  Eu și alți patru colegi am decis să facem o escală pe Gedeon, micuțul satelit, botezat așa de mine. De ce pe el? Pur și simplu pentru că avea o orbită inedită, care-i permitea să „sară” de la o planetă la alta, „vizitând” astfel și celelalte două planete ale sistemului stelar dual.

  Din curiozitae, sau de plictiseală, mai mulți membrii ai echipajului s-au artătat dornici să coboare și ei pe satelit, așa că s-a organizat o adevărată excursie acolo. S-a ales ca bază, unde a coborât naveta, o depresiune mai largă, pretabilă și organizării unor concursuri sportive. Noi am plecat să explorăm și zona muntoasă limitrofă, aflată la 6-7 ore de mers pe jos. Nu am luat echipament sofisticat, iar costumele autonome, ușoare, ne permiteau să facem și un mai intens exercițiu fizic.

  Simțeam o neliniște ciudată. Teoretic nu aveam motive de îngrijorare. Biolocatorul indica net că pe o rază de cel puțin 5 Km nu există nici o urmă de viață. Am privit cu nervozitate crescută în jur; nimic. Terenul arid, rigid, cu vagi urme de praf în crăpăturile abia sesizabile ale stâncilor mate, se întindea, ușor vălurit, spre orizont, indiferent în ce parte mă întorceam.

  Eram singur. Reveneam la bază pentru a cere ajutor. Ceilalți patru rămăseseră blocați în defileul de la baza muntelui. Noroc că am rămas puțin în urmă, studiind strălucirea oscilantă a unui perete stâncos lateral. Le-am semnalat și celorlalți aspectul. Am stabilit să-l cercetăm când vom reveni din canionul abrupt, în fața căruia ne găseam și care era țelul călătoriei noastre.

  Nu știu dacă am simțit, sau auzit cutremurul, dar câteva stânci imense, „rupte” de o fisură aproape verticală, au „alunecat” și au blocat integral intrarea în canion. Erau deosebit de netede, imposibil de escaladat. În locul lor au rămas... tot ele; aceași stâncă mată, extrem de rigidă.

  Priveam încă uimit când am auzit în microreceptorul din ureche vocea ușor crispată a lui Step:

  -Incredibil. Nu am simțit nici un cutremur. Doar zgomotul steiului care s-a deplasat aproape orizontal. Voi?

  -Nimic. Nici o cădere de stânci... Suntem toți? Unde-i Ron.

  -Aici, afară, am răspuns. Intrarea s-a închis la câțiva metrii în fața mea. Am văzut bine. Nu a căzut, s-a deplasat practic. Puteți escalada stânca pe partea voastră?

  -Nu. Ca și pereții defileului este incredibil de netedă. Vom încerca mai sus în canion. Tu poți escalada faleza?

  -Nici o șansă. Cel puțin nu în zona asta și nici în cea pe care o pot vedea de aici. Nu știu cât ar trebui să ocolesc și nici nu am certitudinea că apoi pot ajunge deasupra voastră. Oricum nu am nici corzile necesare.

  -Bine. Așteaptă-ne acolo. Sper că spre capătul defileului vom putea urca sus.

  -Dacă are capăt, am murmurat incredul, fără un motiv aparent.

  -Să sperăm. Revenim în cca. două ore; mergem maximum o oră și ne reântoarcem, dacă nu găsim nimic. Între timp studiază și tu zona.

  Vocea geodezului Dost încerca să sune convingător. Neglija însă ceva. I-am spus:

  -De ce să vă întoarceți? Tot nu puteți ieși pe aici. Menținem cât se mai poate legătura radio. Căutați o cale de acces în sus. Eu verific faleza spre stânga mea, cum mă uit la munte. Mai avem 5 ore de lumină. Sper să ajungă.

  Mă îndepărtasem câteva sute de metrii, când vocea nervoasă, iritată a lui Dost se auzii din nou:

  -Suntem blocați aici. Un perete asemănător închide calea în amonte. Nici o posibilitate de a urca pe parcurs. Ne întoarcem la intrare. Tu nu ne poți ajuta. Armele de corp nu ne sunt utile ca să putem săpa trepte în stânca asta super-dură. Va trebui să pleci imediat după ajutor. Doar pe sus ne puteți recupera.

  -Am înțeles. Mă va prinde noaptea pe drum... Aveți răbdare...

  Am plecat. Îi părăsisem de aproape trei ore, când starea de neliniște amintită m-a făcut să mă opresc. M-am întors iar. Nimic. Muntele se pierduse într-o ceață alb-gălbuie, departe la orizontul tot mai întunecat. Am plecat, sau mai bine spus am încercat să plec mai departe, când...

  La nici zece metrii de mine o falie adâncă s-a „deschises” subit, fără nici cea mai mică urmă de cutremur. Nu era prea lată; doar cca. 20 m, dar suficient pentru a mă bloca acolo. Se întindea la nesfârșit și în dreapta și în stânga, demoralizându-mă și mai mult.

  Am înjurat, cred, cu voce tare și am încercat să le comunic și celorlalți ce s-a întâmplat; nimic. Același efect ca atunci când am pătruns în zona stâncoasă și am încercat să luăm legătura cu Baza. Curios că între noi puteam. Am presupus o defecțiune tehnică neprevăzută care a diminuat raza emițătoarelor, dar inexplicabilul persistase.

  Teoretic, psihologic eram destul de bine pregătit privind teama de necunoscut. Nu m-a cuprins panica, dar nici bine nu mă simțeam. Eram și singur, iar noaptea nu mai era departe. Costumul de protecție mă putea apăra de gerul aspru, dar nu și de ideile nebune din capul meu, care căutau inutil o logică a faptelor.

  De regulă teoria este mai ușoară și mai greu de pus în practică. Acum era invers. Nu găseam o explicație teoretică la ceva ce se întâmplase; ceva real, vizibil, palpabil. Nici o tehnologie cunoscută, sau presupusă, nu ar fi putut asigura, fără nici cel mai mic zgomot, deplasarea unei bucăți imense de faleză și crearea unei crevase atât de lungi; și nu prin deplasarea marginilor, ci prin scufundarea a km întregi de rocă ...

  Să mă întorc? Nu avea rost.

  Să merg înainte? Nu puteam.

  Să-mi explic ceva? La fel, nimic.

  Ne vor căuta probabil a doua zi, dar dacă nu o mai apucăm?...

  Cum v-am spus: gândurile distrug bruma de siguranță și certitudinea. Nici eu nu eram scutit. Am încercat să-mi impun să fiu calm și am început să cuget cu glas tare, pentru a alunga singurătatea.

  -Buun... Să o luăm cât de cât logic....

  -A dracului logică, mi-am auzit uimit, clar, în gând, subconștientul nemulțumit.

  Nu mă deranja. Îmi spuneam că vorbesc cu mine. Mi-am replicat:

  -Am spus „cât de cât”, adică „oleacă”.

  -Bine, atunci explică „oleacă” cum s-a întâmplat.

  -Nu pot și nici nu are rost să mai încerc. Nu-mi închipui ce ar putea fi.

  -Bine, atunci ștergem întrebarea de pe lista cu „ce vrem” și o lăsăm baltă. Halal logică.

  Mă cam enerva cu insistențele lui.

  -Cam așa ceva. Trecem la a doua întrebare, care ar fi trebuit să fie prima de fapt.

  -Hai că mă faci curios.

  Cam forța nota, dar fie de la mine.

  -Nu cum s-a întâmplat, ci „de ce?” s-a procedat la izolarea grupei; inițial ei, iar acum și eu. Pare logic că ne-au vrut pe toți.

  -De acord cu „de ce”, dar rămâne „cine?”

  -Devansezi întrebarea. Să analizăm mai întâi „de ce”.

  -Le plac ochii voștrii și vor să vă împăieze. Până una alta, până clarificăm „cine”, eu le zic „ei”.

  -Zi-le cum vrei. Deci să o luăm pas cu pas cu „de ce”.

  -De ce noi și de ce numai noi, nu și cei de la Bază? Câteva falii și ne blocau acolo. Nu puteau, sau nu au vrut?

  -Ești bun câte-odată. Baza nu se află în zona stâncoasă, așa că de unde falii?

  -Este posibil.Legătura radio s-a întrerupt când am ajuns pe platou... apoi a fost bună doar aici, până la apariția faliei...

  -Care este înspre bază...

  -Deci vor să mă reântorc?

  -Nu cred. Te puteau bloca de mult. Te-au separat conștienți, voit.

  -Poate ai dreptate. Puteau să mă aștepte să intru și eu în defileu și să ne captureze pe toți. Celălalt perete al capcanei era departe. M-au vrut, sau au profitat că sunt singur...

  -Parțial bine. Acum pot studia comportamentul unui individ, sau unui grup. În nici un moment nu au încercat să vă ucidă și am reținut că asta te-a liniștit de la început. Revin-o asupra „capcanei” de acolo și de aici.

  -Te gândești la ceva?

  -Da. Noțiunea sugerează ceva fix și nu prea este așa în cazul nostru.

  Spunea „nostru” cu o nonșalanță crasă.

  -Corect, nu fixă, ci mobilă.

  -Și „mobil” îți limitează gândirea, sugerând un „ceva„ fix, care este deplasat, sau poziționat în alt loc.

  -Atunci un „ceva” care poate fi... oriunde...

  -Pare mai apropiat de modul de „mișcare” al peretelui și faliei, nu-i așa?

  -Deci oriunde în canion și oriunde în deșertul ăsta...

  -Stâncos...

  -Așa-i. Stâncos. Un deșert și un munte stâncos...

  -De ce doi, sau două? De ce nu un singur „ceva” stâncos?

  -Da, ea este esența și legătura dintre ele.

  -Poate esența lui „ceva” și ...

  -„Cineva”. Un cineva tot. I-am încălcat frontierele și ne intimidează pentru că nu ne vrea aici.

  -Dacă nu ne dorea ne șicana de la început, sau ne deschidea crevasa sub picioare.

  -Cred că sunt stresat. Eu am și un corp în grijă, tu nu. Cugeți mai logic decât mine.

  -Oricând am stat mai bine cu logica decât tine, macro-sentimental ce ești.

  -Nu te da imun că numai eu știu de câte ori am suferit, aparent fără motiv, din cauza ta.

  -Deviem... Revin. Supoziția trebuie luată în calcul.

  -Aici, izolat, singur, stresat...

  -Singur cu mine, respectiv tine.

  -La asta mă gândeam și eu.

  -Faci progrese. O faci mereu? Partea cu gânditul.

  -Ia nu mai insinua atât. Gândesc mereu.

  -Perfect. Ia ce am spus de fapt: gândești mai mult acum, aici...

  -Normal. Crezi că...

  -De ce nu. Faci ce vrea și unde vrea el; să-i zicem așa, că tot e unitar.

  -Deci un răspuns posibil la întrebarea noastră ar fi că ne ține aici ca să gândim, ca să vadă cum o facem și la ce concluzii ajungem.

  -Dacă ne studiază, poate că și încearcă să intre în contact cu noi. Probabil nu poate direct. O face poate prin noi; să deducem noi singuri cine și ce este...

  -El doar te stimulează pe tine... Deși este ceva viu, inteligent, are o cu totul altă structură mentală, fără idei abstracte și cuvinte-vorbe, ci doar realități, fapte.

  -Mai vi de-acasă. Sună rezonabil. Ne-a recunoscut ca inteligențe vii și încearcă să ne cunoască.

  -Dacă putea, ne influența gândirea până acum.

  -Deci nu poate. Simte însă ceva.

  -Nu înțelege ce spunem, dar poate percepe probabil efectele. Vede ce facem în orice clipă și analizează ...

  -Și ce facem? Stăm.

  -Acum, ca să cugetăm. Eu am ajunsă însă la o concluzie.

  -Bună, rea?

  -Sper că bună, altfel nu văd cum putem pleca.

  -E o soluție, sau o idee?

  -Riscantă, dacă mă înșel. Spuneai că nu ne-a dorit moartea.

  -Cu siguranță; hai să spunem aproape sigur, totuși.

  -Deci nici acum nu și-a schimbat opinia.

  -Nu văd ce motive ar avea.

  -Deci dacă murim din vina lui...

  -Nu cred că ar dori. Altfel nu ar fi avut rost „izolarea” noastră.

  -Nu crezi, sau ești sigur? Mă bazez pe intuiție, deci pe tine acum.

  -Scrie-ți atunci și epitaful: „mort din intuiție”; pentru orice eventualitate. Am înțeles ce vrei să faci. Dacă tot trebuie să mori, de ce nu acum? Corect, deși nu mă prea încântă soluția.

  -Tare mă mai încurajezi.

  -Vorba umanului ancestral: „Curaj găină că te tai”

  -Mai avea și vorba: „Bună-ziua ți-am dat, belea mi-am căpătat”.

  -Tac atunci, dar în ultimele tale clipe să nu-mi mai ceri să-ți reamintesc toată viața că nu o fac. Eu mă împac cu gândul, așa că și tu poți să spui că mori cu conștiința împăcată.

  -Clar. Deci intuiția?

  -Fă pasul decisiv.

  M-am îndreptat spre crevasă și am făcut pasul... spre moarte... sau spre cunoaștere și înțelegere; nu o strângere de mână cu o altă formă de viață, ci un picior aruncat în gol.

  Am intuit bine, spre norocul nostru. Instantaneu, fundul crevasei s-a ridicat și mi-a susținut piciorul. Am făcut și pașii următori, nesesizând nici o fisură pe fostele margini ale faliei. Am sperat că el este un tot unitar, viu, inteligent, care va înțelege că gestul meu nebunesc vrea să dovedească și un alt lucru esențial: nu teamă, sau suspiciune, ci încredere.

  Am ajuns teafăr la Bază. Pe drum am mai discutat mult cu „beleaua” mea de subconștient. Am ajuns la concluzia că și colegii mei s-ar fi putut salva singuri, dacă... Prea mulți de dacă. Putea să le dea drumul când mi-a permis mie să plec, sau poate dorea să vadă cum vom proceda ca să-i salvăm, sau poate, în mentalitatea lui practică, considera că are dreptul la viață doar cel care și-l câștigă, sau...sau...

  Nu-i eliberase. I-am recuperat a doua zi cu o fotodină de urgențe; gravidinele nu funcționau în zona stâncoasă. Instinct de conservare, sau alt test?

  Am discutat în contradictoriu pe temă cu ceilalți. Am fost acuzat că am avut o iluzie optică, un fel de „fata morgana”, cum se mai întâmplă în deșert, în condiții de stres extrem. Am părăsit cu regret satelitul, cu dorința expresă să revin cu prima ocazie; peste 2-3 ani, după ce reveneam din expediție.

  Din păcate, după cum vă spuneam, am apucat să mor înainte de a-l revedea. O maladie necunoscută, evolutivă, care nu a putut fi tratată, mi-a „măcinat” treptat trupul, așa că moartea nu m-a luat prin surprindere. Până aproape în ultimul moment nu am știut de capacitatea mea și a belelei mele iubite de a ne „translata” în altă conștiință, ca subconștient activ, autonom și integrabil.

  Noua mea „gazdă”, cel ce a scris aceste rânduri, mi-a promis că voi revedea, prin el, satelitul și pasagerul lui din altă lume.

  -Sau pasagera, susură insinuant beleaua mea, de care nu scăpasem nici chiar când devenisem ca ea.

  Mi-ar fi plăcut să fie o ea; complexă și sentimentală... Să o reântâlnesc... Cea de pe satelit, bine-nțeles.

  -Iar omiți o întrebare: „dacă?”

  -Ce? Dacă gazda noastră va avea timp, dacă va putea pleca, dacă nu va muri, dacă și iar dacă.; zeci de dacă. La ce te referi?

  -Dacă va mai fi acolo? Era vie.

  Iar m-a enervat. Iar avea dreptate.

  George Rogoz


  O Poveste (?) modernă

  Povestea noastră, sau realitatea poveștii noastre, începe acum, în Țara Tuturor Posibilităților, unde nimic nu poate să nu se întâmple, iar Binele general, uitat în favoarea celui personal, se luptă zilnic cu Răul, Răii și Relele cotidiene și ale Cotidianelor silnice.

  Am greșit puțin spunând că povestea începe, când, de fapt, ea continuă la infinit, în infinitatea ei de fațete, în fățoasa și inimaginabila capitală Moloz.

  Nici în cele mai coșmăroase coșmaruri nu se poate zugrăvi teroarea minusculilor- în fața legilor și birocrației- lcuitori, obligați să o pornească mereu la drum, pe ce drum, stradă, sau cale, căci bulevardele erau blocate de taxe prohibitive de către capitaliștii autohtoni, adiică alți locuitori A-normali, adică de prim rang, ai capitalei.

  După cum puteți presupune, Moloz era și este un oraș modern, construit și săpat pe verticală, orizontală și adâncime, cu o mare mulțime de șanțuri utilitare și gropi multi-funcționale, regenerabile și reconstruibile, auto-expansive, construite, cu aprobări legale, sau tacite, din timpuri și din materiale stră-stră-vechi,dacă este să dăm crezare mit-urilor și mit-elor substanțiale, de poveste.

  Încă de la început mini-și micro-locuitorii Molozului s-au lăsat convinși, păcăliți, sau duși cu vorba și cu preșul, fiecare cum a vrut să recepționeze mesajele de bună stare ce li se preconiza pe viitor lor și gropilor complementare, de către Muma și Tata Defrișărilor Urbane...

  Toți, sau aproape toți Zmeii Zmeiarelor și Ziarelor, alături, sau A-lături de Baba TV-Cloanța, au idolizat ideile emanate și răsuflate din Palatele Termopane de către Gigolii cei Frumoși și Miss-a-Missele alipite lor, înlocuitoare temporar-ocazionale de consoarte...

  Totul mergea super-prefect și perfect pentru Puținii Unii și invers pentru Mulți-Restul-Toți spre mulț-uimirea General-lilor și –ă... Nimeni nu se aștepta ca în Deșertul Speranțelor, cum mai era alintată pe merit capitala, să miște ceva-cineva, din rând.

  Și totuși... Un „ceva” mic, asemănător cu un om rațional, a fost, sau s-a mișcat undeva, pe la fundul Oceanului Promisiunilor Uitate, iar apoi pe la poalele Munților Iliciți ai Averilor, avansând în Haosul Perpetuei Perpetuări Politice.

  Gândind logic, sau ilocic -nu se mai știe cum- acel „ceva” se decisese să purcea-dă la lup-tă. A căutat Calul năzdrăvan luând cu el J-ar să-l hrănească, dar l-a găsit mâncând Zi-ar. S-a mirat și l-a urmărit puțin ce înfuleca. S-a convins repede că și ce mânca aia put-ț-ea, adică mai nimic, așa că a renunțat la el și a plecat, pe jos, de jos, spre sus.

  Poate vă povestesc altădată, dacă mai apuc, chinurile îndurate de el prin Pustiul Sănătății și cât de jupuit și jumulit a scăpat din Nisipurile Bugetului Mișcător, ca să cadă apoi în Prăpăstiile Prăpăstioase Bancare. Cum a reușit să se târască la suprafață și prin Hățișurile Legislative mi-e și jenă, mie, nu lor, să o spun. S-a pierdut apoi în Pădurea Stră-Bună Stră-Mutată, urmărind în van Cheresteaua Fermecată, o „fată morgana” care, deși era, sau fusese, apărea și dispărea fără urmă, lăsând pustiu în urmă și bani și voturi în urnă.

  Nu a vrut, dar tot a fost agățat și sfâșiat de Spinii Polițiștilor rupți de realitate și co-rupți tot de ea, fiind apoi aruncat în Labirintul Tufișurilor Birocrate, împânzite de o mulțime, ba nu, de mai multe mulțimi de Mini- și Macro-Birocrați Amabili pe invers. A aflat cu stupoare, că tot el, cu cei mici îi plăteau, pentru ca ei să facă totul pentru bunăstarea lor. A cui? A tutu-lor, desigur.

  Rănit, un incredibil Bine-Voitor, rătăcit printre restul de Răi-Voitori, despre care unii tot mai spun că ține de poveste, l-a dus la Doctorul Mini-Șperț, care l-a recomandat colegului său, Maxi-Șpagă. Nu avea cu ce să plătească tratamentul propus, așa că a fost tratat direct cu dispreț și a fost trimis la... ce-i mai plăcut să faci, adică la plimbare.

  Obosit și-a înecat amarul în lichid, dar s-a amărât din nou când a simțit și a reclamat Vânzătorului re-calificat și re-calcitrant că Băutura Fermecată, mult mediatizată, era făcută- și contra-făcută. Un simplu Telefon Mobil-izator la Funcționarul Ocrotit-Ocrotitor și iar a ajuns pe drumuri, mai precis printr-un șanț, alături de un alt minuscul Alcoolic Nealcolizat, în imposibilitate de plată pe durata momentană a vieții. Întâlnirea a fost benefică. A aflat că și ce vrea el ține de domeniul, sau mai concret de Tărâmul Iubirii de Sine al Somnambulilor Parlamentari. Nu era așa ușor de ajuns acolo, întru-cât mai trebuia să treacă de Deputații de Putut captivi cu bună-știință în Deșertul, sau Deșertăciunea Plăcerilor și al Uitării de Unde au Plecat, agățați, fiecare cum a putut, de Mrejele Puterii.

  A mulțumit și a vrut să plece.

  -Stai, că asta nu-i totul! A strigat Pățitul. Mai e și Statul.

  A stat.

  -Ca să ajungi la ei trebuie să străbați Labirintul Ușilor Închise și să suporți cu stoicism -vorbea elevat nealcolizatul- calvarul Nemiloaselor Audiențe Pre-Programat Amânate. Să-ți spun cum stză, sau nu stză treaba.

  Și i-a povestit. S-a luat cu mâinile de cap, dar întrucât nu putea uita de unde a plecat, nu a renunțat. A replecat resemnat-încrâncenat, cu speranța că mai rău nu se poate și că apoi va fi un pic mai bine. Își spunea asta mereu și mereu greșea. A dus-o greu, căci nu prea avea ce mânca; lucra și el pe unde apuca, pentru a putea supraviețui ca o ființă corectă din Pomana Muncii Coinstite, înnoptând, prin mila altora, prin Scorburile Locuințelor.

  Într-o zi cenușie, ca de obicei, a fost „mușcat” de un Șarpe de Buzunare și era să fie călcat de o VIP-eră Regală neatentă, cuplată cu o Cobră de Gală. S-a adresat unui Polițist Pasator Potențial Păsător, care l-a con-dus la Superiorul NE-Păsător, care l-a acuzat tot pe el. A regretat și mai mult când a fost dus, pe sus, în sus, la Comandantul NE-Recomandat, Independent, care nu se amesteca nici în treburile lui proprii. Zelos, acesta executa întocmai și la timp, ba chiar și mai înainte, tot ce-i dis-punea și trans-mite mai de sus-sus, Directorul Corb-Înălbit. Norocul lui că era prea ocupat cu Lupii lui Ale-r-gători, căci nimerise chiar în pre-ziua Votului In-Util, când Poliția Pasatoare devenise brusc Păsătoare, în slujba Alesului NE-Potrivit, dar NE-spus de Dorit.

  Singura bucurie din noaptea petrecută în carceră a fost Marinarul Marin-at, care, treaz, adică deșteptat fiind, i-a povestit aventurile lui prin Mlaștina Puterii. A ținut de la început să-i precizeze că nu sunt mai multe, deși par; doar că sunt strâns-strâns legate între ele.

  Era uimitor cum a suportat sărmanul multiplele Poluări, Drogurile Informatice și efectele nocive ale Țigărilor Zburătoare Nevăzute la Impozit. Încă avea o amintire terifiantă despre Autostrada Gropilor Perpetue și primul contact cu Parcările Invizibile din Moloz, promise, plătite și realizate adecvat, așa cum se, sau nu, văd. A stat ca și el, pe unde a apucat, așa că a cunoscut bine viața Câinilor cu Covrigi în Coada Promisiunilor, rămași doar cu coada între picioare, ca simplii și amărâți Comunitari Nerecunoscuți, repartizați pe viață, prin mila primăriei, prin Șanțurile Nemuritoare. A prins și ampla lor manifestație de NE-recunoștință, la adresa Statului de Geaba, care dorea să le taie coada din motive energo-termice și estetice. Multe i-a spus și multe nu-i venea să creadă, dar credea.

  A plecat a doua zi.

  -Votezi, pleci.

  Și a plecat. A fost primul con-m-promis. Și-a dat seama ce mult poți câștiga, ușor, făcând ce zic, sau vor alții, fără a pierde nimic, dacă tot nu ai.

  I-a fost parcă mult mai ușor să ajungă în fața Mărețului Palat al Poporului Invizibil, pentru acesta, peste, sau prin care bătea duios Vântul Amăgirilor și unde, în Catacombele Democrației, se puneau noile baze ale acesteia, de fapt ale Ingenuei Democrații Subterane, cea veche fiind discret, direct, desemnată pentru Groapa Deșertăciunilor.

  Nu se mai știe exact cum, dar se presupune că destul de chinuit, cu greu, târât, sau pe sus, a fost dus Înăuntru pentru a se convinge singur, cu ochii lui și nu ai lor, că Realitatea Neagră de afară, pe care o descria, el nu există și nu poate exista, fiind o poveste răutăcioasă.

  Uimit a și s-a privit în Oglinda Fermecată Fermecătoare a Realității, furniazată gratuit, într-un sens mai larg, de Trusturile NE-Vinovate și Companiile NE-Compătimitoare, sprijinite circa. legal și invers de Societățile NE-Sociale și de Firmele Fantomă Spirit- și Spirt-uale.

  Privea tot mai uimit, pentru că se vedea acum altfel și pe el. Auzea șoaptele catifelate ale inter-pretei sale care-l con-ducea prin Palat, o blondă planturoasă, care s-a recomandat, sau tot pomenea de, sau că Merge- sau Merce-des.

  Vedea în oglindă și viitorul; al lui și al ei. Îl distrau nenumărații Trepăduși Inter- și Extra-Mediari, car nu mai făceau să pară așa hidoasă Hidra Autorității-lor, care, la un cap tăiat, restructura-crea imediat alte trei; cel puțin.

  Nu-l mai speriau acum nici Șarlatanii Parveniți și nici Negurile Perspectivelor din jurul Șacalilor și Hienelor Cimitirelor, iar Peștii Răpitori Majori de Minori și Minore i se păreau plevușcă banală comestibilă, utilă.

  A mai simțit doar o ușoară milă, dar și aia temporară, pentru Leii Jigăriți și Sărmani, care așteptau răbdători în fața Barierelor Străine ale Bunăstării; unora, nu lor.

  -Vedeți? Asta este Realitatea domnule...Cum să vă spunem acum, că sună mai frumos Li-ber, decît Li-der de... Cum ziceați... Sin-di-cat?

  Și a trăit fericit până la adânci bătrânețe (?)

  În spirit optimist ar fi trebuit să mint că și ceilalți, dar risc și nu o fac. Sau s-o fac?


  Norocul

  Era incredibil.Oriunde se ducea, orice făcea, Norocul îi surâdea. Nu fusese mereu așa. Până pe la 35 de ani avusese parte și de multe ghinioane. Acum, de peste un an, intrase în zodia lui norocoasă, spre mirarea, stupoarea și invidia tuturor.

  -Se ține Norocul scai de el, scrâșneau cei ce pierdeau, când el tot câștiga; nu numai la jocurile de noroc.

  Nici nu-și dădeau seama câtă dreptate aveau.

  Norocul, nestatornic cum îi este firea, obosise să mai zburde din om în om, așa, la întâmplare și nu din interese meschine, cum îl acuzau unii, din neștiință, sau rea-voință.

  Plictisit și indolent, fără a-l căuta în mod expres, „căzuse” pe capul relativ tânărului TV (fără legătură cu tele-vizuina, sau -viziunea, cum se zice). Acesta nu era cu mult mai nesăbuit decât ceilalți oameni de vârste apropiate. Doar că avea o doză de agresivitate-tupeu-nerușinare mult mai crescută. Asta i-a plăcut cel mai mult Norocului la el, la început.

  -E păcat să cazi pe capul unuia leneș, sau indolent, i-a spus odată, când stăteau la bârfă, sora lui vitregă Bafta. Nu are sens să stai și să pierzi timpul cu el, să aștepte să-i vină „mură-n gură” din când în când, fără ca el să facă nimic, bazându-se numai pe tine, Norocul Chior; scuze, Orb. Tu, la norocul tău, poți găsi unul mai dinamic, cu inițiativă, care să vrea să-și încerce norocul permanent...

  Multe a mai comentat ea și nu toate favorabile lui, așa că nu s-a prea luat după trăncănelile ei; chiar dezinteresate cum afirma ea.

  Norocos, și Norocul nostru a avut noroc; a picat tocmai unde trebuia; pentru ei. Păcat că în acele momente era așa de blazat și fără chef; altfel cine știe unde ajungea până acum TV.

  Oricum și așa nu se plângea. Nu trecea zi fără ca TV să nu câștige ceva, sau câte ceva. Nu numai bani, dar și renume bun și prost, relații sub- și sus-puse, funcții onorifice, sau mai puțin așa, aprecieri unanime și dezaprecieri interesate la fel, laude bine- și ne-meritate, recompense substanțiale legale de masă și sub-legale pe sub masă, distincții diverse de pus, sau tras în piept, premii cuvenite, sau ne-, dar toate substanțiale, onoruri onorante și dez-, adorații feminine și masculine care-i gâdilau plăcut orgoliul și nu numai, subvenții neangajante, dar cu „codițe” profitabile, sponsorizări reproductive, cadouri inutile, sau obligante, comisioane confidențiale de- și față de Stat și multe altele gândite întâmplător, sau întâmplate pe negândite.

  -Dac-ar ține Norocul cu mine și astăzi, se ruga TV în fiecare dimineață, sau zi, când se trezea, treaz, sau mahmur. Încă puțin și om mă fac, cugeta el cu aviditate, după ce obținuse atâtea.

  Își făcea griji degeaba. Norocului nici nu-i trecea prin cap, sau ce avea el în loc, să-l părăsească. Rar dăduse de persoane, că oameni îi venea chiar și lui puțin mai greu să le spună, de o asemenea predispoziție pentru orice lipsă de scrupule.

  -Tu să tot mai vrei, că eu te ajut , îi șopti el lui TV, fără a ști dacă poate fi auzit.

  Îl auzise, sau nu, dar oricum el îl, adică își forța Norocul mereu.

  -Cât l-o mai ține? mârâiau tot mai mult, la adresa lui TV; sau a Norocului, că suna la fel.

  -Norocul, sau „Ăi” de sus? rânjeau alții.

  -Și și. Cum de dă Norocul numai peste ei? se mirau, ca proștii, unii.

  El îi auzea, dar nu le putea răspunde. Altfel le-ar fi spus:

  -Muriți voi înainte să dau eu peste voi.

  Și cam asta se întâmpla, că el avea gura aurită, cum se spune în popor.

  Treptat, că era prea de tot, oamenii s-au exasperat că stă numai cu TV și au început să-l roage, să-l implore, să țipe și să plângă, să vină și pe la ei. Degeaba. Norocul era orb și surd; pentru ei, desigur. În schimb, lui TV îi făcea toate poftele, foarte curios cât îl va ține și când se va opri.

  -Și dacă nu se mai oprește? îl fulgeră un ceva, ca gândul. Imposibil, totul are o limită, își răspunse tot el, pentru a se liniști puțin.

  De ce să se liniștească? Pentru că începuse să fie neliniștit. Puțin, dar suficient ca fiori mici de teamă să-l străbată din când în când. Era el Noroc, dar...

  Își cunoștea patima. Fusese avertizat încă de mic, pe când se certa cu fratele său geamăn, spre satisfacția Baftei, care râdea de ei, cu firea ei imprevizibilă, ilogică și nestatornică.

  -Asta e, spunea ea. Dacă era, era și dacă nu, nu; ei nu-i păsa.

  Da, dar ei nu erau ca ea. Ei doi erau Norocul, sau Noroacele: „Cel Chior” și respectiv „Cel făcut de om cu mâna lui”.

  Rareori au fost cei doi frați de acord în vre-o problemă. Din 10 cazuri, în 9 el era cel favorizat. Auzise de probabilitatea ½ ,dar credea că este o glumă a Sorții.

  -Vezi? Și viața îmi dă dreptate. Tu ești un Noroc neadaptat. Exiști doar ca să fie și ideea de echilibru și dreptate. Altfel te-i disipa în neant, ca și speranțele oamenilor, că doar de aceea li se spune așa; ca să existe doar, nu și să se înfăptuiască. Mâna omului este fpăcută să apuce, ca să ia, nu și să dea.

  -Iar tu ești un Noroc iluzoriu, trecător. Doar un inconștient ca tine îi găsește din instinct aproape numai pe cei răi.

  -Răi dar benefici. Nu ca tine, rar și sărman.

  -Dar periculoși, nu se lăsase frate-su.

  -Asta este. Cât mai sus...

  -Ești orb și nu ști să faci distincție între cei buni, merituoși și cei răi.

  -Am deci o justificare, pe când tu...

  -Eu doar ajut. Tu însă și distrugi pe calea ta.

  -Nu eu, ci ei, să fie clar. Nu eu le ghidez pașii. Eu doar îi însoțesc.

  -Iar Jalea strigă-n urma voastră.

  -Ce-ți faci tu probleme pentru ea. Nici măcar nu-i rudă cu noi. Știu că îți cam face ochi dulci pe unde umblii tu, dar niciodată voi doi nu o să faceți casă bună. Așa ești blestemat; să o alungi din casa-n care intri tu. Ce să-ți fac dacă ea umblă mai mult după mine.

  -Nu te suportă, dacă vrei să ști mai bine. Profită doar de tine, iar tu îi faci jocul.

  -Da, dar orgoliul meu este satisfăcut dacă o știu prin preajmă. Tu o cauți pe unde umbli, dar eu doar o aștept și ea vine singură la mine.

  -Poți să o păstrezi, deși aș dori să o știu mai fericită. Mai ales când o văd cât de bine se înțelege cu Speranța. Nici dacă ar fi surori nu ar fi atât de des împreună. Și apropo, de Speranța, ai văzut cât de mult ține la tine, așa arogant cum ești. De ce o neglijezi?

  -Nu mai am nevoie de ea acum. Omul meu nu mai speră; el vrea și face. Dorința lui e faptă. Bine, bine... și cu sprijinul meu.

  -Ea-i poate oferi speranța în altceva bun, frumos...

  -Nu vrea și nu are nevoie. Dorințele lui au depășit de mult nivelul Speranței și au devenit Țeluri, iar astea se ating, nu rămân pierdute în cețurile vrerii.

  -Ai grijă. Te vei pierde și tu odată cu el. Te vei distruge prin tine însuți...

  Îi revenea obsedant în minte prorocirea fratelui.

  -De ce să-mi fie teamă, gândi el. Încă îl controlez și acționez conștient, fără patimă devastatoare. Ce dacă el este așa maleabil? Crede că el este eu. Iar fiorii ăștia ai lui, spre Deplin îi pot stinge ușor dacă vreau. Oricum, sunt mai mult decât curios să văd și ce limite are și am. Nu voi fi nici subjugat și nici anihilat prin mine însumi, cum mi-a cobit el.

  TV continua, iar Norocul îi surâdea; ba chiar râdea în hohote. Era obsedat de Norocul lui incredibil. El era de fapt Norocul. Simțea și era tot mai convins de asta. Din păcate și invers era la fel. Până într-o seară când...

  Norocul se auzi strigând:

  -Nuuu...! Nu încă! Vreau ...Speranța...! Nuuu...!

  O flacără îi întunecă mințile în care răsuna bubuitul vorbelor Ursitelor: Tu însuți...Tu însuți...

  Se simțise TV. Era totuna cu viața acestuia. Forțase totul și câștigase. Nu chiar totul. Uimit vedea că mai era ceva, de valoare, demn de a fi riscat: viața. Viața lui, sau a lui TV? Nu mai conta. Amândoi erau deciși să o facă.

  Au găsit varianta optimă. Dacă reușeau, TV își distrugea și cel mai periculos contracandidat la onorurile supreme. Totodată, intra și în posesia întregii averi a „Celuilalt” și a superbei sale soții. Deși nu la fel de norocos ca el, dar cu mult mai puține scrupule, prin forță, abuzuri, șantaj și tot felul de ilegalități, „Celălalt” ajunsese aproape nr.1 în societatea lor obedientă.

  Sigur pe el, acceptase miza: totul, sau nimic.

  Două revolvere clasice, cu butoiaș, au fost încărcate fiecare cu câte un singur cartuș, sub stricta supraveghere a arbitrilor imparțiali, dar deciși să se respecte regula jocului: Ruleta Rusească.

  Și l-au pus la tâmplă și au tras simultan. Două rateuri.

  Arbitrii au învârtit din nou cele două încărcătoare și le-au înmânat pistoalele. Un nou dublu rateu.

  -O lungim prea mult, a spus TV, sigur pe Norocul lui, spre uimirea și încântarea celor prezenți. Nu mai reâncărcăm. Tragem foc cu foc până moare primul.

  Toți au fost de acord.

  O flacără și o bubuitură... Un ecou... ca o a doua împușcătură... Ba nu; chiar o a doua.

  Oamenii s-au bucurat de Norocul care a dat peste ei: doi dintr-o lovitură.

  Nu puțini au fost cei care l-au rebilitat pe TV. Fără el, „Celălalt” nu ar fi fost înlăturat niciodată. Alți nu au fos de aceași părere. Opinii.

  Este o poveste pe care am auzit-o din bătrâni, după multe insistențe. Evitau să vorbească despre ea, de teamă să nu se supere Norocul pe ei. Oricum nu l-au prea întâlnit. Bunicii lor le-au spus-o, precizând că este despre ceva care s-a, sau se va întâmpla. Nu știau precis.

  George Rogoz ***


  Lor-i-Lor

  Un mic „lac de viață”, se zbate în lațul lanțului muntos Făgăraș, într-o căldare nu prea largă și cu pante deosebit de abrupte, cunoscută odinioară ca Lana, de unde și numele, dat mai târziu, de Lacul Ana. Corect ar fi însă să-i spunem lacul Lorei, sau Mica Lorilor. Să vă povestesc de ce.

  Planeta lor, căreia putem să-i dăm orice denumire și număr, în sensul că nu ne spune nimic în plus, căci nu este cunoscută de nimeni de la noi, era pe moarte. Ei, sau ele, viețuitoarele, își spuneau lor-I-Lor, într-o limbă deosebit de melodioasă. Spun ei, sau ele, dintr-un singur motiv: nu existau diferențe de sex, ci numai un tot unitar, constituit din totul singular.

  Imensul ocean planetar, ce-și restrângea într-un ritm amețitor aria, era de fapt un unic organism viu, în care se mișca tot el, ca elemente particulare, singulare, distincte ca formă, densitate, culoare, practici, trăsături de caracter, sensibilități, pasiuni,etc.

  Când spun „se restrângea”, el de fapt nu murea parțial, ci se „compacta”, dar asta în detrimeniul libertății de mișcare a Lor-I-Lor-ilor individuali.

  Ei, sau ele, nu o să mă mai repet, erau condamnați pe propria planetă de Us-Cat-ul ce-și ridica tot mai semeț crestele și căruia, masa fluidă a Lor-i-Lor, nu i se putea împotrivi. Simplist, o putem compara cu apa noastră, dar cu fiecare celulă vie, inteligentă, autonomă, dar conștientă că face parte din totul unitar, fie direct, fie ca orice altă formă de viață mai complexă, intermediară.

  Așa frumos suna „sunt ...Lor-i-Lor...”, încât mereu gândul te ducea la o ea, la Lorilor, cea mai inteligentă existență vie din galaxia Lor.

  Us-Cat-ul o condamna să se restrângă, sau să se disipeze pe miile de noi văi și depresiuni care apăreau continuu, din ce în ce mai depărtate de ceilalți. Oricât de repede se restrângea, tot pierdea volume însemnate de I-Lori, rătăciți, sau distruși de plasma dușmană.

  Toate studiile și analizele percepțiilor infinite de pe întreaga planetă au dus la o concluzie unică: va pierde lupta cu Us-Cat-ul, care o va decima mărunt-mărunt în timp. Rămânea o singură soluție viabilă: teleportarea ei, chiar și parțială, pe alte planete, din alte sisteme stelare, chiar și din alte galaxii. Din păcate nu erau prea multe total-stabile, așa că riscurile erau foarte mari. Capacitățile lor chinestezice, cumulate, le puteau permite teleportări nelimitate ca distanță, dar limitate ca volum-masă. Era nevoie de o super-concentrare a Lorilor și calcule de precizii galactice, cu parametrii aleatori de prognoză și incertitudine deosebiți, care să le ofere garanția unor rematerializări adecvate a „esențelor lor energetice” în locuri bine alese pe planete prestabilite, identificate din timp.

  Așa a fost găsită și planeta la care ne referim, căreia putem să-i spunem oricum, caci ei îi spuneau altfel; oricum, nu Pământ, căci le sugera Us-Cat-ul autohton.

  Pe ea o interesa Oce-anul, imensa vastitate lichidă, în care masa lor, de o densitate variabilă, se putea deplasa la fel de ușor, ca la ea acasă. Preconiza renașterea ei în Oce-an, pe care-l denumeau simplu „O”, sau zero, ca un nou punct de plecare spre infinitul lor viitor.

  -Fiecare expediție va avea în ea esența a Tot, sau aproape Tot din noi, din viața noastră elementar-colectivă.Încercați să nu vă „pierdeți”. Din păcate nu va putea folosi autonom energia de teleportare galactică, care ar „măcina-o” pur și simplu cvasi-total, ca să nu mai punem la socoteală disipările inerente exodului printre alte galaxii.

  -Dar cum să ne deplasăm atunci? Se auzi, sau își auzi Lorilor o idee.

  -O parte din mine-noi se va sacrifica. Va rămâne aici și va asigura teleportarea în locațiile prestabilite; până la ultima picătură de energie, dacă va fi cazul.

  -Dar vor dispărea...

  -În timp... Poate, dar nu sigur. Vom încerca, mai modești ca volum, să „conviețuim” cu Usc-atul. Ne va putea limita, dar nu distruge. Nu avem altă șansă decât migrarea.

  -Dar niciuna dintre expedițiile anterioare pe sisteme mai îndepărtate nu a dat vre-un semn de viață.

  -Erau prea slabe ca să atingă nivelul minimal al tele-emisiei galactice, iar „tatonările” noastre nu le-au putut simți. Și voi, cele ce veți pleca veți fi singure perioade lungi de timp, dar esențială este supraviețuirea.

  -Dar erorile de locație pentru rematerializare vor fi mari...

  -Riscuri asumate; pierderi inerente. Datele de care dispunem acum vor fi învechite când veți ajunge acolo. Am căutat planete cât mai stabile, dar sunt imprevizilbile ca evoluție. Prea multe sunt plasmatice și nici una integral lichidă, cum a fost a noastră inițial.

  -Dar cele cu Us-cat mai puțin?

  -Din categoria asta am ales; cel puțin 70% lichid propice vieții inteligente.

  -Dacă plecăm, ne vom mai auzi vreodată, să știm și să știți ce s-a întâmplat?

  -Căile Lungi să vă aducă mai multe sentimente nobile; va fi de ajuns pentru noi, cei rămași. Voi veți continua o viață veche într-un loc nou, iar noi poate o nouă viață într-un lăcaș vechi.

  Cercurile concentrice se restrângeau spre „Punctele de start”.

  -Vom pleca toate odată?

  -Nu, pe rând, pentru o mai bună dematerializare, „focalizare” și evitarea interferențelor. Acolo, pe palneta de destinație, la impactul cu pragul gravific prestabilit, veți reveni la normal, la suprafața și nu în interiorul ei.

  -Apoi ne vom dispersa ca germeni vitali în masa fluidă și o vom „captura-ocupa” toată, se bucurau cele mai optimiste.

  -Da. Să sperăm că va fi lichidă, ca să vă puteți deplasa și reveni la structurile voastre complex-vitale. Inteligențele disparate, non-colective, vor fi condamnate și se vor pierde treptat; nu vor putea contribui la revitalizarea propri-ilor matrici energetice și nici la crearea altora noi.

  -Vom încerca să rămânem împreună.

  -Este condiția perpetuării noastre. Doar din lichid veți putea asimila energiile vitale și asigura „Extinderea”... Îl găsiți, sau îl căutați toată viața... Se apropie momentul...

  -Unica șansă...Unica șansă...

  -Viețile mele...adio...dio...io...o...

  Un fulger compact de energie străbătea Infinitul Cosmic, pe o traiectorie ușor ondulată, evitând prin simple atracții-respingeri energo-gravifice sistemele stelare printre care treceau, fără a se abate de la Cale și Țel.

  Gradul de concentrare-compactizare al relativ micuței vieți-energii era atât de mare, încât nu permitea conștientizarea vreunei existențe. Era mai bine. Nimeni nu simțea și nu știa nimic; doar că au plecat și că poate vor ajunge; amintiri remanente, pe cale de a fi șterse de „frecarea„ cu timpul nemilos.

  O viață-energie nesimțitoare, perfectă pentru călătorii de milioane de cicluri stelare și planetare.

  Pe o mică planetă, dintr-un mic sistem, punctul fluid de impact stabilit dispăruse cu mult, mult timp în urmă. Uscatul se deplasase și se comasase în continente uriașe, ca și cum ar fi dispus și el de o viață proprie. Era oare o inteligență complexă, cosmică, sau era „mânat” doar de „ambițiile” gravifice ale altora? Ar fi presupus un sistem stelar viu și nu se știe dacă era cazul...

  Doar 300 de km le-au lipsit până la Oceanul Planetar; se pare tot viu.

  „Ploaia” Lor-i-lor-ilor, revărsată pe crestele munților, s-a compactat, cu greu, în timp, într-un splendid și unic lac: Lorilor. Din umbra anilor, mulți îi spun Lacul Anei, dar el nu este decât însingurata și trista micuță Lorilor.

  George Rogoz

